**Informatīvais ziņojums**

**“Par valsts budžeta izdevumu pārskatīšanas 2019., 2020. un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2019., 2020. un 2021.gadam” un likumprojekta “Par valsts budžetu 2019.gadam” izstrādes procesā”**

Saturs

[IEVADS 5](#_Toc527365772)

[1. IEPRIEKŠĒJĀS IZDEVUMU PĀRSKATĪŠANAS REZULTĀTU IEVIEŠANA 8](#_Toc527365773)

[2. IZMAIŅAS VALSTS BUDŽETA POLITIKĀ 24](#_Toc527365774)

[2.1. Vienota regulējuma ieviešana visu veidu apropriācijas pārdaļu vai izmaiņu veikšanai 24](#_Toc527365775)

[2.2. Valsts budžeta izpildes analīzes pilnveidošana 27](#_Toc527365776)

[2.3. Budžeta paskaidrojumu pamatotība sasaistē ar attīstības plānošanas dokumentiem 29](#_Toc527365777)

[2.4. Plašāka automatizēto datu apstrādes sistēmu izmantošana budžeta vadības procesā 34](#_Toc527365778)

[2.4.1. Uzlabota pieeja sākotnējo budžeta pieprasījumu datu ievadei ministrijām 34](#_Toc527365779)

[2.4.2. Centralizēta uz WEB bāzēta Tāmju sistēma/modulis 40](#_Toc527365780)

[2.4.3. SAP lietotāju skaita pārskatīšana 44](#_Toc527365781)

[3. IZMAIŅAS NOZARU FINANSĒŠANAS POLITIKĀ 46](#_Toc527365782)

[3.1. Ministriju priekšlikumi un citi priekšlikumi funkciju efektivizēšanai 46](#_Toc527365783)

[3.2. Ministriju, to padotībā esošo valsts budžeta iestāžu un citu centrālo valsts budžeta iestāžu vajadzībām izmantoto nekustamo īpašumu un to apsaimniekošanas izdevumu izvērtēšana 64](#_Toc527365784)

[3.3. Horizontālie risinājumi valsts budžeta resursu novirzīšanai aktuālajām prioritātēm 81](#_Toc527365785)

[3.3.1. Līdzšinēji piešķirtā finansējuma prioritārajiem pasākumiem un citiem pasākumiem pārskatīšana 81](#_Toc527365786)

[3.3.2. Izdevumu periodikas iegādei pārskatīšana 107](#_Toc527365787)

[3.3.3. Pilnveidota finansējuma plānošana 113](#_Toc527365788)

[4. IZVĒRTĒJUMS UN PRIEKŠLIKUMI PAR VALSTS BUDŽETA IESTĀŽU INFORMĀCIJAS UN KOMUNIKĀCIJAS TEHNOLOĢIJU JOMAS OPTIMIZĀCIJU 117](#_Toc527365789)

[5. ADMINISTRATĪVĀ SLOGA MAZINĀŠANA PAŠVALDĪBĀS 131](#_Toc527365790)

**INFORMATĪVAJĀ ZIŅOJUMĀ LIETOTIE SAĪSINĀJUMI**

|  |  |
| --- | --- |
| AiM | Aizsardzības ministrija |
| APD | Attīstības plānošanas dokumenti |
| AT | Augstākā tiesa |
| ĀM | Ārlietu ministrija |
| BNI | Budžeta nefinansētā iestāde |
| CAL | Lietotāja licence (Client Access Licenses) |
| CSP | Centrālā statistikas pārvalde |
| CVK | Centrālā vēlēšanu komisija |
| CZK | Centrālā zemes komisija |
| DAP  EIS | Dabas aizsardzības pārvalde  Elektronisko iepirkumu sistēma |
| EKK | Ekonomiskās klasifikācijas kods |
| EM  ERAF | Ekonomikas ministrija  Eiropas Reģionālās attīstības fonds |
| ES | Eiropas Savienība |
| FM | Finanšu ministrija |
| IeM  IeM IC | Iekšlietu ministrija  Iekšlietu ministrijas Informācijas centrs |
| IKT | Informācijas un komunikācijas tehnoloģijas |
| IS  IT  ITIL | Informācijas sistēmas  Informācijas tehnoloģijas  IKT pārvaldības labākās prakses pamatprincipi (IT Infrastructure Library) |
| IZM | Izglītības un zinātnes ministrija |
| JPI | Jaunās politikas iniciatīvas (attīstības daļas finansējums) |
| KM | Kultūras ministrija |
| KNAB | Korupcijas novēršanas un apkarošanas birojs |
| LB | Latvijas Banka |
| LBFV  LHEI | Likums par budžetu un finanšu vadību  Latvijas Hidroekoloģijas institūts |
| LM | Labklājības ministrija |
| LVAFA  LVDC  LVĢMC  LVRTC  MDP | Latvijas Vides aizsardzības fonda administrācija  Loģiski vienotais datu centrs  Valsts SIA “Latvijas Vides, ģeoloģijas un meteoroloģijas centrs”  Valsts akciju sabiedrība “Latvijas Valsts radio un televīzijas centrs”  Mākoņdatošanas pakalpojums |
| Ministrijas | Ministrijas un citas centrālās valsts iestādes |
| MPK | Maksas pakalpojumi |
| MK | Ministru kabinets |
| NAP  NEPLP | Nacionālais attīstības plāns  Nacionālā elektronisko plašsaziņas līdzekļu padome |
| NVA | Nodarbinātības valsts aģentūra |
| OECD | Ekonomiskās sadarbības un attīstības organizācija |
| NVD  PMLP | Nacionālais veselības dienests  Pilsonības un migrācijas lietu pārvalde |
| PVD | Pārtikas un veterinārais dienests |
| PVN | Pievienotās vērtības nodoklis |
| PKC | Pārresoru koordinācijas centrs |
| RTV  SAP | Radio un televīzija  Vienotā valsts budžeta plānošanas un izpildes informācijas sistēma |
| SIF | Sabiedrības integrācijas fonds |
| SM | Satiksmes ministrija |
| SOPA  SPOLIS  SPRK | Sociālās palīdzības administrēšanas programma  Valsts sociālās politikas monitoringa informācijas sistēma  Sabiedrisko pakalpojumu regulēšanas komisija |
| ST | Satversmes tiesa |
| TB | Tiesībsarga birojs |
| TM  TNA | Tieslietu ministrija  Valsts akciju sabiedrība “Tiesu namu aģentūra” |
| VADC  VPK | Valsts asinsdonoru centrs  Valsts prezidenta kanceleja |
| VARAM | Vides aizsardzības un reģionālās attīstības ministrija |
| VDEĀK | Veselības un darbspēju ekspertīzes ārstu valsts komisija |
| VID | Valsts ieņēmumu dienests |
| VK | Valsts kanceleja |
| VKo | Valsts Kontrole |
| VM | Veselības ministrija |
| VNĪ  VP  VRAA | VAS “Valsts nekustamie īpašumi”  Valsts policija  Valsts reģionālās attīstības aģentūra |
| VSAA  VSAOI  VUGD | Valsts sociālās apdrošināšanas aģentūra  Valsts sociālās apdrošināšanas obligātās iemaksas  Valsts ugunsdzēsības un glābšanas dienests |
| VVD | Valsts vides dienests |
| ZM | Zemkopības ministrija |
| ZVA | Zāļu valsts aģentūra |
| 62.resors | Mērķdotācijas pašvaldībām |
| 64.resors | Dotācija pašvaldībām |
| 74.resors | Gadskārtējā valsts budžeta izpildes procesā pārdalāmais finansējums |


# IEVADS

Pamatojoties uz LBFV 16.3 pantu un saskaņā ar MK 2018.gada 12.marta rīkojumu Nr.101 “Par likumprojekta “Par vidēja termiņa budžeta ietvaru 2019., 2020. un 2021. gadam” un likumprojekta “Par valsts budžetu 2019. gadam” sagatavošanas grafiku” (turpmāk – MK rīkojums Nr.101), FM ir sagatavojusi informatīvo ziņojumu “Par valsts budžeta izdevumu pārskatīšanas 2019., 2020. un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2019., 2020. un 2021.gadam” un likumprojekta “Par valsts budžetu 2019.gadam” izstrādes procesā” (turpmāk – informatīvais ziņojums).

MK rīkojums Nr.101 nosaka tvērumu, atbilstoši kuram 2018.gadā strukturēta un veidota izdevumu pārskatīšana. Tā ir sadalīta divos galvenajos blokos - izmaiņas **valsts budžeta politikas jomā** un **nozaru finansēšanas politikas jomā.**

Attēls Nr. 1

**Valdības noteiktais izdevumu pārskatīšanas tvērums 2018.gadam**



Valsts budžeta politikas jomā veikti būtiski grozījumi normatīvajos aktos, atslogojot ministrijām tehnisko darbu veikšanu un tādējādi stiprinot analītisko darbu. Apvienojot četrus MK noteikumus, ir izstrādāta vienota kārtība, kas reglamentē visu veidu apropriāciju izmaiņu veikšanu, novēršot sadrumstaloto normatīvo regulējumu un normu dublēšanos, kā arī aptverot līdz šim MK noteikumu līmenī nenoregulētās apropriāciju izmaiņas. Pilnveidots valsts budžeta izpildes analīzes process, samazināts administratīvais slogs un pārvirzīti resursi analītiskajam darbam. Izpildes analīzes rezultātā būs pieejama kvalitatīvāka skaidrojošā informācija par resursu izlietojumu un ieguldījumu lietderību sabiedrības un nozares interesēs. Veiktas izmaiņas budžeta vadības procesu IT risinājumos, automatizējot sākotnējo budžeta pieprasījumu datu ievadi ministrijām un budžeta pieprasījuma iesniegšanas posmā atsakoties no datu ievades zemākajā izdevumu klasifikācijas līmenī un integrējot procesu centralizētā tāmju sistēmā - eTāmes.

Nozaru finansēšanas politikas jomā jau tvērumā tika iezīmēti virzieni, kuri paredz nozīmīgus izvērtējumus – efektīvai valsts nekustamo īpašumu izmantošanai un IKT jomas optimizācijai. Attiecīgi izvērtēti ministriju vajadzībām izmantotie nekustamie īpašumi un to apsaimniekošanas izdevumi. VNĪ sadarbībā ar FM izstrādāja detalizētu anketu, kuras rezultātā iegūta plaša informācija biroju ēku analīzes nodrošināšanai, izdarot pirmos secinājumus par to efektivitāti un nākotnes vīziju. Tāpat VARAM izvērtējuma rezultātā tika izstrādāti IKT jomas optimizēšanas darbības virzieni, nosakot uzdevumus iestādēm, gan īstermiņā, gan ilgtermiņā, kā piemēram, standartizēta viena datorizēta darba vieta, standartizēti datoru iepirkumi, nosakot stingrus standartus datortehnikas komplektiem (ieskaitot standarta programmatūru), programmatūras izmaksu pārskatīšana, savas ierīces lietošanas politika.

Izvērtēta līdzšinēji piešķirtā finansējuma prioritārajiem pasākumiem un citiem pasākumiem aktualitāte, sasniegtais rezultāts un efektivitāte, iegūstot iekšējos resursus, kurus ministrijas var izmantot aktuālāku prioritāšu vajadzībām.

Būtiska nozīme ziņojumā pievērsta arī citu valsts budžeta finansēto funkciju ekonomiskākai un racionālākai īstenošanai.

Ministrijas iesniedza savus priekšlikumus funkciju efektivizēšanai atsevišķās nozarēs, piemēram, TM par veikto Tiesu reformu, VM par veiktajiem pasākumiem kompensējamo zāļu cenu mazināšanai un VARAM par paveikto savu padotības iestāžu darbības efektīvākai īstenošanai.

Jāatzīmē, ka 2018.gadā papildus veikts darbs administratīvā sloga mazināšanai pašvaldībām. Veiktās un plānotās izmaiņas ir vērstas uz sadarbības uzlabošanu un pilnveidošanu starp dažāda līmeņa publiskās pārvaldes iestādēm, digitalizējot informācijas apmaiņas procesus. Veikto izmaiņu rezultātā jau 2018.gadā ir nodrošināta operatīva informācijas apmaiņa un pilnveidotas informācijas izvērtēšanas un analīzes iespējas.

Papildus izdevumu pārskatīšanas tvērums aptver arī MK izskatītajā informatīvajā ziņojumā “Administratīvā sloga mazināšana valsts pārvaldē” (MK 2017.gada 28.novembra sēdes protokollēmums Nr.59, 34.§) FM uzdoto – izvērtēt uz LBFV pamata izdoto tiesību aktu, kā arī citu ar budžetu un finanšu vadību jomu saistīto tiesību aktu ietvaros veicamo informācijas apmaiņu, tai skaitā statistikas datu apmaiņu finanšu un budžeta jomā, un, ja nepieciešams, sagatavot priekšlikumus par optimizācijas risinājumiem valsts budžeta izdevumu pārskatīšanas procesā, iesniedzot minētos priekšlikumus valsts budžeta izstrādes un iesniegšanas grafikā noteiktajā termiņā izskatīšanai MK vienlaikus ar valsts budžeta izdevumu pārskatīšanas rezultātiem un priekšlikumiem par šo rezultātu izmantošanu.

Ņemot vērā jau līdzšinēji izveidojušos veiksmīgo sadarbību ar nozares ministrijām izdevumu pārskatīšanas procesā, kā arī, lai pārrunātu nozares ministriju finansistu redzējumu izdevumu efektivizācijas iespējām, no 2018.gada 8.augusta līdz 15.augustam FM organizēja sarunas ar KM, VARAM, EM, VM, ZM, IeM, TM un FM finansistiem, savukārt AiM, ĀM, IZM, LM un SM finansistiem jautājumi tika nosūtīti elektroniski ar lūgumu sniegt informāciju.

Ar FM 2017.gada 25.janvāra rīkojumu Nr.38 “Par darba grupu” ir izveidota pastāvīga starpinstitucionāla darba grupa, kuras uzdevums ir sagatavot un iesniegt finanšu ministram izdevumu pārskatīšanas rezultātus un priekšlikumus par šo rezultātu izmantošanu vidēja termiņa budžeta ietvara likuma projekta un gadskārtējā valsts budžeta likuma projekta izstrādes procesā. Pamatojoties uz FM 2018.gada 30.jūlija rīkojumu Nr.273 “Par darba grupu”, iepriekš minētais FM rīkojums tika atzīts par spēku zaudējušu saistībā ar darba grupas noteiktā sastāva maiņu, t.i., darba grupā mainījās deleģētie pārstāvji no šādām iestādēm: FM un LB, kā arī turpmāk darba grupā novērotāja statusā piedalīsies VKo pārstāvis. Kopumā notika 2 darba grupas sanāksmes, kurās diskutēts darba grupas locekļu redzējums izdevumu efektivizācijas un funkciju optimizācijas iespējām.

Kopējie izdevumu pārskatīšanas rezultāti 2019.gadā ir 51,3 milj. *euro*, no kuriem 23,5 milj. *euro* ir iegūti pārskatot iepriekšējo periodu prioritāros un citus pasākumus, 12,9 milj. *euro* ir nozaru priekšlikumi efektivizācijai, 12,3 milj. *euro* iegūti veicot analīzi un sniedzot priekšlikumus finansējuma plānošanas pilnveidei, kā arī veicot periodikas iegādes izdevumu pārskatīšanu, 2,3 milj. *euro* veidojas efektivizējot valsts nekustamos īpašumus un to apsaimniekošanas izdevumus (uzsākts nozīmīgs darbs šajā jomā, kas varētu nest materiālos ieguvumus ilgtermiņā), 0,2 milj. *euro* iegūti valsts budžeta politikas jomā, veicot vairākas fundamentālas izmaiņas procesu pilnveidē, tehnisko darbu veikšanu aizstājot ar analītisko (ministrijas šādām izmaiņām nav novērtējušas ekonomisko ieguvumu), 0,1 milj. *euro* – veikta analīze IKT jomas optimizācijai, kas nesīs ieguvumus ilgtermiņā.


Pasākumu pārskatīšanas rezultātā identificētos iekšējos resursus plānots turpināt izmantot tā piešķiršanas laikā noteiktajiem mērķiem (pasākumiem) vai izmanto citiem mērķiem (pasākumiem), vai vidējā termiņā novirzīt citiem mērķiem (pasākumiem).

# IEPRIEKŠĒJĀS IZDEVUMU PĀRSKATĪŠANAS REZULTĀTU IEVIEŠANA

Atbilstoši MK 2017.gada 28.augusta ārkārtas sēdes protokolam Nr.41 1.§ “Informatīvais ziņojums “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā” (turpmāk – MK 2017.gada 28.augusta sēdes protokols Nr.41 1.§) nolemtajam izdevumu pārskatīšanas rezultātā identificēti pieejamie resursi 2018. gadam 81,1 milj. *euro* un 2019.gadam 73,1 milj. *euro* apmērā.

Attēls Nr. 2

**Izdevumu pārskatīšanas rezultātā identificētie pieejamie resursi un ministriju ieviestais, milj. *euro***




Kopumā iepriekšējās izdevumu pārskatīšanas rezultātu ieviešana ir vērtējama pozitīvi, jo atbrīvoti, efektivizēti, kā arī citām prioritātēm novirzīti 64,0 milj. *euro* jeb 78.9% (2018.gadā), 55,1 milj. *euro* jeb 75,4% (2019.gadā) (Attēls Nr. 2) no kopējiem identificētajiem pieejamiem resursiem. Šādi rezultāti skaidrojami ar apjomīgo ieteikumu skaitu, kas izteikti ministrijām kā uzdevumi, kā arī aprēķināts potenciālais ietaupījums, bet ministrijās, uzsākot uzdevuma izpildi, konstatēts, ka to izpildei ir nepieciešama padziļināta izpēte un lielāks izpildes termiņš.

Lai kvalitatīvāk novērtētu ieviesto rezultātu, tika veikta finansējuma rezultātu padziļināta analīze (Attēls Nr. 3).

Attēls Nr. 3

**Neieviestā finansējuma analīze sadalījumā pa izdevumu pārskatīšanas metodēm, milj. *euro***



Konstatēts, ka vislielākā summa, kas nav ieviesta, ir no **iepriekšējo periodu prioritāro pasākumu pārskatīšanas** (12,0 milj. *euro* 2018.gadā, 11,4 milj. *euro* 2019.gadā). Apjomīgākā prognoze iespējamam ietaupījumam (7,8 milj. *euro*) bija VM pārziņā, ieviešot divas nulles budžeta alternatīvas (vairāk lasīt sadaļā [3.1. Valsts budžeta finansēto funkciju ekonomiskāka un racionālāka īstenošana](#_Valsts_budžeta_finansēto)). Savukārt pārskatot TM prioritāros pasākumus, tika konstatēts, ka kaut arī no uzturlīdzekļiem regresa kārtībā atgūtie līdzekļi katru gadu pieaug un 2018. gadā provizoriskais pieaugumus pret budžetā plānoto būs 1,5 milj. *euro* (prognozēts 2,6 milj. *euro*), tomēr tas nesasniedz plānoto līdzekļu pieaugumu par 1% ik gadu. Ņemot vērā MK 2018. gada 11. septembra sēdē izskatīto TM sagatavoto informatīvo ziņojumu "Par valsts garantēto uzturlīdzekļu izmaksu no Uzturlīdzekļu garantiju fonda", izdevumu uzturlīdzekļu izmaksai apmērs 2019. gadā, 2020.gadā un turpmākajos gados pieaugs straujāk nekā regresa kārtībā atgūtie līdzekļi, kas tieši korelē ar vidējo bērnu skaitu pieaugumu, par kuriem valsts maksā uzturlīdzekļus.

Pārskatot rezultātus prioritārajos pasākumos, vairākkārt ir konstatēts, ka atlikums vairs nav veidojies un nav pieejams brīvs finansējums, piemēram, 2017.gadā tika pārskatīts potenciālais ietaupījums no Iekšējās drošības biroja nenokomplektētajām amata vietām (0,5 milj. *euro*), IeM informējusi, ka amata vietas ir nokomplektētas un atlikums vairs netiek konstatēts. Līdzīgi arī prioritātē – Veselības aprūpes pieejamības paaugstināšana IeM padotības iestāžu un IeVP amatpersonām (0,4 milj. *euro*) –, kurā 2018.gadā vairs neveidojas ietaupījums, jo pieprasījums pēc veselības aprūpes pakalpojumiem amatpersonu vidū palielinās. Šāda tendence saistāma ar to, ka sākotnēji amatpersonas vēl nebija pietiekami informētas par iespējām un piedāvātajām sociālajām garantijām, šobrīd interese pieaug, pieprasījums ir ļoti augsts, un, iespējams, ka 2018.gadā un turpmāk būs nepieciešams papildus finansējums šim mērķim.

Turpinot virzību uz mazu, profesionālu, un uz iedzīvotājiem orientētu valsts pārvaldi, kurā primāri tiek veikta esošo darba uzdevumu un cilvēkresursu efektivitātes izvērtēšana, attiecīgi efektīvi izlietojot valsts budžeta resursu, 2017.gada izdevumu pārskatīšanā tika caurskatīta **ilgstoši vakanto amata vietu finansiālā ietilpība**, piemērojot noteiktu algoritmu, kā arī izlasē neiekļaujot noteiktas amatu saimes. Izvērtējuma rezultātā tika identificēts resurss 3,5 milj. *euro* apmērā. 2018.gadā pārskatot ilgstošās vakances, konstatēts, ka ieviesti 0,6 milj. *euro,* atsevišķām ministrijām likvidējot ilgstošās vakances pilnībā, atsevišķām ministrijām ieviešot daļēji un atsevišķām ministrijām neieviešot – pamatotu iemeslu dēļ.

Arī šogad caurskatīta ilgstoši vakanto amata vietu finansiālā ietilpība, piemērojot noteiktu algoritmu (Tabula Nr. 1). Amata vietai, kas ir ilgstoši vakanta tiek pieņemts, ka mēnešalga paredzēta procentos no konkrētās mēnešalgu grupas 1.kategorijas maksimālā apmēra.

Tabula Nr. 1

**Vakanto amata vietu finansiālās ietilpības aprēķina algoritms**

|  |  |
| --- | --- |
| **Vakantās amata vietas ilgums mēnešos** | **Procentuālais apmērs no attiecīgās mēnešalgu grupas 1.kategorijas, kas tiek piemērots, aprēķinot minimāli iespējamos līdzekļus** |
| 11 – 12 mēneši | 65% |
| 9 – 10 mēneši | 48,75% |
| 7 – 8 mēneši | 32,50% |
| 6 mēneši | 13% |

Jāatzīmē, ka indikatīvā novērtējuma aprēķinos nav ietverti sekojoši amati: tiesneši rajona un apgabala tiesās, kā arī attiecīgs palīgu skaits, īpaši nozīmīgos valsts dienestos nodarbinātie (piemēram, policisti, ugunsdzēsēji, robežsargi, neatliekamās medicīniskās palīdzības brigādēs nodarbinātie), strādājošie, kas nodarbināti 44.amatu saimē “Ārvalstu finanšu instrumentu vadība”.

Saskaņā ar iepriekš minēto algoritmu ministriju iekšējie resursi, t.sk. nodarbināto atlīdzības izmaksai un motivācijai, ir atspoguļoti nākamajā tabulā. Pēc VK aktuālajiem datiem uz 2018.gada 31. martu, joprojām ilgstošo vakanču finansiālā ietilpība ir 3,2 milj. *euro*.

Tabula Nr. 2

**Indikatīvais novērtējums par potenciālajiem finanšu resursiem kapacitātes stiprināšanai un nodarbināto papildus motivācijai**

| **Resora nosaukums** | **Likumā par valsts budžetu 2018.gadam plānotie izdevumi atlīdzībai, *euro*** | **Indikatīvais novērtējums, *euro*** |
| --- | --- | --- |
| AiM | 158 819 930 | 195 113 |
| EM | 25 480 746 | 194 975 |
| FM | 105 048 406 | 459 631 |
| IeM | 237 923 714 | 855 604 |
| KM | 50 940 675 | 38 080 |
| LM | 52 503 217 | 536 080 |
| SM | 4 254 897 | 20 173 |
| TM | 119 828 985 | 337 086 |
| VARAM | 20 809 173 | 189 779 |
| VM | 61 894 820 | 207 424 |
| ZM | 51 407 087 | 164 262 |
| **KOPĀ:** | **888 911 650** | **3 198 207** |

Kā viens no uzdevumiem pēc 2017.gada izdevumu pārskatīšanas bija ministrijām likumprojektā “Par valsts budžetu 2018.gadam” un likumprojektā “Par vidēja termiņa budžeta ietvaru 2018., 2019. un 2020.gadam” iestrādāt **pašu ieņēmumu atlikumus** 2018. un 2019.gadam. Uzdevums veikts izpildot 88% no aprēķinātā (11,0 milj. *euro*), attiecīgi sniedzot komentārus par atsevišķu pašu ieņēmumu atlikumu neiestrādāšanu.

**Veicot pārvaldes funkciju efektivizēšanu un finanšu vadības pilnveidošanu,** netika panākta vienošanās ar Engures novada domi parLatvijas ceļu muzeja nodošanu pašvaldībai, lai iegūtos iekšējos resursus (0,2 milj. *euro*) novirzītu prioritāro pasākumu finansēšanai.

Lai izveidotu funkcionalitāti EIS iepirkumu darījumiem līdz 10 000 *euro* bez PVN, VARAM ieskatā bija nepieciešami papildu līdzekļi sistēmas izmaiņām. Ņemot vērā prioritāšu maiņu, līdzekļi, kas bija paredzēti šim risinājumam, tika novirzīti EIS e-konkursu apakšsistēmas attīstībai, un šo funkcionalitāti šajā gadā VRAA vairs nevar garantēt. Tomēr ir veiktas darbības konkurences palielināšanai EIS e-katalogu darījumos, piemēram, priekšlikums  VRAA samazināt speciālā darījuma (atliktā groza) limitu visos EIS katalogos. Tā kā iepirkuma procedūras EIS e-pasūtījumu apakšsistēmas nodrošināšanai ar MK 2017.gada 28.februāra noteikumu Nr.108 “Publisko elektronisko iepirkumu noteikumi” 1.pielikumā noteiktajām preču un pakalpojumu grupām notiek cikliski – jauna iepirkumu procedūra tiek rīkota ne vēlāk kā 6 mēnešus pirms attiecīgās vispārīgās vienošanās darbības termiņa beigām. Arī nosacījumi, t.sk. speciālā darījuma (atliktā groza) limiti, kas ietverti vispārīgajā vienošanās, var tikt mainīti tikai rīkojot jaunu iepirkuma procedūru. Šobrīd speciālā darījuma limiti (*euro* bez PVN)  ir samazināti šādām e-katalogos iekļautajām preču un pakalpojumu grupām:

* Saimniecības preces – atliktais grozs no 3000 *euro*;
* Kancelejas preces un biroja papīrs – atliktais grozs no 4000 *euro*;
* Pārtikas preces – atliktais grozs no 4000 *euro*;
* Mēbeles – atliktais grozs no 10 000 *euro*;
* Mēbeles ar komplektēšanas iespēju – atliktais grozs no 5 000 *euro*;
* Standarta programmatūras licenču lielapjoma iegāde vai noma – atliktais grozs no 0,01 *euro*[[1]](#footnote-1);
* Standarta programmatūras pakalpojumi  – atliktais grozs no 0,01 *euro*;
* Standarta programmatūras apmācību pakalpojumi – atliktais grozs no 0,01 *euro*;
* Asmeņserveri un datu glabātuves – atliktais grozs no 0,01 *euro*;
* Asmeņserveru un datu glabātuvju pakalpojumi – atliktais grozs no 0,01 *euro*;
* Apdrošināšanas pakalpojumi – atliktais grozs no 0,01 *euro*;
* Servertehnika – atliktais grozs no 0,01 *euro*;
* Asmeņu servertehnika un datu glabātuvju pakalpojumi – atliktais grozs no 0,01 *euro*;
* Veselības apdrošināšanas pakalpojumi – atliktais grozs no 0,01 *euro*;
* Drukas iekārtu izejmateriāli – atliktais grozs no 14 000 *euro*.

Par preču grupām (datortehnika, drukas iekārtas, demonstrāciju tehnika), kurām šobrīd atliktā groza limits vēl ir 42 000 *euro* bez PVN, šī gada nogalē tiks izsludinātas iepirkuma procedūras un tiks noteikts jauns atliktā groza limits (ne lielāks kā 10 000 *euro* bez PVN).

Veselības apdrošināšanas iepirkumu centralizācijas novērtējumu varēs veikt gada beigās, kad būs redzams faktiskais pirkumu skaits.

2017.gada izdevumu pārskatīšanā tika iekļauts aprēķins par donoru skaitu, kas varētu atteikties no kompensācijas par izdevumiem zaudētā asins apjoma atjaunošanai. Pēc FM ekspertu novērtējuma sākotnēji tika plānots, ka 10% no asins donoriem varētu brīvprātīgi atteikties no atlīdzības par asins nodošanu (finansiālais ieguvums gadā varētu būt aptuveni 27,6 tūkst. *euro*). Ar 2018.gada 27.februāri, veicot grozījumus MK noteikumos Nr.1037[[2]](#footnote-2), noteikumi papildināti ar 17.1 punktu, nosakot, ka donoram ir tiesības atteikties no kompensācijas par izdevumiem zaudētā asins apjoma atjaunošanai. Šī gada 1. pusgadā no 25 544 asins ziedošanas reizēm no donora kompensācijas atteikušies 155 jeb 0,6 % donori. Naudas izteiksmē tas ir 661,85 *euro* (155 asins ziedošanas reizes x 4,27 *euro*), kas izlietoti donoru kustības popularizēšanai festivālā “Lampa” (pastkartītes noformēšana www.pastabalodis.lv). Attiecīgi prognoze 2018.gadam pēc 1.pusgada faktiskās izpildes varētu būt 1 323,7 *euro* (661,9 *euro* x2).

Labāku rezultātu iegūšanai FM aicina VM aktīvāk informēt donorus par iespēju atteikties no kompensācijas, kā arī sniegt informāciju par to, kāds varētu būt finansiālais ieguvums veselības nozarei un tā izmantošanas iespējām.

Zems rezultātu ieviešanas procents (52,0%) konstatēts no iespējas, atbilstoši likuma “Par nekustamā īpašuma nodokli” normām, **mainīt deleģējumu nekustamā īpašuma nodokļa (NĪN) nomaksā**. Attiecīgi, ja nomas līgumā noteiktie maksājumi ir iekļauti nomas līgumā, šie maksājumi tiek aplikti ar PVN, kas palielina budžeta iestāžu izdevumus vismaz par 27 670 *euro* (Tabula Nr. 3).

Tabula Nr. 3

**Ministriju potenciālais ietaupījums (PVN 21%), *euro***

| **Resors** | Ministriju potenciālais ietaupījums (PVN 21%), *euro* | **Ieviests** |
| --- | --- | --- |
| MK | 10 067,76 | 10 067,76 |
| AiM | 137,17 | 0 |
| EM | 1 181,67 | 0 |
| FM | 306,21 | 0 |
| IeM | 1 622,18 | 0 |
| KM | 14 251,84 | 4 318,88 |
| Prokuratūra | 102,95 | 0 |
| **Kopā:** | **27 669,78** | **14 386,64** |


Apkopojot VNĪ 2018.gadā iesniegto informāciju, secināts, ka ir aktualizēti trīs līgumi un Latvijas nacionālais mākslas muzejs, VK un Valsts administrācijas skola ir pilnvaroti paši maksāt NĪN pašvaldībai. KM, un AiM informēja, ka atkārtoti izskatīs iespēju aktualizēt līgumus, lai iestādes varētu pilnvarot pašas maksāt NĪN pašvaldībai. IeM saņēma informāciju no VNĪ, ka pēc vienošanās par grozījumiem līgumos noslēgšanas VNĪ pati informēs pašvaldības, ka VNĪ pilnvaro IeM (Nodrošinājuma valsts aģentūru) veikt NĪN maksājumus. EM informēja, ka 2017.gada 7.septembrī ir nosūtīta vēstule[[3]](#footnote-3) VNĪ ar lūgumu pilnvarot EM veikt nekustamā īpašuma maksājumus par valstij piederošo nekustamo īpašumu Brīvības ielā 55, Rīgā. Ņemot vērā, ka šis īpašums ir kritiskā stāvoklī un EM plānots pārcelt uz Pasaules tirdzniecības centru Elizabetes ielā, jautājuma par NĪN nomaksu pašvaldībai risināšana šobrīd ir atlikta. FM (VID) informēja, ka ir nosūtīta vēstule VNĪ ar lūgumu pilnvarot FM (VID) veikt nekustamā īpašuma maksājumus par valstij piederošo nekustamo īpašumu. Minētais pilnvarojums stāsies spēkā no 2019.gada.

2017.gada izdevumu pārskatīšanas procesā tika analizēti **MPK cenrāži**, kā rezultātā tika secināts, ka 55 MPK cenrāži jeb 58,5% aktualizēti vairāk nekā pirms diviem gadiem, savukārt, ja veiktu to aktualizāciju, indikatīvie ieņēmumi ministrijām būtu papildus 3,5 milj. *euro*.

Veicot atkārtotu MPK cenrāžu aktualizācijas analīzi, ir konstatēts, ka no 55 MPK cenrāžiem ir aktualizēti tikai 36,4% jeb 21 cenrādis. Visvairāk cenrāžus aktualizējušas TM un VM. Lielākoties ministrijās veikta viena līdz divu MPK cenrāžu aktualizācija, četrās ministrijās nav veikta cenrāžu aktualizācija.

Attēls Nr. 4

**MPK cenrāžu (skaits) aktualizācija ministrijās 2017.-2018.gadā.**



Savukārt veicot aktualizēto MPK cenrāžu finansiālo ieguvumu, no indikatīvās summas papildus ieņēmumos ministrijām tika prognozēti papildus 3,5 milj. *euro*. 2018.gadā kopumā ieviesti 88,5% un 2019.gadā - 97,7% no prognozētās summas. Šādi rezultāti liecina par to, ka finansiālais ieguvums ministrijām no aktualizētajiem MPK cenrāžiem ir lielāks nekā sākotnēji aprēķināts. Tiekoties ar ministrijām, ir secināts, ka ministrijas regulāri veic MPK cenrāžu izvērtēšanu, tomēr ir atšķirīgi iemesli, kāpēc tie netiek aktualizēti – cenrādis vairs nav aktuāls, nav nepieciešamība cenu izmaiņām, kapacitātes trūkums, elastības trūkums.

Lai veicinātu lielāku izpratni par dažādiem elastības rīkiem un elastīga MPK cenrāža veidošanas principiem, FM darbinieki ir piedalījušies un snieguši metodoloģisko atbalstu metodiskā materiāla/rokasgrāmatas “Praktisks ceļvedis darbam ar pieaugušajiem profesionālās izglītības iestādēs” izstrādē, projekta Nr. 8.5.3.0/16/I/001 “Profesionālās izglītības iestāžu efektīva pārvaldība un personāla kompetences pilnveide” ietvaros. Tāpat FM pārstāvji piedalījušies trijos SIA “AC Konsultācijas” rīkotajos semināros ar prezentāciju par elastīga cenrāža veidošanu, izstāstot gan teorētiskos un normatīvo aktu piemērošanas apsvērumus, gan praktiskos jautājumus/piemērus un atbildot uz dalībnieku jautājumiem.

Ar MK 2017.gada 28. augusta sēdes protokolu Nr.41 1.§ ministrijām tika uzdoti 33 uzdevumi. Lielākoties uzdevumu izpildes statuss[[4]](#footnote-4) ir izpildīts (70%) vai uzsākts (24%), savukārt 6% uzdevumu termiņš ir pagarināts (Attēls Nr. 5).

Attēls Nr. 5

**Uzdoto uzdevumu izpildes statuss**

**Izpildītie uzdevumi**

*“***7*.*punkts*****Ekonomikas ministrijai*** *ar 2018.gadu un turpmāk ik gadu līdz kārtējā gada 1. jūlijam veikt pētījumu par prognozētām izmaiņām darba spēka un būvmateriālu izmaksās būvniecības nozarē un publicēt tā rezultātus savā tīmekļa vietnē.”*

Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā 2018.gada 31.augustā publicēts EM mājas lapā[[5]](#footnote-5).

*“***8.punkts*****Ekonomikas ministrijai*** *sadarbībā ar* ***Iekšlietu ministriju*** *un* ***Finanšu ministriju*** *izvērtēt saskaņā ar Imigrācijas likumu ārzemnieku veikto maksājumu administrēšanas izmaksas un efektivitāti, līdz 2017.gada 31.oktobrim sagatavot un iesniegt izskatīšanai Ministru kabinetā priekšlikumus turpmākai rīcībai.”*

EM sagatavoja informatīvo ziņojumu “Saskaņā ar Imigrācijas likuma nosacījumiem ārzemnieku veikto maksājumu administrēšanas izmaksas un to efektivitātes izvērtējums”, kas 2018.gada 20.martā izskatīts MK sēdē (prot. Nr.16, 29.§). Informatīvajā ziņojumā konstatēta nepieciešamība veikt izmaiņas saistošajā regulējumā, paredzot nosacījumu par MK rīkojuma izdošanu nevis konkrētā termiņā, bet pēc nepieciešamības, ņemot vērā finanšu līdzekļu pieejamību, kā arī noteikt obligātās informācijas apmaiņas periodiskumu ne retāku kā reizi mēnesī un komunikācijas veidu (ņemot vērā informācijas ierobežotās pieejamības raksturu).

*“***10.punkts*****Finanšu ministrijai*** *līdz 2017.gada 29.decembrim izvērtēt Izložu un azartspēļu uzraudzības inspekcijas reorganizācijas iespējas, pievienojot to Valsts ieņēmumu dienestam, un iesniegt informāciju izskatīšanai Ministru kabinetā.”*

FM sagatavoja informatīvo ziņojumu “Par Izložu un azartspēļu uzraudzības inspekcijas reorganizācijas iespējām”, kas 2018.gada 7.februārī iesniegts VK. Informatīvajā ziņojumā FM rekomendē saglabāt Izložu un azartspēļu uzraudzības inspekciju kā atsevišķu iestādi, nevis pievienot to VID.

*“***11.punkts*****Finanšu ministrijai*** *sagatavot grozījumus Likumā par budžetu un finanšu vadību, paredzot risinājumu procedūru vienkāršošanai valsts budžeta iestāžu pašu ieņēmumu plānošanai un to neizmantoto atlikumu pārnešanai uz nākamo gadu, un finanšu ministram likumprojektu iesniegt izskatīšanai Ministru kabineta sēdē likumprojekta “Par valsts budžetu 2018.gadam” pavadošo likumprojektu paketē.”*

FM izstrādāja grozījumus LBFV, kas tika iekļauti valsts budžeta 2018.gadam likumprojektu paketē. Izstrādātie grozījumi likumā precizē finanšu ministra un Saeimas Budžeta un finanšu (nodokļu) komisijas (turpmāk – Saeimas Budžeta komisija) pilnvaras attiecībā uz budžeta iestāžu pašu ieņēmumu un to atlikumu iestrādāšanu budžetā. No 2018.gada maksas pakalpojumu un citu pašu ieņēmumu palielināšanu kārtējā gadā veiks finanšu ministrs, savukārt šo ieņēmumu atlikumu palielināšanu finanšu ministrs veiks nepārsniedzot vienai valsts budžeta programmai likumā noteikto ierobežojumu. Savukārt Saeimas Budžeta komisijas saskaņojums turpmāk būs nepieciešams par tādu maksas pakalpojumu un citu pašu ieņēmumu atlikumu izmantošanu, kurus nevar atrisināt finanšu ministram noteiktā ierobežojuma ietvaros. Tādējādi ir samazināts līdzšinējais administratīvais slogs (gan valsts budžeta iestādēm, gan Saeimas Budžeta komisijai), kā arī valsts budžeta iestādēm ir iespējams ātrāk saņemt līdzekļus un sākt lietot neplānotos ieņēmumus (parasti dažādos sadarbības projektos).

*“***12.punkts*****Finanšu ministrijai*** *līdz 2018.gada 1.jūnijam izvērtēt Ministru kabineta 2010.gada 16.marta noteikumus Nr.256 “Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem”, 2010.gada 18.maija noteikumus Nr.464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, 2007.gada 28.augusta noteikumus Nr.594 “Noteikumi par valsts budžeta apropriācijas rezerves izmantošanu” un 2009.gada 22.decembra noteikumus Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus”, izveidojot vienotu normatīvo regulējumu visu veidu apropriāciju izmaiņu veikšanai.”*

FM sagatavoja jaunu regulējumu – MK 2018.gada 17.jūlija noteikumus Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas”.

Jaunais regulējums sagatavots ar mērķi paredzēt vienotu kārtību, kas reglamentētu visu veidu apropriāciju izmaiņu veikšanu, novēršot pašreizējo sadrumstaloto normatīvo regulējumu un normu dublēšanos, tādējādi mazinot administratīvo slogu, efektivizējot procesus un cilvēkresursus novirzot vairāk analītiskajam darbam.

*“***13.punkts*****Finanšu ministrijai*** *līdz 2018.gada 1.janvārim paplašināt Vienotās valsts budžeta plānošanas un izpildes sistēmas (SAP) funkcionalitāti, lai apropriāciju izmaiņu pieprasījumu pielikumu skaitliskās informācijas ievadi SAP portālā varētu nodrošināt ministriju līmenī.”*

FM izstrādāja risinājumu apropriācijas izmaiņu pieprasījumu skaitliskās daļas iesniegšanai SAP sistēmā. Minētais risinājums atvieglo ministrijām pieprasījumu skaitliskās daļas sagatavošanu, samazina šim procesam kopumā nepieciešamo laiku un ļauj rīkojumu sagatavošanā nedublēt ministriju padarīto, atkārtoti neveicot datu ievadi. Izstrādātais risinājums nodrošina iespēju FM automātiski apkopot iesniegtos apropriāciju izmaiņu pieprasījumus vienā vai vairākos FM rīkojumu projektos un virzīt tos parakstīšanai elektroniskā vidē.

*“***14.punkts*****Finanšu ministrijai*** *izvērtēt un iesniegt izskatīšanai Ministru kabineta 2018.gada 27.marta sēdē grozījumus Ministru kabineta 2011.gada 23.augusta instrukcijā Nr.8 “Instrukcija par valsts budžeta izpildes analīzi.”*

FM izstrādāja MK 2018.gada 10.aprīļa instrukciju Nr.2 “Instrukcija par valsts budžeta izpildes analīzi” (turpmāk – instrukcija). Instrukcija tika sagatavota ar mērķi pilnveidot un efektivizēt valsts budžeta izpildes analīzes procesu, samazināt administratīvo slogu un pārvirzīt resursus analītiskajam darbam. Izpildes analīzes rezultātā būs pieejama kvalitatīvāka skaidrojošā informācija par resursu izlietojumu un ieguldījumu lietderību sabiedrības un nozares interesēs.

*“***16.punkts*****Iekšlietu ministrijai*** *sadarbībā ar pārējām iesaistītajām ministrijām līdz 2017.gada 29.septembrim sagatavot un iesniegt Ministru kabinetā izvērtējumu par Rīcības plānā personu, kurām nepieciešama starptautiskā aizsardzība, pārvietošanai un uzņemšanai Latvijā, paredzēto pasākumu izpildi, nepieciešamības gadījumā iesniedzot priekšlikumus par turpmāko šo pasākumu finansēšanas modeli.”*

IeM sadarbībā ar pārējām iesaistītajām ministrijām sagatavoja informatīvo ziņojumu “Par Rīcības plānā personu, kurām nepieciešama starptautiskā aizsardzība, pārvietošanai un uzņemšanai Latvijā, paredzēto pasākumu izpildi”, kas 2017.gada 14.novembrī izskatīts MK (prot. Nr.57, 49.§). Atbilstoši MK sēdē nolemtajam, tika atbalstīts IeM priekšlikums par pašreizējā Rīcības plānā paredzēto pasākumu finansēšanas modeļa saglabāšanu turpmākajam Rīcības plāna īstenošanas periodam, kā arī paredzēts, ka finansējumu Rīcības plānā paredzēto pasākumu īstenošanai plāno decentralizēti plāna izpildē iesaistīto resoru attiecīgajās valsts budžeta programmās (apakšprogrammās).

Tāpat tika nolemts Rīcības plāna izpildē iesaistītajām institūcijām turpināt plānā paredzēto uzdevumu īstenošanu to pamatfunkciju izpildei, kā arī ES fondu un projektu īstenošanai piešķirtā finansējuma ietvaros, un nepieciešamības gadījumā atļauts virzīt finansējuma pieprasījumu no valsts budžeta programmas 02.00.00 “Līdzekļi neparedzētiem gadījumiem”.

*“***17.punkts*****Iekšlietu ministrijai*** *sadarbībā ar* ***Tieslietu ministriju*** *līdz 2018.gada 1.martam izvērtēt un iesniegt izskatīšanai Ministru kabinetā ziņojumu par efektīvāko institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā.”*

MK 2018.gada 3.jūlija sēdē tika izskatīts konceptuālais ziņojums “Par efektīvāko institucionālās pārvaldības modeli vārda, uzvārda un tautības ieraksta maiņas un civilstāvokļa aktu reģistrācijas jomā” (prot.Nr.31. 25.§). IeM un TM neparedz piedāvāt izmaiņas esošajā institucionālajā pārvaldības modelī vārda, uzvārda un tautības ieraksta maiņas un civilstāvokļa aktu reģistrācijas jomā, bet veidot vienotu civilstāvokļa aktu reģistrācijas un iedzīvotāju reģistrācijas atbalsta informācijas sistēmu – Fizisko personu reģistru. Šis risinājums ļauj paaugstināt valsts pārvaldes darba efektivitāti, ieviešot modernus IKT risinājumus, tādējādi vienkāršojot administratīvās darbības. Informācijas sistēmu apvienošana optimizēs PMLP pārziņā esošo informācijas sistēmu arhitektūru, samazinot pastāvīgu informācijas sistēmu skaitu un vienotā platformā integrējot dažādu informācijas resursu apstrādi, tādējādi sekmējot racionālu IKT pārvaldību.

*“***19.punkts*****Veselības ministrijai*** *sadarbībā ar* ***Zemkopības ministriju****, lai aktualizētu situāciju attiecībā uz miruša cilvēka ķermeņa pārvadāšanas atļaujas vai izziņas par nāves cēloni izskatīšanu, līdz 2017.gada 1.decembrim izvērtēt un sagatavot grozījumus Ministru kabineta 2005.gada 19.jūlija noteikumos Nr.523 “Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves.”*

VM ir sagatavojusi grozījumus MK 2005.gada 19.jūlija noteikumos Nr.523 “Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves”, kas paredz svītrot no noteikumiem PVD neraksturīgu uzdevumu, kas neatbilst PVD darbības mērķim un funkcijām. Proti, ņemot vērā situāciju, ka miruša cilvēka ķermeņa transportēšanas kontrole nav PVD kompetencē, kā arī to, ka miruša cilvēka transportēšana nav saistīta ar infekcijas slimību izplatīšanās risku, ar grozījumiem ir atcelta prasība PVD amatpersonai apliecināt miruša cilvēka ķermeņa ievešanu valstī. Grozījumi ir apstiprināti MK 2018. gada 30. janvārī.

*“***20.punkts*****Satiksmes ministrijai*** *budžeta programmā “Valsts autoceļu fonds” ar 2018.gadu izveidot atsevišķu apakšprogrammu, kurā tiek nodalīts valsts autoceļu pārvaldīšanai paredzētais finansējums.”*

Sagatavojot 2018.gada budžetu, SM ir izveidota jauna apakšprogramma 23.07.00 “Valsts autoceļu pārvaldīšana”. Apakšprogrammas izveidošanas mērķis ir veikt valsts autoceļu tīkla pārvaldīšanu atbilstoši pieejamiem finanšu resursiem.

*“***22.punkts*****Tieslietu ministrijai*** *izvērtēt Uzturlīdzekļu garantiju fonda izdevumu straujo pieaugumu, sniedzot priekšlikumus, lai ierobežotu turpmāku izmaksu pieauguma risku no Uzturlīdzekļu garantiju fonda.”*

Ar MK 2017.gada 21.novembra sēdes protokola Nr.58 19.§ izpildes termiņš tika pagarināts līdz **2018.gada 2.jūlijam**. MK 2018.gada 11.septembra sēdē tika izskatīts TM sagatavotais informatīvais ziņojums “Par valsts garantēto uzturlīdzekļu izmaksu no Uzturlīdzekļu garantiju fonda” (prot.Nr.42 44.§) (turpmāk – informatīvais ziņojums).

Lai palielinātu atgūto līdzekļu apmēru informatīvajā ziņojumā norādīti šādi pasākumi:

1) izstrādāt grozījumus Uzturlīdzekļu garantiju fonda likumā (turpmāk – Fonda likums), paredzot, ka parādniekiem, kuri divu gadu laika periodā labprātīgi nosegs izveidojušos pamatparādu Fonda administrācijai, tiks dzēsti likumiskie procenti;

2) izstrādāt grozījumus Fonda likumā, paredzot, ka parādniekiem piemērojams aizliegums izmantot medību šaujamieročus. Virzīt attiecīgus priekšlikumus uz likumprojekta “Ieroču un speciālo līdzekļu aprites likums” lasījumu Saeimā.

3) izstrādāt grozījumus Fonda likumā, paredzot personas izvairīšanos no uzturlīdzekļu maksājumiem prezumpciju – proti – apstākļu uzskaitījumu, kuru konstatējot, uz likuma pamata prezumējams, ka parādnieks izvairās no uztura došanas pienākuma izpildes, kas izmeklēšanas iestādēm ļaus efektīvāk piemērot Krimināllikuma 170.pantu, tas ir, saukt personu pie kriminālatbildības, ja tā nepilda ar tiesas vai Fonda administrācijas lēmumu uzlikto pienākumu un nenodrošina bērnu ar uzturlīdzekļiem.

Vienlaikus, lai samazinātu uzturlīdzekļu izmaksu apmēru informatīvais ziņojums paredz izstrādāt grozījumus Fonda likumā, paredzot, ka uzturlīdzekļu izmaksa no Fonda tiks apturēta pilngadīgām personām, ja tās mācās, strādā un gūst ienākumus MK noteiktās minimālās mēneša darba algas vai lielākā apmērā.

*“***23.punkts*****Demogrāfisko lietu centram*** *sadarbībā ar* ***Pārresoru koordinācijas centru*** *un* ***Labklājības ministriju*** *izvērtēt ar papildu piešķirto finansējumu atbalstīto pasākumu sasaisti ar sasniegtajiem rezultātiem demogrāfijas situācijas uzlabošanā, sniedzot priekšlikumus par demogrāfijas politikas efektivitātes paaugstināšanu.”*

Demogrāfisko lietu centra (DLC) ekspertu sanāksmēs tiek analizēta demogrāfisko rādītāju dinamika un veikts sasniegto rezultātu izvērtējums. Papildus analīze tiks veikta pēc LM pasūtītā Ģimenes valsts politikas pamatnostādņu 2011. – 2017.gadam *ex*-*post* novērtējuma saņemšanas šī gada nogalē. 2018.gada nogalē tiks sniegti arī pētījumu programmas GGP (Latvijas ģimenes paaudzēs) dati, kas sniegs padziļinātu izpratni par demogrāfijas procesiem Latvijā un to ietekmējošiem faktoriem. DLC ekspertu skatījumā pilnvērtīgai situācijas analīzei būtu jāsagaida arī Saeimas Analītiskā biroja pētījuma “Par pabalstu, kas saistīti ar bērna ienākšanu ģimenē un audzināšanu, saņēmēju raksturojumu un dinamiku laika periodā no 2005. līdz 2017.gadam” rezultāti, kas saskaņā ar 2017.gada 22.novembra Saeimas Prezidija un Frakciju padomes apstiprināto veicamo analītisko pētījumu plānu ir uzdots Saeimas Analītiskajam dienestam.

Izpildot uzdevumā noteikto par priekšlikumu par demogrāfijas politikas efektivitātes paaugstināšanu sniegšanu, 2018.gada 20.janvārī MK tika iesniegts DLC konceptuālais ziņojums “Par sadarbības platformas “Demogrāfisko lietu centrs” priekšlikumiem ģimeņu ar bērniem atbalstam 2018. – 2020.gadā”. Daļa konceptuālajā ziņojumā minēto priekšlikumu jau īstenoti saskaņā ar MK 2018.gada 5.februāra prot. Nr.6 25.§ lēmumu. Papildus DLC priekšlikumi šī gada jūlijā tika iesniegti FM kā priekšlikumi prioritāro pasākumu īstenošanai 2019., 2020., 2021.gadā.

*“***26.punkts*****Tieslietu ministrijai*** *sagatavojot Ministru kabineta noteikumu projektu par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu attiecīgajā gadā, noteikt optimāli nepieciešamo līdzekļu apmēru atbilstoši riska iestāšanās vērtējumam, un paredzēt uzņēmējdarbības riska valsts nodevas sadalījumu atbilstoši informatīvajā ziņojumā “Par Maksātnespējas administrācijas attīstību” noteiktajam.”*

TM ir sagatavojusi un MK ir apstiprinājis MK 2017.gada 19.decembra noteikumus Nr.772 “Noteikumi par uzņēmējdarbības riska valsts nodevu 2018.gadā”. Noteikumi paredz, ka uzņēmējdarbības riska valsts nodevas apmērs 2018.gadā ir 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības, saglabājot nosacījumu, ka attiecībā uz darbiniekiem, par kuriem tiek maksāts sezonas laukstrādnieku ienākuma nodoklis, darba devējam uzņēmējdarbības riska valsts nodeva nav jāmaksā.

*“***27.punkts*****Tieslietu ministrijai*** *pārskatīt Uzņēmumu reģistra informācijas izsniegšanas pakalpojumu kvalitāti un atbilstību personas datu aizsardzības prasībām un izvērtēt publiski pieejamās informācijas apjomu, kā arī valsts pārvaldes un pašvaldības iestādēm izsniedzamo informāciju, tai skaitā iespējas veicināt Uzņēmumu reģistra reģistros veikto ierakstu izmantošanu.”*

TM ir sagatavojusi un MK ir apstiprinājis MK 2018.gada 27.marta noteikumus Nr.191 “Noteikumi par Latvijas Republikas Uzņēmumu reģistra informācijas izsniegšanas un citiem maksas pakalpojumiem”. MK noteikumi paredz pilnveidot LR Uzņēmumu reģistra (turpmāk – Uzņēmumu reģistrs) informācijas izsniegšanas pakalpojumus, vienlaikus nodrošinot atbilstību personas datu aizsardzības prasībām. Pakalpojumi informācijas izsniegšanai papildināti ar jauniem, nodalot tos pēc saņemšanas perioda, kā arī informācijas saņemšanas kanāla, īpaši veicinot izsniegšanu elektroniskā formātā. Vienlaikus MK noteikumi nosaka standartizēto izsniegšanas veidu valsts pārvaldes un pašvaldības iestādēm, paredzot, ka, ja informāciju saņem bez maksas, jāizmanto VRAA pārziņā esošais valsts informācijas sistēmu savietotājs. Tāpat MK noteikumi nošķir reģistrācijas lietu vispārpieejamos dokumentus no ierobežotas pieejamības dokumentiem un nosaka dokumentu izsniegšanas ierobežojumus informācijas atkalizmantotājiem, lai nodrošinātu fizisko personu datu aizsardzības prasības. Kā arī MK noteikumi nosaka jaunu maksas pakalpojumu – Uzņēmumu reģistrā iesniedzama dokumenta atvasinājuma izgatavošana.

*“***28.punkts*****Tieslietu ministrijai*** *līdz 2018.gada 2.jūlijam izvērtēt iespēju samērot ar uzturlīdzekļu izmaksu saistīto tiesisko regulējumu ar plānoto nodokļu reformu, nepieciešamības gadījumā virzot priekšlikumus par grozījumiem Ministru kabineta 2013.gada 15.janvāra noteikumos Nr.37 “Noteikumi par minimālo uzturlīdzekļu apmēru bērnam”, izvērtējot procentuālā apmēra no minimālās mēnešalgas atbilstību valsts attīstības iespējām, kā arī iespējas rast nepieciešamo finansējumu uzturlīdzekļu izmaksai no Uzturlīdzekļu garantiju fonda, piemēram, meklējot veidus, kā palielināt regresa kārtībā atgūto līdzekļu apjomu no parādniekiem un samazināt nepamatotu pieprasījumu risku.”*

Saskaņā ar MK 2018.gada 10.aprīļa prot. Nr.19 36.§, izskatot informatīvo ziņojumu “Par valsts pamatbudžeta un valsts speciālā budžeta bāzi 2019., 2020. un 2021.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu”, TM sadarbībā ar LM uzdots izvērtēt Uzturlīdzekļu garantiju fonda izdevumu straujo pieaugumu, analizējot izmaksu pieauguma cēloņus, un līdz **2018.gada 1.augustam** iesniegt MK informatīvo ziņojumu ar priekšlikumiem, lai ierobežotu turpmāku izmaksu pieauguma risku no Uzturlīdzekļu garantiju fonda un palielinātu regresa kārtībā atgūto līdzekļu apmēru.

MK 2018.gada 11.septembra sēdē (prot. Nr.42 44.§) tika izskatīts TM sagatavotais informatīvais ziņojums “Par valsts garantēto uzturlīdzekļu izmaksu no Uzturlīdzekļu garantiju fonda”, ar kuru TM tiek uzdots izstrādāt grozījumus Uzturlīdzekļu garantiju fonda likumā un tieslietu ministram iesniegt to izskatīšanai MK valsts budžeta likumprojektu paketē. Jautājumu par TM papildu nepieciešamo finansējumu uzturlīdzekļu izmaksai 2019. gadā 11 462 360 *euro* apmērā un 2020.gadā un turpmākajos gados 14 026 014 *euro* apmērā izskatīt MK likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam” sagatavošanas procesā, vienlaikus TM atkārtoti izvērtējot papildu nepieciešamā finansējuma pamatotību.

*“***29.punkts** ***Vides aizsardzības un reģionālās attīstības ministrijai*** *izvērtēt atbalsta funkciju īstenošanai novirzītos resursus Valsts vides dienestā un Dabas aizsardzības pārvaldē, kā arī Dabas aizsardzības pārvaldes struktūras optimizēšanu, Latvijas Vides aizsardzības fonda administrācijas pievienošanu Valsts reģionālās attīstības aģentūrai, Klimata pārmaiņu finanšu instrumenta projektu pēcuzraudzības un Emisiju kvotu izsolīšanas instrumenta projektu uzraudzības funkcijas nodošanu Valsts reģionālās attīstības aģentūrai, un iesniegt Finanšu ministrijai priekšlikumus par sasniegtajiem rezultātiem izdevumu pārskatīšanas procesā saskaņā ar likumprojekta “Par vidēja termiņa budžeta ietvaru 2019., 2020., 2021.gadam" un likumprojekta "Par valsts budžetu 2019.gadam” sagatavošanas grafikā noteiktajiem termiņiem.*”

*“***30.punkts** ***Vides aizsardzības un reģionālās attīstības ministrijai*** *līdz 2017.gada 29.decembrim izvērtēt un iesniegt Finanšu ministrijai informāciju par Latvijas Hidroekoloģijas institūtam novirzīto valsts budžeta finansējumu par atsevišķu pārvaldes deleģēto uzdevumu izpildi un tā sasaisti ar sasniegto rezultātu un valsts SIA “Latvijas Vides, ģeoloģijas un meteoroloģijas centrs” novirzīto valsts budžeta finansējumu par atsevišķu pārvaldes deleģēto uzdevumu izpildi un tā sasaisti ar sasniegto rezultātu.”*

VARAM sniegtā informācija un veiktais izvērtējums skatāms informatīvā ziņojuma 3.1.sadaļā “Ministriju priekšlikumi un citi priekšlikumi funkciju efektivizēšanai.

*“***31.punkts** *Vides aizsardzības un reģionālās attīstības ministrijai izvērtēt iespēju pilnveidot Elektronisko iepirkumu sistēmu atbilstoši informatīvajā ziņojumā ietvertajiem priekšlikumiem preču un pakalpojumu klāsta paplašināšanai un līdz 2017.gada 29.decembrim iesniegt izskatīšanai Ministru kabinetā nepieciešamos grozījumus normatīvajos aktos.”*

Sagatavoti un MK apstiprināti (2018.gada 3.aprīlī) grozījumi MK 2017.gada 28.februāra noteikumos Nr.108 “Publisko elektronisko iepirkumu noteikumi”, bet tajos nav ietverti visi priekšlikumi, kas tika minēti informatīvajā ziņojumā “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā”, jo VARAM secināja, ka VRAA rīcībā nav resursu papildu e-katalogu uzturēšanai, attiecīgi papildu pakalpojumu iekļaušana EIS risināma, paredzot nepieciešamos resursus VRAA vai nosakot citu kompetento institūciju attiecīgo centralizēto iepirkumu rīkošanai.

*“***32.punkts*****Kultūras ministrijai*** *sadarbībā ar* ***Nacionālo elektronisko plašsaziņas līdzekļu padomi*** *izstrādāt un kultūras ministram līdz 2017.gada 15.septembrim iesniegt Ministru kabinetā nepieciešamos normatīvo aktu projektus par ikgadējās valsts nodevas piemērošanu elektroniskajiem plašsaziņas līdzekļiem, kuriem ir izsniegta retranslācijas atļauja.”*

*“***33.punkts*****Kultūras ministrijai*** *sadarbībā ar* ***Nacionālo elektronisko plašsaziņas līdzekļu padomi*** *izvērtēt iespēju noteikt maksu elektroniskajiem plašsaziņas līdzekļiem par retranslējamās programmas reģistrēšanu un nepieciešamības gadījumā iesniegt normatīvo aktu projektus izskatīšanai Ministru kabinetā.”*

NEPLP ir sagatavojusi MK 2018.gada 9.janvāra noteikumus Nr.24 “Noteikumi par valsts nodevu apraides atļaujas izsniegšanai un pamatnosacījumu pārskatīšanai, retranslācijas atļaujas izsniegšanai un pārreģistrācijai, kā arī apraides tiesību īstenošanas uzraudzībai”. Izstrādātie noteikumi paredz, ka par apraides tiesību īstenošanas uzraudzību maksā ikgadējo valsts nodevu attiecībā uz komerciālo pārrobežu televīzijas programmu vai komerciālo nacionālo televīzijas programmu. Ikgadējās nodevas mērķis ir kompetentās institūcijas uzraudzības funkcijas nodrošināšana un latviešu valodas īpatsvara palielināšana šajās programmās. Paredzot papildu valsts nodevas un nosakot atvieglojumus no tām, būs iespējams sasniegt papildu politikas mērķus.

Noteikumi ievieš šādas nodevas:

1. ikgadējā nodeva par retranslācijas atļaujas pārreģistrāciju;
2. ikgadējā uzraudzības nodeva komerciālajiem nacionālajiem un pārrobežu elektroniskajiem plašsaziņas līdzekļiem, paredzot arī izņēmumu programmām, kurās noteikts procents raidlaika ir valsts valodā;
3. valsts nodeva par apraides atļaujas pamatnosacījumu grozīšanu.

Vienlaikus ar noteikumiem tiek atcelta nodeva par pakalpojuma sniedzēja pēc pieprasījuma reģistrēšanu.

*“***36.punkts*****Veselības ministrijai*** *sagatavot un līdz 2017.gada 1.novembrim iesniegt izskatīšanai Ministru kabinetā nepieciešamos grozījumus normatīvajos aktos, lai veiktu izmaiņas asins donoru kompensāciju izmaksas kārtībā, paredzot, ka donoriem, pēc brīvprātības un labas gribas principa, ir iespēja atteikties no atlīdzības par asins nodošanu.”*

VM sagatavoja grozījumus MK 2005.gada 27.decembra noteikumos Nr.1037[[6]](#footnote-6) un papildināja noteikumus ar punktu, kurā noteikts, ka donoram ir tiesības atteikties no kompensācijas par izdevumiem zaudētā asins apjoma atjaunošanai. Grozījumi ir apstiprināti MK 2018. gada 27. februārī.

*“***38.punkts*****Tieslietu ministrijai*** *un* ***Veselības ministrijai****, gatavojot Ministru kabineta rīkojumus par budžeta nefinansēto iestāžu 2018.gada budžetu apstiprināšanu, izvērtēt iespēju paredzēt, ka šo iestāžu pašu ieņēmumu atlikums transferta veidā atbilstoši informatīvajā ziņojumā noteiktajam ir ieskaitāms valsts budžetā, nodrošinot attiecīgās ministrijas prioritāro pasākumu finansēšanu.”*

Pamatojoties uz MK 2018.gada 29.maija rīkojumu Nr.228 “Par Zāļu valsts aģentūras 2018.gada budžeta apstiprināšanu” (protokols Nr.26, 29.§ 2.punkts) un atbilstoši FM 2018.gada 25.jūnija rīkojumam Nr.225 “Par apropriāciju izmaiņām” ZVA maksas pakalpojumu un citu pašu ieņēmumu neizmantoto naudas līdzekļu atlikumu uz 2018.gada 1.janvāri 1 075 452 *euro* apmērā novirzīja uz VM pamatbudžetu, lai nodrošinātu centralizētas Microsoft programmatūras nomu vienam gadam, kā arī vienotu e-pasta sistēmas ieviešanu un pārvaldību veselības resorā, lai nodrošinātu vienotās veselības nozares elektroniskās IS uzturēšanu, uzraudzību, kā arī drošības risinājumu pilnveides ieviešanas atbalsta pakalpojumu un nepārtrauktas darbības nodrošināšanu.

TM sagatavotajā LR Patentu valdes 2018.gada budžetā (apstiprināts ar MK 2017.gada 5.decembra rīkojumu Nr.718 “Par Patentu valdes 2018.gada budžeta apstiprināšanu”) paredzēts, ka 150 000 *euro* no pašu ieņēmumu atlikumiem novirza uz valsts budžetu.

**Uzsāktie uzdevumi**

*“***18.punkts*****Zemkopības ministrijai*** *sadarbībā ar* ***Veselības ministriju*** *un* ***Finanšu ministriju (Valsts ieņēmumu dienestu)****, lai novērstu funkcijas dublēšanos attiecībā uz zāļu kontroli robežkontroles punktos, līdz 2017.gada 1.decembrim izvērtēt iespējamos risinājumus un iesniegt Ministru kabinetā priekšlikumus turpmākai rīcībai.”*

ZM, lai pilnveidotu par zāļu ievešanas un izvešanas kontroli atbildīgo kompetento iestāžu funkcijas, novērstu funkciju dublēšanu un samazinātu administratīvo slogu uzņēmējdarbības veikšanai, kā arī, lai precizētu institūciju kompetences ir sagatavojusi grozījumus MK 2007.gada 26.jūnija noteikumos Nr.436 “Zāļu ievešanas un izvešanas kārtība” (turpmāk – MK noteikumi Nr.436), svītrojot PVD kompetenci cilvēkiem paredzēto zāļu importa kontrolē un nosakot VID Muitas pārvaldes kompetenci veikt cilvēkiem paredzēto zāļu kontroli pirms zāļu laišanas brīvā apgrozībā. Starp iesaistītajām iestādēm turpinās diskusijas par turpmāko rīcību.

*“***21.punkts*****Satiksmes ministrijai*** *sadarbībā ar* ***Tieslietu ministriju*** *līdz 2017.gada 1.decembrim sagatavot priekšlikumus par nepieciešamajiem grozījumiem normatīvajos aktos, lai ministriju darbinieku komandējumu izmaksas varētu segt no to valsts kapitālsabiedrību līdzekļiem, kuru darbības jomu ietvaros attiecīgais komandējums ir nepieciešams.”*

SM ir sagatavojusi informatīvo ziņojumu par SM nodarbināto komandējumu izmaksu segšanu no valsts kapitālsabiedrību līdzekļiem un iesniegusi VK. Ar Ministru prezidenta 2018.gada 13.jūnija rezolūciju Nr.18/TA-1071 atsūtīts viedokļa sniegšanai FM.

FM 2018.gada 27.jūnijā sniedza viedokli, ka jautājums būtu skatāms MK sēdē, paredzot uzdevumu ministrijām izvērtēt iespējas izmantot informatīvajā ziņojumā minēto risinājumu komandējumu izdevumu segšanai un līdz 2018.gada 31.augustam iesniedzot FM informāciju par potenciālo iekšējo resursu apmēru 2019. un turpmākajiem gadiem.

Saskaņā ar SM sniegto informāciju Ministru prezidents pēc FM viedokļa saņemšanas uzdevis SM ziņojumu saskaņot ar VKo, kā arī viedokli par to ir sniedzis PKC. Informatīvais ziņojums MK vēl nav izskatīts un lēmums par uzdevumu ministrijām izvērtēt iespējas izmantot informatīvajā ziņojumā minēto risinājumu komandējumu izdevumu segšanai nav pieņemts.

*“***24.punkts*****Tieslietu ministrijai*** *sadarbībā ar* ***Iekšlietu ministriju****,* ***Veselības ministriju*** *un* ***Finanšu ministriju*** *izveidot darba grupu rīcības plāna izstrādei tiesu ekspertīžu institūta reformas ieviešanai. Tieslietu ministrijai līdz 2018.gada 31.jūlijam iesniegt Ministru kabinetā darba grupas izstrādāto rīcības plānu.”*

Pamatojoties uz TM 2017.gada 15.decembra rīkojumu Nr.1-1/396 “Par darba grupas izveidi rīcības plāna izstrādei tiesu ekspertīžu institūta reformas ieviešanai” ir izveidota darba grupa. Darba grupa ir sagatavojusi Informatīvo ziņojumu par rīcības plānu tiesu ekspertīžu institūta reformas ieviešanai (turpmāk – informatīvais ziņojums). Informatīvajā ziņojumā norādīts, ka Tiesu ekspertīžu institūta reformas īstenošanas nodrošināšanai darba grupai jāturpināt darbu pie izvērtējuma par tiesībsargājošajām institūcijām sniegto pakalpojumu nodrošināšanas – iespējams, vienotas tiesu ekspertīžu iestādes izveidi valstī. Vienlaikus informatīvajā ziņojumā paredzēts, ka līdz 2019.gada 1.novembrim MK tiek iesniegts darba grupas izvērtējums un turpmākās rīcības priekšlikumi vai laika grafiks.

*“***25.punkts*****Tieslietu ministrijai*** *sadarbībā ar* ***Iekšlietu ministriju*** *līdz 2018.gada 1.jūnijam izvērtēt ieslodzīto konvojēšanas funkcijas nodrošinājumu Valsts policijā un Ieslodzījuma vietu pārvaldē, izstrādājot efektīvāko risinājumu ar esošajām valsts budžeta finansiālajām iespējām, un pēc saskaņošanas ar Finanšu ministriju iesniegt priekšlikumus ieslodzīto konvojēšanas funkcijas pārskatīšanai izskatīšanai Ministru kabinetā.”*

TM ir sagatavojusi informatīvo ziņojumu par ieslodzīto konvojēšanas funkcijas nodrošinājumu Valsts policijā un Ieslodzījuma vietu pārvaldē un priekšlikumus ieslodzīto konvojēšanas funkcijas pārskatīšanai (izsludināts VSS 2018.gada 26.jūlijā, prot. Nr.29, 21§, VSS-759). Informatīvais ziņojums paredz, ka Ieslodzījuma vietu pārvalde no 2024.gada 1. decembra nodrošina apcietināto un notiesāto personu konvojēšanu starp ieslodzījuma vietām saistībā ar ieslodzījuma (brīvības atņemšanas soda vai drošības līdzekļa – apcietinājums) izpildi. Vienlaikus jāapzinās, ka minētais risinājums ir saistīts ar papildu budžeta līdzekļu nepieciešamību.

*“***34.punkts** *Lai ministrijas atbrīvotu no tām neraksturīgas funkcijas – muzeju darbības un attīstības nodrošināšanas un novērstu valsts budžeta finansēto iestāžu funkciju dublēšanos,* ***Kultūras ministrijai*** *sadarbībā ar ministrijām izvērtēt iespējas ministriju padotībā esošos muzejus nodot Kultūras ministrijai, vai arī muzejus vai to atsevišķas filiāles nodot pašvaldību pārziņā, un iesniegt priekšlikumus Finanšu ministrijā.”*

KM ir apkopojusi ministriju viedokli:

1. ministriju pakļautībā esošo valsts muzeju atrašanās dažādu nozaru ministriju pārziņā ļauj muzejiem darboties kā efektīviem nozaru politikas īstenotājiem, tādējādi sniedzot vislielāko atdevi sabiedrībai;
2. valsts muzeju koncentrēšana KM pārziņā nenodrošina finansiālo resursu ekonomiju, tāpēc nav uzskatāma par lietderīgu;
3. ministriju pakļautībā esošo valsts muzeju nodošana pašvaldībām katrā konkrētā gadījumā ir jāvērtē individuāli, respektējot gan ministriju, gan pašvaldību viedokli. Šobrīd neviena no ministrijām nepiekrīt savā pārziņā esošo muzeju vai to filiāļu nodošanai pašvaldībām.

*“***39.punkts*****Ministrijām*** *atbilstoši informatīvajā ziņojumā norādītajam par maksas pakalpojumu cenrāžu aktualizāciju veikt izvērtējumu un nepieciešamības gadījumā sagatavot nepieciešamos grozījumus normatīvajos aktos.”*

2017.gadā, analizējot maksas pakalpojumu cenrāžus (MPC), tika konstatēts, ka ministrijām nepieciešams aktualizēt 55 MPC, kas izdoti uz LBFV pamata. No 55 MPC ministrijas ir aktualizējušas 21 MPC jeb 36,4%.

*“***40.punkts *Ministrijām*** *veikt nepieciešamās darbības, lai, nomājot vai lietojot valstij piederošu vai piekritīgu nekustamo īpašumu, ministrija saņemtu pilnvarojumu veikt nekustamā īpašuma nodokļu maksājumu pašvaldībai un par pilnvarojumu tiktu paziņots pašvaldībai. Pēc minēto darbību veikšanas ministrijām iesniegt attiecīgu informāciju Finanšu ministrijā izdevumu pārskatīšanas procesā saskaņā ar likumprojekta “Par vidēja termiņa budžeta ietvaru 2019., 2020. un 2021. gadam” un likumprojekta “Par valsts budžetu 2019.gadam” sagatavošanas grafikā noteiktajiem termiņiem.”*

Apkopojot VNĪ informāciju, ir aktualizēti trīs līgumi un Latvijas nacionālais mākslas muzejs, VK un Valsts administrācijas skola ir pilnvaroti paši maksāt NĪN pašvaldībai.

*“***42.punkts** ***Ministrijām*** *pārskatīt līdzšinējo praksi un turpmāk nepieprasīt jaunas amata vietas, nepieciešamos cilvēkresursus rodot iekšējo procesu efektivizēšanā vai ministrijas ietvaros (izņemot pilnā apmērā no ārvalstu finanšu palīdzības finansētās amata vietas). Turpmāk virzot tiesību aktu projektus, politikas plānošanas dokumentus, kā arī sagatavojot līdzekļu pieprasījumu prioritārajiem pasākumiem, papildus finansējumu restrukturizētām amata vietām plānot kā starpību starp finansējumu esošajai amata vietai (tai skaitā arī vakancei) un amata vietai, kas būs nepieciešama konkrētā pasākuma īstenošanai.”*

FM izskatot ministriju iesniegtos normatīvo aktu projektus, kā arī pieteikumus prioritārajiem pasākumiem, kuros tiek plānotas jaunas amata vietas, norāda uz augstāk minēto MK sēdes protokollēmuma punktu un norāda uz VPRP2020. Pie normatīvo aktu projektiem un attīstības plānošanas dokumentiem FM neatbalsta jaunu amata vietu izveidi.

**Uzdevumi, kuriem pagarināts izpildes termiņš**

*“***9.punkts*****Ekonomikas ministrijai****, lai nodrošinātu valsts budžeta racionālu izmantošanu un administratīvā sloga mazināšanu un, lai sekmētu konkurences veicināšanu visās tautsaimniecības nozarēs un tādējādi turpmāku ekonomisko izaugsmi, līdz 2018.gada 2.aprīlim sagatavot priekšlikumus par vienotas konkurences un regulācijas iestādes izveides iespējām un iesniegt izskatīšanai Ministru kabinetā.”*

Ar MK 2018.gada 27.marta sēdes protokola Nr.17 4.§ pagarināts izpildes termiņš līdz **2019.gada 2.aprīlim**.

*“***15.punkts*****Finanšu ministrijai*** *izvērtēt nepieciešamās izmaiņas bāzes izdevumu aprēķināšanas metodikā un iesniegt izskatīšanai Ministru kabineta 2018.gada 8.janvāra sēdē grozījumus Ministru kabineta 2012.gada 11.decembra noteikumos Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam.”*

Ar MK 2018.gada 23.janvāra sēdes protokola Nr.5 14.§ pagarināts izpildes termiņš līdz **2019.gada 31.decembrim.**

# IZMAIŅAS VALSTS BUDŽETA POLITIKĀ

## Vienota regulējuma ieviešana visu veidu apropriācijas pārdaļu vai izmaiņu veikšanai

Pamatojoties uz 2017.gada izdevumu pārskatīšanas ziņojumā veikto analīzi, t. sk. konsultējoties ar nozaru ministrijām, tika konstatēts, ka ir jāizstrādā vienota kārtība, kas reglamentētu visu veidu apropriāciju izmaiņu veikšanu, novēršot sadrumstaloto normatīvo regulējumu un normu dublēšanos.

Tabula Nr. 4

**Apvienoto MK noteikumu uzlabojumi un ieguvumi pret iepriekš konstatētajām problēmām**

| Apropriāciju izmaiņu veikšanas procesu reglamentējošajos noteikumos[[7]](#footnote-7) konstatētās problēmas: | Apvienoto MK noteikumu[[8]](#footnote-8) uzlabojumi un ieguvumi: |
| --- | --- |
| noteiktas **atšķirīgas prasības** aizpildāmo un iesniedzamo veidlapu struktūrai un saturam; | izveidota **vienota ievades forma** SAP un noteiktas **vienotas prasības** apropriāciju izmaiņu pieprasījumu veidlapu aizpildīšanā un iesniegšanā; |
| daudzas normatīvos esošās **prasības ir novecojušas** un **neatbilst reālai situācijai**; | **aktualizētas normatīvā regulējuma prasības**, izslēdzot normas, kas dublējas ar gadskārtējo valsts budžeta likumu, jo tajā katru gadu tiek iekļauti aktuālākie nosacījumi apropriācijas izmaiņām; |
| apropriāciju izmaiņu process ir **darbietilpīgs**, informācija tiek vairākas reizes ievadīta dažādās vietās, kā arī **netiek izmantota IT sistēmu funkcionalitāte** automātiskajai datu ievadei un ģenerēšanai; | informācijas **ievade ir optimizēta un automatizēta**; |
| ministriju sniegto apropriāciju izmaiņu pamatojumu struktūra, formāts un detalizācijas pakāpe ir **atšķirīga** un šī informācija ir atkārtoti jāapstrādā; | **standartizēta pamatojuma veidlapa** apropriācijas izmaiņu veikšanai, tādējādi samazinot ministrijām iesniedzamo veidlapu skaitu un atvieglojot darbu pie pieprasījumu sagatavošanas; |
| apropriāciju izmaiņu pieprasījumu iesniegšana **neatbilst normatīvajā regulējumā noteiktajam** biežumam. | **standartizēti** apropriāciju izmaiņu pieprasījumu **sniegšanas termiņi**, kā arī finanšu ministra rīkojuma par apropriācijas izmaiņām izdošanas termiņi, ņemot vērā līdzšinējo praksi. |


Apvienotie noteikumi ir strukturēti nodaļās, kur pirmās divas nodaļas ir kopīgas visiem apropriāciju izmaiņu veidiem, norādot vienotos nosacījumus apropriāciju izmaiņu pieprasījuma sagatavošanai, iesniegšanai un izskatīšanai. Pārējās nodaļās ir sniegti specifiskie noteikumi katram atsevišķam apropriāciju izmaiņu veidam. Ministrija skaitlisko informāciju par veicamajām izmaiņām budžetā un ilgtermiņa saistībās aizpilda SAP sistēmā, kā arī pievieno pieprasījuma pamatojumu pēc izstrādātā standarta.

Noteikumos ir iestrādāta arī apropriāciju pieprasījumu sniegšanas regularitāte katram veidam individuāli, lai kontrolētu nevienmērīgo pieprasījumu iesniegšanu vai pieprasījumu iesniegšanu “pēdējā brīdī”.

Izstrādājot vienotas prasības apropriāciju izmaiņu pieprasījumiem, kā arī izmantojot SAP sistēmas funkcionalitāti, lai ministrijas apropriāciju izmaiņu pieprasījumu skaitlisko informāciju varētu pašas ievadīt SAP portālā, tiek mazināts administratīvais slogs ministrijām, kā rezultātā ir iespēja pārvirzīt esošos resursus analītiskajam darbam. Lielāks uzsvars tiek likts uz apropriācijas izmaiņu ietekmes analīzi uz budžeta programmu mērķiem un rezultatīvajiem rādītājiem.

Attēls Nr. 6

**Vienota regulējuma izstrādes un ieviešanas visu veidu apropriācijas izmaiņu veikšanai galvenie ieguvumi**



Papildus, lai mazinātu administratīvo slogu nozaru ministrijām un MK, vienlaikus saglabājot samērīgu kontroli par līdzekļu pārdali, noteikumos paredzēts, ka no rezerves “Līdzekļi neparedzētiem gadījumiem” bez izskatīšanas MK līdzekļus var pārdalīt finanšu ministrs, ja ministrijas pieprasījumā iekļautais līdzekļu apmērs nepārsniedz 10 000 *euro*. Tādējādi tiek racionālāk izmantoti valsts pārvaldes cilvēkresursi, novirzot tos analītiskajam darbam un neapgrūtinot MK ar formālajiem procesiem. VK darba apjoms, gatavojot attiecīgus pieprasījumus izskatīšanai MK sēdē, finansiālajā izteiksmē samazināsies par nepilniem 100 *euro* gadā[[9]](#footnote-9). Savukārt nozaru ministrijām vairs nav jāgatavo pieprasījumi līdzekļiem neparedzētiem gadījumiem izskatīšanai MK, un ir iespēja ātrākā laikā saņemt finansējumu valstiski nozīmīgu un neparedzētu izdevumu segšanai.

Ar 2018.gada 1.janvārī stājās spēkā grozījumi LBFV devītā panta (131)daļā, kas paredz, ka finanšu ministram ir tiesības, informējot par to Saeimu, veikt šādas apropriāciju izmaiņas:


* valsts budžeta iestāžu ieņēmumu par sniegtajiem maksas pakalpojumiem un citu pašu ieņēmumu izmantošanai (3.punkts);
* valsts budžeta iestāžu ieņēmumu par sniegtajiem maksas pakalpojumiem un citu pašu ieņēmumu atlikumu saimnieciskā gada sākumā izmantošanai, ja programmas (vai apakšprogrammas, ja programmā ir apakšprogrammas) ietvaros izmantojamo atlikumu apmēra kopsumma saimnieciskā gada laikā nepārsniedz vienlaikus piecus procentus no programmai (apakšprogrammai) kārtējā gada valsts budžeta likumā plānotajiem kopējiem izdevumiem un vērtību 100 000 *euro* (4.punkts).

Līdz šim par šāda veida apropriāciju izmaiņām bija nepieciešams Saeimas Budžeta komisijas saskaņojums.

2017.gada pirmajā pusē tika saņemti 22 resoru pieprasījumi par valsts budžeta iestāžu ieņēmumiem par sniegtajiem maksas pakalpojumiem un citu pašu ieņēmumu izmantošanai, kā arī valsts budžeta iestāžu ieņēmumus par sniegtajiem maksas pakalpojumiem un citu pašu ieņēmumu atlikumu saimnieciskā gada sākumā izmantošanu. Visus pieprasījumus bija nepieciešams izskatīt Saeimas Budžeta komisijā. Savukārt 2018.gadā pirmajā pusē tika saņemti 26 resoru pieprasījumi. Saeimas Budžeta komisijā tika izskatīti deviņi no šiem pieprasījumiem, pārējiem pieprasījumiem nebija nepieciešams Saeimas Budžeta komisijas saskaņojums. Šajos pieprasījumos tika veiktas apropriācijas izmaiņas 13 ministriju budžetos. Attiecīgi ļoti uzskatāmi ir mazināts administratīvais slogs gan resoriem, gan Saeimas Budžeta komisijai (Attēls Nr. 7).

Attēls Nr. 7

**Izmaiņas attiecībā uz LBFV 9.panta (131)daļā noteiktajām apropriācijām pieprasījumu saskaņošanā ar Saeimas Budžeta komisiju, salīdzinājums starp 2017.gada I pusgadu un 2018.gada I pusgadu**



Pēc aptuvenām aplēsēm 2018.gada pirmajā pusgadā ministriju ekonomiskais ieguvums varētu būt 1 306[[10]](#footnote-10) *euro*, bet par gadu kopumā – 2 613[[11]](#footnote-11) *euro*, ko veido ietaupījums saistībā ar FM nodaļu un iesaistīto ministriju veicamajiem pasākumiem, kas saistīti ar pieprasījumu sagatavošanu, izskatīšanu un nosūtīšanu Saeimas Budžeta komisijai, un ko turpmāk varēs pārvirzīt analītiskajam darbam.

Izdevumu pārskatīšanas kontekstā ir veiktas vairākas fundamentālas izmaiņas procesu efektivizēšanā, kam būtu jādod ietaupījumu, bet diemžēl ministrijas šādām izmaiņām nav spējušas novērtēt materiālo ieguvumu.

## Valsts budžeta izpildes analīzes pilnveidošana

Izvērtējot vispārējo procesu pilnveidošanas iespējas, tika pārskatīts arī valsts budžeta izpildes analīzes process, kuru nosaka instrukcija par valsts budžeta izpildes analīzi. Instrukcijā tiek noteikta kārtība, kādā ministrijas sagatavo informāciju un veic analīzi par valsts budžeta izpildi un iesniedz to FM.


Lai veiktu šī procesa efektivizēšanu un pilnveidošanu atbilstoši tautsaimniecības un ekonomiskās vides attīstībai, FM veica līdzšinējā izpildes analīzes procesa padziļinātu izpēti un pārskatīšanu, un, ņemot vērā arī ministriju izteiktos ierosinājumus – izstrādāja jaunu normatīvo regulējumu. Jaunais regulējums[[12]](#footnote-12) stājās spēkā 2018.gada 13.aprīlī, un 2018.gada sešu mēnešu izpildi ministrijas jau veica atbilstoši pilnveidotajam procesam.

Jaunā normatīvā regulējuma ieguvumi:

1. **Netiks dublēta informācija, kas ir FM rīcībā**, t.i. – ministrijām nav jāiesniedz FM informācija, kas ir pieejama Valsts kases tīmekļa vietnē www.kase.gov.lv publicētajos Valsts kases operatīvajos ceturkšņa pārskatos;
2. **Saturiski pilnveidota izpildes analīzes veidlapa**[[13]](#footnote-13), izvairoties no formāliem uzskaitījumiem, tā vietā, uzsvaru liekot uz paveikto, izmaiņām un neizpildi, lai kvalitatīvāk tiktu izvērtēta rezultātu sasniegšanas pakāpe un ieplānotas nepieciešamās darbības izpildes rādītāju uzlabošanai. Veidlapā tiek norādīta informācija par pārskata periodā galvenajiem pasākumiem, kuru īstenošanai novirzīti apjoma ziņā lielākie finanšu līdzekļi, kā arī kuri ir ietekmējuši izdevumu plāna neizpildi ministrijā kopumā. Detalizēti tiek analizēts un sniegts skaidrojumus par budžeta izpildi sadalījumā pa programmām (apakšprogrammām), skaidrojot būtiskākos faktorus katrā no sadaļām un akcentējot to ietekmi uz sagaidāmajiem darbības rezultatīvajiem rādītājiem;
3. **Veikta kontrole par iespējamo negatīvo ietekmi uz valsts budžetu**, veicot analīzi un novērtējumu par mērķfinansējuma ieņēmumu un uz tiem attiecināmo izdevumu plānu izpildi pārskata periodā;
4. Budžeta izpildes fāzē tiek **veidota sasaiste ar budžeta plānošanas fāzē ieviestajām novitātēm – politikas un resursu vadības kartēm un prioritāro pasākumu rezultatīvajiem rādītājiem**. Pārskatot iesniedzamo informāciju par rezultātu un to rezultatīvo rādītāju izpildi, veidlapa[[14]](#footnote-14) papildināta ar politikas un resursu vadības kartēs norādītajiem rezultatīvajiem rādītājiem un prioritāro pasākumu rezultatīvajiem rādītājiem. Šajā veidlapā tiks apkopoti ministriju rādītāji, radot iespēju to izpildes analīzei un iespējamiem priekšlikumiem par pasākumiem, kas var uzlabot mērķu sasniegšanu. Papildus, atbilstoši OECD 2015.gada rekomendācijām (*2015 Gender Recommendation in Public Life*), kas paredz OECD dalībvalstīm ieviest uz dzimumu perspektīvu vērstu politikas un budžeta plānošanu un plānu izpildes analīzi, veidlapā ir iekļautas izpildes pozīcijas “*Izpilde vīrieši*” un “*Izpilde sievietes*”, kas aizpildāmas par rezultatīviem rādītājiem, kuru mērvienība ir personu skaits.
5. **Optimizēts veidlapu skaits**, esošo 8 pielikumu vietā, aizpildāmi ir tikai 4 pielikumi.
6. **Samazināts informācijas sniegšanas biežums**. Valsts budžeta izpildes analīze turpmāk tiks iesniegta par sešiem, deviņiem un divpadsmit mēnešiem, nevis katru ceturksni. Tāpat atsevišķos pielikumos veiktas norādes informācijas sniegšanai tikai konkrētā laika periodā.

Attēls Nr. 8

**Valsts budžeta izpildes analīzes pilnveidotā procesa satura shēma**



Jaunais normatīvais regulējums pilnveido valsts budžeta izpildes analīzes procesu – palielināta tā efektivitāte un lietderība, kā arī samazināta tehniskā un manuālā darba veikšana. Tajā pat laikā tiek stiprināta procesa saturiskā puse. Izpildes analīzes rezultātā būs pieejama kvalitatīvāka skaidrojošā informācija par resursu izlietojumu un ieguldījumu lietderību sabiedrības un nozares interesēs. Savukārt, samazinot informācijas sniegšanas biežumu, novēršot informācijas atkārtošanos un dublēšanos un samazinot iesniedzamo veidlapu skaitu, ministrijām tiek mazināts slogs administratīvajā funkcijā un ietaupīts resurss līdz pat 20%, un tā rezultātā ir iespēja pārvirzīt šos resursus analītiskajam darbam. FM, pamatojoties uz provizoriskajām aplēsēm un procesa izvērtējumu, veica iespējamā ietaupījuma aprēķinu katrā ministrijā (Tabula Nr. 5).

Tabula Nr. 5

**Provizorisks aprēķins ietaupījumam pilnveidojot valsts budžeta izpildes analīzes procesu - 20%**

| **Nr.p.k.** | **Ministrija** | **Kopā ietaupījums *euro*, pilnveidojot valsts budžeta izpildes analīzes procesu**  **(10,11 *euro* par C/H)** |
| --- | --- | --- |
| 1. | AiM | 3462 |
| 2. | ĀM | 495 |
| 3. | EM | 1484 |
| 4. | FM | 4118 |
| 5. | IeM | 3808 |
| 6. | IZM | 11 275 |
| 7. | KM | 7344 |
| 8. | LM | 4822 |
| 9. | SM | 272 |
| 10. | TM | 3214 |
| 11. | VARAM | 1731 |
| 12. | VM | 2176 |
| 13. | ZM | 1731 |
| 14. | VPK | 247 |
| 15. | Saeima | 495 |
| 16. | MK | 495 |
| 17. | PKC | 247 |
| 18. | VKo | 247 |
| 19. | Prokuratūra | 247 |
| 20. | TB | 247 |
| 21. | AT | 247 |
| 22. | ST | 247 |
| 23. | KNAB | 247 |
| 24. | SPRK | 247 |
| 25. | SIF | 247 |
| 26. | CVK | 247 |
| 27. | CZK | 247 |
| 28. | RTV | 247 |
| **KOPĀ:** | | **50 133** |

Kopējais ietaupījums *euro* izteiksmē aprēķināts par pamatu ņemot ministrijas, tās padotībā esošās valsts budžeta iestādes[[15]](#footnote-15), citas iestādes, kapitālsabiedrības reizinot ar FM resora referenci (provizoriskais aprēķins, ka valsts budžeta izpildes analīzei tiek patērētas 856 cilvēkstundas), piemērots apjoma koeficients attiecībā pret FM resoru. Tāpat papildus FM pierēķinātas FM Budžeta departamenta ieguldītās cilvēkstundas ministriju iesniegto valsts budžeta izpildes analīžu apstrādei. Kopējās izmaksas aprēķinātas pamatojoties uz CSP datiem par vienas stundas darbaspēka izmaksām valsts pārvaldē 2017.gadā (10,11 *euro* par vienu cilvēkstundu). Kopējais provizoriskais ietaupījums 50 133 *euro*, pilnveidojot valsts budžeta izpildes analīzes procesu, veidojas kā kopsumma no ietaupījuma resoru griezumā un FM Budžeta departamentam paredzamā ietaupījuma.

Iegūtā informācija par valsts budžeta izpildes gaitu tiks izmantota valsts budžeta izdevumu pārskatīšanas procesā, apropriāciju izmaiņu pieprasījumu vērtēšanā, operatīvas informācijas sagatavošanai Saeimai, publicitātei un komunikācijai ar sabiedrību un citām ieinteresētām pusēm.

## Budžeta paskaidrojumu pamatotība sasaistē ar attīstības plānošanas dokumentiem

2015.gada 6.oktobrī izskatot Informatīvo ziņojumu “Par Latvijas Republikas 2014.gada pārskatu par valsts budžeta izpildi un par pašvaldību budžetiem un Valsts kontroles atzinumu” (MK sēdes prot. Nr.53, 41.§), tika uzdots PKC sadarbībā ar FM veikt nepieciešamās darbības, lai nodrošinātu tādu attīstības plānošanas sistēmas sasaisti ar budžeta plānošanu, kas ļautu pārskatāmi izsekot, vai un kādā pakāpē ar gadskārtējo un vidēja termiņa valsts budžetu ir plānots sasniegt attīstības plānošanas dokumentos noteiktos mērķus un līdz 2018.gada 30.decembrim sagatavot noslēguma ziņojumu MK par veiktajām darbībām, lai budžeta pieprasījumu pamatotību un nepieciešamību sasaistītu ar spēkā esošajiem attīstības plānošanas dokumentiem.

2016.gadā FM sadarbībā ar PKC sagatavoja starpziņojumu MK “Paveiktie un plānotie pasākumi, ieviešot budžeta sistēmu, kas balstīta uz attīstības plānošanas dokumentu mērķu sasniegšanu” (2016.gada 1.marta MK sēdes prot. Nr.10, 49.§) (turpmāk – starpziņojums), kurā tika iezīmēti galvenie virzieni, lai pakāpeniski ieviestu budžeta plānošanas sistēmu, kas būtu balstīta uz attīstības plānošanas dokumentos noteikto mērķu sasniegšanu un ļautu pakāpeniski izsekot šo mērķu sasniegšanas pakāpei. Tāpat minētajā starpziņojumā tika iekļauti virzieni, lai izveidotu un ieviestu valsts budžeta izdevumu pārskatīšanas sistēmu LBFV 16.3panta izpratnē.

Lai nodrošinātu gadskārtējā un vidēja termiņa budžeta plānošanas sistēmu, kas balstīta uz attīstības plānošanas dokumentos noteikto mērķu sasniegšanu, starpziņojumā minēti šādi galvenie vidējā termiņā īstenojamie pasākumi:

1. **pilnveidot budžeta paskaidrojumus, integrējot augstāka līmeņa rezultatīvos rādītājus budžeta struktūrā**, tādējādi iedzīvinot publisko izdevumu sasaisti ar sasniedzamajiem politikas rezultātiem;
2. **izveidot un ieviest pastāvīgu nozarēs ieguldītā finansējuma** un īstenotās nozaru politikas efektivitātes un ekonomiskuma **analīzes modeli**;
3. **izveidot pastāvīgu valsts budžeta izdevumu attiecināšanas uzskaites modeli** hierarhiski augstākajos attīstības plānošanas dokumentos noteikto pasākumu finansēšanai, citos attīstības plānošanas dokumentos noteikto pasākumu finansēšanai, kā arī tādu funkciju finansēšanai, kam nav spēkā esošu attīstības plānošanas dokumentu, kā arī mērķiem un politikas rezultātiem, uz kuru sasniegšanu vērsti iepriekšminētie pasākumi un funkcijas;
4. **pilnveidot** budžeta programmām un apakšprogrammām definētos **mērķus, rezultātus un rezultatīvos rādītājus**.

**Budžeta paskaidrojumu pilnveidošana**

Efektīvai politikas plānošanai un īstenošanai ir svarīgi nodrošināt sasaisti starp izvirzītajiem mērķiem, to sasniegšanas pasākumiem un budžeta veidošanu. 2016.gadā FM pilnveidoja budžeta pieprasījumu normatīvo ietvaru[[16]](#footnote-16), lai veicinātu budžeta uztveramību, pārskatāmību, kā arī palielinātu budžeta izdevumu sasaisti ar attīstības plānošanas dokumentos noteiktajām prioritātēm un mērķiem.

Paskaidrojumu pilnveidošanas mērķis bija padarīt tos pārskatāmākus un sabiedrībai uztveramākus. Būtiskākais jauninājums ir *Politikas un resursu vadības karšu* ieviešana budžeta paskaidrojumos, ar kuru palīdzību tiek sniegts priekšstats par nozaru politiku rezultātu sasniegšanā ieguldītajiem resursiem un par nozares darbības rezultātā sniegto labumu sabiedrībai.

Ministrijas budžeta paskaidrojumos norāda to atbildībā esošās darbības jomas, kurās tiek īstenota noteikta politika vai darbības virziens un katrai formulētajai darbības jomai izstrādā Politikas un resursu vadības karti. Politikas un resursu vadības kartē vienkopus tiek sniegta sabiedrībai raksturojošākā informācija par nozares darbu attiecīgajā jomā – mērķis un attīstības plānošanas dokuments, no kura izriet norādītais mērķis, tā sasniegšanā ieguldāmie resursi (*inputs*), sagaidāmie darbības rezultāti (*outputs*) un augstākā līmeņa sasniedzamie nozaru politikas un kvalitātes rādītāji (*outcome*).

Turpinot pilnveidot[[17]](#footnote-17) budžeta un nozaru politikas plānošanas sasaistes atspoguļojumu, Politikas un resursu vadības kartes tika papildinātas ar aili “Valdības rīcības plāns”, kurā tiek norādīts attiecīgais Valdības rīcības plāna punkts, kura izpildi nodrošina konkrētā darbības joma. Tas iezīmē aktuālās valdības prioritātes, tādējādi atspoguļojot valsts budžeta izdevumu sasaisti arī ar valdības prioritārajiem rīcības virzieniem.

**Nozarēs veikto ieguldījumu efektivitātes analīzes modelis**

Lai efektīvāk un ekonomiskāk īstenotu valsts politiku, kā arī regulāri optimizētu budžeta izdevumus un izvērtētu to atbilstību attīstības plānošanas dokumentos noteiktajām prioritātēm un mērķiem VK 2017.gadā izstrādāja nozarēs veikto ieguldījumu efektivitātes analīzes metodiku (turpmāk – metodika).

Metodika ir paredzēta, lai paplašinātu politikas rezultatīvo rādītāju praktisko pielietojumu budžeta plānošanas, izpildes un uzraudzības procesā. Tāpat metodika ļauj sistemātiski un padziļināti analizēt valsts budžeta izdevumus un valsts budžeta ieguldījumu efektivitāti, kā arī piedāvā vienkāršu, ērti lietojamu un resursu mazietilpīgu analītisku risinājumu, lai pēc vienota parauga varētu novērtēt ieguldījumu efektivitāti dažādās nozarēs.

Metodika ir vērsta uz politikas rezultatīvo rādītāju novērtēšanu. Politikas rezultātu īpašā nozīme ir saistīta ar to, ka tie kalpo kā svarīgi komunikācijas instrumenti un ar to palīdzību ministrijas un iestādes visveiksmīgāk var izskaidrot sabiedrībai savas darbības būtību un sasniedzamos mērķus. Veiktās ieguldījumu efektivitātes analīzes kvalitāte ir atkarīga no iepriekšējā politiskās plānošanas ciklā noteikto politikas rezultatīvo rādītāju kvalitātes. Attiecīgi šie politikas rezultatīvie rādītāji joprojām ir aktuāli un sabiedrībai nozīmīgi.

Ieguldījumu efektivitātes novērtēšana (analīze) ietver šādas darbības:

1. izmantojamo rādītāju (politikas rezultatīvo rādītāju un ieguldījumu rādītāju) atlase;
2. analīzes modeļa piemērošana (starptautiskie un dinamiskie salīdzinājumi);
3. rādītāju savstarpējās mijiedarbības izvērtējums;
4. problēmjautājumu identifikācija (ja tādi ir), kuriem būtu nepieciešama papildu izpēte.

Veiktajai analīzei ir jāpalīdz gan nozaru politikas veidotājiem, gan nodokļu maksātājiem pilnveidot sapratni par to, ko sabiedrība iegūst no ieguldītajiem resursiem un kā var sasniegt vēlamos rezultātus, pēc iespējas racionāli tērējot budžeta līdzekļus. Vienlaikus analīzei ir jāpalīdz identificēt nepilnības, kuras nepieciešams novērst.

**Valsts budžeta izdevumu attiecināšanas uzskaites modelis**

Lai budžeta bāzes izdevumus sasaistītu ar politikas mērķiem un to rezultātiem, sasaiste jāveic *zemākās funkcionāli neatkarīgās izmaksu vienības* līmenī, kas raksturotu valsts sniegto pakalpojumu un kurai varētu noteikt sasniedzamo mērķi un rezultātu.


Zemākā funkcionāli neatkarīgā izmaksu vienība ir izdevumu detalizācijas līmenis, kas raksturo valsts veikto izdevumu apjomu programmas vai apakšprogrammas iekšienē, un kuru var loģiski nodalīt no citiem izdevumiem kopējā programmas vai apakšprogrammas izdevumu grozā.

Zemākajai funkcionāli neatkarīgajai izmaksu vienībai ir jāatbilst vismaz vienam no šādiem kritērijiem:

1. izdevumu apjomam ir definēts vai ir iespējams definēt vienu vai vairākus no citiem izdevumiem atšķirīgus darbības rezultātus;
2. izdevumu apjoms indikatīvi ir vērsts uz no citiem izdevumiem atšķirīgu politikas rezultātu sasniegšanu;
3. izdevumu apjoms ir pamatots ar no citiem izdevumiem atšķirīgu normatīvo aktu;
4. izdevumu apjomam ir no citiem izdevumiem atšķirīgs gala labuma guvējs (mērķauditorija);
5. izdevumu apjoms, kurš sastāv tikai no pakļautības iestādes vai citas iestādes uzturēšanas un kapitālajiem izdevumiem.

Attēls Nr. 9

**Zemākās funkcionāli neatkarīgās izmaksu vienības grafiskais attēlojums**



Minētā pieeja ļauj noskaidrot:

* cik tērējam konkrētu publisko pakalpojumu sniegšanai;
* ko iegūstam par konkrētu izdevumu apjomu;
* ar ko ir pamatoti izdevumi;
* uz kādiem politikas mērķiem (rezultātiem un to rezultatīvajiem rādītājiem) indikatīvi tiek vērsti izdevumi.

Papildus zemākā funkcionāli neatkarīgā izmaksu vienība nodrošina izejas datus izdevumu efektivitātes analīzei un ļauj saprast kopējos izdevumus, kas ir vērsti uz NAP2020 un politikas plānošanas dokumentu mērķu sasniegšanu.


**Budžeta programmām un apakšprogrammām definētie mērķi, rezultāti un rezultatīvie rādītāji**

2017.gadā FM un PKC sadarbībā ar nozaru ministrijām un atsevišķām centrālajām valsts iestādēm pilnveidoja budžeta programmām un apakšprogrammām definētos mērķus, rezultātus un rezultatīvos rādītājus.

Pilnveidojot budžeta programmām gan mērķus, gan šo mērķu sasniegšanas pakāpi raksturojošos rezultatīvos rādītājus tika ievēroti rezultatīvo rādītāju sistēmas pamatprincipi (Attēls Nr. 10).

Attēls Nr. 10

**Rezultātu un rezultatīvo rādītāju uzbūves pamatprincipi[[18]](#footnote-18)**



Tāpat mērķu definēšanai izmantota prakse par pamatu ņemot politikas rezultātus un darbības rezultātus, pārformulējot tos par pozitīviem paziņojumiem, kuros noteikta esošā situācija, identificēts virziens un sasniedzamais rezultāts.

Papildus starpziņojumā noteiktajiem pasākumiem ir pilnveidota valsts budžeta attīstības daļas veidošanas prakse, NAP2020 finanšu uzskaite un valsts budžeta izpildes analīze.

**Valsts budžeta attīstības daļas veidošana – prioritārie pasākumi**

Izvērtējot līdzšinējo valsts budžeta attīstības daļas veidošanas praksi, tika veikta analīze par jauno politikas iniciatīvu un citu atbalstāmo pasākumu iesniegšanas un vērtēšanas procesu un tika saskatītas iespējas šo procesu pilnveidot, izveidojot vienotu konceptu – prioritārie pasākumi. Tādējādi 2017.gadā[[19]](#footnote-19), FM sadarbojoties ar PKC ekspertiem, pilnveidoja valsts budžeta attīstības daļas veidošanas procesu.

Grozījumi paredz, ka turpmāk FM un PKC veiks neatkarīgu vērtējumu par prioritārajiem pasākumiem, kur PKC vērtēs prioritāro pasākumu atbilstību NAP2020, citiem politikas plānošanas dokumentiem un Valdības rīcības plānam. Grozījumos paredzēts, ka, izskatot Latvijas Stabilitātes programmas projektu, MK definē prioritāro pasākumu iesniegšanas nosacījumus, tādējādi ļaujot prioritāro pasākumu ietvaru noteikt atbilstoši indikatīvi pieejamai fiskālajai telpai un valdības prioritātēm.

Papildus prioritāro pasākumu pieteikumos ministrijām jānorāda būtiskākie politikas rezultatīvie rādītāji, uz kuru sasniegšanu ir vērsts prioritārais pasākums, un raksturojošākie darbības rezultāti un to rezultatīvie rādītāji, kas sabiedrībai sniedz priekšstatu, kas konkrēti tiks darīts par pieprasītiem līdzekļiem.

Tāpat tika pilnveidots arī sniedzamās informācijas apjoms, noteikti starpnozaru prioritārie pasākumi un veikti citi uzlabojumi, pilnveidojot valsts budžeta attīstības daļas izstrādi.

Rezultātā jaunu prioritāro pasākumu iesniegšanas un izvērtēšanas process ir vienkāršāks, efektīvāks un tāds, kas akcentē ne tikai prioritāro pasākumu atbilstību plānošanas dokumentos definētajām prioritātēm, bet arī ietekmi uz ekonomisko izaugsmi un tautsaimniecību un pēc iespējas nodrošina ministriju iekšējo resursu pārorientēšanu valsts attīstībai.

**NAP2020 finanšu uzskaite**

PKC 2017.gadā noslēdza darbu pie NAP2020 vidusposma novērtējuma. Veicot minēto izvērtējumu, PKC veica būtiskus uzlabojumus NAP2020 finanšu uzskaitē, t.sk.:

1. apkopojot un aktualizējot datus par ES fondu investīcijām, kas ir veiktas atbilstoši NAP2020 ietvaram;
2. papildinot finanšu uzskaiti ar fiskālās telpas pasākumiem.

Veiktie uzlabojumi NAP2020 finanšu uzskaitē būtiski uzlabo finanšu datu kvalitāti par kopējo uz NAP2020 pasākumiem attiecināmo finansējumu, radot priekšnosacījumus turpmākai kvalitatīvai informācijas analīzei, uz datiem balstītu lēmumu pieņemšanai un ieinteresēto pušu informēšanai.

**Valsts budžeta izpildes analīze**

Lai nodrošinātu, ka arī budžeta izpildes fāzē tiek veidota sasaiste ar budžeta plānošanas fāzē ieviestajām novitātēm – *politikas un resursu vadības karšu un prioritāro pasākumu rezultatīvajiem rādītājiem*, tika pilnveidots budžeta izpildes analīzes process un palielināta tā lietderība. Vairāk lasīt sadaļā [Valsts budžeta izpildes analīzes pilnveidošana](#_Valsts_budžeta_izpildes).

Kopumā vērtējams, ka FM sadarbībā ar PKC ir izpildījis 2015.gada 6.oktobra MK sēdes protokolā Nr.53 41.§ noteikto – gan attīstot budžeta politiku un ieviešot sistēmu, kurā valsts budžeta izdevumi tiek saistīti ar attīstības plānošanas dokumentiem, gan šajā ziņojumā iekļaujot paveikto uzdevumu izklāstu.

## Plašāka automatizēto datu apstrādes sistēmu izmantošana budžeta vadības procesā

Valsts budžeta plānošanas svarīgākie procesi tiek nodrošināti SAP. SAP tika ieviests 2006.gadā – laikā, kad zināšanas un praktiskā pieredze šāda mēroga projektu īstenošanā bija minimāla. Līdz ar ko atsevišķu procesu funkcionalitāte vairs neatbilst mūsdienu prasībām, t.i., atsevišķām sākotnējā risinājuma funkcionalitātēm to tehniskā izpildījuma dēļ ir bijusi sarežģīta un apgrūtināta lietošana. Sistēmā sākotnēji izstrādātās funkcionalitātes kopš to ieviešanas arī ir piedzīvojušas izmaiņas, pielāgojot tās budžeta plānošanas procesa izmaiņām, kā arī ir izstrādātas jaunas funkcionalitātes budžeta plānošanas procesa automatizēšanai. Tomēr ne visi valsts budžeta plānošanas procesa posmi ir automatizēti, joprojām atsevišķos plānošanas posmos pastāv augsts manuālā darba apjoms. Tāpat atsevišķos IT risinājumos novērojams elastības trūkums, pielāgojot sistēmu jaunām vajadzībām, kā arī valsts budžeta vadība tiek īstenota vairākos atsevišķos IT risinājumos.

Lai valsts budžeta plānošanā panāktu automatizētu datu apstrādes sistēmu plašāku izmantošanu un to padarītu vienkāršāku, izsekojamāku un lietotājam draudzīgāku, tiek turpināta 2017.gadā uzsāktā budžeta izstrādes procesu un tiem pielietoto IT risinājumu izvērtēšana.

### Uzlabota pieeja sākotnējo budžeta pieprasījumu datu ievadei ministrijām

Kopumā SAP sistēma sastāv no 14 dažādiem budžeta vadības procesiem, kas ir savstarpēji saistīti. Kā viens no procesiem ir budžeta pieprasījumu sagatavošana un datu ievade ministrijām. Pēc 2017.gada izdevumu pārskatīšanas laikā izteiktajiem priekšlikumiem par vispārējo budžeta procesu efektivizēšanu un pilnveidošanu, ir izvērtēti un virzīti tālākai rīcībai atsevišķi priekšlikumi, kas paredz izmaiņas galvenokārt budžeta jomas normatīvajos aktos/procesos ar tām sekojošām izmaiņām IT risinājumos:

Veikt datu ievadi zemākajā izdevumu EKK līmenī pēc budžeta likuma pieņemšanas, integrējot šo procesu e-Tāmju sistēmā. Pārnesot datu ievadi zemākajā EKK līmenī no budžeta pieprasījumu procesa uz vēlāku laiku, plānojot nākamā gada budžetu iespējams samazināt ievadāmās informācijas apjomu, atvieglot datu apstrādi un pārbaudi. Paredzot detalizētas informācijas ievadi pēc budžeta pieņemšanas, ievērojami uzlabosies pieejamo datu analītiskā kvalitāte, jo detalizēta izdevumu plānošana ar augstu ticamības pakāpi ir iespējama vien kārtējā gada pašās beigās vai arī nākamā gada sākumā. Budžets tiek apstiprināts likuma griezuma kodu līmenī, līdz ar to šajā laika posmā iepriekš minētā detalizētā informācija funkcionāli nav nepieciešama.

Mainīt pieeju sākotnējo budžeta pieprasījumu datu ievadei ministrijām (dati uz MK un Saeimas 1.lasījumu), turpmāk paredzot automātisku datu pārnesi no maksimāli pieļaujamo valsts budžeta izdevumu (turpmāk - mērķa griesti) apjoma formām uz sākotnējo budžeta pieprasījumu formām, jo sākotnējo budžeta pieprasījumu dati ir vienādi ar jau iepriekš ievadītiem datiem mērķa griestu formās.

Atteikties no dalījuma pa projektiem/pasākumiem tajos saistību veidos, kur pastāvīgai analīzei šāds dalījums nav nepieciešams, kā arī atteikties no to saistību veidu izmantošanas ilgtermiņa saistību datu ievadē, kuru atsevišķa izdale nesniedz papildus informāciju. Analizējot un apkopojot informāciju, tika vērtēti tie saistību veidi, kuriem tiek prasīts norādīt saistību atšifrējumu sīkākā detalizācijā – apakšprogrammas līmenim sadalījumu pa projektiem un pasākumiem. Iepriekš minētām pazīmēm atbilst Eiropas Ekonomikas zonas un Norvēģijas finanšu instrumentu finansētie projekti (turpmāk – EEZ/Norvēģijas finansētie projekti), kā arī Latvijas un Šveices sadarbības programmas finansētie projekti un pasākumi (turpmāk – Latvijas un Šveices sadarbības projekti), kuru vadošās iestādes funkcijas pilda FM. FM nodrošina šo projektu uzraudzību un kontroles sistēmas izveidi. Līdz ar to var uzskatīt par nelietderīgu šiem saistību veidiem prasīt informācijas ievadi valsts budžeta ilgtermiņa saistību pielikumā sadalījumā pa projektiem un pasākumiem apakšprogrammas līmenim.

Samazinot ilgtermiņa saistībās ievadāmo projektu skaitu, nelielā apmērā tiks mazināts administratīvais slogs atsevišķām ministrijām, kuras turpmākajā plānošanas periodā plāno īstenot EEZ/Norvēģijas projektus vai Latvijas un Šveices sadarbības projektus, kā rezultātā būs iespēja pārvirzīt esošos resursus analītiskajam darbam.

**Priekšlikumi turpmākai rīcībai**

Līdz 2019.gada 1.janvārim veikt grozījumus MK noteikumus Nr.523, paredzot automātisku datu pārnesi no mērķa griestu formām uz sākotnējo budžeta pieprasījumu formām un atceļot detalizētas informācijas ievadi zemākajā EKK līmenī budžeta pieprasījumos, kā arī paredzēt EEZ/Norvēģijas un Latvijas un Šveices sadarbības programmu saistību atšifrējumu norādīt apakšprogrammas līmenim.

**Potenciālā ietaupījuma aprēķini**

Veicot automātiskas datu pārneses no mērķa griestu formām uz sākotnējo budžeta pieprasījumu formām iespējamā ietaupījuma aprēķinus, par pamatu tika ņemts valsts budžeta iestāžu[[20]](#footnote-20) skaits, 2018.gada budžetā faktiski veikto ierakstu skaits EKK un budžeta programmu/ apakšprogrammu skaits.


Attēls Nr. 11

**Valsts budžeta iestāžu skaits**

Lai noteiktu ministrijām kopumā nepieciešamo laika apjomu budžeta pieprasījuma sagatavošanai zemākajā EKK līmenī, tika apkopota informācija par iestādēm resorā. Lielākais iestāžu skaits resorā ir IZM, KM, AiM, IeM, TM, LM, VM, FM, ZM, VARAM un EM (Attēls Nr. 11), kas liek secināt, ka lielākā ietekme būs tieši minētajām ministrijām.

Attēls Nr. 12


**Likuma “Par valsts budžetu 2018.gadam” 4.pielikuma ierakstu skaits EKK**



Otrs būtiskākais faktors, kas ietekmē ministrijām nepieciešamo laika apjomu patreizējā budžeta sagatavošanas procesā, ir plānošanā reāli izmantoto EKK skaits. Vislielākais plānojamo EKK skaits 2018.gada budžetā ir IZM, IeM, LM, TM, VARAM, FM, VM, EM, KM, ZM, AiM, SM, ĀM un VK (Attēls Nr. 12).

Attēls Nr. 13

**Plānojamo EKK samazinājuma īpatsvars resoros**



Ministriju plānojamo EKK samazinājuma īpatsvars (Attēls Nr. 13) ir noteikts, ņemot vērā likuma “Par valsts budžetu 2018.gadam” 4. un 5.pielikuma sagatavošanas nodrošināšanai ievadīto kodu skaitu veidlapas 2(pb), 2(sb) (zemākajā EKK līmenī) un veidlapas 1(pb), 1(sb) (budžeta likuma griezums) griezuma starpību un iestāžu skaitu resorā. Ministrijām plānojamo EKK samazinājums ir robežās no 89% SPRK un CVK līdz 33% Nesadalītajam finansējumam.

Attēls Nr. 14

**Plānojamo EKK faktiskais samazinājums dalījumā pa ministrijām**

Analizējot ministrijām plānojamo EKK samazinājumu (Attēls Nr. 14), var redzēt, ka lielākā ietekme no procesa pilnveidošanas būtu IZM, IeM, LM, FM, VM, KM un AiM.

Kopējā ministriju potenciālā ietaupījuma noteikšanai *euro* izteiksmē, bez augstāk minētajiem rādītājiem, vēl tiek ņemtas vērā resoru un FM Budžeta departamenta ieguldītās cilvēkstundas budžeta pieprasījumu izvērtēšanā un kopsavilkuma sagatavošanā, kā arī vērā tiek ņemts ministriju budžeta programmu/apakšprogrammu skaits. Cilvēkstundu izmaksas aprēķinātas, pamatojoties uz CSP datiem par vienas stundas darbaspēka izmaksām valsts pārvaldē 2017.gada griezumā[[21]](#footnote-21) (10,11 *euro* par vienu cilvēkstundu). Ņemot vērā augstāk minēto, FM pamatojoties uz provizoriskajām aplēsēm un ekspertu novērtējumu, veica iespējamā ministriju ietaupījuma aprēķinu (Tabula Nr. 6).

Tabula Nr. 6

**Provizorisks aprēķins ietaupījumam automātiskai datu pārnesei**

| **Ministrija** | **Resoru ietaupījums, *euro* (10,11 *euro* par C/H)** |
| --- | --- |
| IZM | 52 512 |
| KM | 19 829 |
| IeM | 18 634 |
| LM | 14 918 |
| TM | 13 920 |
| FM\* | 8 092 |
| AiM | 7 950 |
| VM | 7 154 |
| VARAM | 6 914 |
| EM | 5 398 |
| ZM | 5 046 |
| MK | 495 |
| ĀM | 476 |
| SM | 267 |
| Saeima | 262 |
| Prokuratūra | 186 |
| CVK | 162 |
| SIF | 120 |
| SPRK | 112 |
| AT | 107 |
| VKo | 101 |
| VPK | 94 |
| ST | 86 |
| TB | 84 |
| KNAB | 84 |
| RTV | 82 |
| PKC | 58 |
| CZK | 38 |
| **KOPĀ:** | **163 181** |

*\* t.sk. 62.,64. un 74.resora ietaupījums.*

Atbilstoši FM aprēķinam kopējais ministriju iespējamais ietaupījums ir 163 181 *euro*. Lielākā ieguvēja no budžeta procesa pilnveidošanas būtu IZM, kuras rīcībā kopā pa resoru provizoriskais ietaupījums būtu 52 512 *euro*, kas ir izskaidrojams ar lielo padotības iestāžu skaitu, veiktajiem ierakstiem EKK un programmu/apakšprogrammu skaitu resorā. Ievērojamu ietekmi no pārmaiņām gūtu arī KM, IeM, LM, TM, FM, AiM, VM, VARAM, EM, ZM. Savukārt, ministrijām ar mazāku iestāžu un programmu/apakšprogrammu skaitu, kā arī mazāku ierakstu skaitu EKK ietekme no potenciālajām izmaiņām nebūtu tik ievērojama.

Lai noteiktu ministriju potenciālo ietaupījumu, kas varētu rasties, ja ministrijas SAP sistēmā turpmāk vadot budžeta pieprasījumus, pielikumā “Valsts budžeta ilgtermiņa saistību maksimāli pieļaujamais apjoms” EEZ/Norvēģijas un Latvijas un Šveices sadarbības projektus ievadītu nevis atsevišķi, bet gan kā programmas vai apakšprogrammas, tika apkopota informācija par minētajiem projektiem laika periodam no 2011.gada līdz 2017.gadam.

Attēls Nr. 15

**Kopējo EEZ/Norvēģijas projektu un Latvijas un Šveices sadarbības projektu skaita dinamika pa gadiem**

Lielākais budžeta saistību pielikumos plānotais EEZ/Norvēģijas projektu un Latvijas un Šveices sadarbības projektu skaits ir bijis 2011. un 2012.gadā. Kopumā uz plānošanas periodu pa gadiem budžeta pieprasījumos bijuši 310 minētie projekti. Potenciālā ietaupījuma aprēķinam tika izmantots EEZ/Norvēģijas projektu un Latvijas un Šveices sadarbības projektu ne tikai katrā plānošanas gadā faktiski budžeta pieprasījumos ievadītais projektu skaits, bet arī to unikālais skaits.

Attēls Nr. 16

**Kopējais EEZ/Norvēģijas projektu un Latvijas un Šveices sadarbības projektu skaits resorā**

Analizējot kopējo EEZ/Norvēģijas projektu un Latvijas un Šveices sadarbības projektu skaitu sadalījumā pa ministrijām var redzēt, ka lielākais minēto projektu īpatsvars ir FM, VARAM, TM, IZM un KM (Attēls Nr. 16).

Kopējā ministriju potenciālā ietaupījuma noteikšanai *euro* izteiksmē bez projektu skaita vērā tiek ņemts arī resoriem nepieciešamais pieprasījumu sagatavošanas laiks iesniegšanai FM, FM Budžeta departamenta ieguldītās cilvēkstundas budžeta pieprasījumu izvērtēšanā, saskaņošanā un kopsavilkuma sagatavošanā, kā arī tehniskais darbs, ievadot informāciju SAP sistēmā. Cilvēkstundu izmaksas aprēķinātas pamatojoties uz CSP datiem par vienas stundas darbaspēka izmaksām valsts pārvaldē 2017.gada griezumā[[22]](#footnote-22) (10,11 *euro* par vienu cilvēkstundu). FM pamatojoties uz provizoriskajām aplēsēm atbilstoši iepriekš minētajiem rādītājiem un ekspertu novērtējumu, veica iespējamā ietaupījuma aprēķinu (Tabula Nr. 7).

Tabula Nr. 7

**Provizorisks aprēķins ietaupījumam turpmāk saistību pielikumā neievadot EEZ/Norvēģijas projektus un Latvijas un Šveices sadarbības projektus**

| **Ministrija** | **Kopā ietaupījums, *euro***  **(10,11 *euro* par C/H)** |
| --- | --- |
| EEZ/Norvēģijas projekti | 2 810 |
| Latvijas un Šveices sadarbības projekti | 938 |
| **KOPĀ:** | **3 748** |


Atbilstoši FM aprēķinam kopējais ietaupījums ir 3 748 *euro*. Kopējais potenciālais ietaupījums *euro* izteiksmē, veicot izmaiņas budžeta saistību pielikumā, veidojas kā kopsumma no izvērtētā perioda kopējā ietaupījuma resoru griezumā un FM Budžeta departamenta paredzamā ietaupījuma.

### Centralizēta uz WEB bāzēta Tāmju sistēma/modulis

Turpinot iesākto darbu pie administratīvā sloga mazināšanas budžeta plānošanas procesos, FM sadarbībā ar Valsts kasi plāno ieviest uz WEB bāzētu centralizētu informācijas sistēmu tāmju sagatavošanai, saskaņošanai un uzglabāšanai (turpmāk – eTāmes). Centralizētas sistēmas ieviešana atvieglos ministrijām un citām budžeta iestādēm datu apstrādi, pārbaudi un tāmju apstiprināšanu, kā arī ļaus uzlabot datu pieejamību un analītisko kvalitāti.

Attēls Nr. 17

**Esošās tāmju sistēmas salīdzinājums ar plānoto sistēmu**



Kārtību, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam un nodrošina to izpildi, nosaka MK 2009.gada 20.janvāra instrukcija Nr.2 “Kārtība, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam”. Bez tam, saskaņā ar MK 2007.gada 6.marta noteikumiem Nr.171 “Kārtība, kādā iestādes ievieto informāciju internetā”[[23]](#footnote-23) tiešās pārvaldes iestādēm un atvasinātām publiskām personām uzdots interneta mājaslapā 10 darbdienu laikā pēc attiecīgās tāmes apstiprināšanas vai precizēšanas publicēt iestāžu aktuālās tāmes valsts budžeta programmu un apakšprogrammu detalizācijas līmenī, kas ir apstiprinātas saskaņā ar normatīvajiem aktiem par valsts budžeta programmu un apakšprogrammu tāmēm kārtējam gadam.

Spēkā esošā pieeja tāmju sagatavošanā ir neatbilstoša mūsdienu prasībām un FM vajadzībām:

1. iestādes izmanto lokāli izveidotas IT sistēmas vai Excel programmatūru;
2. informācija nav pieejama vienuviet, publicēto tāmju formāti ir atšķirīgi;
3. FM budžeta analīzes (izdevumu pārskatīšanas) vajadzībām nav iespējams iegūt konsolidētus tāmju kopsavilkumu datus, tādēļ tiek izmantoti dati, ko sniedz ministrijas budžeta plānošanas procesā – plānotie dati zemākajā EKK līmenī. Bet tā kā dati ministrijām jāsniedz par nākamo gadu jau iepriekšējā gada augustā, veidojas būtiskas neprecizitātes plānošanā un vienlaikus ir laikietilpīga budžeta pieprasījumu ievade.

FM sadarbībā ar Valsts kasi, un konsultējoties ar citām ministrijām, izvērtēja iespēju ieviest centralizētu tāmju sagatavošanas, saskaņošanas un uzglabāšanas procesu, ko nodrošinātu vienota informācijas sistēma ar uz WEB bāzētu lietotāju interfeisu.

Ieviešot eTāmes, plānots mainīt arī pieeju sākotnējo budžeta pieprasījumu datu ievadei ministrijām (gadskārtējā valsts budžeta likumprojekta pielikumu sagatavošanai), turpmāk paredzot automātisku datu pārnesi no mērķa griestu formām uz sākotnējo budžeta pieprasījumu formām.

Tiks mazināts administratīvais slogs iestādēs, jo tāmes tiks gatavotas un glabātas e-vidē, pakalpojuma lietošana būs ērta (web interfeiss), tāmju saskaņošana būs elektroniska. Turpmāk eTāmes kļūs par papildus e-pakalpojumu ar vienoto pieteikšanos (autentifikāciju) Valsts kases e-pakalpojumu portālā – tāmju sagatavotāji un saskaņotāji jau šobrīd ir vienlaikus arī citu e-pakalpojumu (eKase, ePārskati, ePlāni) lietotāji.

**Izvēlētais risinājums**

Šobrīd pastāv funkcionāli līdzīgs, taču tehnoloģiski neelastīgāks un prasībām pilnībā neatbilstošs risinājums tam, kāds būtu nepieciešams – Finanšu vadības un budžeta pārskatu sistēmas (FIBU) Tāmju modulis, un to lokāli izmanto vairākas ministrijas, tajā skaitā FM – programmatūra, kuras autortiesības nepieder FM vai Valsts kasei, tādēļ investīcijas šādā produktā nav atbalstāmas. Tāmju funkcionalitāte ir cieši saistīta arī ar finansēšanas plānu funkcionalitāti, kas ir nodrošināta e-pakalpojumā ePlāni, kas ir Vienotās elektronisko datu apmaiņas sistēmas (VEDAS) sastāvdaļa. Ņemot vērā minēto, kā arī to, ka topošajā Valsts kases IT stratēģijā ir iekļauta rekomendācija par VEDAS platformas paplašināšanu, funkcionalitāte realizējama VEDAS IS uzturēšanas ietvaros. Šobrīd jau pastāv tehnisks risinājums, kuru lokāli izmanto vairākas ministrijas, FM ar šādas eTāmes sistēmas/moduļa ieviešanu vēlas padarīt to par centralizētu un paredzēt tajā papildus funkcijas.

**Prognozētie ieguvumi**

* Administratīvā sloga mazināšana ministrijām un valsts budžeta iestādēm, atvieglojot datu ievadi, apstrādi, pārbaudi un tāmju apstiprināšanu.
* Standartizēts un automatizēts tāmju datu ievades un apstrādes (saskaņošanas) process. Paredzēts veikt izmaiņas budžeta plānošanas procesā, lai sagatavojot budžeta pieprasījumus turpmāk ministrijām vairs nevajadzētu veikt datu ievadi zemākajā EKK līmenī, jo dati automātiski tiktu kopēti no mērķa griestu formām.
* Kvalitatīvi un aktuāli iestāžu tāmju dati būs pieejami FM un citām ministrijām elektroniskā un apstrādājamā veidā analītiskām vajadzībām.
* Uzlabota pieejamo datu analītiskā kvalitāte – aktuālie dati par plānotiem izdevumiem detalizētā kodu līmenī būs pieejami sistēmā jebkurā brīdī.
* Veicināta plašāka automatizēto datu apstrādes sistēmu izmantošana budžeta vadības procesā, tajā skaitā nodrošināta lietotājiem ērta un droša vienotā pieteikšanās (autentifikācija), vienota informācijas atklāšana (datu centralizēta publicēšana).
* Elektronisks tāmju aizpildīšanas un iesniegšanas pakalpojums 174 valsts budžeta iestādēm ar kopējo lietotāju skaitu aptuveni 400 lietotāji.
* Izmaksu ekonomija ilgtermiņā – ministrijas un iestādes varētu atteikties no lokāliem risinājumiem.

Lai varētu novērtēt plānoto izmaiņu ietekmi, kas radīsies turpmāk lietojot centralizētu eTāmju sistēmu, FM visām ministrijām (kopumā 28) nosūtīja vēstuli[[24]](#footnote-24) ar lūgumu sniegt informāciju par to, kādas ir šī gada faktiskās un nākamo periodu plānotās ministrijā un tās padotības iestādēs izmantoto tāmju apstrādes sistēmu uzturēšanas izmaksas (izņemot standarta programmatūru, piemēram, Excel), kā arī kādas bija šo sistēmu ieviešanas izmaksas. Ministrijas tika aicinātas izteikt savus priekšlikumus un viedokli par iespējamajiem riskiem, ja saistībā ar plānotajām izmaiņām tādi var rasties.

FM saņēma viedokli ar priekšlikumiem no 25 resoriem (VPK, Saeima, VK, KNAB, TB, SIF, SPRK, AiM, ĀM, EM, FM, IeM, IZM, ZM, SM, LM, TM, VARAM, KM, VKo, PKC, AT, VM, ST, CVK). Visi ministriju iesūtītie priekšlikumi un komentāri apkopoti un pievienoti informatīvā ziņojuma pielikumā (skatīt 1.pielikumu). Apkopojot ministriju iesniegtās atbildes vēstules, secināts, ka tāmju sagatavošanai un apstiprināšanai 15 resori izmanto MS Excel programmatūru, savukārt 10 resori izmanto specializētu programmatūru.

Attēls Nr. 18

**Tāmju sagatavošanai pielietotā programmatūra budžeta resoros**



Apkopojot ministriju iesniegtās atbildes vēstules un tajās paustos viedokļus, secināts, ka lielākais skaits ministriju atzinīgi novērtējušas FM plānotās izmaiņas un/vai uzskata, ka plānotās izmaiņas atvieglos administratīvo slogu un/vai atbalsta plānotās izmaiņas (VPK, Saeima, VK, KNAB, SIF, AiM, FM, IeM, ZM, SM, LM, KM, VKo, PKC, VM, CVK).

Atsevišķas ministrijas saskatījušas potenciālus riskus:

* ĀM informē, ka ar 2019.gadu tiek plānots ieviest jaunu finanšu uzskaites programmu pārstāvniecību ārvalstīs veikto izdevumu uzskaitei, ko paredzēts izmantot pārstāvniecību budžeta tāmju saskaņošanai un uzglabāšanai. Kā arī ĀM budžeta tāmes tiek sagatavotas ne tikai atbilstoši attiecīgās programmas, apakšprogrammas izdevumiem, bet arī pa atsevišķiem pasākumiem. Turklāt, papildus pastāvošajai izdevumu uzskaitei četru zīmju EKK griezumā, papildus ir ieviesti piecu zīmju izdevumu EKK. Gadījumā, ja netiks nodrošināta eTāmes sistēmas savienojamība ar jau lietotajām programmām un datu ievade nepieciešamajā detalizācijas pakāpē, līdz ar jaunās sistēmas ieviešanu, veicamais darbu apjoms ministrijā dubultosies;
* EM – uz trijiem gadiem ir noslēgts līgums par FIBU sistēmas izmantošanu, ieviešot centralizētu informācijas sistēmu tāmju sagatavošanai, būs nepieciešams pārtraukt līgumu, kā rezultātā var rasties problēma ar vēsturisko datu lietošanu. Sākotnēji šo sistēmu ministrijas un tās padotības iestādes izmantoja ne tikai tāmju sagatavošanai, bet arī gada pārskata veidlapu apkopošanai;
* IeM – no 2010.gada resorā ir izveidots un pilnvērtīgi funkcionē resursu vadības sistēmas *Horizon* modulis “Budžeta plānošanas un izpildes kontroles risinājuma funkcionalitāte”, kurš nodrošina iespēju elektroniskajā vidē ministrijai un tās padotības iestādēm savlaicīgi sagatavot, apstiprināt un uzglabāt valsts budžeta programmu, apakšprogrammu un pasākumu ieņēmumu un izdevumu tāmes. Minētais modulis ir sasaistīts ar resursu vadības sistēmu *Horizon*, kur savstarpēji dati tiek migrēti dažādu pārskatu sagatavošanai (budžeta plānošanas un grāmatvedības jomā). Minētā moduļa dati tiek migrēti un izmantoti citos budžeta plānošanas un izpildes uzraudzības moduļos un IeM neplāno atteikties no moduļa, bet plāno to attīstīt un pilnveidot. IeM uzskata, ka palielināsies un pieaugs darba apjoms, jo būs nepieciešams veikt datu ievadi divās sistēmās, kā arī uzskata, ka divu sistēmu uzturēšanai būs nepieciešami papildu finanšu līdzekļi no valsts budžeta. Ievadītām tāmēm centralizētajā informācijas sistēmā būs tikai informatīvs raksturs, ja nebūs sasaistes (datu apmaiņas) ar grāmatvedības uzskaites informācijas sistēmu. Ja sasaiste netiks nodrošināta, tad šajā sistēmā nevarēs arī veikt uzraudzību un kontroli par budžeta izpildi un izpildes datu migrēšanu dažādu pārskatu sagatavošanā (budžeta plānošanas un grāmatvedības jomā), kā arī nebūs iespējama detalizētas informācijas ieguve un analīzes veikšana par pamatbudžeta ieņēmumu un izdevumu atšifrējumu pa iestādēm, programmām un apakšprogrammām sadalījumā pa pasākumiem;
* IZM resorā paralēli notiek centralizēta resursu un finanšu vadības sistēmas *Horizon* ieviešana (šobrīd 4.kārta), t. sk. centralizēta budžeta plānošanas un izpildes kontroles sistēmas *Microstrategy* ieviešana ministrijā un padotības iestādēs, kas cita starpā ietver arī ministrijas un tai padotībā esošo iestāžu tāmju sagatavošanas un apstiprināšanas procesu automatizāciju un optimizāciju. Uzskata, ka nepieciešama jaunās sistēmas sasaiste ar *Microstrategy* risinājumu, lai izvairītos no dubulta darba un papildu kļūdu riska;
* TM neatbalsta FM plānoto pieeju attiecībā uz n+1 gadu, kā arī uzskata, ka eTāmes ieviešana TM gluži pretēji radīs papildus administratīvo slogu. Pašlaik norit darbs pie ministrijas *Microstrategy BI* risinājuma uzlabošanas, lai atbilstoši ministrijas un padotības iestāžu vēlmēm vēl vairāk uzlabotu un atvieglotu budžeta plānošanas un izpildes procesu. Ieviešot eTāmi, ministrijai (un padotības iestādēm) būs atsevišķi jāveic tāmes ievade Valsts kases sistēmā, kā arī jāuztur identiska informācija divās sistēmās, kas radīs papildus administratīvo slogu;
* AT informē, ja tiek veidota eTāmes sistēma, tad tās veidošanas procesā būtu jāņem vērā prezidenta Tiesiskās vides pilnveides komisijas ziņojumā un pētījumā norādīto, ka ir nepieciešams neatkarīgs tiesu budžets.

Divas ministrijas ir sniegušas savus ieteikumus :

* ĀM uzskata, ka jānodrošina eTāmes sistēmas savietojamību ar jau lietotajām programmām un datu ievadi nepieciešamajā detalizācijas pakāpē;
* LM uzskata, ka izstrādājot eTāmes sistēmu, būtu lietderīgi paredzēt eTāmes sistēmas sasaisti ar citām Valsts kases sistēmām (eKase) vai (ePārskati), atkarībā no tehniskajām iespējām, lai tāmē plānoto finansējumu budžeta izpildes gada laikā būtu iespējams salīdzināt ar konkrēta zemākā EKK faktisko izpildi, tādā veidā kontrolējot tāmē plānoto finansējumu, attiecībā pret faktisko izpildi. Valsts kases sistēmu sasaiste būtu papildu kontroles rīks, kas atvieglotu finansējuma plānošanu pa zemākajiem EKK un atvieglotu tāmes izdevumu pārskatīšanu (precizēšanu), novēršot arī tehniskas neprecizitātes. Minētais tehniskais risinājums ļoti atvieglotu administratīvo darbu un datu analītiku un uzraudzību;
* LM piedāvā mainīt MK instrukcijā Nr.2[[25]](#footnote-25) noteikto tāmju grozīšanas biežumu - atteikties no ik ceturkšņa tāmju precizēšanas, saglabājot pirmreizējo pasākumu tāmju un budžeta programmu/apakšprogrammu tāmju kopsavilkumu sagatavošanu, pasākumu tāmju izmaiņas un programmu/apakšprogrammu tāmju kopsavilkumus uz 6 un 12 mēnešiem, kā arī pasākumu tāmju precizēšanas (bez programmu/apakšprogrammu kopsavilkumu precizēšanas, ja apropriācijas izmaiņas nesakrīt ar 6 un 12 mēnešu pārskata periodu), atbilstoši apropriācijas izmaiņām (FM rīkojumi);

TB, SPRK, AT, ST uzskata, ka eTāmes sistēmas ieviešanai nebūs ietekmes uz administratīvā sloga mazināšanu.

Izvērtējot ministriju sniegtās atbildes secināts, ka 16 no 25 ministrijām atbalsta FM plānotās izmaiņas. Savukārt sešas no ministrijām plānotajās izmaiņās ir apzinājušas riskus, t.sk. dubultu darba apjomu, ievadot datus divās dažādās sistēmās. Ņemot vērā, ka sešas ministrijas norādījušas, ka tāmju sagatavošanai izmanto resursu vadības sistēmas *Horizon* biznesa inteliģenci *Microstrategy*, kas ir sasaistīta ar grāmatvedības datiem, un ministriju apzinātos riskus, FM, strādājot pie plānotajām izmaiņām, ir jāparedz iespēja izstrādāt tehnisku risinājumu informācijas apmaiņai starp jauno sistēmu un ministriju esošajām resursu vadības sistēmām, kā arī izmaiņu procesa vadības laikā jāvērtē ministriju ieteikumi.

**Priekšlikumi turpmākai rīcībai**

Līdz 2019.gada 1.janvārim veikt grozījumus MK instrukcijā Nr.2[[26]](#footnote-26) par izmaiņām kārtībā, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam un nodrošina to izpildi.

Līdz 2019.gada 8.martam veikt centralizētas tāmju sistēmas/moduļa izveidi.

### SAP lietotāju skaita pārskatīšana

Nodrošinot automātisku mērķa griestu datu pārnešanu uz sākotnējām budžeta pieprasījumu formām, pie nosacījuma, ka netiks paredzēta datu precizēšana padotības iestāžu līmenī, būs iespēja veikt FM padotības iestāžu lietotāju skaita samazināšanu.

Budžeta pieprasījumu datu ievade SAP portālā tiek nodrošināta, izmantojot *Limited professinal users* licences.

Tabula Nr. 8

**SAP licences FM padotības iestādēs un potenciālais ietaupījums SAP lietotāju pārskatīšanai**

|  |  |  |
| --- | --- | --- |
| **Iestāde** | **Licences, skaits** | **Izmaksas kopā, atsakoties no datu ievades iestāžu līmenī, *euro*** |
| Valsts kase | 1 | 1 756 |
| Centrālā finanšu un līgumu aģentūra | 2 | 3 512 |
| Valsts ieņēmumu dienests | 1 | 1 756 |
| **KOPĀ:** | **4** | **7 024** |

SAP licences ir tikai trijām FM padotības iestādēm no kurām Centrālai finanšu un līgumu aģentūrai ir divas SAP licences. Līdz ar to, ņemot vērā plānotās izmaiņas valsts budžeta plānošanas procesā, tika veikts provizoriskais aprēķins par ietaupījumu *euro* izteiksmē. Provizoriskajam aprēķinam par pamatu tiek ņemts SAP licenču skaits, to iegādes cena un ikgadējā uzturēšanas maksa.

**Secinājumi**

Neskatoties uz nelielo sistēmas lietotāju skaitu FM padotības iestādēs, kā papildu ieguvums no lietotāju skaita samazināšanas būtu gadījumos, kad tiktu veiktas izmaiņas esošajā budžeta pieprasījumu iesniegšanas tehniskajā risinājumā, jo, pārceļot budžeta pieprasījumu iesniegšanas līmeni no iestādēm uz ministriju, turpmāk nebūtu jāveic izmaiņas padotības iestāžu budžeta plānošanas formās un atskaitēs. Bez tam, iestāžu finansistiem vairs nevajadzēs veikt datu ievadi sākotnējo budžeta pieprasījumu formās un veikt tajās precizējumus atbilstoši Saeimas 2.lasījumā pielemtajam.

Ņemot vērā SAP licenču ierobežoto skaitu, atbrīvotās FM lietotāju licences būs iespējams novirzīt citu procesu darbības nodrošināšanai, kur tās būs aktuālāk nepieciešamas.

# IZMAIŅAS NOZARU FINANSĒŠANAS POLITIKĀ

## Ministriju priekšlikumi un citi priekšlikumi funkciju efektivizēšanai

**Vides aizsardzības un reģionālās attīstības ministrija**

2017.gadā veiktās izdevumu pārskatīšanas ietvaros veikts FM novērtējums par VARAM resora efektivizēšanas iespējām. Analīzes rezultātā ar MK 2017.gada 28.augusta sēdes protokolu Nr.41 1.§ 29 un 30.punktu VARAM tika noteikti 2 uzdevumi:

1. VARAM izvērtēt atbalsta funkciju īstenošanai novirzītos resursus VVD DAP, kā arī DAP struktūras optimizēšanu, LVAFA pievienošanu VRAA, Klimata pārmaiņu finanšu instrumenta (turpmāk – KPFI) projektu pēcuzraudzības un Emisiju kvotu izsolīšanas instrumenta (turpmāk – EKII) projektu uzraudzības funkcijas nodošanu VRAA, un iesniegt FM priekšlikumus par sasniegtajiem rezultātiem izdevumu pārskatīšanas procesā noteiktajiem termiņiem.
2. VARAM izvērtēt un iesniegt FM informāciju par LHEI novirzīto valsts budžeta finansējumu par atsevišķu pārvaldes deleģēto uzdevumu izpildi un tā sasaisti ar sasniegto rezultātu un LVĢMC novirzīto valsts budžeta finansējumu par atsevišķu pārvaldes deleģēto uzdevumu izpildi un tā sasaisti ar sasniegto rezultātu.

VARAM saistībā ar uzdevuma izpildi par iestāžu reorganizāciju un atbalsta funkciju efektivizēšanu ir sniegusi informāciju[[27]](#footnote-27) par paveikto un turpmāko rīcību.

VVD ir veikti vairāki pasākumi īstenojamo funkciju optimizēšanai, tostarp likvidējot vairākas amata vietas, kas paredzētas atbalsta funkciju veikšanai. Līdz 2018.gada 31.decembrim likvidēto amatu vietu skaits kopā būs 7,5, iegūstot finanšu ietaupījumu 2018.gadā 46 897 *euro* apmērā un sākot ar 2019.gadu 86 498 *euro* apmērā. Iegūtie resursi tiks novirzīti iestādes pamata funkciju veikšanai, kā arī nodrošinot jaunu funkciju veikšanu, kuru īstenošanai nepieciešami cilvēkresursi.

Kopš 2018.gada 2.janvāra ir centralizētas DAP grāmatvedības un uzskaites, personāla lietvedības un IKT atbalsta funkcijas, šo funkciju veikšanu nodrošinot VARAM. 2018.gada pirmajā pusē iestādē ir veiktas strukturālas izmaiņas, tai skaitā likvidētas vairākas pirmā līmeņa vadītāju amata vietas. Papildus tam 2018.gadā plānotas vēl citas strukturālas izmaiņas, kas ļaus samazināt atbalsta funkciju veikšanai nepieciešamos cilvēkresursus. Pasākumu rezultātā plānots iegūt finanšu ietaupījumus 2018.gadā 38 790 *euro* apmērā, sākot ar 2019.gadu 71 045 *euro* apmērā. Iegūtie resursi tiks novirzīti iestādes pamata funkciju un jaunu funkciju veikšanai (t. sk. uzsākot pakāpenisku iestādes pamatfunkciju veikšanā iesaistīto amatpersonu atalgojuma izlīdzināšanu līdz minimālā adekvātā atalgojuma slieksnim).

Lai optimizētu atbalsta funkciju īstenošanu LVAFA, kopš 2018.gada 2.janvāra jau tika centralizēta personāla lietvedības funkcija, šo funkciju nodrošinot VARAM. Savukārt attiecībā uz LVAFA pievienošanu VRAA ir secināts, ka tādā veidā iespējama gan organizatoriska, gan finanšu līdzekļu optimizācija, piemēram, samazinot izdevumus juridiskā atbalsta pakalpojumiem un komunālajiem pakalpojumiem. VARAM ir uzsākusi darbu pie attiecīgo darbu veikšanas, lai nodrošinātu izmaiņas institucionālajā struktūrā. Ņemot vērā, ka LVAFA administrē Latvijas vides aizsardzības fonda līdzekļu izlietošanu, kā arī ir Eiropas Komisijas LIFE programmas nacionālais kontaktpunkts, Eiropas Komisijas finansētā un Kohēzijas fonda finansēta projekta atbalsta saņēmējs, tad nepieciešams veikt izmaiņas vairākos normatīvajos aktos un izdarīt grozījumus līgumos saistībā ar LVAFA īstenojamiem projektiem. Institucionālo izmaiņu rezultātā var rast finanšu ietaupījumu administratīvajos resursos (juridiskie pakalpojumi, telpu īre, komunālie pakalpojumi, sakaru pakalpojumi, krājumi, materiāli, inventārs) 8 500 *euro* apmērā gadā. Finanšu ietaupījums, kas varētu rasties saistībā ar citiem ārpakalpojumiem, vēl nav novērtēts. Iegūtie resursi tiks novirzīti vides aizsardzības projektu īstenošanai VARAM apakšprogrammā 21.02.00 “Vides aizsardzības projekti”.

KPFI projektu pēcuzraudzības un EKII projektu uzraudzības funkcijas nodošana VRAA neveicinātu funkcijas optimālu veikšanu, turklāt funkcijas īstenošanas izmaksas paaugstinātos, ņemto vērā, ka SIA “Vides investīciju fonds” darbības virzieni (energoservisa kompāniju pakalpojumi; EKII projektu konkursu administrēšana un KPFI ietvaros īstenoto projektu monitorings; sadarbības projektu vadības un sabiedrības informēšanas virziens) ir savstarpēji saistīti, un to tālāka attīstīšana ir sinerģiska.

Atbilstoši dotajam uzdevumam VARAM ir izvērtējis un iesniedzis FM informāciju[[28]](#footnote-28) saistībā ar LHEI un LVĢMC novirzīto valsts budžeta finansējumu par atsevišķu pārvaldes deleģēto uzdevumu izpildi un tā sasaisti ar sasniegto rezultātu.

LHEI deleģētie pārvaldes uzdevumi ir VARAM aktuāli un būtiski nepieciešami Latvijas normatīvajos aktos noteikto, kā arī ES direktīvu un starptautisko konvenciju ietvaros uzņemto saistību izpildei. LHEI kā vienīgais jūras pētniecības zinātniskais institūts Latvijā sniedz VARAM nepieciešamo zinātniski pamatoto viedokli un konsultācijas, kas nepieciešamas argumentētu lēmumu pieņemšanai, veidojot rīcībpolitiku jūras vides aizsardzības jomā, tai skaitā starptautisko saistību izpildei. Deleģēto pārvaldes uzdevumu izpildē sasniegtie rezultāti ir atbilstoši LHEI ar deleģēšanas līguma piešķirtajam valsts budžeta finansējumam. Kopējais finansējums 128 144 *euro* ir nemainīgs kopš 2015.gada, lai gan ir augušas prasības ES direktīvu ieviešanai, kā arī augšas darbaspēka izmaksas. Deleģēto uzdevumu izpildi labā kvalitātē ir izdevies nodrošināt, kāpinot darba efektivitāti. Vienlaikus deleģēšanas līguma ietvaros piešķirtais finansējums ir nepietiekams un tāpēc nepilnā apmērā īstenots valsts jūras vides monitorings, kas ir iemesls nepilnīgam jūras vides stāvokļa novērtējumam un attiecīgi zinātniski pamatotu pasākumu definēšanai, lai uzlabotu jūras vides stāvokli. Eiropas Komisija 2017. gadā jau ir aizrādījusi Latvijai par tās 2014.gadā izstrādātās jūras vides monitoringa programmas neatbilstību direktīvas 2008/56/EK 11.panta prasībām. Attiecīgi VARAM neatbalsta un nesaskata iespējas samazināt LHEI valsts budžeta finansējumu par atsevišķu pārvaldes deleģēto uzdevumu izpildi.

LVĢMC deleģētie pārvaldes uzdevumi ir VARAM aktuāli un būtiski nepieciešami Latvijas normatīvajos aktos noteikto, kā arī ES direktīvu un starptautisko konvenciju ietvaros uzņemto saistību izpildei – gan sagatavojot un sniedzot ziņojumus par vides stāvokli, gan nodrošinot vides monitoringu. LVĢMC tiek deleģēti pārvaldes uzdevumi, kas atbilst MK 2009. gada 1. jūlija rīkojumā Nr. 448 „Par valsts aģentūras „Latvijas Vides, ģeoloģijas un meteoroloģijas aģentūra” un Bīstamo atkritumu pārvaldības valsts aģentūras likvidāciju un valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” dibināšanu” noteiktajam LVĢMC dibināšanas mērķim un uzdevumiem un saskaņā ar normatīvajiem aktiem. Papildus VARAM sniegusi detalizētu informāciju par uzdevumu sasaisti ar rezultātu vides politikas īstenošanā atbilstoši deleģējuma līgumā izmantotajam sadalījumam par LVĢMC deleģēto uzdevumu grupām (vides monitoringa un vienotas vides IS veidošana; vides informācijas datu bāzu uzturēšana, papildināšana un informācijas nodrošināšana sabiedrībai; ziņojumu un atzinumu sagatavošana; informācijas un datu sagatavošana, apkopošana, nosūtīšana; vispārējo meteoroloģisko prognožu sagatavošana atbilstoši Civilās aizsardzības plānam; informācijas sagatavošana VUGD un VP, informācijas sniegšana ārkārtas situāciju gadījumos; dalība un pārstāvniecība; zemes dzīļu izmantošana; bīstamo atkritumu poligona “Zebrene”, radioaktīvo atkritumu glabātavas “Radons” un Salaspils kodolreaktora droša apsaimniekošana; Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības būvju ekspluatācijas koordinēšana), tomēr nav sniegta šo uzdevumu sasaiste ar deleģēto uzdevumu izpildei piešķirto finansējumu.Vienlaikus VARAM norāda, ka nesaskata iespējas samazināt LVĢMC valsts budžeta finansējumu par atsevišķu pārvaldes deleģēto uzdevumu izpildi.

Tabula Nr. 9

**Kopsavilkums par rezultātiem no VARAM veiktajiem un vēl plānotajiem pasākumiem padotības iestāžu efektivizēšanā**

| **Pasākums** | **2018** | | **2019** | | **2020** | |
| --- | --- | --- | --- | --- | --- | --- |
| **FM novērtējums** | **VARAM informācija par rezultātu** | **FM novērtējums** | **VARAM informācija par rezultātu** | **FM novērtējums** | **VARAM informācija par rezultātu** |
| VVD un DAP apvienošana[[29]](#footnote-29) | 94 918 | 85 687 | 463 341 | 157 543 | 463 337 | 157 543 |
| VPVB pievienošana centrālajam aparātam[[30]](#footnote-30) | 0 | 0 | 17 737 | 0 | 17 737 | 0 |
| LVAFA pievienošana centrālajam aparātam[[31]](#footnote-31) | 0 | 0 | 28 431 | 8 500 | 28 431 | 8 500 |
| LHEI deleģētā uzdevuma ietaupījums[[32]](#footnote-32) | 1 281 | 0 | 1 281 | 0 | 1 281 | 0 |


**Veselības ministrija**

Pamatojoties uz 2017.gada 28.augusta MK sēdes protokola Nr.41 1.§ 37.punktā noteikto, VM, ņemot vērā nulles budžeta projekta secinājumus, jāiesniedz priekšlikumus FM izdevumu pārskatīšanas procesā, lai apakšprogrammā 33.03.00 “Kompensējamo medikamentu un materiālu apmaksāšana” piešķirto valsts budžeta līdzekļu ietvaros, pārskatot visas diagnožu grupas, tiktu paaugstināta zāļu iegādes izdevumu kompensācijas sistēmas efektivitāte, sasniedzot augstākus rezultatīvos rādītājus.

VM analizējot diagnozes, kuru gadījumā tiek kompensēti zāļu iegādes izdevumi ambulatorai ārstēšanai, konstatēts, ka vairāku diagnožu gadījumā, piemēram, asins un asinsrades orgānu slimības un imūnsistēmas traucējumi, asinsrites sistēmas slimības, audzēji, elpošanas sistēmas slimības, endokrīnās, uztura un vienmaiņas slimības, infekciju slimības – HIV, kā arī muskuļu, skeleta un saistaudu slimības, ir izdevies rast ietaupījumu, palielinot medikamentu terapiju saņēmušo pacientu skaitu, samazinot medikamentu cenu vai samazinot pacienta līdzmaksājumu, tādejādi paaugstinot zāļu iegādes izdevumu kompensācijas sistēmas efektivitāti, sasniedzot augstākus rezultatīvos rādītājus (Attēls Nr. 19).

Attēls Nr. 19

**Zāļu cenu mazināšana**



Pašreiz diagnožu grupā Infekciju slimības – C hepatīta ārstēšanai ietaupījums netiek prognozēts, jo 2018.gada sākumā papildus ir ieviests jaunākās paaudzes medikaments, nodrošinot bezinterferona terapiju, kuras ilgums ir tikai 3 mēneši un efektivitāte gandrīz sasniedz 100%, ārstēšanas rezultātā būtiski samazinot inficēto pacientu personu loku un samazinot infekcijas izplatīšanos.

NVD izvērtējumā par 2017.gada. un 2018.gada 1.ceturksnī veikto pasākumu Kompensējamo zāļu sarakstā (turpmāk – KZS) iekļauto cenu samazināšanā un lētāku patentbrīvo zāļu iekļaušanā secināts, ka **Asins un asinsrades orgānu slimības un imūnsistēmas traucējumu** diagnožu grupā līdz 2018.gadam KZS diagnozes *pārmantots VIII faktora deficīts* (D66) gadījumā bija iekļauti divi VIII asins koagulācijas faktoru saturoši medikamenti: plazmas derivētais faktors, kura lietošana paredzēta visiem pacientiem, un rekombinantais faktors *Octocogum alfa* – tikai bērniem līdz 18 gadu vecumam ar vidēji smagu un smagu A hemofīliju –, kura izmaksas bija par 30% augstākas nekā plazmas derivētajam faktoram. Turklāt bērns, sasniedzot 18 gadu vecumu, vairs nevarēja turpināt saņemt iesākto terapiju – rekombinanto faktoru *Octocogum alfa –* un vajadzēja pāriet uz plazmas derivēto faktoru. Izvērtējot radušos situāciju attiecībā uz VIII asinsreces faktoru atšķirīgajām izmaksām un līdz ar to dažādajiem kompensācijas nosacījumiem, kas rada nevienlīdzīgu situāciju starp pacientu grupām, īpaši attiecībā uz pacientiem, kuri sasnieguši 18 gadu vecumu, kā arī analizējot jaunāko pieejamo klīnisko informāciju attiecībā uz plazmas derivētiem un rekombinantiem VIII asinsreces faktoriem.

Lai risinātu minēto situāciju sarunās ar ražotājiem tika panāktas līdzvērtīgas izmaksas visiem VIII faktoru saturošajiem medikamentiem – gan plazmas derivētiem, gan rekombinantiem, un KZS ir iekļauti jauni medikamenti – 8.asinsreces faktors/Villebranda faktors, *Octocogum alfa, Turoctocogum alfa un Simoctocogum alfa.* Viena pacienta ārstēšanas izmaksu pieaugums 2018.gada piecos mēnešos salīdzinot ar 2017.gada pieciem mēnešiem ir samazinājies par 6% jeb 114,35 *euro*.

Samazinot izmaksas, tika iegūts ietaupījums 0,21 milj. *euro* apmērā, kā arī novērsta nevienlīdzīgā situācija starp pacientu grupām un visiem iekļautajiem VIII asinsreces faktoru saturošiem medikamentiem ir vienādi kompensācijas nosacījumi, 20 bērni varēs turpināt uzsākto terapiju, kā arī 53 pieaugušajiem būs pieejama šī terapija. **Par šo ietaupījumu prognozēts, ka 2018.gada varētu tikt nodrošināta ārstēšana papildus 17 asins un asinsrades orgānu slimības un imūnsistēmas traucējumu pacientiem.**

**Asinsrites sistēmas slimību** diagnožu grupā kopējie ietaupījumi KZS iekļauto zāļu cenu samazināšanas un lētāku ģenērisko zāļu iekļaušanas rezultātā ir 0,63 milj. *euro* apmērā. Cenu samazināšanas rezultātā viena pacienta ārstēšanas vidējās izmaksas samazinājušās par 3% jeb 1,32 *euro*. **Papildus 2018.gadā prognozēts, ka ietaupījums segs terapijas izmaksas 14 370** (0,63 milj./43,84 *euro* viena pacienta vidējās izmaksas) **kardioloģiskiem pacientiem**.

**Audzēju** diagnožu grupā iekļaujot KZS jaunās inovatīvās mērķterapijas zāles, tiek iegūts būtisks dzīvildzes bez progresijas vai kopējās dzīvildzes pagarinājums, salīdzinot ar standarta vai biežāk lietoto terapiju. Axitinibum vai Everolimusum lietošana pacientiem ar metastātisku nieru vēzi pagarina dzīvildzi bez slimības progresijas vidēji par 5,6 mēnešiem, kas 46 pacientiem kopā rezultējas 21,5 papildus iegūtos dzīves gados bez slimības progresijas. Pacientiem ar neiroendokrīniem audzējiem terapija tiek nodrošināta vispārējās kompensācijas kārtībā, tā palielinot zāļu pieejamību. Salīdzinot ar standarta terapiju, Lanreotidum un Octeotridum pagarina dzīvildzi bez progresijas par 2,31 gadu, salīdzinot ar standarta terapiju, kopā nodrošinot papildus 127,05 dzīves gadus bez slimības progresijas. Nesīkšūnu plaušu vēža gadījumā pacientiem ar mutāciju ir iekļautas 3 mērķterapijas zāles –Afatinibum, Erlotinibum, Gefitinibum –, kā rezultātā 50 pacienti nodzīvos bez slimības progresijas par 4,9 mēnešiem ilgāk, kas rezultējas kopā 20,4 papildus iegūtos dzīves gados bez slimības progresijas, salīdzinot ar standarta terapiju. Iekļaujot KZS augstāk minētos medikamentus, KZS iekļauto zāļu cenu samazināšanas un lētāku ģenērisko zāļu iekļaušanas KZS (ietaupījums – 0,18 milj. *euro*), kā arī, noslēdzot finansiālās līdzdalības līgumus ar ražotājiem, **bez ietekmes uz budžetu, tiek prognozēts, ka 2018.gadā terapija būs pieejama papildus 151 pacientam.**

Tabula Nr. 10

**Kompensējamo zāļu sarakstā iekļauto jauno onkoloģijas zāļu efektivitātes mērījumi**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Zāļu vispārīgais nosaukums** | **Klīniskās efektivitātes rādītājs** | **Jaunās terapijas efektivitāte** | **Salīdzinošās terapijas efektivitāte** | **Ieguvums, lietojot jauno terapiju** | **Plānotais pacientu skaits** | **Papildus ieguvums uz pacientu skaitu** |
| **Onkoloģija** | | | | | | | |
| Nieru vēzis | Axitinibum, Everolimusum | Dzīvildze bez progresijas | 12,1 mēn. | 6,5 mēn. | 5,6 mēn. | 46 | 21,5 gadi |
| Neiroendokrīnie audzēji | Lanreotidum, Octeotidum | Dzīvildze bez progresijas | 4,05 gadi | 1,74 gadi | 2,31 gads | 55 | 127,05 gadi |
| Nesīkšūnu plaušu vēzis ar mutāciju | Afatinibum, Erlotinibum, Gefitinibum | Dzīvildze bez progresijas | 10,5 mēn. | 5,35 mēn. | 4,9 mēn. | 50 | 20,4 gadi |

**Endokrīnās, uztura un vielmaiņas slimību** diagnožu grupā ņemot vērā panākto cenu samazinājumu par 1–54% zālēm cukura diabēta ārstēšanai (ietaupījums ~1,5 milj. *euro*), provizoriski 2018.gadā **bez ietekmes uz budžetu** tiks rasta iespēja nosegt terapijas izmaksas papildus 6 413 pacientiem, paaugstināt valsts apmaksāto daļu un samazināt pacienta līdzmaksājumu glikagonam līdzīgā peptīda-1 (GLP-1) receptoru agonistiem, tādējādi uzlabojot šo zāļu pieejamību pacientiem. Pacienta līdzmaksājums divu zāļu vispārīgo nosaukumu zālēm samazinājās no 14,80 –19,70 *euro* uz 0 *euro*. Tādējādi par GLP-1 medikamentiem 406 pacienti no saviem līdzekļiem gada laikā samaksāja par 138 000 *euro* mazāk.

**Elpošanas sistēmas slimību** diagnožu grupā izlietotais finansējums 2018.gada piecos mēnešos salīdzinot ar 2017.gada pieciem mēnešiem ir samazinājies par 6%. KZS iekļauto zāļu cenu samazināšanas un lētāku ģenērisko zāļu iekļaušanas KZS, kā rezultātā samazinājušās viena pacienta vidējās izmaksas par 7% jeb 2,78 *euro*, neskatoties uz nelielu pacientu skaita pieaugumu par ~1% , kopējās izmaksas samazinājušās par 6% (ietaupījums -0,24 milj. *euro*). Par šo ietaupījumu tiek prognozēts, ka 2018.gadā papildus tiks nodrošināta terapija 859 pacientiem un atlikušie 0,19 milj. *euro* novirzīti pacientu skaita pieauguma segšanai visas kompensācijas sistēmas ietvaros.


**Infekciju slimību, HIV**diagnožu grupā, iekļaujot KZS ģenēriskās zāles HIV/AIDS ārstēšanai un mazinot  zāļu cenas KZS iekļautajiem medikamentiem, panākts šo zāļu cenu samazinājums par 2-61%, līdz ar to par 0,74 milj. *euro* samazināts HIV/AIDS zāļu patēriņa pieaugums.  Taču, tā kā ilgstoši specifiskā terapija tika uzsākta novēloti (no 200 vai 350 imūnšūnām), tad daļa pacientu ātrāk kļūst rezistenti uz pirmās izvēles terapijas shēmām un ātrāk pāriet uz dārgākām terapijas shēmām. Tādējādi viena pacienta izmaksu pieaugums sasniedz 38% jeb 5 000 *euro*. Ar ietaupīto finansējumu provizoriski 2018.gadā tiks nosegts 147 rezistento pacientu terapijas izmaksu pieaugums.

**Muskuļu, skeleta un saistaudu slimību** diagnožu grupā panāktās ražotāju finansiālās līdzdalības palielināšanās par 5-7%, rezultātā uzlabota pieejamība bioloģiskajai terapijai, likvidētas gaidīšanas rindas pacientiem, bez ietekmes uz budžetu terapiju papildus varēs saņemt 468 pacienti. Viena pacienta izmaksu pieaugums ir samazinājies par 1% jeb 22,49 *euro*.

Kā arīVM ir sagatavojusi grozījumus MK 2006.gada 31.oktobra noteikumos Nr.899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība” (izsludināti VSS 2018.gada 14.jūnijā VSS-593), uzliekot zāļu ražotājiem par pienākumu samazināt to A sarakstā iekļauto nereferences zāļu cenas, kas par vairāk kā 100% pārsniedz attiecīgā zāļu vispārīgā nosaukuma lētāko zāļu cenu. Paredzēts, ka pasākums nav saistīts ar ietekmi uz valsts budžetu, bet ļaus uzlabot zāļu pieejamību, samazinot pacienta brīvprātīgo piemaksu par kompensējamām zālēm. Šobrīd vislielākais pacientu brīvprātīgais maksājums ir asinsrites sistēmas slimību grupā.

Attēls Nr. 20

**Pacientu brīvprātīgā maksājuma dinamika**



2017.gadā brīvprātīgais maksājums veidoja 18,4 milj. *euro* jeb 70,5% no kopējiem pacientu izdevumiem par kompensējamām zālēm. Pēc cenu koridora ieviešanas, sagaidāms, ka asinsrites sistēmas slimību grupā pacientu brīvprātīgais maksājums saruks par vismaz 43%.

Lai iekļautu zāles kompensējamo medikamentu sarakstā, zāļu ražotāji iesniedz iesniegumu un dokumentu paketi (iesniedzamie dokumenti norādīti MK 2006.gada 31.oktobra noteikumos Nr.899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība”). Tajā skaitā iesniegumā jānorāda paredzētā kompensācijas bāzes cena.

NVD veic ekonomisko izvērtēšanu, ņemot vērā, vai zāļu izmaksas ir prognozējamas un samērojamas ar zāļu kompensācijai piešķirtajiem līdzekļiem. Ja zāļu lietošanas izmaksas ir par augstu, notiek sarunas ar zāļu ražotāju par zāļu cenas samazināšanu. Šādos gadījumos zāļu ražotājs var piedāvāt zāļu kompensācijas bāzes cenas samazināšanu uz laiku (cena netiek publicēta) vai arī tiek panākta vienošanās par zāļu ražotāja finansiālu līdzdalību kompensējamo zāļu sarakstā iekļauto zāļu kompensācijas nodrošināšanā. Zāļu kompensācijas samazinātā bāzes cena un zāļu cena ar zāļu ražotāja finansiālu līdzdalību ir konfidenciāla informācija. Vienu reizi ceturksnī zāļu ražotājs valsts budžeta kompensējamo zāļu apakšprogrammā veic līdzdalības maksājumu, kura apmērs ir atkarīgs no pārskata periodā aptiekās izsniegto attiecīgo zāļu apjoma, atlīdzinot cenas starpību.

2018.gadā vienam no vienošanās līgumiem ir zāļu ražotāja lielākais finansiālās līdzdalības apjoms, kurš ietekmē apakšprogrammas 33.03.00 “Kompensējamo medikamentu un materiālu apmaksāšana” pašu ieņēmumu pieaugumu (līdz gada beigām provizoriski 17 milj. *euro*).

2019.gadā līdzdalības maksājumiem saistībā ar vienošanos līgumiem par zāļu ražotāja finansiālo līdzdalību būs tendence samazināties. Vienošanās ir noslēgta uz gadu, tajā iekļauti nosacījumi attiecībā uz aptiekās izsniegtā medikamenta daudzumu un pacientu skaitu. Pašu ieņēmumu apjoma izmaiņas ietekmē sarunu/ vienošanās rezultāti. Jo gadījumos, kad zāļu ražotājs samazina cenu, vai piedāvā citu apmaksas shēmu (piemēram, nodrošina bezmaksas zāļu iepakojumus), var netikt nodrošināti līdzdalības maksājumi. Līdz ar to prognozēt pašu ieņēmumus trīs gadu periodam ir sarežģīti, bet potenciālie ieguvumi no vienošanās līguma nosacījumiem ar ražotājiem 2019.gadā varētu būt 9,4 milj. *euro.*

**Secinājumi:**

Analizētajās kompensējamo medikamentu diagnožu grupās (Asins un asinsrades orgānu slimības un imūnsistēmas traucējumi, Asinsrites sistēmas slimības, Audzēji, Endokrīnās, uztura un vienmaiņas slimības, Infekciju slimības – HIV, kā arī Muskuļu, skeleta un saistaudu slimības), tiks nodrošināta ārstēšana lielākam unikālo pacientu skaitam, bez būtiska izlietotā finansējuma pieauguma, salīdzinot ar iepriekšējo periodu. Izņēmums ir Elpošanas sistēmas slimības, kur vērojams arī kopējo izmaksu samazinājums par 6%, kas skaidrojams ar zāļu cenu būtisku samazinājumu patentbrīvo zāļu iekļaušanas KZS rezultātā.

Ir samazinājušās viena pacienta izmaksas noteiktās kompensējamo medikamentu diagnožu grupās. Tomēr jāatzīmē, ka, lai arī Infekciju slimību, HIVdiagnožu grupā iekļautas KZS ģenēriskās zāles HIV/AIDS ārstēšanai un, mazinot  zāļu cenas KZS iekļautajiem medikamentiem, panākts šo zāļu cenu samazinājums, ilgstoši specifiskā terapija tika uzsākta novēloti, līdz ar to daļa pacientu ātrāk kļūst rezistenti uz pirmās izvēles terapijas shēmām un ātrāk pāriet uz dārgākām terapijas shēmām. Tādējādi viena pacienta izmaksu pieaugums sasniedz 38% jeb 5 000 *euro*.

Kopējais ietaupījums KZS iekļauto zāļu cenu samazināšanas un lētāku ģenērisko zāļu iekļaušanas rezultātā veido 3,5 milj. *euro*. Ietaupījums ļauj nodrošināt ārstēšanu papildus pacientiem zemāk minēto diagnožu grupu ietvaros (nelielu daļu novirzīt pacientu skaita pieauguma segšanai visas kompensācijas sistēmas ietvaros), paaugstināt valsts apmaksāto daļu un samazināt pacienta līdzmaksājumu, kā arī segt pacientu terapijas izmaksu pieaugumu.

Ietaupījuma proporcionālais sadalījums:

* 43% (jeb 1,5 milj. *euro*) no zālēm cukura diabēta ārstēšanai (cenas samazinātas 14 zāļu grupām/zāļu vispārīgajiem nosaukumiem un vienai medicīnisko ierīču grupai);
* 21% (jeb 0,74 milj. *euro*) no zālēm HIV/AIDS ārstēšanai (cenas samazinātas 12 zāļu vispārīgajiem nosaukumiem);
* 18% (jeb 0,63 milj. *euro*) no zālēm Asinsrites sistēmas slimību ārstēšanai (cenas samazinātas 23 zāļu grupām/zāļu vispārīgajiem nosaukumiem);
* 7% (jeb 0,24 milj. *euro*) no zālēm elpošanas sistēmu slimību ārstēšanai (cenas samazinātas 13 zāļu vispārīgajiem nosaukumiem);
* 6% (jeb 0,21 milj. *euro*) no VIII asins koagulācijas faktoru saturošiem medikamentiem: (cenas samazinātas vienai zāļu grupai/3 zāļu vispārīgajiem nosaukumiem);
* 5% (jeb 0,18 milj. *euro*) no onkoloģijas zālēm (cenas samazinātas 14 zāļu grupām/zāļu vispārīgajiem nosaukumiem).

Potenciālie ieguvumi no vienošanās līguma nosacījumiem ar ražotājiem 2019.gadam - **9,4 milj. *euro***.

**Kultūras ministrija**

Ar MK 2017.gada 28. augusta sēdes protokolu Nr.41 1.§ 35.punktu KM tika dots uzdevums[[33]](#footnote-33) turpināt nulles budžeta sagatavošanu, izstrādājot to pilnībā bibliotēku politikas nozarei un aptverot visas konkrētās iestādes funkcijas un sniegtos pakalpojumus, atvēlot šim darba uzdevumam ilgāku laiku, un iesniegt priekšlikumus FM izdevumu pārskatīšanas procesā. KM, izvērtējot iepriekšējos gados veikto izdevumu pārskatīšanu, ir uzsākusi ārējo funkciju auditupakļautībā esošajā tiešās pārvaldes iestādē „Kultūras informācijas sistēmu centrs” (turpmāk – Centrs).

Audita pakalpojuma ietvaros izpildītājam tika doti šādi darba uzdevumi:

1. veikt Centra funkciju izpildes efektivitātes un lietderības auditu, veicot nepieciešamās darbības, lai iegūtu pietiekamu pārliecību par to, vai:
2. Centra darbība, tajā skaitā īstenotie projekti, tiek īstenoti atbilstoši MK 2012.gada 18.decembra noteikumiem Nr.928 „Kultūras informācijas sistēmu centra nolikums” un nozares politikas plānošanas dokumentiem, un tās stratēģija un darbība nodrošina plānošanas dokumentos noteikto rezultatīvo rādītāju sasniegšanu;
3. Centra rīcībā esošie resursi, tajā skaitā cilvēkresursi, finansējums un infrastruktūra, tiek izmantoti efektīvi un ekonomiski.
4. pārbaudīt un izvērtēt faktiskās situācijas funkciju un uzdevumu izpildē atbilstību MK 2012.gada 18.decembra noteikumos Nr.928 „Kultūras informācijas sistēmu centra nolikums”,  citos normatīvajos aktos un nozares politikas plānošanas dokumentos noteiktajam;
5. apzināt un izvērtēt Centra funkciju un uzdevumu izpildes apjomu, kvalitāti un efektivitāti, tajā skaitā izmaksu un izmantoto resursu atbilstību sasniegtajiem rezultātiem;
6. izvērtēt potenciālos riskus un ieguvumus, kurus radītu Centra funkciju un uzdevumu izpildes deleģēšana citai publiskai personai vai personām.

Ņemot vērā, ka šobrīd KM sadarbībā ar audita pakalpojuma sniedzēju veic ārējo funkciju auditu, kas ir iesaistīto cilvēku resursu un laika darbietilpīgs un atbildīgs process, **KM rosina** **MK 2017.gada 28. augusta sēdes protokola Nr.41 1.§ 35.punktā dotā** **uzdevuma izpildi pārcelt par vienu gadu**.

**Kultūras ministrijas padotības iestādes – “Rundāles pils muzejs” juridiskā statusa maiņa**

Lai radītu priekšnoteikumus efektīvas Rundāles pils muzeja (RPM) darbības veikšanai, nodrošinot unikālā arhitektūras pieminekļa saglabāšanu, sniedzot maksimālo labumu sabiedrībai un garantējot objekta ilgtspējīgu attīstību, kā arī lai noteiktu valsts līdzdalības vispārējo stratēģisko mērķi, KM ir izvērtējusi RPM juridisko statusu un piedāvā RPM turpmāk darboties kā valsts kapitālsabiedrībai.

Muzeja darbības nodrošināšanā būtiska loma ir paša muzeja gūtajiem ieņēmumiem, kas gūti no tā sniegtajiem maksas pakalpojumiem un saimnieciskās darbības (Tabula Nr. 11), savukārt valsts budžeta dotācija tikai daļēji sedz muzeja darbībai nepieciešamo finansējumu. Muzeja pašreizējais juridiskais statuss – tiešā valsts pārvaldes iestāde – neļauj operatīvi reaģēt uz tirgus situāciju.

Tabula Nr. 11

**RPM dotācijas un pašu ieņēmumu attiecība 2017.gadā (izpilde)**

|  |  |  |  |  |  |
| --- | --- | --- | --- | --- | --- |
| **Muzejs** | **Budžets kopā**  **(*euro*)** | **t.sk. Dotācija**  **(*euro*)** | **% no kopējiem ieņēmumiem** | **t.sk. Pašu ieņēmumi**  **(*euro*)** | **%** |
| Rundāles pils muzejs | 3 095 082 | 1 391 846 | 45% | 1 703 236 | 55% |

Saskaņā ar juridisko formu izvērtējumu (Tabula Nr. 12), KM piedāvā divus risinājumus esošo RPM darbības problēmu risināšanai:

1. RPM darbība valsts iestādes statusā (juridiskais statuss netiek mainīts);
2. RPM darbība valsts kapitālsabiedrības statusā.

Tabula Nr. 12

**Risinājuma variantu salīdzinājums**

|  |  |  |  |  |
| --- | --- | --- | --- | --- |
|  | **Elastība saimnieciskajā darbībā** | **Elastība kapitālo izdevumu piesaistē** | **Elastība budžeta plānošanā** | **Elastība jaunu muzeju pakalpojumu ieviešanā** |
| Valsts iestāde | nē | nē | jā | daļēji |
| Valsts aģentūra | daļēji | nē | jā | daļēji |
| Nodibinājums | jā | nē | jā | jā |
| Kapitālsabiedrība | jā | jā | jā | jā |

KM ieskatā perspektīvāka būtu RPM darbība valsts kapitālsabiedrības statusā. Atbilstoši valsts muzeju juridiskajam statusam to finansēšana un grāmatvedības uzskaite tiek organizēta LBFV noteiktajā kārtībā, kā arī, ievērojot citus valsts tiešās pārvaldes iestāžu darbību reglamentējošos normatīvos aktus.

Muzejos, kuru budžeta ievērojama daļa ir ieņēmumi par sniegtajiem pakalpojumiem, šāds tiesiskais regulējums, kas nepieļauj elastīgu pakalpojumu cenu veidošanu (cenrāži jāapstiprina MK), nepieļauj operatīvas izmaiņas iestādes budžeta plānos (nepieciešama FM atļauja), kā arī neparedz progresīvas atalgojuma politikas veidošanu (atalgojuma apmēri katrai amata kategorijai ir noteikti MK noteikumos), bez MK lēmuma nav iespējams uzņemties saistības, tādejādi veicinot sniegto pakalpojumu kvalitātes uzlabošanu, kā arī saimnieciskās darbības rezultātā iegūto līdzekļu uzkrāšanu, neveicina muzeja konkurētspēju un attīstību, kā arī nemotivē aktivizēt saimniecisko darbību, tādējādi gūstot vēl lielākus ieņēmumus, kas novirzāmi muzeja darbības attīstībai, un atslogojot valsts budžetu.

Lai risinātu augstāk nosauktās problēmas, KM izvērtēja iespējamās juridiskās formas, lai konstatētu, kura no tām ir piemērotākā to valsts muzeju darbībai, kuri spēj nodrošināt ieņēmumus par sniegtajiem pakalpojumiem tādā apjomā, kas ir līdzvērtīgi vai pārsniedz valsts budžeta dotācijas lielumu.

RPM specifika – apjomīgā pils kompleksa uzturēšanas un restaurācijas nepieciešamība – ir process, kas periodiski atkārtojas un prasa regulāras investīcijas, kas saskaņā ar Muzeju likuma 14.pantā noteikto ir sedzams no valsts budžeta, kas nodrošina mazāk par pusi RPM darbībai nepieciešamā finansējuma, kā rezultātā nav iespējams finansēt kapitālieguldījumus, kas nepieciešami infrastruktūras uzturēšanai, un šādu investīciju veikšanai ir nepieciešams MK lēmums.

RPM darbība tiešās pārvaldes iestādes statusā nav stimulējoša muzeja sniegto pakalpojumu rezultātā iegūto līdzekļu palielināšanai, jo, budžeta plūsmu organizējot atbilstoši LBFV, visas apropriācijas zaudē spēku saimnieciskā gada beigās, līdz ar to ir iespējama finanšu līdzekļu izmantošana tikai finanšu gada ietvaros. Ja RPM darbība tiek turpināta tiešās pārvaldes statusā, ir jāplāno valsts budžeta dotācijas pakāpenisks palielinājums, paredzot investīcijas šī objekta uzturēšanai un šādi nodrošinot valsts budžeta līdzekļus Muzeju likuma 14.pantā noteiktajām pozīcijām.

Savukārt RPM darbība valsts kapitālsabiedrības statusā nodrošinātu iespēju nekustamo īpašumu ieguldīt jaunizveidotās valsts kapitālsabiedrības pamatkapitālā, kas ilgtermiņā nodrošinātu Rundāles pils kompleksa racionālu, kā arī nekustamā īpašuma specifikai un valsts interesēm atbilstošu apsaimniekošanu. RPM pārveidošana par valsts kapitālsabiedrību nodrošinātu iespēju RPM veidot finanšu uzkrājumus, tos plānojot ilgtermiņā atbilstoši iepriekš izstrādātam kapitālo ieguldījumu plānam. Turpmāk nepieciešamos remontdarbus vai būvdarbus būtu iespējams finansēt no uzkrājumiem, savukārt, ja veicamie ēkas atjaunošanas un/vai restaurācijas darbi būtu tādā apmērā, ka tos nebūtu iespējams finansēt nedz no jau uzkrātiem finanšu līdzekļiem, nedz RPM pieejamiem finanšu līdzekļiem, kapitālsabiedrības statuss ļautu normatīvajos aktos noteiktajā kārtībā risināt jautājumu par nepieciešamā papildus finansējuma piesaisti no kredītiestādēm.

KM ieskatā juridiskā forma, kas sekmētu RPM darbību un attīstību ierobežojošo problēmu risināšanu, būtu RPM darbība valsts kapitālsabiedrības statusā, jo RPM darbībai tiktu nodrošināts gan valsts finansiālais atbalsts, gan pavērtas iespējas aktīvai saimnieciskajai darbībai, līdzsvarojot abus finansējuma avotus, kā arī tas ir valstij ekonomiski izdevīgākais risinājums, kas RPM attīstības vajadzības paredz risināt, veicot aktīvu saimniecisko darbību.

Veicot RPM darbības ekonomisko izvērtējumu, ir jāņem vērā, ka valsts dotācija un muzeja pašu ieņēmumi nodrošina muzeja pamatfunkciju veikšanu un kārtējos infrastruktūras uzturēšanas izdevumus, taču ar šo finansējumu nepietiek apjomīgu kapitālo projektu (piem., muzeja jumta nomaiņas) realizēšanai un nekustamā īpašuma īpašniekam regulāri būs jāpiesaista papildu finansējums šādu kapitālieguldījumu veikšanai. Prognozējams, ka RPM, darbojoties valsts kapitālsabiedrības statusā, spēs palielināt savu pašu ieņēmumu apjomu un sniegto pakalpojumu klāstu, kas tiks izmantots muzeja darbības attīstībai, tādējādi nepalielinot valsts budžeta dotācijas apjomu.

Tabula Nr. 13

**RPM finanšu plāns turpmākajiem gadiem kā valsts iestādei (milj. *euro*)**

|  |  |  |  |  |  |
| --- | --- | --- | --- | --- | --- |
|  | **2019.gads** | **2020.gads** | **2021.gads** | **2022.gads** | **2023.gads** |
| **Kopējie valsts budžeta ieņēmumi T.sk.** | **2,9** | **2,9** | **2,9** | **2,9** | **2,9** |
| Valsts budžeta dotācija | 1,1 | 1,1 | 1,1 | 1,1 | 1,1 |
| Pašu ieņēmumi | 1,8 | 1,8 | 1,8 | 1,8 | 1,8 |
| Kopējie valsts budžeta izdevumi t.sk. | 2,9 | 2,9 | 2,9 | 2,9 | 2,9 |
| Uzturēšanas izdevumi | 2,3 | 2,3 | 2,3 | 2,3 | 2,3 |
| Kārtējie izdevumi | 2,3 | 2,3 | 2,3 | 2,3 | 2,3 |
| Atlīdzība | 1,6 | 1,6 | 1,6 | 1,6 | 1,6 |
| Preces un pakalpojumi | 0,7 | 0,7 | 0,7 | 0,7 | 0,7 |
| Kapitālie izdevumi | 0,6 | 0,6 | 0,6 | 0,6 | 0,6 |
| Pamatkapitāla veidošana | 0,6 | 0,6 | 0,6 | 0,6 | 0,6 |
| *Nepieciešamās vienreizējas investīcijas jumta sakārtošanai* | *0,8* | *1,0* | *0,6* | *0,6* | *-* |

Tabula Nr. 14

**RPM finansēšanas plāns turpmākajiem gadiem kā valsts kapitālsabiedrībai (milj. *euro*)**

|  |  |  |  |  |  |
| --- | --- | --- | --- | --- | --- |
|  | **2019.g.** | **2020.g.** | **2021.g.** | **2022.g.** | **2023.g.** |
| **Kopā:** | **3,7** | **4,0** | **3,7** | **3,7** | **3,1** |
| Kopējie valsts budžeta izdevumi valsts deleģētas funkcijas veikšanai | 1,1 | 1,1 | 1,1 | 1,1 | 1,1 |
| RPM kā valsts kapitālsabiedrības pašu ieņēmumi | 1,8 | 1,9 | 2,0 | 2,0 | 2,0 |
| Piesaistītie resursi jumta atjaunošanai | 0,8 | 1,0 | 0,6 | 0,6 | - |

*Ietekme uz valsts un pašvaldību budžetu*

RPM pārveidojot par valsts kapitālsabiedrību, valsts budžeta ieņēmumos un izdevumos tiek uzrādīts tikai valsts budžeta dotācijas apmērs, ko piešķir RPM noteiktas valsts pārvaldes funkcijas īstenošanai, kā rezultātā kopējie KM izdevumi un ieņēmumi samazinās par 1,7 milj. *euro*. Atbilstoši KM vērtējumam, ņemot vērā, ka RPM valsts kapitālsabiedrības statusā spēs strādāt ar lielākiem pašu ieņēmumiem, ir prognozējams, ka no katra nopelnītā *euro* vismaz 30% jeb 0,30 *euro* tiks atgriezti valsts budžetā nodokļu ieņēmumos, līdz ar to samazinot tiešās valsts budžeta dotācijas apmēru jeb tiešos valsts budžeta izdevumus (starp nepieciešamo valsts budžeta dotāciju valsts pārvaldes uzdevumu nodrošināšanai un nodokļos samaksāto apmēru valsts budžetā) līdz 230 tūkst *euro* 2019.gadā, 200 tūkst *euro* 2020. gadā un 170 tūkst *euro* 2021.gadā un turpmāk (Tabula Nr. 15).

Tabula Nr. 15

**Nodokļu ieņēmumu dinamika (milj. *euro*)**

|  |  |  |  |  |  |
| --- | --- | --- | --- | --- | --- |
|  | **2019.g.** | **2020.g.** | **2021.g.** | **2022.g.** | **2023.g.** |
| RPM samaksātie nodokļi valsts budžetā | 0,87 | 0,9 | 0,93 | 0,93 | 0,93 |
| Kopējā ietekme uz valsts budžetu, ja RPM ir valsts kapitālsabiedrība (valsts budžeta dotācija – RPM nodokļos samaksātais) | 0,23 | 0,2 | 0,17 | 0,17 | 0,17 |

Atbilstoši KM izvērtējumam RMP kapitālsabiedrības statusā varētu normatīvajos aktos noteiktajā kārtībā risināt jautājumu par nepieciešamā papildus finansējuma piesaisti no kredītiestādēm, brīvāk plānot savu atalgojuma politiku kā arī elastīgi mainīt savu maksas pakalpojumu cenrādi. RPM iespējama juridiskā statusu maiņa jāveic bez ietekmes uz negatīvo ietekmi uz vispārējās valdības budžeta bilanci. RPM juridiskā statusu maiņa uz valsts kapitālsabiedrību ir veicama ievērojot kārtību, kādā tiek dibinātas, darbojas un tiek likvidētas publiskas personas kapitālsabiedrības un KM iesniedz jautājumu par RMP statusa maiņu izskatīšanai MK, ņemot vērā spēkā esošos normatīvos aktus.

**Ekonomikas ministrijas budžetā plānotais finansējums naftas rezervju nodrošināšanai**

Eiropas Komisijas prasības dalībvalstīm (Padomes 2009.gada 14.septembra Direktīva 2009/119/EK) uzliek pienākumu nodrošināt valsts naftas produktu rezerves 90 dienām. Ar Enerģētikas likumu (72.pants) pārņemtas Direktīvā noteiktās prasības.

Likums “Par nodokļiem un nodevām” nosaka, ka par Enerģētikas likumā minēto drošības rezervju uzturēšanu maksājama valsts nodeva. Ar deleģējumu no Enerģētikas likuma izdoti MK 2011.gada 22.aprīļa noteikumi Nr.286, kas nosaka kārtību, kādā komersanti nodrošina un sniedz drošības rezervju pakalpojumu (naftas produktu uzglabāšanas pakalpojums) un MK 2011.gada 14.jūnija noteikumi Nr.450 “Noteikumi par valsts naftas produktu rezervju apmēru, apmēru, kādā maksājama valsts nodeva par drošības rezervju uzturēšanu, kā arī tās aprēķināšanas, maksāšanas un administrēšanas kārtību" nosaka valsts nodevas likmi par drošības rezervju uzturēšanu, valsts nodevas maksāšanas kārtību un kārtību, kādā valsts nodeva tiek administrēta.

EM valsts naftas produktu rezervju izveides risinājumus ir vērtējusi un apskatījusi vairākkārt:

* Valsts naftas produktu rezervju izveides koncepcijā (MK 2001.gada 14.augusta protokollēmums Nr.38 26.§);
* Valsts naftas produktu rezervju izveides koncepcijā (MK 2006.gada 27.jūnija rīkojums Nr.492);
* Valsts naftas produktu rezervju izveides koncepcijā (MK 2010.gada 29.marta rīkojums Nr.179);
* konceptuālajā ziņojumā “Par drošības rezervju pakalpojuma valsts naftas produktu drošības rezervju izveidei pilnveidošanu” (MK 2018.gada 9.februāra rīkojums Nr.49).

Kopumā var izdalīt divus ar valsts budžetu saistītus naftas produktu rezervju izveides finansēšanas modeļus:

1. Valsts veido un uztur naftas rezerves no valsts budžeta līdzekļiem.

Valsts līdzdalība naftas produktu rezervju pienākuma izpildē tika uzsākta 2005.gadā un attiecīgi līdz 2010.gadam tika nodrošināta no valsts budžetā piešķirtajiem līdzekļiem kopā 5,8 milj. *euro* apmērā. Jāatzīmē, ka 2005., 2006. un 2007.gadā valstij bija jānodrošina naftas produktu rezerves tikai 5 dienām.

Sākotnēji 2001.gadā MK par optimālāko atzina variantu, kurā, sākot ar 2009.gada 31.decembri, valsts veido naftas produktu rezerves 30 dienām un komersanti 60 dienām, savukārt 2006.gadā atbalstīja variantu, kas nosaka valsts atbildību par 54 dienu rezervēm un komersantiem par 36 dienu rezervēm. Ņemot vērā, ka minētā risinājuma ieviešanai, lai nodrošinātu valsts daļu, bija nepieciešami būtiski valsts budžeta līdzekļi, turklāt komersantiem, veidojot un uzglabājot naftas produktu rezerves 36 dienām, bija jāiegulda papildus finanšu līdzekļi, palielinot cenu gala patērētājam. 2010.gadā tika secināts, ka 2006.gada koncepcija nav ilgtspējīga un ir jāmeklē jauns modelis.

1. Valsts veido un uztur naftas rezerves no komersantu iemaksātās valsts nodevas.

2010.gadā izvēlētais un arī esošais naftas rezervju izveides modelis paredz, ka valsts pērk naftas produktu uzglabāšanas pakalpojumu un komersanti uzglabā sev piederošus naftas produktus kā valsts naftas produktu drošības rezerves nolīgtajā apjomā un noteiktajā termiņā. Rezervju pakalpojuma sniedzējs var brīvi (atbilstoši nepieciešamībai) rīkoties ar naftas produktiem (pārkraušana, transportēšana un citas darbības), savukārt enerģētiskās krīzes situācijā pakalpojuma sniedzējam ir pienākums nodrošināt valsti ar naftas produktiem nepieciešamajā apjomā.

Lai nodrošinātu nepieciešamo finansējumu rezervju pakalpojuma apmaksai, komersanti no 2010.gada 1.septembra valsts budžetā iemaksā valsts nodevu par naftas produktu drošības rezervju uzturēšanu. Valsts nodeva veidojas no konkursa par naftas produktu drošības rezervju uzglabāšanas pakalpojumu sniegšanas rezultāta un administrēšanas izdevumiem, tādējādi tiek nodrošināta fiskāli neitrāla ietekme uz valsts budžetu.

Saskaņā ar EM 2018.gada konceptuālajā ziņojumā sniegto informāciju, secināms, ka Igaunijā un Lietuvā pastāv no Latvijas atšķirīgi naftas rezervju modeļi. Latvijā kā vienīgajā no Baltijas valstīm naftas produkti netiek pirkti valsts īpašumā, bet tiek pirkts tikai uzglabāšanas pakalpojums. Igaunijā tiek nodrošinātas naftas rezervju uzglabāšana 61 dienai ar naftas produktu pirkšanu, arī Lietuvā valsts katru gadu pērk vai pārdod savā īpašumā naftas produktu apjomu, uzglabā šo apjomu 30 dienām. Papildus jāatzīmē arī, ka Igaunijā un Lietuvā naftas produktu iegādei valsts īpašumā ir bijuši vai tiek piešķirti valsts budžeta līdzekļi: Igaunijā no 2005.gada 10 gadu laika periodā tika piešķirti valsts budžeta līdzekļi aptuveni 128 milj. *euro* apmērā, Lietuvā no valsts budžeta līdzekļiem ikgadēji tiek finansēta naftas produktu iegāde valsts īpašumā un attiecīgi arī šī apjoma uzglabāšana. Jāatzīmē, ka tikai Lietuvā pastāv dalītas atbildības modelis naftas rezervju izveidē, kurā komersantiem uzlikts obligāts pienākums pašiem veidot un uzglabāt naftas rezerves 60 dienām. Apstāklis, ka Latvija neiegādājas naftas produktus savā īpašumā, iespējams, ir ietekmējis izvēli, kam veikt valsts obligātās naftas rezerves pienākumu - Latvijā to nodrošina EM, savukārt Igaunijā un Lietuvā minētais pienākums ir deleģēts aģentūrām, kas darbojas uz komercdarbības principiem, pērk un pārdod naftas produktus biržā, kā arī veic darījumus naftas produktu cenu izmaiņu riska apdrošināšanai (hedžēšana) biržā. Valsts nodeva par naftas produktiem ir ne tikai Latvijā, bet arī Igaunijā, kur tās likme tiek mainīta katru gadu, jo mainās arī uzglabāšanas izmaksas, savukārt Lietuvā šādas nodevas nav.

Ņemot vērā iepriekš minēto, secināms, ka naftas rezervju izveides modeļa izvēli Latvijā ir ietekmējuši daudzi aspekti, tajā skaitā pieaugošais naftas rezervju apjoms, kā arī nenoliedzami finansēšanas iespējas no valsts budžeta līdzekļiem. Vienlaikus apskatot EM izvērtētos valsts naftas produktu rezervju izveides risinājumus, secināms, ka pašreizējais finansēšanas modelis, kas paredz drošības rezervju pakalpojumu valsts naftas produktu rezervju izveidei nepieciešamos izdevumus segt no valsts nodevas ieņēmumiem, valsts budžetam ir optimāls.

Lai nodrošinātu fiskāli neitrālu ietekmi uz valsts budžetu, kārtējā gada likumā par valsts budžetu EM budžeta apakšprogrammā 29.01.00 “Naftas produktu rezervju uzturēšana” dotācijas no vispārējiem ieņēmumiem un izdevumu valsts naftas produktu obligāto rezervju uzturēšanu nodrošināšanai tiek plānoti atbilstoši plānotajiem ieņēmumiem no valsts nodevas par naftas produktu drošības rezervju uzturēšanu un pievienotās vērtības nodokļa. Attiecīgi tika analizēta valsts budžetā plānoto izdevumu atbilstība faktiskajiem valsts budžeta ieņēmumiem, kā arī valsts nodevas ieņēmumu plāna izpilde.


Attēls Nr. 21

**Valsts budžeta ieņēmumi un izdevumi naftas drošības rezervju uzturēšanas nodrošināšanai, milj. *euro***

Kopumā septiņu gadu periodā no 2011. līdz 2017.gadam faktiskie ieņēmumi 138,0 milj. *euro* apmērā ir nodrošinājuši atbilstošu nepieciešamo izdevumu apjomu - 136,5 milj. *euro* apmērā EM budžeta apakšprogrammā, tomēr, skatoties viena gada ietvaros, faktiskie valsts budžeta ieņēmumi un izdevumi nav bijuši līdzsvarā (Attēls Nr. 21). Sistēmas ieviešanas pirmajos divos gados ieņēmumi ir bijuši par 2,0 milj. *euro* mazāki, 2014.gadā par 3,1 milj. *euro* mazāki nekā izdevumi valsts naftas produktu obligāto rezervju uzturēšanai attiecīgajā gadā, savukārt pārējos gados ieņēmumi pārsniedza izdevumus, 2017.gadā pat par 5,6 milj. *euro*.

Attēls Nr. 22

**Ieņēmumi no valsts nodevas par naftas produktu drošības rezervju uzturēšanu 2011.-2021.gadam, milj. *euro***



*\* izpilde norādīta par 2018.gada 9 mēnešiem*

Visos gados, izņemot 2013.gadu, faktiskie ieņēmumi no valsts nodevas par naftas produktu drošības rezervju uzturēšanu ir bijuši mazāki nekā plānots, 2015.gadā gandrīz par 10,0 milj. *euro* (Attēls Nr. 22)

Galvenokārt tas ir skaidrojams ar to, ka budžeta sagatavošanas procesā ieņēmumi nākamajam saimnieciskajam gadam (12 mēnešiem) tiek plānoti atbilstoši noslēgtajam līgumam par drošības rezervju pakalpojuma sniegšanu, savukārt līgums tiek noslēgts no 1.jūlija līdz nākamā gada 30.junijam. Attiecīgi ar 1.jūliju, noslēdzot jaunu līgumu (Attēls Nr. 23), uzturēšanai nepieciešamā finansējuma un attiecīgi arī nodevas apmērs mainās. Tādējādi, lai nodrošinātu nepieciešamos izdevumus naftas produktu drošības rezervju uzturēšanai, ieņēmumi tiek ieplānoti lielākā apmērā.

Attēls Nr. 23

**Ieņēmumu no valsts nodevas par naftas produktu drošības rezervju uzturēšanu plānošana un līgumu slēgšanas grafiks**

Jūlijs

Jūlijs

Jūlijs

Janvāris

Janvāris

Janvāris

Gada vidū atbilstoši jaunajam līgumam mainās uzturēšanai nepieciešamais finansējums un attiecīgi arī nodevas ieņēmumu apmērs.

Vienlaikus arī VKo revīzijas ziņojumā “Par Latvijas Republikas 2016.gada pārskatu par valsts budžeta izpildi un par pašvaldību budžetiem” ir konstatējusi nepilnības nodevu ieņēmumu plānošanā un ir ieteikusi FM pārskatīt ministriju iesniegto nodevu ieņēmumu prognožu pamatotības izvērtēšanas procesa efektivitāti, kā arī nodrošināt kontroles izsekojamību un sekot nodevu ieņēmumu plāna izpildei, savlaicīgi izvērtējot neizpildes iemeslus un veicot atbilstošas darbības.

Lai uzlabotu un nodrošinātu pēc iespējas precīzāku valsts budžeta ieņēmumu no valsts nodevas par naftas produktu drošības rezervju uzturēšanu un izdevumu valsts naftas produktu obligāto rezervju uzturēšanai plānošanu kārtējā gada budžetā, uzskatām, ka valsts budžeta sagatavošanas procesā ieņēmumi jāplāno atbilstoši noslēgtā līguma par drošības rezervju pakalpojuma sniegšanu 12 mēnešiem paredzēto finansējuma apmēram. Ja pirms līguma slēgšanas EM konstatē, ka   budžetā plānoto izdevumu apmērs drošības rezervju pakalpojumam valsts naftas produktu rezervju izveidei nav pietiekams, tad attiecīgi vajadzētu kārtējā gada budžeta likumā noteikt, ka finanšu ministram ir tiesības palielināt apropriāciju EM budžeta apakšprogrammā 29.01.00 “Naftas produktu rezervju uzturēšana” atbilstoši budžetā ieskaitāmās valsts nodevas par naftas produktu drošības rezervju uzturēšanu apmēram, ja tiek pieņemts attiecīgs MK lēmums un Saeimas Budžeta un finanšu (nodokļu) komisija ir izskatījusi un nav iebildusi pret apropriācijas palielinājumu.

**Iekšlietu ministrijas atlīdzības bāzes izdevumu precizēšanai**

IeM budžeta programmai 07.00.00 “Ugunsdrošība, glābšana un civilā aizsardzība” tika piešķirts papildu finansējums atlīdzībai (samaksai par virsstundu darbu) 2,0 milj. euro apmērā. Izvērtējot iespējamos dienesta pienākumu izpildes organizācijas modeļus, tika rasts optimālākais risinājums, lai nepieļautu nepamatoti liela virsstundu skaita rašanos un apmaksu, kā rezultātā rasts risinājums ietaupīt virsstundu darba apmaksai piešķirto finansējumu, to novirzot iekšlietu resora prioritārākiem pasākumiem atlīdzības jomā.

Ievērojot minēto un veicot aktuālus aprēķinus, secināts, ka 2019.gadam un turpmākajiem gadiem virsstundu darba apmaksai plānoto finansējumu iespējams samazināt par 1,5 milj. euro, tādējādi atrisinot citas nozarei aktuālas atlīdzības problēmas saistībā ar:

1. VKo revīzijas ziņojumā Nr.2.4.1-29/2017 “Par Iekšlietu ministrijas 2017.gada pārskata sagatavošanas pareizību” norādīto attiecībā uz vienlīdzīgas attieksmes nodrošināšanu atlīdzības jomā (mēnešalgas aprēķini visām iestādēm pēc vienotiem principiem, atvaļinājuma pabalsta apmērs visām iestādēm vienāds), ieviešot jauno darba samaksas sistēmu amatpersonām ar speciālajām dienesta pakāpēm (secināts, ka amatpersonas, ieņemot vienādas “vērtības” amatus, saņem būtiski atšķirīgu atalgojumu, līdz ar to, nav sasniegts jaunās darba samaksas sistēmas ieviešanas mērķis – līdzvērtīga samaksa visos dienestos par līdzvērtīgas sarežģītības pienākumu pildīšanu). VKo ir konstatējusi, ka:

* zemākajās amatu grupās (līdz 6.mēnešalgu grupai, kur klasificēti 79% amatpersonu) visos dienestos vidējā atlīdzība 2017.gadā ir bijusi samērā līdzīga. Bet, sākot ar 7.mēnešalgu grupu, vidējā atlīdzība Valsts robežsardzē kļūst būtiski zemāka nekā pārējos IeM dienestos. Jo augstāka mēnešalgu grupa, jo atšķirība (it īpaši salīdzinājumā ar Valsts policiju) palielinās, sasniedzot pat 55% atšķirību vienā mēnešalgu grupā. Revīzijā konstatētā tendence norāda, ka atlīdzības palielinājumam piešķirtais finansējums Valsts robežsardzē vairāk nekā citos dienestos ir izmantots zemākajās mēnešalgu grupās klasificēto amatu atlīdzības paaugstināšanai;
* Valsts robežsardzē zemākajās mēnešalgu grupās (līdz 6.mēnešalgu grupai) mēnešalgas ir tuvāk mēnešalgu grupas maksimālajai robežai (59%-73% no attiecīgās mēnešalg grupas diapazona), bet augstākajās mēnešalgu grupās tikai 18%-34% no attiecīgās mēnešalgu grupas diapazona (10 -16.mēnešalgu grupa), savukārt VUGD pretēji - zemākajās mēnešalgu grupās noteiktās mēnešalgas ir tuvākas mēnešalgu grupas minimālajai robežai (23%-34% no attiecīgā mēnešalgas grupas diapazona), savukārt augstākajās mēnešalgu grupās mēnešalgu likmes ir no 40% līdz pat 88% no attiecīgā mēnešalgu diapazona;
* 3.mēnešalgu grupā esošo ugunsdzēsēju-glābēju mēnešalga ir zemāka nekā VP un Valsts robežsardzes amatpersonām, kuru amati arī ietilpst ne tikai 3.mēnešalgu grupā (piemēram, kārtībnieki VP reģiona pārvaldēs), bet pat zemākajā 2.mēnešalgu grupā (piemēram, jaunākie inspektori Valsts robežsardzē un kārtībnieki VP Speciālo objektu apsardzes pārvaldē). Līdz ar to ugunsdzēsējiem-glābējiem ir noteikta zemāka mēnešalga nekā amatpersonām pārējos IeM dienestos, kas pilda vienādas vai pat mazākas sarežģītības pienākumus.

Lai nodrošinātu minēto trūkumu novēršanu, IeM ir veikusi pārrēķinu, ņemot vērā aktuālo aizpildīto amata vietu skaitu iestādēs, aktuālo sadalījumu pa mēnešalgu grupām un mēnešalgu apmēra aprēķinam piemērojot rādītājus, kādi tiesību akta projekta anotācijā[[34]](#footnote-34) bija visaugstākie (VUGD). Tā rezultātā secināts, ka papildu izdevumi atlīdzībai plānojami Valsts robežsardzei (mēnešalgu palielinājums, atvaļinājuma pabalsta palielinājums), ievērojot arī aktuālo aizpildīto amata vietu skaitu (2 070 bez kadetiem), kas ir lielāks par anotācijā paredzēto (2 012 bez kadetiem). VUGD, ievērojot skaita palielinājumu (2 753 bez kadetiem) pret anotācijā paredzēto (2 660 bez kadetiem), nepieciešams salīdzinoši neliels izdevumu palielinājums mēnešalgām. Savukārt, VP aizpildīto amata vietu skaits, salīdzinot ar anotācijā paredzēto (5 962 bez kadetiem), ir samazinājies (5 635), bet izdevumu samazinājums atlīdzībai netiek paredzēts, jo nepieciešama jaunās darba samaksas koncepcijas īstenošanai piešķirtā finansējuma kalibrēšana iestādes iekšienē un lai to nodrošinātu, ir nepieciešama iekšējā finansējuma pārdale.

1. Salīdzinoši zemo atlīdzības līmeni un nepieciešamību nodrošināt iestāžu funkciju un uzdevumu izpildi un personāla stabilitāti, novēršot to aizplūšanu uz privāto sektoru un citām institūcijām, kas īpaši aktuāli ir IeM kā politikas veidotājai un ieviešanas uzraudzītājai, ievērojot uzdevumu, kas tai pildāmi, aktualitāti un sarežģītību, kā arī Nodrošinājuma valsts aģentūrai, kas pilda centralizētas funkcijas nekustamo īpašumu pārvaldīšanas un apsaimniekošanas, būvniecības un lielo iepirkumu jomā un kurai ir grūti piesaistīt nepieciešamo jomu augsti kvalificētus speciālistus, kas būtiski ietekmē tai noteikto funkciju kvalitatīvu izpildi.
2. Šādu prioritāro papilduzdevumu nodrošināšanai nākamajā periodā nav piešķirts administratīvais resurss:

* MK 2018.gada 25.septembra sēdē atbalstītās Noziedzīgi iegūtu līdzekļu legalizācijas novēršanas dienesta reorganizācijas no Ģenerālprokuratūras struktūrvienības par patstāvīgu valsts pārvaldes iestādi nodrošināšana, tajā skaitā finansiālo, materiāltehnisko, tiesisko un personāla nodrošinājuma risinājumu izstrāde un virzības nodrošināšana;
* MK 2018.gada 25.septembra sēdē apstiprinātā plāna “Pasākumu plāns noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim” (turpmāk - Moneyval plāns) ministrijas un tās padotības iestāžu tiešā atbildībā un līdzatbildībā esošo pasākumu īstenošana un/vai īstenošanas koordinācija;
* Moneyval plāna ieviešanas vispārējā uzraudzība, koordinācija un stratēģiskā komunikācija, kā arī priekšlikumu (tai skaitā to īstenošanas finansiālās un tiesiskās nodrošināšanas priekšlikumu) izstrāde un tās koordinācija nākamajam plānošanas posmam;
* no Moneyval plāna izrietošo Noziedzīgi iegūtu līdzekļu legalizācijas novēršanas dienesta atbildībā noteikto pasākumu īstenošanai nepieciešamo tiesību aktu projektu un to darbībai nepieciešamo finansiālā un materiāltehniskā nodrošinājuma jautājumu/priekšlikumu virzības lēmuma pieņemšanai un pamatošanai nodrošināšana;
* Latvijas interešu aizstāvības virsvadība Moneyval nākamās kārtas novērtējuma ietvaros, kā arī FATF, EGMONT grupas un citu valstij nozīmīgu starptautisko organizāciju un formātu procesos un aktivitātēs;
* MK 2017.gada 22.augusta sēdē dotā uzdevuma (prot. Nr.40, 37.§, 4.p.) izpilde, nodrošinot sēdē izskatītajā informatīvajā ziņojumā “Informatīvais ziņojums “Par Iekšlietu ministrijai nepieciešamo priekšfinansējumu darbības programmas “Izaugsme un nodarbinātība” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2.pasākuma “Veicināt energoefektivitātes paaugstināšanu valsts ēkās” projektu iesniegumu nosacījumu īstenošanai” (turpmāk – Informatīvais ziņojums) norādīto objektu priekšfinansējuma pieprasījuma priekšpārbaudi, kā arī MK 2016. gada 9.augusta noteikumu Nr. 534 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas īstenošanas noteikumi” anotācijā norādīto IeM valdījumā esošo objektu energoefektivitātes pasākumu īstenošanu, kā arī to īstenošanas koordināciju un pārraudzību;
* IeM valdījumā esošo nekustamo īpašumu pārvaldīšanas centralizētā koordinācija, visu IeM valdījumā esošo objektu kompleksā turpmākās izmantošanas attīstības perspektīvu izvērtēšanas nodrošināšana, tajā skaitā veicot katra nekustamā īpašuma objekta uzturēšanas un pārvaldīšanas ieņēmumu un izdevumu analīzi un vērtējot šo izdevumu optimizācijas iespējas atbilstoši VKo revīziju ieteikumiem (izveidota darba grupa, kuras uzdevums ir fiziski apsekot visus IeM valdījumā esošos nekustamā īpašuma objektus).

Ņemot vērā iepriekš minēto ir ierosināts veikt atlīdzības bāzes izdevumu pārdali no budžeta programmas 07.00.00 “Ugunsdrošība, glābšana un civilā aizsardzība” uz budžeta programmām (apakšprogrammām) 1,2 milj. euro apmērā:

* 10.00.00 “Valsts robežsardzes darbība” - 793 433 euro (mēnešalgas palielināšanai, atvaļinājuma pabalstiem, lai nodrošinātu to izmaksu 50% apmērā no mēnešalgas);
* 40.01.00 “Administrēšana” - 254 410 euro (mēnešalgas palielināšanai būvniecības, projektu vadības, klientu apkalpošanas, apgādes un iepirkumu jomā nodarbinātajiem, kā arī motivējošo instrumentu pielietošanas nodrošināšanai - piemaksām par personisko darba ieguldījumu un darba kvalitāti, prēmijām un naudas balvām);
* 97.00.00 “Nozaru vadība un politikas plānošana” - 152 157 euro (motivējošo instrumentu pielietošanas nodrošināšanai - piemaksām par personisko darba ieguldījumu un darba kvalitāti, speciālajām piemaksām par valsts vai pašvaldības institūcijai būtisko funkciju nodrošināšanu vai stratēģiski svarīgu mērķu īstenošanu).

Savukārt, jaunās darba samaksas sistēmas amatpersonām ar speciālajām dienesta pakāpēm kalibrēšanai VUGD, 300 000 euro budžeta programmas 07.00.00 “Ugunsdrošība, glābšana un civilā aizsardzība” ietvaros pārdalāmi izdevumu mēnešalgām palielināšanai (tai skaitā atalgojums – 241 760 euro, darba devēja VSAOI – 58 240 euro).

**Izglītības un zinātnes ministrija**

Pildot pedagogu darba samaksas paaugstināšanas grafiku tiks nodrošināta pedagogu minimālās algas likmes paaugstināšana no 680 uz 710 *euro* no 2018.gada 1.septembra daļēji finansējumu pārdalot no IZM un 62.resorā esošajiem līdzekļiem. Ņemot vērā izveidojušos finansējuma ekonomiju IZM un 62.resora programmās/apakšprogrammās 2018.gadā, arī 2019.gadā un turpmāk pastāv iespēja esošo finansējumu novirzīt pedagogu minimālās algas likmes paaugstināšanas nodrošināšanai no šiem pašiem resursiem (kopā 1,22 milj. *euro*):

• Budžeta apakšprogrammā 01.15.00 “Sociālā atbalsta programma vispārējās izglītības pedagogiem” 2019.-2020.gadā 120 493 *euro* apmērā ik gadus;

• Budžeta apakšprogrammā 02.01.00 “Profesionālās izglītības programmu īstenošana” 2019.gadā un turpmāk ik gadus 449 981 *euro* apmērā;

• 62.resora budžeta programmā 01.00.00 “Mērķdotācijas izglītības pasākumiem” 2019.gadā un turpmāk ik gadus 652 242 *euro* apmērā.

Pārdalāmā finansējuma apmērs var tikt koriģēts, ņemot vērā izglītojamo skaitu un struktūru uz kārtējā mācību gada 1.septembri.

**Tieslietu ministrijas tiesu reforma**

Tiesu teritoriju reformas ietvaros, izveidojot 2018.gadā vienu rajona (pilsētas) tiesu Kurzemes, Vidzemes un Zemgales tiesu apgabalā ir optimizēts tiesu darbinieku skaits, samazinot par 26 darbiniekiem, jeb 25,5 amata vietām. No reformas rezultātā samazinātajām amata vietām, tajā skaitā samazinot arī tiesu priekšsēdētāju amata vietu skaitu, **2019.gadā prognozēts 489 239 *euro* ietaupījums**, kas tiks novirzīts aktuālu tiesu vajadzību risināšanai Finansējuma izmaiņas plānots veikt budžeta apakšprogrammā 03.02.00 “Apgabaltiesas un rajonu (pilsētu) tiesas”:

1. atvaļinājuma pabalstu palielināšanai darbiniekiem no max. 25 % līdz max. 50 % no mēnešalgas (245 856 *euro)*;
2. motivācijas piemaksu finansējuma palielināšanai (158 561 *euro*) un tiesnešu veselības apdrošināšanas polišu prēmijas palielināšanai līdz 354 *euro* (58 422 euro);
3. atlikums no reorganizācijas rezultāta 26 400 *euro* varētu tikt novirzīts līdzfinansējumam prioritāram pasākumam - darbinieku mēnešalgu paaugstināšana. Ja šis pasākums netiks atbalstīts, tad ietaupījums tiks novirzīts tiesu darbinieku mēnešalgu paaugstināšanai saistībā ar augstākas kvalifikācijas pakāpes piešķiršanu (stāžs + novērtējums).

## Ministriju, to padotībā esošo valsts budžeta iestāžu un citu centrālo valsts budžeta iestāžu vajadzībām izmantoto nekustamo īpašumu un to apsaimniekošanas izdevumu izvērtēšana

Lai izpildītu 2018.gada 12.martā MK izdotā rīkojumā noteikto izdevumu pārskatīšanas tvēruma 2.4. punktu, kas paredz izvērtēt ministriju, to padotībā esošo valsts budžeta iestāžu un citu centrālo valsts iestāžu vajadzībām izmantotos nekustamos īpašumus (administratīvās ēkas) un to apsaimniekošanas izdevumus (2018.gadā izvērtēt nekustamos īpašumus Rīgā), VNĪ sadarbībā ar FM izstrādāja detalizētu anketu par valsts iestāžu izmantotajiem nekustamiem īpašumiem un to apsaimniekošanas izmaksām. Minētā anketa tika aizpildīta par 88 valsts iestāžu 236 ēkām vai to daļām. Paplašinātā analīze veikta tikai biroju telpām (*70 % no visas valsts iestāžu lietotās Biroju platības Rīgā (337 699 m2)*, *82 % no visiem valsts iestāžu darbiniekiem Rīgā (16 454))*. Tika analizēta nomas maksa, apsaimniekošanas maksa un kopējās izmaksas bez PVN.

Izmaksas, kuras netika ņemtas vērā:

1. PVN kompensācija;
2. Lietotāju ierīces/inventārs;
3. Pārcelšanās izmaksas;
4. Auto novietošana;
5. Ēdnīca;
6. Sakārtošana/atjaunošana pēc telpu atbrīvošanas.

*Ministriju un citu valsts pārvaldes iestāžu izvietojums Rīgā*

Lai labāk novērtētu ministriju un citu valsts iestāžu izvietojumu Rīgā, tika izveidots vizualizācijas rīks - interaktīvā karte[[35]](#footnote-35) un analizēti šādi aspekti – iestāžu izvietojums pa rajoniem, kvadrātmetri, izmaksas, apsaimniekošana. Attiecīgi tika secināts, ka atsevišķas iestādes ir izvietotas vairākās ēkās, piemēram, VARAM ir izvietota 5 ēkās, KM 3 ēkās, TM 3 ēkās.

Padotības iestādes ir izkliedētas pilsētas teritorijā, kam nav tiešas funkcionalitātes ar pakalpojumu sniegšanu iedzīvotājiem vai sabiedrības drošību kopumā, kas savukārt rada izmantotās biroja platības neefektīvu izmantošanu, apsaimniekošanas un komunālo maksājumu pārtēriņu. Līdz ar to iespēju robežās, izvērtējot lietderības apsvērumus, iestāžu optimāla izvietošana vienā nekustamā īpašumā (konsolidācija) varētu ilgtermiņā ļaut optimizēt kopējās ēku uzturēšanas, tostarp apsaimniekošanas, izmaksas, kā arī samazināt izmantoto telpu platību uz vienu darbinieku. Kopējais nomas maksas samazinājums attiecīgi varētu dot ekonomiju ilgtermiņā valsts budžetā. Paralēli jāatzīmē, ka iestāžu konsolidācijas rezultātā iespējams ietaupīt resursus komunikācijas jomā starp ministrijām un to padotībā esošām iestādēm, jo, atrodoties vienā ēkā, var ieekonomēt laiku, pārvietojoties starp iestādēm.

*Rezultāti*

Apkopojot anketas par valsts iestāžu izmantotajiem nekustamiem īpašumiem Rīgā un to apsaimniekošanas izmaksām, var secināt, ka valsts iestāžu izmantoto ēku kopējās platības katru gadu palielinās.

No kopējā ēku skaita, valsts iestādēm bezatlīdzības lietošanā Rīgā, kas ietver apsaimniekošanas un lietošanas līgumus, ir nodotas 24,2% jeb 60 ēkas, savukārt par 68,1% jeb 169 ēku lietošanu tiek maksāta atlīdzība (noma) un 7,7% jeb 19 ēkas ir valsts iestāžu valdījumā (Attēls Nr. 24).

Attēls Nr. 24

**Ēku/telpu Rīgā iedalījums pēc to lietošanas tiesiskā pamata**

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: FM, 2018.g.*

Vērtējot ēku iedalījumu pēc to tehniskā stāvokļa (anketas aizpildītāja vērtējums), var secināt, ka lielākās daļas ēku jeb 90,7% stāvoklis ir novērtēts kā labs vai apmierinošs, savukārt 7,3% ēku stāvokli vērtē neapmierinoši un tikai 2,0% ēku stāvokli vērtē kā “avārijas” stāvoklī esošu (Attēls Nr. 25).

Attēls Nr. 25

**Valsts iestāžu nomāto/lietoto ēku Rīgā iedalījums pēc to tehniskā stāvokļa\***

\* *Pēc anketu aizpildītāja vērtējuma*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: FM, 2018.g 3.cet. Vērtējumu par ēkas tehnisko stāvokli nav sniegusi Izglītības kvalitātes valsts dienests un Studiju un zinātnes administrācija (Zigfrīda Annas Meirovica bulvāris 14, Rīga), tādēļ grafikā norādīta informācija par 247 nekustamo īpašumu vienībām.*

Papildus uzmanība tika pievērsta tām ēkām, kuru tehniskais stāvoklis ir novērtēts kā “avārijas” vai “neapmierinošs”. Veicot viedokļu apkopojumu no 23 iestādēm, “avārijas” vai “neapmierinošā” tehniskā stāvoklī esošām ēkām kapitālieguldījumi pēdējos piecos gados ir veikti tikai 6 īpašumos, tajā skaitā vienā ar vērtējumu “avārijas” (Tabula Nr. 16).

Tabula Nr. 16

**Valsts iestāžu nomāto/lietoto ēku Rīgā saraksts, kuru tehniskais stāvoklis novērtēts kā “Avārijas” vai “Neapmierinošs”**

| **Iestāde** | **Adrese Rīgā** | **Lietošanas tiesiskais pamats** | **Iznomātājs vai ēkas valdītājs** | **Platība (m2)** | **Darbinieku skaits** | **Ēkas stāvoklis** | **Kapitāl-ieguldījumi 5 gados, *euro*** |
| --- | --- | --- | --- | --- | --- | --- | --- |
| Valsts izglītības satura centrs | Strūgu iela 4 | Lietošanas līgums | IZM | 1 096 | 40 | Avārijas |  |
| LR Prokuratūra | Dzirnavu iela 113 | Nomas līgums | VNĪ | 3 199 | 120 | Avārijas | 63 612 |
| VADC | Sēlpils 9 | Apsaimniekošanas - lietošanas līgums | VM | 713 | 6 | Avārijas |  |
| VADC | Sēlpils 9 | Apsaimniekošanas - lietošanas līgums | VM | 18 | 0 | Avārijas |  |
| VADC | Sēlpils 9 | Apsaimniekošanas - lietošanas līgums | VM | 18 | 0 | Avārijas |  |
| Valsts administrācijas skola | Raiņa bulvāris 4 | Apsaimniekošanas - lietošanas līgums | VNĪ | 41 | 0 | Neapmierinošs |  |
| EM, Patērētāju tiesību aizsardzības centrs, Konkurences padome | Brīvības ielā 55 | Apsaimniekošanas un lietošanas līgums | FM | 6 910 | 376 | Neapmierinošs | 180 462 |
| Valsts kase | Smilšu iela 1 | Nomas līgums | VNĪ | 3 170 | 157 | Neapmierinošs | 89 093 |
| Valsts izglītības satura centrs | Merķeļa iela 11 | Nomas līgums | VNĪ | 165 | 5 | Neapmierinošs |  |
| Tiesu administrācija/Rīgas pilsētas Pārdaugavas tiesa | Baložu iela 14 | Nomas līgums | Latvijas Pareizticīgā Baznīca | 807 | 56 | Neapmierinošs |  |
| Tiesu administrācija/Rīgas pilsētas Pārdaugavas tiesa | Baložu iela 14 | Nomas līgums | Rīgas domes Īpašumu departaments | 395 | 56 | Neapmierinošs |  |
| Latvijas Nacionālais arhīvs | Šmerļa 5 | Apsaimniekošanas līgums | VNĪ | 6 902 | 33 | Neapmierinošs | 24 121 |
| Valsts sporta medicīnas centrs | Raiņa bulvāris 27 | *Nomas līgums bija spēkā līdz 31.08.2018.* | VNĪ | 1 348 | 85 | Neapmierinošs |  |
| LR Prokuratūra | Stabu iela 89 | Nomas līgums | Nodrošinājuma valsts aģentūra | 156 | 12 | Neapmierinošs |  |
| LR Prokuratūra | Smiļģa iela 44 | Nomas līgums | SIA Rīgas namu pārvaldnieks | 365 | 18 | Neapmierinošs |  |
| LR Prokuratūra | Daugavgrīvas iela 58 | Nomas līgums | Tiesu administrācija | 309 | 15 | Neapmierinošs |  |
| VADC | Sēlpils 9 | Apsaimniekošanas - lietošanas līgums | VM | 2 514 | 92 | Neapmierinošs | 45 815 |
| VADC | Sēlpils 9 | Apsaimniekošanas - lietošanas līgums | VM | 524 | 7 | Neapmierinošs |  |
| VADC | Sēlpils 9 | Apsaimniekošanas - lietošanas līgums | VM | 217 | 9 | Neapmierinošs |  |
| VADC | Sēlpils 9 | Apsaimniekošanas - lietošanas līgums | VM | 243 | 0 | Neapmierinošs |  |
| VADC | Sēlpils 9 | Apsaimniekošanas - lietošanas līgums | VM | 1 614 | 42 | Neapmierinošs | 15 000 |
| Valsts tiesu medicīnas ekspertīzes centrs | Hipokrāta iela 2 | Pārvaldīšanas / lietošanas | VM | 268 | 17 | Neapmierinošs | 68 841 |
| Valsts tiesu medicīnas ekspertīzes centrs | Hipokrāta iela 2, k-6 | Pārvaldīšanas līgums | VM | 2 653 | 98 | Neapmierinošs | 466 018 |

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: FM, 2018.g 3.cet.*

Lai varētu salīdzināt nekustamā īpašuma apsaimniekošanas parametrus, no visas nekustamo īpašumu kopas tika izdalītas “biroju ēkas” un “biroju telpu grupas” (kopā 160 ēkas vai to daļas). Netika analizētas arhīvu, policijas iecirkņu, neatliekamās medicīnas palīdzības dienesta ēku, noliktavu un citām līdzīgām funkcijām izmantotu ēku izmaksas. Ja iestādes lieto vairākas viena nekustamā īpašuma sastāvā esošas ēkas, šo ēku raksturojošie parametri ir apvienoti (145 nekustamo īpašumu vienības).

Izvērtējot valsts iestāžu lietoto biroju ēku un biroju telpu grupu raksturojošo rādītāju apkopojumu no 2016. līdz 2018.gadam, secināms, ka vidējie biroja izdevumi uz vienu kvadrātmetru pēdējo trīs gadu laikā ir nemainīgi, tas ir 90,00 *euro*/m2/gadā, kā arī platība uz vienu darbinieku pēdējo trīs gadu laikā ir palikusi nemainīga, tas ir vidēji 20 m2 /FTE (*full time employee* (uz vienu pilna laika darbinieku)).

Lai atspoguļotu valsts iestāžu sadalījumu pēc to apsaimniekošanas izdevumiem un vidējo platības (m2) apjomu uz vienu darbinieku, ir apkopoti iestāžu apsaimniekošanas izdevumi un iestāžu vidējā platība (m2) uz vienu darbinieku (Attēls Nr. 26, Attēls Nr. 27).

Attēls Nr. 26

**Iestāžu sadalījums pēc to lietoto biroja ēku (telpu grupu) izdevumiem gadā, *euro*/m2 (2018.gads)**

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: FM, 2018.g 3.cet**.*

Attēls Nr. 27

**Iestāžu sadalījums pēc to lietoto biroja ēku (telpu grupu) platību (m2) uz darbinieku (2018.gads)**

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: FM, 2018.g 3.cet.*

Izvērtējot valsts iestāžu lietoto biroja ēku (telpu grupu) platību īpatsvaru pēc m2 uz vienu darbinieku, var secināt, ka platība uz vienu darbinieku 52,3% iestāžu ir 10 – 20 m2, savukārt 28,4% iestāžu ir 20 – 30 m2, bet ļoti maza platība (≤10 m2) vai liela platība (no 30 – 70 m2/ uz darbinieku) ir salīdzinoši nelielam iestāžu skaitam.

Izdarot secinājumus par vidējo platību (m2) uz vienu darbinieku, jāņem vērā, ka anketās tika uzrādīta visa ēkas lietojamā platība. Bez darba kabinetiem tajā ietilpst arī gaiteņi, koplietošanas telpas, apspriežu zāles, klientu pieņemšanas telpas utt. Iestādes norādīja, ka atsevišķas telpas, piemēram, apspriežu zāles, nereti izmanto vairākas iestādes.

*Apsaimniekošana nākotnē – centralizēta, decentralizēta*

Nekustamo īpašumu pārvaldīšana, tai skaitā apsaimniekošana, nav valsts pārvaldei raksturīga funkcija.

Tika veikta valsts iestāžu lietoto biroja ēku un biroja telpu grupu apsaimniekošanas un komunālo izdevumu analīze ar mērķi konstatēt, kādi ir apsaimniekošanas izdevumu vidējie rādītāji atkarībā no nekustamā īpašuma lietošanas tiesiskā pamata. Lietošanas tiesiskie pamati tika klasificēti: lietošana par atlīdzību (noma), valdījums un bezatlīdzības lietošana. Ja nekustamais īpašums nodots valsts iestādei bezatlīdzības lietošanā, līguma nosacījumi pārsvarā paredz lietotāja atbildību par nekustamā īpašuma apsaimniekošanu, būves remontdarbu un būvdarbu plānošanu, organizēšanu un kontroli, savukārt nomas gadījumā lielākoties (atkarībā no nomas maksas apmēra un tajā ietvertajām komponentēm) atbildība par nekustamā īpašuma apsaimniekošanu, nepieciešamajiem remontdarbiem un būvdarbiem un citām pārvaldīšanas darbībām ir nekustamā īpašuma īpašnieka vai iznomātāja kompetencē.

Tika veikta divu veidu apsaimniekošanas izdevumu – ārpakalpojuma sniedzēja sniegto pakalpojumu izdevumu un iekšējo apsaimniekošanā iesaistīto resursu (tieši iesaistītie, piemēram, namu pārvaldnieki, apkopējas, sētnieki un netieši iesaistītie, piemēram, administrācija, iepirkumu speciālisti, juristi) – analīze. Nomas maksas noteikšanas metodiku, ja publiskas personas nekustamo īpašumu iznomā publiskai personai vai tās iestādei, kapitālsabiedrībai vai privātpersonai publiskas funkcijas vai deleģēta valsts pārvaldes uzdevuma veikšanai, nosaka MK 2018.gada 20.februāra noteikumu Nr. 97 “Publiskas personas mantas iznomāšanas noteikumi” III nodaļa.

Attēls Nr. 28

**Vidējie apsaimniekošanas izdevumi gadā\* un to efektivitātes analīze pēc nekustamā īpašuma lietošanas tiesiskā pamata (uz 1 m2/mēn)**

*\* Vidējās gada izmaksas par periodu no 2016. līdz 2018.gadam (kreisā ass grafikā)*

*Avots: VNĪ aprēķini*

No iegūto datu analīzes rezultātiem secināms, ka, mainoties lietošanas tiesiskajam pamatam no bezatlīdzības lietošanas uz lietošanu par atlīdzību (noma), būtiski samazinās iestāžu iesaistīto iekšējo apsaimniekošanas resursu apjoms uz 1 m2 un paaugstinās kopējo apsaimniekošanas izdevumu efektivitāte (Tabula Nr. 17) Gadījumos, kad iestādes nekustamo īpašumu lieto bez atlīdzības, ārpakalpojuma sniedzēju un iekšējo resursu apsaimniekošanas izdevumu apmērs ir aptuveni vienāds, līdz ar to par katru iepirkto *euro* tiek iztērēts papildus *euro* no iestāžu resursiem. Kopējais apsaimniekošanas izdevumu apmērs sasniedz 2,5 *euro*/m2/mēnesī (Tabula Nr. 18).

Nekustamajiem īpašumiem, kurus valsts iestādes lieto uz tiesiskā valdījuma pamata, izmantoto ārpakalpojuma izdevumu apjoms ir par 32% lielāks nekā nekustamajiem īpašumiem, kurus iestādes lieto bez atlīdzības, bet tiem tiek tērēti par 6% mazāki iekšējo resursu, nodrošinot 20% efektivitāti uz 1 m2. Abu augstais iekšējo resursu apjoms, kas vidēji izlasei veido 1,4 milj. *euro* gadā, ir izskaidrojams ar nepieciešamību uzturēt papildus darbiniekus, lai nodrošinātu neraksturīgas apsaimniekošanas un administrēšanas funkcijas, ko gadījumos, kad valsts iestāde nekustamo īpašumu lieto par atlīdzību (noma), galvenokārt nodrošina iznomātājs. Nomājot nekustamos īpašumus no VNĪ, iestāžu iekšējie izdevumi veido tikai 0,16 *euro*/m2/mēnesī.

Tabula Nr. 17

**Gada apsaimniekošanas izdevumi pēc nekustamā īpašuma lietošanas tiesiskā pamata (vidēji 2016.-2018.gads)**

|  |  |  |  |  |  |
| --- | --- | --- | --- | --- | --- |
| Lietošanas pamats | Darbinieku skaits | Lietojama platība, m2 | Iekšējie apsaimnieko-šanas resursi, *euro* | Ārpakalpojuma apsaimnieko-šana, *euro* | Apsaimnieko-šanas izdevumi kopā, *euro* |
| Bezatlīdzības lietošana | 2 294 | 48 209 | 737 234 | 701 682 | 1 438 917 |
| Valdījums | 2 674 | 58 027 | 705 936 | 929 811 | 1 635 747 |
| Noma no VNĪ | 6 014 | 122 930 | 237 500 | 3 107 293 | 3 344 793 |
| Noma no privātā sektora | 1 236 | 24 034 | 23 992 | 356 047 | 380 039 |
| **Kopā** | **12 218** | **253 199** | **1 704 662** | **5 094 834** | **6 799 496** |

*Avots: VNĪ aprēķini*

Tabula Nr. 18

**Gada apsaimniekošanas izdevumi uz kv.m. pēc nekustamā īpašuma lietošanas tiesiskā pamata (vidēji 2016.-2018.gads)**

|  |  |  |  |  |
| --- | --- | --- | --- | --- |
| Lietošanas pamats | Apsaimniekošanas Izdevumi (iekšējie + ārējie) uz lietojamo platību, (*euro* /m2/mēn.) | Iekšējie apsaimniekošanas Izdevumi uz lietojamo platību (mēnesī), (*euro*/m2/mēn.) | Ārējie apsaimniekošanas Izdevumi uz lietojamo platību, (*euro* /m2/mēn.) | Komunālie izdevumi uz lietojamo platību, (*euro* /m2/mēn.) |
| Bezatlīdzības lietošana | 2,49 | 1,27 | 1,21 | 1,47 |
| Valdījums | 2,35 | 1,01 | 1,34 | 1,57 |
| Noma no VNĪ | 2,27 | 0,16 | 2,11 | 1,48 |
| Noma no privātā sektora | 1,32 | 0,08 | 1,23 | 1,13 |

*Avots: VNĪ aprēķini*

Salīdzinot kopējos apsaimniekošanas izdevumus nekustamajiem īpašumiem, ko iestādes lieto uz tiesiskā valdījuma pamata un bez atlīdzības, secināms, ka nekustamo īpašumu, ko iestādes lieto bez atlīdzības, apsaimniekošanas izdevumi ir par 14% lielāki. Savukārt nekustamo īpašumu, ko valsts iestādes nomā no VNĪ, kopējās apsaimniekošanas izmaksas ir zemākas nekā iepriekš minētajos gadījumos un veido 9% efektivitāti salīdzinot ar nekustamo īpašumu, ko iestādes lieto bez atlīdzības, apsaimniekošanas izdevumiem. Papildus jāņem vērā, ka netiek analizēta sniedzamo apsaimniekošanas pakalpojumu atbilstība nepieciešamajam klāstam, kas, veicot profesionālo nekustamā īpašuma pārvaldīšanu, tiek nodrošināts.

Attēls Nr. 29

**Iekšējo apsaimniekošanas resursu sadalījums pēc nekustamā īpašuma lietošanas tiesiskā pamata (vidēji 2016.-2018.gads)**

*\*Nomājot no pārējiem publiskā sektora iznomātājiem, kas nav VNĪ*

*Avots: VNĪ aprēķini*

Ņemot vērā, ka lietošana par atlīdzību (noma) pēc veiktās analīzes datiem, ir efektīvāka no iekšēji iesaistīto resursu aspekta, tika veikta iespējamo iekšējo resursu ietaupījumu aplēse, ja, nemainot lietojamo platību, arī bezatlīdzības lietošanas un valdījumā esošajos nekustamo īpašumu objektos, apsaimniekošanu nodrošinātu ārpakalpojuma sniedzējs (vai iznomātājs). Izdarot pieņēmumus, tika izmantota iestāžu noradītā iekšējo resursu likme VNĪ iznomātajos objektos. Ņemot vērā, ka saskaņā ar veiktās analīzes datiem lietošana par atlīdzību (noma) ir efektīvāka, tika veikta iekšējo resursu iespējamā ietaupījuma aplēse, ja, nemainot kopējo platību, arī bezatlīdzības lietošanā un valdījumā esošo nekustamā īpašuma objektos, apsaimniekošana tiktu nodrošināta centralizēti pēc līdzīgām likmēm (Tabula Nr. 19).

Tabula Nr. 19

**Apsaimniekošanas izdevumu potenciālais gada ietaupījums**

|  |  |  |  |
| --- | --- | --- | --- |
| Lietošanas pamats | Iekšējie apsaimniekošanas izdevumi (faktiskie), tūkst. *euro* gadā | Iekšējie apsaimniekošanas izdevumi (aplēstie),  tūkst. *euro* gadā | Iekšējo izdevumu iespējamais ietaupījums,  tūkst. *euro* gadā |
| Bezatlīdzības lietošana | 737,2 | 92,5 | **644,7** |
| Valdījums | 705,9 | 111,4 | **594,5** |
| Lietošana par atlīdzību (noma) | 237,5 | 237,5 | **0** |
| **Kopā,** t.sk. | **1 680,6** | **441,4** | **1 239,2** |

*Avots: VNĪ aprēķini*

Kopējais potenciālais gada ietaupījums veidotu 1,24 milj. *euro* un ļautu samazināt apsaimniekošanā iesaistīto budžeta iestāžu iekšējo resursu apjomu un novirzīt šo finansējumu pilnvērtīgas apsaimniekošanas nodrošināšanai. Līdz ar to ir secināms, ka centralizēta apsaimniekošanas funkciju nodrošināšana ir efektīvāka un ļauj ekonomēt ne tikai iestādes iekšējos resursus, atbrīvojot tos no neraksturīgām funkcijām, bet arī nodrošina efektīvāku kopējo apsaimniekošanu.

*Biroju platību tirgus tendences*

Pēdējos gados notiek procesi, kas vērsti uz izmaksu samazināšanu un efektivitātes palielināšanu gan privātajā, gan arī publiskajā sektorā. Iestādes, kas atradās vairākās ēkās, tiek izvietotas vienā adresē, tādējādi ietaupot gan finanšu resursus, gan laiku, kas tiek patērēts iekšējās komunikācijas nodrošināšanai. Piemēram, visu struktūrvienību pārcelšanu vienā nekustamajā īpašumā pēdējo 3 – 5 gadu periodā ir veikušas airBaltic, SPRK (pārcēlās no Rīgas centra uz Ūnijas ielu), Mars grupas uzņēmumi, Draugiem.lv grupa. Šādu pārcelšanos plāno veikt Accenture (pārceļoties uz BC Teodors “Jaunajā Teikā”, Rīgā), LR Prokuratūras iestādes (Aspazijas bulvāris 7, Rīgā), EM un tās padotības iestādes, ieskaitot kapitālsabiedrības, (Elizabetes iela 2, Rīgā).

Būtiska visu uzņēmumu kultūras sastāvdaļa ir “open-space” jeb tā dēvētie atvērtā tipa biroji, kas šī brīža tendencēs ir pārtapuši par “activity based workplace” (ABW). Otra novērotā tendence ir biroja pārcelšana no neefektīviem kabinetu birojiem uz atvērtā tipa platībām modernos birojos, tādējādi ieekonomējot līdzekļus attiecībā uz apsaimniekošanas izmaksām un komunālo pakalpojumu rēķiniem, kā arī uzlabojot izmantoto biroja platību rādītājus.

*VNĪ iznomātās telpas publiskajiem klientiem*

Analizējot vidējās nomas maksas visiem VNĪ un privātā sektora nomas objektiem, kas iznomāti valsts iestādēm, pēc kritērijiem, kā to ir novērtējuši respondenti, tad pirmajā acumirklī liekas, ka VNĪ piedāvātās telpas ir dārgākas par līdzvērtīgiem birojiem Rīgā (Attēls Nr. 30). Izvērtējot atsevišķus gadījumus, kas pārsniedz vidējo vērtību, nākas secināt, ka trīs objektiem, kas atrodas Talejas ielā 1, Kr.Valdemāra ielā 3 un Čiekurkalna 1.līnijā 1, Rīgā, nomas maksa ir virs vidējās tirgus nomas maksas (minētās ir “built-to suit” projekti, kas būvēti/pārbūvēti konkrētu nomnieku vajadzībām, lielus kapitālieguldījumus veicot ēku drošībā, tādējādi, sastādot nomas maksu, kas nav salīdzināma ar pārējo biroju telpu nomas maksām. Šajos trijos nomas objektos iznomājamā platība ir 81 463 m2 jeb 56% no kopējās VNĪ iznomājamās platības. Tas izskaidrojams ar to, ka divas no šīm ēkām (Rīga, Talejas iela 1 un Rīga, Čiekurkalna 1.līnija 1) klasificējamas kā modernas biroju ēkas un tādējādi nomas maksa būtu jāsalīdzina ar līdzvērtīgiem birojiem Rīgā.

Attēls Nr. 30

**VNĪ objektu nomas maksa un citi izdevumi (ieskaitot visas iznomātās ēkas) sadalījumā pēc būves tehniskā stāvokļa\***

\**pēc respondentu vērtējuma*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: VNĪ, 2018.g.*

Attēls Nr. 31

**VNĪ objektu nomas maksa un citi izdevumi (neieskaitot modernās biroju ēkas) sadalījumā pēc būves tehniskā stāvokļa\***

\**pēc respondentu vērtējuma, piemēram, neapmierinošā stāvoklī minēti divi NĪ: Smilšu iela 1 (Valsts kase) un Merķeļa iela 11 (Valsts satura izglītības centrs)*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: VNĪ, 2018.g.*

Attēls Nr. 32

**Privātā sektora objektu un VNĪ\* nomas maksas un citi izdevumi**

\**neieskaitot modernās biroju ēkas (B klase) un Ārlietu ministrijas ēku; privātajā sektorā neieskaitot telpas, kas atrodas modernās B klases biroju ēkās*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: VNĪ, 2018.g.*

Vidējās telpu nomas maksas biroju segmentā VNĪ ir zemākas (Attēls Nr. 32). Augstākas nomas maksas ir vērojamas modernajās biroju ēkās (piemēram, Talejas iela 1, Rīga) un ēkās, kas pielāgotas specifiskām klientu vajadzībām, piemēram, ĀM, IeM (Čiekurkalna 1.līnijas 1 ēku kompleksam Rīgā).

Protams, valsts budžeta iestādes pārvietošanas gadījumā no privātā sektora nomas objektiem, ir jārēķinās ar ieguldījumiem attiecīgi valsts īpašumā esošu telpu pielāgošanā konkrētam nomniekam. Tomēr akcentējami papildus ieguvumi:

1) tiek samazināts ilgstoši tirgū nepieprasītu (ja netiek veikti līdzvērtīgi telpu uzlabošanas pasākumi), neiznomātu un neapmierinošā stāvoklī esošu valsts ēku skaits;

2) valsts īpašumi tiek tehniski sakārtoti un uzturēti, tiek uzlabota to rentabilitāte, samazināti dīkstāves zaudējumi gadā, kas netiek pilnvērtīgi segti, tas ir, par apkuri, nekustamā īpašuma nodokli, zemes nomas maksu (ja ēka atrodas uz citai personai piederošas zemes), apdrošināšanu, koplietošanas telpu un teritoriju uzkopšanu, kopējo inženiertīklu uzturēšanu un koplietošanas telpu remontdarbiem;


3) tiek veidoti plānotajiem remontdarbiem un kapitālajiem būvdarbiem nepieciešamie uzkrājumi ēkai uzkrājumu komponentes veidā.

Saskaņā ar apkopoto informāciju ministriju un citu valsts pārvaldes iestāžu lietošanā par atlīdzību (nomu) privātajā sektorā 2018.gada sākumā esošo telpu kopējā platība Rīgas pilsētā ir 29 510 m2 (ieskaitot KNAB, kurš 2018.gadā ir pārcēlies no privātā iznomātāja telpām uz valsts īpašumu).Laika periodā no 2016.gada līdz 2018.gadam privātajā sektorā nomas un apsaimniekošanas maksas veidā samaksāti 6,71 milj. *euro* (vidēji 105,00 *euro*/m2/gadā), savukārt kopējās īpašumu lietošanas izmaksas (ieskaitot maksājumus par komunālajiem pakalpojumiem) ir novērtētas 7,73 milj. *euro* apmērā (neieskaitot īpašuma uzturēšanas izdevumus kārtējiem un kapitālajiem remontdarbiem).

*Piemēri: publiskā sektora iestādes pārceļas no privātā iznomātāja pie VNĪ* (Attēls Nr. 33, Attēls Nr. 34)


Attēls Nr. 33

**Valsts probācijas dienests**

*Avots: VNĪ, 2018.gada septembris*

Attēls Nr. 34

**Izložu un azartspēļu uzraudzības inspekcija**




*Avots: VNĪ, 2018.gada septembris*

Daudzās Eiropas valstīs valsts nekustamo īpašumu izmantošanas efektivitātes jomā tiek realizētas pārmaiņas. Tipiskākās no pieejām ir valstij nepieciešamo nekustamo īpašumu plānošanas un vienotu standartu izveides centralizācija, uzticot šo uzdevumu vienotam valsts mēroga nekustamo īpašumu pārvaldītājam, īpašumu uzturēšanas un būvniecības funkcijas prasmīgi iegādājoties no privātā sektora, tai skaitā, nomājot valstij nepieciešamas un tirgū pieejamas modernas biroja telpas, tādā veidā gūstot labumu no valstij nepieciešamā pasūtījuma apjoma (economy of scale) (Attēls Nr. 35).

Attēls Nr. 35

**Pašreizējā platību efektivitāte: m2/FTE**

*\*neieskaitot modernos B klases birojus*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: VNĪ, 2018.g.*

Attēls Nr. 36

**Atsevišķu ministriju ēku rādītāji: esošie un vēlamie kritēriji**



*\* Saskaņā ar Ministru kabineta 2016. gada 12. jūlija ieteikumiem Nr.2 „Vienotās prasības valsts pārvaldes iestāžu biroju ēkām un biroja telpu grupām”*

*Avots: Anketu “Par valsts iestāžu izmantotajiem nekustamiem īpašumiem un to apsaimniekošanas izmaksām” datu analīze: VNĪ, 2018.g.*

Saskaņā ar MK 2016. gada 12. jūlija ieteikumiem Nr.2 „Vienotās prasības valsts pārvaldes iestāžu biroju ēkām un biroja telpu grupām”, darba vietas ieteicamā platība vienam darbiniekam (m2) ir ≤10 m2, savukārt biroju ēkas kopējā ieteicamā platība uz vienu darbinieku (m2) ir ≤20 m2. Izvērtējot VNĪ iznomātās platības valsts iestādēm, jāsecina, ka modernajās biroju ēkās biroja telpu platība ir no 16-18 m2/FTE, savukārt vēsturiskajās administratīvajās ēkās Rīgā, kurās ir izvietotas publiskā sektora iestādes, vidējā darba vietas platība ir 20 m2 /FTE. Izvērtējot iznomātās platības no Privātā iznomātāja, jāsecina, ka vidējā budžeta iestāžu biroja telpu platība ir 15,7 jeb aptuveni 16 m2 /FTE (Attēls Nr. 36)

*Reinvestīcijas*

Ministrijas un citas valsts pārvaldes iestādes, kuru valdījumā ir valsts nekustamie īpašumi, to apsaimniekošanu un uzturēšanu veic no kopējiem to funkciju veikšanai piešķirtajiem valsts budžeta finanšu līdzekļiem. Ņemot vērā valsts budžeta finanšu līdzekļu nepietiekamību visu funkciju īstenošanai, veidojas situācija, ka valsts nekustamo īpašumu apsaimniekošanā un uzturēšanā tam paredzētā finansējuma ietvaros iespējams izpildīt tikai minimālās prasības, kas nespēj nodrošināt valsts nekustamā īpašuma pienācīgu uzturēšanu, pat neskaitot to infrastruktūras atjaunošanu un uzlabošanu, kā rezultātā strauji samazinās kopējā valsts nekustamo īpašumu vērtība.

Vienlaikus ir jāatzīmē, ka pēc valsts nekustamo īpašumu pārņemšanas FM valdījumā un VNĪ pārvaldīšanā no valsts pārvaldes iestādēm, ir noslēgti valsts nekustamo īpašumu apsaimniekošanas un lietošanas līgumi, kas paredz pienākumu telpu lietotājiem pašiem veikt valsts nekustamo īpašumu apsaimniekošanu un uzturēšanu, tādējādi radot tikai formālu valsts nekustamo īpašumu pārņemšanas procesa iespaidu.

Saskaņā ar apkopoto informāciju ministriju un citu valsts pārvaldes iestāžu bezatlīdzības lietošanā un valdījumā esošo (pašu iestāžu lietoto) telpu kopējā platība Rīgas pilsētā ir 250 159 m2. Laika periodā no 2014.gada līdz 2018.gadam būvju un telpu kārtējie remonta darbi veikti 6,4 milj. *euro* apmērā, savukārt kapitālieguldījumi nekustamo īpašumu atjaunošanā veikti 3,4 milj. *euro* apmērā.

Faktiski nepieciešamais reinvestīciju apjoms 5 (piecu) gadu periodā pie ēkas atjaunošanas vērtības 1 300 *euro*/m2 un lietderīgā ēkas kalpošanas ilguma (40 gadi) ir 40,7 milj. *euro* (aprēķinos izmantota ēku kopējā platība).

Tabula Nr. 20

**Jūtīguma analīze nepieciešamo reinvestīciju apjomam 5 (piecu) gadu periodā atkarībā no ēkas atjaunošanas vērtības un lietderīgā lietošanas laika**

|  |  |  |  |  |  |
| --- | --- | --- | --- | --- | --- |
| **Reinvestīcijas** |  | **Lietderīgais lietošanas laiks** | | | |
|  |  | **40** | **50** | **60** | **70** |
| **Atjaunošanas vērtība** *euro/m2* | **1 200** | 37 523 867 | 30 019 093 | 25 015 911 | 21 442 209 |
| **1 300** | **40 650 855** | 32 520 684 | 27 100 570 | 23 229 060 |
| **1 400** | 43 777 844 | 35 022 275 | 29 185 230 | 25 015 911 |

*Avots: VNĪ aprēķini, 2018.g.*

Būtisks trūkums šādā valsts nekustamo īpašumu apsaimniekošanas un uzturēšanas finansēšanā ir fakts, ka no valsts budžeta finansētas iestādes nevar veidot finanšu uzkrājumus valsts nekustamā īpašuma kārtējiem un kapitālajiem remontdarbiem. Rezultātā pie šāda nekustamo īpašumu pārvaldīšanas modeļa netiek nodrošināta plānveidīga valsts nekustamo īpašumu vērtības saglabāšana un vairošana, līdz ar to jau šobrīd valsts nekustamo īpašumu uzturēšanai un atjaunošanai nepieciešami daudz lielāki kapitālieguldījumi ar daudz lielāku fiskālo ietekmi uz vispārējo valdības budžeta bilanci.

Papildus ieguvums, regulāri veicot ēkās nepieciešamos kapitālieguldījums, ir to energoefektivitātes paaugstināšana. Saskaņā ar realizācijā esošo projektu ēku energoefektivitātes aprēķiniem ietaupījums uz komunālajiem maksājumiem ir vismaz 30% apmērā. Izdevumi par komunālajiem maksājumiem ministriju un citu valsts pārvaldes iestāžu bezatlīdzības lietošanā un valdījumā esošajās ēkās gada ietvaros vidēji ir 3,6 milj. *euro*, līdz ar to iespējamais gada ietaupījums pie energoefektīvām ēkām prognozējams 1,1 milj. *euro* apmērā.

*Bezatlīdzības lietošanā nodoto ēku tehniskā uzturēšana*

Bezatlīdzības lietošanā nodoto būvju kopējā platība, tai skaitā neizmantojamās telpas, pagrabi, kāpņu telpas un koplietošanas telpas, ir 135 675 m2, savukārt lietderīgā, iznomājamā platība aptuveni 90% vai 122 108 m2. Neveicot līdzekļu uzkrājumus remontdarbiem un būvdarbiem un attiecīgi kapitālieguldījumus, ēkas faktiski 30 gadu periodā pilnībā nolietojas un ir nepieciešama būves pilnīga pārbūve vai atjaunošana, kas atkarībā no ēkas arhitektūras, konstruktīvajiem elementiem, materiāliem, prasībām un sarežģītības izmaksā vidēji 1 300 *euro*/m2 (1 100 – 1 500 *euro*/m2).

Lai pilnībā pārbūvētu vai atjaunotu ēkas ar kopējo platību 135 675 m2, aptuvenie nepieciešamie ieguldījumi prognozējami 176,4 milj. *euro* apmērā. Uz vienu ēkas lietderīgo kvadrātmetru mēnesī 30 gadu periodā izmaksas ir 4 *euro*/m2 jeb 3,7% gadā no ēkas atjaunošanas vērtības, kas pārsniedz MK noteikumos Nr. 97 "Publiskas personas mantas iznomāšanas noteikumi" noteikto “N” komponenti 2,5% apmērā no attiecīgās ēkas atjaunošanas vērtības gadā (Tabula Nr. 21).

Tabula Nr. 21

**Izmaksu salīdzinājums 30 gadu periodā, regulāri veicot reinvestīcijas īpašumos**

|  |  |  |
| --- | --- | --- |
| **Izmaksu salīdzinājums** | | |
| **176 377 500** | *Euro pēc 30 gadiem* | Nepieciešamās investīcijas pēc 30 gadiem, ja netiek veikts regulārs ēkas remonts |
| **114 645 375** | *Euro 30 gados* | Nepieciešamie uzkrājumi regulārām reinvestīcijām 30 gadu periodā |
| **61 732 125** | *Euro* | **Ietaupījums** |
| **35%** | ***%*** | **Ietaupījums** |

*Avots: VNĪ provizoriskie aprēķini*

Regulāri ēku uzturot un atjaunojot, nepieciešamie kopējie uzkrājumi plānotajiem remontdarbiem un būvdarbiem 30 gadu periodā ir 114,6 milj. *euro*, savukārt nepieciešamie uzkrājumi vienu ēkas lietderīgo kvadrātmetru mēnesī 30 gadu periodā 2,6 *euro*/m2 jeb 2,4% gadā no ēkas atjaunošanas vērtības, kas atbilst MK noteikumos Nr. 97 "Publiskas personas mantas iznomāšanas noteikumi" noteiktajam maksimālajam 2,5% apmēram (Tabula Nr. 22).

Tabula Nr. 22

**Nepieciešamie uzkrājumi plānotiem remontdarbiem un būvdarbiem (N komponente saskaņā ar MK not.Nr.97)**

|  |  |  |
| --- | --- | --- |
| **Izmaksas uz EUR/m2 mēnesī, ja netiek veiktas regulāras reinvestīcijas** | | |
| ***4,01*** | ***EUR/m2 mēnesī vidēji*** | *Nepieciešamās kopējās izmaksas pārvērstas EUR mēnesī uz* ***lietderīgo, iznomājamo*** *kvadrātmetru, lai pēc 30 gadiem atjaunotu sliktā tehniskā stāvoklī esošu īpašumu* |
| ***3,70%*** | *%* | *Izmaksu apjoms % gadā no ēkas atjaunošanas vērtības, kas pārsniedz MK noteikumos Nr.97 "Publiskas personas mantas iznomāšanas noteikumi" noteikto* |
|  |  |  |
| **Nepieciešamie uzkrājumi regulārām NĪ reinvestīcijām** | | |
| ***2,61*** | ***EUR/m2 mēnesī vidēji*** | *Nepieciešamie uzkrājumi EUR mēnesī uz* ***lietderīgo, iznomājamo*** *kvadrātmetru, lai regulāri atjaunotu un uzturētu īpašumu* |
| ***2,41%*** | *%* | *Nepieciešamais gada uzkrājumu apjoms % no ēkas atjaunošanas vērtības, kas nepārsniedz MK noteikumos Nr.97 "Publiskas personas mantas iznomāšanas noteikumi" noteikto maksimālo 2.5% uzkrājumu likmi* |

*Avots: VNĪ provizoriskie aprēķini*

*Atsevišķu iestāžu pārcelšana uz lielo iestāžu telpām*

**Ekonomikas ministrijas piemērs**

Nekustamais īpašums nolietojas, un tajā regulāri ir jāiegulda līdzekļi, lai tas pienācīgi varētu turpināt kalpot. Jebkurš nenovērsts lokāls defekts ķēdes reakcijā ietekmē pārējos ēkas elementus, kā rezultātā ēkas kalpošanas ilgums jūtami samazinās, vienlaikus palielinoties nākotnē nepieciešamo kapitālieguldījumu apmēram. Tāpat, nesavedot kārtībā inženiertīklus, ēkas lietotāji strādā avārijas riska situācijā, kuru sagaidot iespējami lieli un neatgriezeniski zaudējumi.

Piemēram, regulāri neapkopts, neremontēts un nenokrāsots jumts un tā konstrukcijas izrūsē, kā rezultātā nokrišņu ūdens iekļūst jumta pārseguma konstrukcijās, kuras ar laiku zaudē stiprību. Ēkā Brīvības ielā 55, Rīgā saskaņā ar VNĪ 2015.gada 30.novembra "Ēkas tehniskās izpētes atzinumu" pārseguma ilgstošas samitrināšanās rezultātā iespējams izveidojies izsālījums, līdz ar to jāveic sāļu izgulsnējumu skarto melno griestu demontāža visās izgulsnējumu skartajās vietās.

Neveicot līdzekļu uzkrājumus un attiecīgi kapitālieguldījumus ēka faktiski 30 gadu periodā pilnībā nolietojas un ir nepieciešama ēkas atjaunošana vai pārbūve, tajā skaitā jumtam, fasādei, konstrukcijām, inženiertīkliem utt.

VNĪ 2017.gada nogalē veiktajā aptaujā secināts, ka EM un tās padotībā esošās iestādes un valsts kapitālsabiedrības apsaimnieko ēkas, kurās platība ir daudz lielāka nekā kopumā tām būtu nepieciešams, ja tās pārietu uz efektīvāku biroja organizāciju (atsevišķām iestādēm nepieciešamas plašākas telpas nekā pieejams šobrīd). Tādēļ risināms jautājums par resora apvienošanu pēc iespējas vienotā ēkā, kas būtu ekspluatācijai droša, kā arī nodrošinātu efektīvu valsts pārvaldes pakalpojumu sniegšanu, tajā skaitā personu ar kustības traucējumiem piekļūšanu valsts pārvaldes iestādēm. VNĪ savā aptaujā ņēma vērā arī EM pārvaldībā esošo kapitālsabiedrību vajadzības. Izvērtējot rezultātus, secināts, ka kopumā nepieciešamas telpas ar platību 11 751 m2, kas vienlaikus veidotu telpu ietaupījumu kopējām vajadzībām, kā arī nodrošinātu visa resora institūciju darbinieku darba vietu efektīvu izvietošanu (Tabula Nr. 23).

Tabula Nr. 23

**Ekonomikas ministrijas un tās padotībā esošo iestāžu darbinieku skaita un platību apkopojums: esošā situācija un piedāvājums nākotnes risinājumam**

|  |  |  |  |  |
| --- | --- | --- | --- | --- |
| Iestāde | Adreses | Darbinieku skaits | Kopējā esošā platība m2 | Activity-based workplace nepieciešamā ēkas platība m2 |
| EM | Brīvības iela 55 | 220 | 4 400 | 2 200 |
| Konkurences padome | Brīvības iela 55 | 50 | 1 000 | 500 |
| Patērētāju tiesību aizsardzības centrs | Brīvības iela 55 | 107 | 2 000 | 1 000 |
| CSP | Lāčplēša iela 1  Lāčplēša iela 3  Valdemāra iela 32 | 560 | 8 200 | 5 700 |
| Privatizācijas aģentūra | Valdemāra iela 31 | 67 | 2 442 | 1 221 |
| Būvniecības valsts kontroles birojs | Valdemāra iela 157 | 70 | 1 400 | 700 |
| Latvijas nacionālais akreditācijas birojs | Valdemāra iela 157 | 20 | 520 | 260 |
| Latvijas standarts | Valdemāra iela 157 | 17 | 340 | 170 |
|  | Kopā: | **1 111** | **20 302** | **11 751** |
|  |  | Starpība: | | **-** **8 551** |

*Avots: EM sniegtā informācija 14.08.2018. Ministru kabineta rīkojumam Nr. 388 “Par konceptuālo ziņojumu "Par Ekonomikas ministrijas lietojumā esošās ēkas kritisko stāvokli un turpmāko rīcību un Ekonomikas ministrijas un tās padotībā esošo iestāžu un kapitālsabiedrību atrašanās vietu"”*

VNĪ ir piedāvājusi EM un tās padotības iestādēm (arī kapitālsabiedrībām) izvērtēt iespēju pārvietoties uz kopīgām telpām, par tām maksājot vienotu nomas maksu. Līdz ar to valsts pārvaldes iestādes atbrīvotu atstātu ēkas un telpas, kuras ir sliktā tehniskā stāvoklī un/ vai neatbilst mūsdienu prasībām un virzītu tās atsavināšanai.

Saskaņā ar MK 2018.gada 14.augusta rīkojumu Nr. 388 “Par konceptuālo ziņojumu "Par Ekonomikas ministrijas lietojumā esošās ēkas kritisko stāvokli un turpmāko rīcību un Ekonomikas ministrijas un tās padotībā esošo iestāžu un kapitālsabiedrību atrašanās vietu"” MK ir atbalstījis risinājumu un lēmis jautājumu par EM iestāžu izvietošanu nekustamajā īpašumā Elizabetes ielā 2, Rīgā un EM nepieciešamo finansējumu nomas maksas, komunālo pakalpojumu, aprīkojuma iegādes un pārcelšanās izdevumu segšanai izskatīt likumprojekta "Par vidēja termiņa budžeta ietvaru 2019., 2020. un 2021.gadam" un likumprojekta "Par valsts budžetu 2019. gadam" sagatavošanas procesā, ievērojot valsts budžeta finansiālās iespējas. Pēc EM iestāžu izvietošanas nekustamajā īpašumā Elizabetes ielā 2, Rīgā, FM (VNĪ) jāiesniedz MK tiesību akta projektu par atbrīvoto nekustamo īpašumu atsavināšanu (pārdošanu izsolē).

*Risinājumi nākotnē*

Saskaņā ar aptaujas datiem, pašlaik 8 (astoņas) ministrijas, ieskaitot FM, IZM, ZM, LM, TM, VARAM, KM un VM, ir izvietotas 17 (septiņpadsmit) nekustamajos īpašumos Rīgā, kopā 2 010 darbinieku vajadzībām izmantojot biroju telpas 43 605 m2 platībā (21,7 m2/FTE). Samazinot minēto ministriju lietojamo biroju platību uz 16 m2/FTE, kopējo biroju platību iespējams samazināt par 25%, tādējādi pavisam sasniedzot 32 160 m2.

Samazinot valsts iestāžu lietoto platību, paredzamais ietaupījums nomas maksā 10 (desmit) gados, balstoties uz 2018.gada izdevumiem, kā arī neieskaitot izdevumus remontdarbiem un būvdarbiem un potenciālos ieņēmumus no atbrīvoto ēku pārdošanas, būtu 7 milj. *euro*.

Iestāžu izvietošana vienā īpašumā ļautu ilgtermiņā optimizēt kopējās apsaimniekošanas un ēku uzturēšanas izmaksas, kā arī samazinātu izmantoto telpu platību uz vienu darbinieku. Attiecīgi kopējais nomas maksas samazinājums ilgtermiņā var dot ekonomiju valsts budžetā.

*Secinājumi un ieteikumi*

Lai nepieļautu kritiskā stāvoklī esošu būvju skaita pieaugumu un sabiedriskās drošības un cilvēku veselības apdraudējumu, kas veidojas pastāvīgi nepietiekamā finansējuma rezultātā nepieciešams:

1. visām valsts iestādēm **pāriet uz nomas attiecībām** - nomas maksu nosakot saskaņā ar Ministru kabineta 2018.gada 20.februāra noteikumiem Nr.97 „Publiskas personas mantas iznomāšanas noteikumi”, tajā skaitā nomas maksā iekļaujot izdevumus plānotajiem remontdarbiem un būvdarbiem, kas nepieciešami nekustamā īpašuma uzturēšanai un kapitālieguldījumiem;
2. nodrošināt nomas maksas apmēra pārskatīšanu atbilstoši Ministru kabineta 2018.gada 20.februāra noteikumos Nr.97 „Publiskas personas mantas iznomāšanas noteikumi” noteiktajam, tai skaitā, veicot nepieciešamās darbības attiecīgā papildu finansējuma pieprasīšanai.

Atbilstoši pēc noslēgto līgumu veida:

1. VNĪ nekustamo īpašumu pārvaldības portfelis sevī ietver apsaimniekošanas lietošanas līgumus (85%), nomas līgumus ar publiskā sektora klientiem (9%) un komercsektora klientiem (6%);
2. VNĪ nekustamo īpašumu īpašuma portfelis sevī ietver apsaimniekošanas lietošanas līgumus (37%), nomas līgumus ar publiskā sektora klientiem (17%) un komercsektora klientiem (46%).

**Ieviest centralizētu biroju ēku apsaimniekošanu un uzturēšanu[[36]](#footnote-36),** tādējādi tiktu nodrošināti:

1. plānveidīgi kapitālieguldījumi un ikgadējas reinvestīcijas nekustamo īpašumu uzturēšanai, kā arī ilgtermiņa finanšu uzkrājumu veidošana valsts nekustamā īpašuma plānotajiem remontdarbiem un būvdarbiem, izmantojot nomas maksu un nodrošinot plānveidīgu valsts nekustamo īpašumu vērtības saglabāšanu mazinot fiskālo ietekmi uz vispārējo valdības budžeta bilanci, vienlaikus nodrošinot profesionālu nekustamo īpašumu renovācijas un būvniecības darbu vadību un īpašuma uzturēšanu un jaunu objektu attīstīšanu plānojot ilgtermiņā;
2. ēku energoefektivitātes paaugstināšana, optimizējot komunālo maksājumu apmēru un veidojot ietaupījumus vismaz 30% apmērā, līdz ar to sasniedzamais gada ietaupījums prognozējams **1,1 milj.** *euro* apmērā. Veicot ieguldījumus regulārai ēku uzturēšanai un atjaunošanai panākts komunālo maksājumu ietaupījums vismaz 30% apmērā, grausta nodokļa nepiemērošana (3% no kadastrālās vērtības gadā), kā arī iespēja saņemt nekustamā īpašuma nodokļa atlaidi, ja tiek atjaunota un restaurēta nama fasāde Rīgas vēsturiskajā centrā;
3. centralizēta apsaimniekošanas funkcija, tostarp centralizēti apsaimniekošanas un tehniskās uzturēšanas pakalpojuma iepirkumi, kas ir efektīvāki un ļauj ekonomēt ne tikai iestādes iekšējos resursus, bet arī uzturēt efektīvāku kopējo ēku apsaimniekošanu. Administratīvā darbaspēka izmaksu samazinājuma dēļ, varētu būt mazāki ēku uzturēšanas un administratīvie izdevumi, ietaupot aptuveni **1,2 milj.** *euro* gadā;
4. publisko iestāžu biroja darbu formātu pārorganizēšana un biroja telpu izmaksas uz vienu darbinieku samazināšana. Vienas darba vietas standarta izstrādāšana, nosakot darba vietai nepieciešamo platību, aprīkojumu un maksimālās darba vietas uzturēšanas izmaksas, rosinot valsts iestādēm samazināt lietojamās biroju platības uz 16 m2/FTE, izvietojot iestādes vienkopus;
5. veikta stratēģiska valsts iestāžu publisko lietotāju pārcelšana no privātā iznomātāja telpām uz valsts un valsts kapitālsabiedrību īpašumā esošajām telpām, piedāvājot konkurētspējīgas telpas un samazinot vidējos nomas izdevumus un nodrošinot mērķtiecīgu pāriešanu no apsaimniekošanas/lietošanas līgumiem uz lietošanu par atlīdzību  (noma), tādējādi būtiski paaugstinot apsaimniekošanas izdevumu efektivitāti uz vienu lietojamo kvadrātmetru un samazinot esošās iekšējas apsaimniekošanas izmaksas no 1,27 *euro*/m2/mēn (bezatlīdzības lietošanā nodotajiem objektiem uz lietoto platību), un 1,01 *euro*/m2/mēn (valdījumā esošajiem objektiem uz lietoto platību) uz 0,16 *euro*/m2/mēn.

**Virzīt VNĪ kā vienu no galvenajiem valsts īpašumā esošo biroja ēku pārvaldītājiem[[37]](#footnote-37)**, (priekšlikums atbalstīts ar Ministru kabineta 2006.gada 9.maija rīkojums Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju”). Secināms, ka ir lietderīgi un ekonomiski pamatoti samazināt iekšējos resursus pārējām valsts budžeta iestādēm, kas ikdienā nodarbojas ar īpašumu pārvaldīšanu. VNĪ ir lielākais publiskais iznomātājs, kas par atlīdzību (noma) publiskajiem klientiem iznomā vairāk nekā 65% no kopējās iznomātās platības, tādējādi, nākotnē pieaugot pārvaldītajai platībai, apsaimniekošanas izdevumu efektivitāte uz vienu kvadrātmetru kļūs vēl augstāka.

## Horizontālie risinājumi valsts budžeta resursu novirzīšanai aktuālajām prioritātēm

### Līdzšinēji piešķirtā finansējuma prioritārajiem pasākumiem un citiem pasākumiem pārskatīšana

Lai rastu papildu līdzekļus aktuālu prioritāro pasākumu finansēšanai 2019., 2020. un 2021.gadam, veikta iepriekš piešķirtā finansējuma prioritārajiem pasākumiem pārskatīšana, izvērtējot prioritāro pasākumu aktualitāti, sasniegto rezultātu un efektivitāti.


Izdevumu pārskatīšanai tika pakļauti prioritāro pasākumu ietvari:

* 2017-2019 – bāzes izdevumi 2017. gadam un attīstības daļas izdevumi 2018. un 2019. gadam[[38]](#footnote-38);
* LM pakļauti arī 2015. – 2017.[[39]](#footnote-39) un 2016. – 2018. gada ietvari, VM tiek pakļauts 2015. – 2017. gada ietvars, VARAM tiek pakļauts 2016. – 2018.gada ietvars,

Izdevumu pārskatīšanai netika pakļauts ietvars 2018. – 2020., jo pieņemtie lēmumi attiecībā uz prioritārajiem pasākumiem ir aktuāli.

Attēls Nr. 37

**Līdzšinēji piešķirtā finansējuma prioritārajiem pasākumiem pārskatīšanas pārklājums**




Pārskatīšanas kritēriji ietver – aktualitāti zaudējušo prioritāro pasākumu identificēšanu; prioritāro pasākumu, kas nesasniedz gaidīto rezultātu, pārskatīšanu; 2017.gadā pārskatīto prioritāro pasākumu rezultātu ieviešanas analīzi.

Lai varētu uzsākt prioritāro pasākumu pārskatīšanu, tika veikts sākotnējais novērtējums par pārskatīšanai pakļautajos ietvaros piešķirtā finansējuma prioritārajiem pasākumiem ietekmi uz bāzes izdevumiem. Secināts, ka 270 prioritārie pasākumi jeb 61 % pāriet kā bāzes izdevumi, savukārt 171 prioritārie pasākumi jeb 39 % nepāriet kā bāzes izdevumi un ir vienreizējie pasākumi (Attēls Nr. 38).

Attēls Nr. 38

**Prioritāro pasākumu ietekme uz bāzes izdevumiem**



**Prioritārie pasākumi:**

**ĀM - Latvijas kiberdrošības stratēģijas 2014.-2018.gadam īstenošana, informācijas tehnoloģiju iekārtu un programmatūras uzturēšanas izdevumi**

ĀM apakšprogrammā 01.04.00 “Diplomātiskās misijas ārvalstīs” un programmā 97.00.00 “Nozaru vadība un politikas plānošana” 2017.-2019.gada ietvarā piešķirts finansējums JPI “Latvijas kiberdrošības stratēģijas 2014.-2018.gadam īstenošana, IT iekārtu un programmatūras uzturēšanas izdevumi” 2017.-2019.gadam 880 441 *euro* apmērā ik gadu.

Ņemot vērā JPI ietvaros faktisko 2017.gada izdevumu izpildi satelīta datu pārraides risinājumam starp ĀM centrālo aparātu un pārstāvniecību ES (Briselē) un satelīta datu pārraides risinājuma īrei visās pārstāvniecībās, kas ir par 5 861 *euro* mazāka nekā plānots, kā arī ĀM datu centra nepārtrauktas darbības nodrošināšanai, kas ir par 23 190 *euro* mazāka nekā plānots, var uzskatīt, ka finansējums **29 051 *euro*  apmērā sākot ar 2019.gadu** ir vērtējams kā pieejamie iekšējie resursi.

**EM - Patērētāju tiesību aizsardzība**

EM apakšprogrammā 26.01.00 “Iekšējais tirgus un patērētāju tiesību aizsardzība” 2017.-2019.gada ietvarā piešķirts finansējums JPI “Patērētāju tiesību aizsardzība” 2017.-2019.gadam 416 782 *euro* apmērā ik gadu, lai nodrošinātu patērētāju politikas efektīvu īstenošanu hipotekārās kreditēšanas, nebanku kreditēšanas, gāzes balonu aprites jomās.

Minētā finansējuma ietvaros ir paredzēti 80 000 *euro* ik gadu patērētāju informēšanas pasākumiem. Ņemot vērā, ka 2017.-2019.gadā patērētāju informēšanas pasākumi kreditēšanas jomā plānoti Finanšu sektora attīstības plāna 2017.-2019.gadam ietvaros, savukārt konkrēti pasākumi 2020. un 2021.gadam nav zināmi, tiek uzskatīts, ka finansējums **80 000 *euro* apmērā sākot ar 2020.gadu** ir vērtējams kā pieejamie iekšējie resursi.

Ņemot vērā JPI ietvaros pārējo pasākumu (neieskaitot informēšanas pasākumu) faktisko 2017.gada izdevumu izpildi, kas ir par 9 317 *euro* mazāka nekā plānots, tiek uzskatīts, ka finansējums **9 317 *euro* apmērā sākot ar 2019. gadu** ir vērtējams kā pieejamie iekšējie resursi.

Kopā pieejamie iekšējie resursi 2019.gadā ir 9 317 *euro,* 2020. un 2021.gadā89 317 *euro* apmērā ik gadu.

**EM - Konkurences politikas īstenošana mazumtirdzniecībā un publisko personu darbībā**

EM apakšprogrammā 26.02.00 “Konkurences politikas ieviešana” 2017.-2019.gada ietvarā piešķirts finansējums JPI “Konkurences politikas īstenošana mazumtirdzniecībā un publisko personu darbībā” 2017.-2019.gadam 142 968 *euro* apmērā ik gadu, lai nodrošinātu konkurences politikas efektīvu īstenošanu mazumtirdzniecībā un publisko personu darbībā, līdzsvarojot piegādātāju un mazumtirgotāju intereses pārtikas preču mazumtirdzniecībā.

Ņemot vērā faktisko 2017.gada izdevumu izpildi, kas attiecīgi ir par 51 445 *euro* mazāka nekā plānots, kā arī EM sniegto informāciju, ka ar 2018.gadu minētais finansējums tiks novirzīts Konkurences padomes darbinieku atlīdzībai atbilstoši grozījumiem [Valsts un pašvaldību institūciju amatpersonu un darbinieku atlīdzības likumā](https://likumi.lv/ta/id/202273?&search=on), tiek uzskatīts, ka attiecīgi tiks mainīts finansējuma izlietojuma mērķis un finansējums **51 445 *euro* apmērā sākot ar 2019.gadu** ir vērtējams kā pieejamie iekšējie resursi.

**IeM – Šaujamieroču iegāde**

Likumā “Par valsts budžetu 2015.gadam” IeM tika piešķirts finansējums JPI “Iekšlietu ministrijas padotībā esošo iestāžu nodrošināšana ar dienesta šaujamieročiem un to aprīkojumu” 1 100 000 *euro* apmērā 2015. gadā un turpmāk ik gadu (kas arī tika saglabāti kā IeM bāzes izdevumi). Likumā “Par valsts budžetu 2016.gadam” IeM tika piešķirts finansējums neatliekamajam pasākumam “Iekšlietu ministrijas padotībā esošo iestāžu nodrošināšana ar funkciju izpildei nepieciešamajiem šaujamieročiem” 3 013 277 *euro* apmērā 2016., 2017. un 2018.gadam ik gadu. Likumprojekta “Par vidēja termiņa budžeta ietvaru 2017., 2018. un 2019.gadam” sagatavošanas procesā IeM iesniedza priekšlikumus tā izskatīšanai Saeimā 2.lasījumā par šaujamieroču iegādei 2018. gadā paredzētā finansējuma pārdali 4 133 277 *euro* apmērā citu, IeM tajā brīdī būtiskāku, pasākumu finansēšanai (tiesas sprieduma izpildei saistībā ar iekšlietu resora amatpersonu ar speciālajām dienesta pakāpēm virsstundu darba apmaksu), kas 2019.gadā tika atjaunoti no valsts budžeta finansiālās bilances. Kā rezultātā, sākot no 2019.gada IeM budžetā šaujamieroču iegādei ir paredzēts finansējums 5 213 277 *euro* apmērā ik gadu. Atbilstoši MK 2017.gada 12.decembra rīkojumam Nr.734 tika veiktas iekšējas pārdales, no 2017.-2019.gada JPI “Plānveida gaisa kuģu parka atjaunošana (divu vieglās klases viendzinēja helikopteru iegāde), personāla apmācība un uzturēšana” pārdalot 2018.gadā finansējumu **2 890 650 *euro*** apmērā šaujamieroču iegādei (kas ir 70,3 % no šim mērķim iepriekš paredzētā finansējuma), savukārt 2019.gadā šis finansējums tika atgriezts gaisa kuģu parka atjaunošanai, attiecīgi samazinot šaujamieroču iegādei paredzēto finansējumu par šo summu (tādejādi 2019.gadā šaujamieroču iegādei IeM rīcībā palika finansējums 2 322 627 *euro* apmērā, kas ir 44,6 % no šim mērķim paredzētā finansējuma). Atbilstoši MK 2018. gada 3.maija sēdes protokolā Nr.22 20.§ 2.2.punktā noteiktajam, no šaujamieroču iegādei 2020.gadam paredzētā finansējuma 3 013 277 *euro* tika pārdalīti ilgtermiņa saistību pasākumam “Eiropas Savienības prasībām atbilstošu pasu, elektronisko identifikācijas karšu un uzturēšanās atļauju izsniegšanai” (tādejādi šaujamieroču iegādei 2020.gadam palika 2 200 000 *euro* jeb 42,2 % no šim mērķim paredzētā finansējuma). No iepriekš minētā izriet, ka vidēji IeM 2018., 2019. un 2020.gadā šaujamieroču iegādei ik gadu izmantos 52,3 % no šim mērķim paredzētā finansējuma. Līdz ar to var uzskatīt, ka **2021.gadā un turpmāk vidēji 50 % (ap 2 600 000 *euro*)** no šaujamieroču iegādei paredzētā finansējuma ir resursu avots citiem, neatliekamākiem pasākumiem.

**SM – Daudzbērnu ģimenes kā jauna pasažieru kategorija, kas ir tiesīga izmantot braukšanas maksas atvieglojumus starppilsētu sabiedriskajā transportā**

SM programmā 31.07.00 “Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” 2017.-2019.gada ietvarā piešķirts finansējums JPI “Daudzbērnu ģimenes kā jauna pasažieru kategorija, kas ir tiesīga izmantot braukšanas maksas atvieglojumus starppilsētu sabiedriskajā transportā” 2017.gada 6 mēnešiem 1 700 000 euro, 2018. un 2019.gadam 3 400 000 euro apmērā (Attēls Nr. 39).

Šādā apmērā finansējums ir paredzēts SM budžetā arī 2020.gadam un turpmākajiem gadiem. Saskaņā ar SM sniegto informāciju, apkopojot datus par pārvadājumiem 2017.gadā, daudzbērnu ģimeņu kategorijas pasažieru skaits neatbilda prognozēm, kā rezultātā zaudējumu kompensācijās 2017.gada 6 mēnešos tika izlietoti 70 467 *euro* no plānotajiem 1,7 milj. *euro* (uz to brīdī spēkā esošais normatīvais regulējums paredz, ka daudzbērnu ģimenes locekļu braukšanas maksas atvieglojumi ir 25 % apmērā no brauciena biļetes pilnas cenas un 20 % apmērā no abonementa biļetes cenas). Vienlaikus SM sniedza informāciju, ka 2018.gada pirmajos piecos mēnešos daudzbērnu ģimeņu kategorijas pasažieru skaits, salīdzinājumā ar 2017.gada 2.pusgadā pārvadāto pasažieru skaitu, ir palielinājies par 60%, kā rezultātā no valsts budžeta kompensējamie zaudējumi ir 106 801 *euro*. Pie šādām prognozēm 2018.gadā provizoriski paredzēts izlietot 256 322 *euro* (106 801 / 5 mēn. x 12 mēn.).

Papildus SM 2018.gada jūlijā un augustā virzīja apstiprināšanai grozījumus MK 2017.gada 27.jūnija noteikumos Nr. 371 “Braukšanas maksas atvieglojumu noteikumi” (turpmāk – BMA noteikumi), paredzot braukšanas maksas atvieglojumu apmēru palielināšanu daudzbērnu ģimenes locekļiem:


* 100 % apmērā no brauciena pilnas cenas reģionālās nozīmes satiksmē laika periodā no 2018.gada 5.jūlija līdz 9.jūlijam XXVI Vispārējo latviešu Dziesmu un XVI Deju svētku norises laikā un saskaņā ar SM aprēķiniem izdevumi šim papildinājumam 2018.gadā paredzēti 15 976 *euro* (grozījumi BMA noteikumos apstiprināti MK 2018.gada 3.jūlijā);
* no 2018.gada 1.septembra, uzrādot Latvijas Goda ģimenes apliecību “3+ Ģimenes karte” un personu apliecinošu dokumentu vai skolēna/studenta apliecību:
  + 50 % apmērā no brauciena biļetes pilnas cenas un 40% apmērā no abonementa biļetes cenas, izmantojot sabiedrisko transportlīdzekli, kas pārvadā pasažierus reģionālās nozīmes maršrutā,
  + 90 % apmērā no brauciena biļetes pilnas cenas tiem daudzbērnu ģimenes locekļiem, kas apmeklē vispārējās pamatizglītības un vidējās izglītības iestādes un kas turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai,
  + 100 % apmērā no brauciena biļetes pilnas cenas, izmantojot sabiedriskā transporta pakalpojumus reģionālās nozīmes maršrutos 4.maijā, 11. un 18.novembrī.

Saskaņā ar SM aprēķiniem, lai nodrošinātu līdzšinēji piemērotos braukšanas atvieglojumu apmērus daudzbērnu ģimenes locekļiem un ierosinātos grozījumus tajos, izdevumi 2018.gadā paredzēti 644 710 *euro* un 2019.gadā un turpmāk 1 109 542 *euro* apmērā (grozījumi BMA noteikumos apstiprināti MK 2018.gada 14.augustā).

No minētā secināms, ka JPI finansējums 2017.gadā 1,6 milj. *euro* apmērā tika novirzīts sabiedriskā transporta pakalpojuma sniedzēju zaudējumu segšanai saistībā ar maksas atvieglojumu piemērošanu citām pasažieru grupām, savukārt 2018.gadā sagaidāmais prioritārā pasākuma potenciālais ietaupījums ir 2,8 milj. *euro* un **2019.gadā un turpmāk 2,3 milj. *euro* apmērā.**

Attēls Nr. 39

**Finansējums JPI “Daudzbērnu ģimenes kā jauna pasažieru kategorija, kas ir tiesīga izmantot braukšanas maksas atvieglojumus starppilsētu sabiedriskajā transportā” ietvaros, *euro***



Pieņemot, ka turpmākajos gados netiek rosināts atkārtoti palielināt braukšanas maksas atvieglojumus daudzbērnu ģimenes locekļiem un ka izdevumi šim mērķim pilna gada ietekmei sākot ar 2019.gadu saglabājas nemainīgā līmenī, tad 2019.gadā un turpmāk ikgadējais potenciālais minētās JPI ietaupījums novērtējams 2 290 458 *euro* apmērā, kas ir novirzāms nozares aktuālāku pasākumu realizēšanai (piemēram, zaudējumu segšanai sabiedriskā transporta pakalpojumu sniedzējiem).

FM ir saņēmusi SM priekšlikumu[[40]](#footnote-40) iepriekš minētā finansējuma pārdalei uz budžeta apakšprogrammu 31.06.00 “Dotācija zaudējumu segšanai sabiedriskā transporta pakalpojumu sniedzējiem”, vienlaikus norādot, ka pārdalāmi ir arī citi ar minēto prioritāro pasākumu nesaistīti resursi, ievērojot Autotransporta direkcijas veiktos aprēķinus.

**LM – Alternatīvo ģimenes aprūpes formu attīstība**

2017.–2019.gada apstiprinātā JPI “Alternatīvo ģimenes aprūpes formu attīstība” ietvaros LM tika piešķirts finansējums 2017.gadam 4 783 793 *euro* apmērā, 2018.gadam un turpmāk ik gadu 4 720 793 *euro* apmērā, t.sk. izdevumu pārskatīšanas ietvaros tiek izvērtēts finansējums, kas tiek plānots pamatbudžeta apakšprogrammā 22.02.00 “Valsts programma bērnu un ģimenes stāvokļa uzlabošanai” 2017.gadam un turpmāk ik gadu 543 615 *euro* apmērā:

* adoptētāju apmācībām;
* psihologa konsultāciju nodrošināšanai audžuģimenēm un aizbildņiem;
* atbalsta grupu nodrošināšanai audžuģimenēm un aizbildņiem.

Tomēr, ņemot vērā JPI piešķirtā finansējuma izpildes tendences, atbilstoši LM iniciatīvai 2017.gadā saskaņā ar MK 2017.gada 31.oktobra rīkojuma Nr.631 1.6.apakšpunktu tika samazināti minētajam JPI piešķirtie līdzekļi 296 928 *euro* apmērā – integrētās iekšlietu IS apakšsistēmas (Audžuģimeņu informācijas sistēma) izstrādei (77 500 *euro*), Latvijas Radio un fonda "Ziedot.lv" projekta "Dod Pieci" līdzfinansēšanai (23 994 *euro*), informatīva materiāla izveidošanai un izvietošanai vidē par bērnu tiesību prioritāru nodrošināšanu un bērnu un pusaudžu uzticības tālruņa 116111 sniegtās palīdzības iespējām (80 131 *euro*) un sabiedrības informēšanas un izglītošanas pasākumu nodrošināšanai par bērnu uzraudzību un drošību un pieejamo atbalstu/ palīdzību (115 303 *euro*). Atbilstoši LM sniegtajai informācijai[[41]](#footnote-41) 2017.gadā novirzītais neapgūtais finansējums radies saistībā ar rezultatīvo rādītāju neizpildi un ietaupījumu, kas radies iepirkuma rezultātā, jo tajā tika iegūta zemāka cena nekā plānota un divi no trijiem pakalpojumu sniedzējiem nav PVN maksātāji. Vienlaikus jāatzīmē, ka atbilstoši LM sniegtajai informācijai[[42]](#footnote-42) 2017.gadā JPI īstenošanai tika izlietoti līdzekļi 246 687 *euro* apmērā jeb 45,4 % no sākotnēji plānotā apmēra.

Vienlaikus vēršam uzmanību, ka arī VKo savā revīzijas ziņojumā[[43]](#footnote-43) attiecībā par minēto JPI norādīja, ka papildu finansējuma pieprasījuma izstrādes procesā nav veikts pietiekams izvērtējums par faktiskajiem pakalpojumu saņēmējiem, tiem nepieciešamo pakalpojumu apjomu un pakalpojumu nodrošināšanai nepieciešamo finansējumu, kā arī nav nodrošināta savlaicīga pakalpojumu sniegšanas uzsākšana (pirmie iepirkumi potenciālo pakalpojumu sniedzēju atlasei ir izsludināti tikai janvāra beigās, bet iepirkums potenciālo adoptētāju apmācībai – pat 2018.gada 5.martā).

Atbilstoši LM sniegtajai informācijai[[44]](#footnote-44) LM prognozē, ka JPI īstenošanai sākotnēji plānotais finansējums 2018.gadam netiks apgūts pilnā apmērā, jo 2018.gada iepirkuma rezultātā pakalpojumiem iegūta zemāka cena nekā plānota un daļa no pakalpojuma sniedzējiem, ar kuriem noslēgti līgumi, nav PVN maksātāji. Ņemot vērā, ka līgumi ar pakalpojuma sniedzējiem ir noslēgti 470 629 *euro* apmērā, LM plāno finansējuma atlikumu 72 986 *euro* apmērā.

Līdz ar to var uzskatīt, ka **2018.-2021.gadā ik gadu finansējums 72 986 *euro*** apmērā novirzāms LM aktuālāku pasākumu īstenošanai. LM 2018.gadā finansējumu 20 000 *euro* apmērā plāno novirzīt Koncepcijā “Par adopcijas un ārpusģimenes aprūpes sistēmas pilnveidošanu” paredzēto pasākumu īstenošanai (apstiprināts ar MK 2015.gada 9.marta rīkojumu Nr.114), tas ir jaunas apmācību programmas aizbildņiem izstrādei, un 52 986 *euro* apmērā citiem ar bērnu jautājumiem saistītiem pasākumiem. Vienlaikus LM uzskata, ka 2019.gadā un turpmākajos gados minētajam pakalpojumam plānotie rezultatīvie rādītāji un finansējums tiks apgūts atbilstoši budžetā plānotajam mērķim, ņemot vērā, ka ar 2018.gada 1.jūliju tika ieviesti ārpusģimenes aprūpes atbalsta centri, kas sniedz dažādus pakalpojumus un šo centru izveides mērķis ir veicināt bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, un adoptētāju, aizbildņu un viesģimeņu skaita pieaugumu, kā arī tiek plānots, ka 2019.gadā stāsies spēkā prasība, ka apmācības potenciālajiem adoptētājiem būs obligātas.

**LM - 05.01.00 “Sociālās rehabilitācijas valsts programmas”**

LM pamatbudžeta apakšprogrammā 05.01.00 “Sociālās rehabilitācijas valsts programmas” ilgstošas sociālās aprūpes un sociālās rehabilitācijas pakalpojumu sniegšanai ilgstošas sociālās aprūpes un sociālās rehabilitācijas institūcijās (līgumorganizācijās) kopējais plānotais finansējums gadam ir 5 245 678 *euro*, tai skaitā 2015.-2017.gada ietvarā piešķirts finansējums JPI “Samaksas par pakalpojumu sniegšanu paaugstināšana institūcijās, kuras uz noslēgto līgumu pamata nodrošina valsts finansēto ilgstošas sociālās aprūpes un sociālās rehabilitācijas pakalpojumu sniegšanu, un četrās psihoneiroloģisko slimnīcu ilgstošas sociālās rehabilitācijas nodaļās” īstenošanai 2015.gadam un turpmāk ik gadu 1 636 377 *euro* apmērā (atbilstoši MK 2014.gada 2.septembra sēdes protokola Nr.46 48.§ 3.punktam un MK 2014.gada 12.novembra sēdes protokola Nr.62 2.§ 2.punktam).

Atbilstoši LM sniegtajai informācijai iepirkuma rezultātā ir noslēgti līgumi par minētā pakalpojuma sniegšanu 2017.- 2018.gadā 19,06 *euro* apmērā vidēji dienā par 1 pakalpojuma saņēmēju, tai skaitā valsts pamatbudžeta izmaksu daļa 14,68 *euro* apmērā un VSAA izmaksātās klientu pensijas daļa 4,38 *euro* apmērā. 2018.gadā pēc iepirkuma rezultātiem 2019.-2021.gadam vidēji vienas dienas valsts pamatbudžeta izmaksu daļa uz vienu klientu būs lielāka, tas ir 14,98 *euro*.

Tabula Nr. 24

**Iepirkuma rezultātā paredzētais finansējums 2017. – 2021.gadam ilgstošas sociālās aprūpes un sociālās rehabilitācijas līgumorganizācijās**



*\** *Vienas dienas cena jaunajā iepirkumā ir lielāka nekā 2017.gada cena, bet mazāka nekā LM sākotnēji plānoja, kāda varētu būt jaunajā iepirkumā.*

*\*\** *Budžeta paskaidrojuma rakstā ir norādīts plānotais personu skaits (969 klienti), tomēr faktiskais klientu skaits ir par 10 klientiem lielāks.*


Deinstitucionalizācijas ietvaros ir paredzēts reformēt sociālās aprūpes un sociālās rehabilitācijas pakalpojumu sistēmu, nodrošinot, ka pilngadīgas personas un bērni ar funkcionāliem traucējumiem, t.sk. garīgās attīstības traucējumiem, dzīvotu ārpus institūcijām, saņem viņu vajadzībām atbilstošus sociālās rehabilitācijas un aprūpes pakalpojumus. Līdz ar to 2019. – 2021.gadā ik gadu LM plāno 23 klientu vietas mazāk kā 2018.gadā un prognozē, ka minētajam pakalpojumam veidosies finansējuma ietaupījums **18 556 *euro* apmērā**, ko plānots novirzīt pasākuma “Sociālo darbinieku motivācijas un piederības sajūtas savai profesijai paaugstināšana” īstenošanai, tai skaitā 3 semināru organizēšanai ilgstošas sociālās aprūpes un sociālās rehabilitācijas institūciju darbiniekiem 2 283 *euro* apmērā, konkursa “Labākais sociālais darbinieks Latvijā” īstenošanas izmaksu palielinājuma segšanai 1 700 *euro* apmērā, divu vasaras skolu sociālajiem darbiniekiem organizēšanas izmaksu palielinājuma segšanai 10 973 *euro* apmērā un vasaras skolas sociālo dienestu vadītājiem organizēšanai 3 600 *euro* apmērā.

**LM - Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām**

LM pamatbudžeta apakšprogrammā 05.01.00 “Sociālās rehabilitācijas valsts programmas” 2015. – 2017.gada ietvarā piešķirts finansējums JPI “Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām” īstenošanai 2015.gadam un turpmāk ik gadu 554 541 *euro* apmērā.

Tabula Nr. 25


**JPI “Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām” plānotie un apgūtie līdzekļi, *euro***



Tomēr, ņemot vērā JPI piešķirtā finansējuma izpildes tendences, atbilstoši LM iniciatīvai 2015.gadā tika samazināti minētajai JPI piešķirtie līdzekļi 363 455 *euro* apmērā, lai nodrošinātu rindu pēc tehniskajiem palīglīdzekļiem samazināšanu, 2016.gadā tika samazināti minētajai JPI piešķirtie līdzekļi 259 975 *euro* apmērā, lai nodrošinātu rindu pēc tehniskajiem palīglīdzekļiem samazināšanu (219 203 *euro*) un moduļa izstrādi Valsts sociālās politikas monitoringa IS SPOLIS (40 772 *euro*), 2017.gadā tika samazināti piešķirtie līdzekļi 237 586 *euro* apmērā, lai daļēji nodrošinātu tehnisko palīglīdzekļu klāsta modernizēšanu (100 000 *euro*), rindu samazināšanai pēc tehniskajiem palīglīdzekļiem (18 904 *euro*), sociālās rehabilitācijas pakalpojuma nodrošināšanai bērniem, kas cietuši no prettiesiskām darbībām, atbilstoši faktiskajam pakalpojuma pieprasījumam (38 154 *euro*) un sociālās rehabilitācijas pakalpojuma nodrošināšanai personām ar redzes invaliditāti atbilstoši faktiskajam pakalpojuma pieprasījumam (80 528 *euro*), savukārt 2018.gadā tika samazināti minētajai JPI piešķirtie līdzekļi 79 334 *euro* apmērā rindu samazināšanai pēc tehniskajiem palīglīdzekļiem.

Attēls Nr. 40


**JPI “Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām” ietvaros plānotais un faktiskais pakalpojuma saņēmēju skaits**



Analizējot JPI ietvaros plānoto un faktisko pakalpojuma saņēmēju skaitu secināts, ka 2015.gadā pakalpojums kopumā sniegts tikai 213 personām jeb 19,6 % no plānotā skaita, 2016.gadā – 599 personām jeb 55,1 % no plānotā skaita, savukārt 2017.gadā – 916 personām jeb 84,2 % no plānotā skaita. Analizējot 2016. un 2017.gada izpildes rādītājus, ir redzams, ka pakalpojuma izpildei ir vērojams liels pieaugums, t.i. vardarbībā cietušām pilngadīgām personām pakalpojuma saņēmēju skaits pieaudzis par 204 personām jeb 169,2 % un vardarbību veikušām personām pakalpojuma saņēmēju skaits pieaudzis par 113 personām jeb 137,2 %.

Attēls Nr. 41

**JPI “Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām” izdevumu prognozes aprēķins 2019.gadam**



Pēc FM veiktajiem aprēķiniem ņemot vērā JPI piešķirtā finansējuma izpildes tendences, tiek prognozēts, ka rezultatīvo rādītāju izpilde 2018.gadā un 2019.gadā nesasniegs sākotnēji plānoto un pakalpojuma ieviešanai paredzētais finansējums netiks apgūts pilnā apmērā. Atbilstoši LM sniegtajai informācijai[[45]](#footnote-45) (Attēls Nr. 41) 2018.gada sešos mēnešos JPI īstenošanai izlietoti līdzekļi 190 015 *euro* apmērā, kas vidēji mēnesī veido 31 669 *euro*, un salīdzinājumā ar 2017.gadā izlietotajiem līdzekļiem vidēji mēnesī (23 751 *euro*) tie pieaug par 33,3 %.

Ņemot vērā 2018.gada sešu mēnešu izpildes datus, kā arī pieņemot, ka 2018.gada otrajā pusgadā pasākums tiks īstenots tādā pašā apmērā, tiek prognozēts, ka 2018.gadā JPI īstenošanai tiks izlietoti līdzekļi 380 030 *euro* apmērā. Līdz ar to veidojas finansējums 95 177 *euro* apmērā, kuru ir iespējams novirzīt LM aktuālāku pasākumu īstenošanai.

Savukārt attiecībā uz 2019.gadā JPI īstenošanai plānotajiem līdzekļiem tiek prognozēts, ka tiks izlietots finansējums 506 577 *euro* apmērā, ņemot vērā 2018.gada sešu mēnešu izpildes datus, kā arī pieņemot, ka 2019.gadā saglabāsies 2018.gada pieauguma tendence pret 2017.gadu 33,3 % apmērā. Līdz ar to veidojas finansējums **47 964 *euro* apmērā**, kuru iespējams LM novirzīt citiem mērķiem, tai skaitā 18 000 *euro,* atbilstoši 2018.gada 4.septembrī MK sēdē izskatītajam LM izstrādātajam informatīvajam ziņojumam “Par iespēju palīdzēt pensijas vecuma iedzīvotājiem zobu protezēšanas jautājumos”, plānots novirzīt senioru bezzobu žokļu protezēšanai un atlikušo finansējumu 29 964 *euro* apmērā FM piedāvā novirzīt LM budžeta apakšprogrammas 05.01.00 “Sociālās rehabilitācijas valsts programmas” ietvaros finansētajam pakalpojumam – tehnisko palīglīdzekļu nodrošināšanai, ņemot vērā, ka atbilstoši LM prognozei 2018.gada beigās rindā pēc tehniskajiem palīglīdzekļiem būs 8 082 personas.

Vienlaikus, ņemot vērā, ka pakalpojuma izpildei ir tendence pieaugt, kā arī atbilstoši LM sniegtajai informācijai pakalpojuma sniegšanā iesaistīto pašvaldību skaits ar katru gadu pieaug, FM piedāvā novirzāmā finansējuma apmēru 2020. un 2021.gadā skatīt likumprojekta “Par valsts budžetu 2020.gadam” un likumprojekta “Par vidēja termiņa budžeta ietvaru 2020., 2021. un 2022.gadam” sagatavošanas procesā, ņemot vērā JPI piešķirtā finansējuma aktuālākās izpildes tendences.

LM viedoklis izpildes prognozēs un aprēķinos atšķiras no FM viedokļa. LM uzskata, ka rezultatīvo rādītāju izpilde 2018.gadā un 2019.gadā sasniegs sākotnēji plānoto, bet pakalpojuma nodrošināšanai paredzētais finansējums netiks apgūts pilnā apmērā, jo pakalpojuma saņēmēji, dažādu iemeslu dēļ, neizmanto tiem piešķirto pakalpojumu pilnā apjomā, kā arī vērojams zemāks pieprasījums pēc transporta izdevumu kompensācijām nekā plānots. LM uzskata, ka nākamo gadu izdevumu prognozei nevar ņemt par pamatu pieaugumu no 2018.gadā sešos mēnešos JPI īstenošanai izlietotajiem līdzekļiem vidēji mēnesī pret 2017.gadā izlietotajiem līdzekļiem vidēji mēnesī, jo atbilstoši MK 2017.gada 14.novembra noteikumiem Nr.669 “Grozījumi Ministru kabineta 2014.gada 23.decembra noteikumos Nr.790 “Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām”” ar 2018. gada 1. janvāri pieauga pakalpojuma cena. LM prognozē, ka 2018.gadā JPI īstenošanai tiks izlietoti līdzekļi 425 097*euro* apmērā, ņemot vērā 2018.gada sešu mēnešu izpildes datus, kā arī pieņemot, ka 2018.gada otrajā pusgadā pasākums tiks īstenots ar tādu pašu pieaugumu kā 2017.gada 2.pusgadā (157 678 *euro*) pret 1.pusgadu (127 334 *euro*), t.i. kopumā aptuveni 24 %. Līdz ar to veidojas finansējums 50 110 *euro* apmērā, kuru plānots novirzīt citiem mērķiem, tai skaitā 38 235 *euro* apmērā šī pakalpojuma IT SPOLIS un SOPA sistēmu moduļu izmaiņu veikšanai un 11 875 *euro* apmērā rindas pēc tehniskajiem palīglīdzekļiem mazināšanai.

Savukārt 2019.gadā LM prognozē, ka minētajam pakalpojumam plānotie rezultatīvie rādītāji tiks apgūti atbilstoši budžetā plānotajam, bet plānotajam finansējumam veidosies ietaupījums 18 000 *euro* apmērā, kuru LM plāno novirzīt LM budžeta apakšprogrammas 05.01.00 “Sociālās rehabilitācijas valsts programmas” ietvaros plānotajam izmēģinājumprojektam “Atbalsts zobu protezēšanas jautājumos senioriem”. Sākot ar 2020.gadu un turpmākajos gados LM prognozē, ka minētajam pakalpojumam plānotie rezultatīvie rādītāji un finansējums tiks apgūts atbilstoši budžetā plānotajam, ņemot vērā, ka atbilstoši 2015., 2016. un 2017.gada JPI izpildes rādītājiem, pakalpojuma izpildei ir vērojams liels pieaugums, kā arī to, ka pakalpojuma sniegšanā iesaistīto pašvaldību skaits ar katru gadu pieaug.

**LM - Personu, kurām nepieciešama starptautiskā aizsardzība, pārvietošana un uzņemšana Latvijā**

2016. – 2018.gada apstiprinātā neatliekamā pasākuma “Personu, kurām nepieciešama starptautiskā aizsardzība, pārvietošana un uzņemšana Latvijā” ietvaros LM tika piešķirts finansējums 2016.gadam 222 499 *euro* apmērā un 2017.gadam 232 247 *euro* apmērā, t.sk. izdevumu pārskatīšanas ietvaros tiek izvērtēts finansējums, kas tiek plānots pamatbudžeta apakšprogrammā 07.01.00 “Nodarbinātības valsts aģentūras darbības nodrošināšana” 2016.gadam 196 467 *euro* apmērā, 2017.gadam 207 715 *euro* apmērā, kā arī atbilstoši MK 2017. gada 23. marta sēdes protokola Nr.15 2.§ 7.punktam, lai nodrošinātu paredzēto pasākumu turpināšanu, 2018., 2019. un 2020.gadam ik gadu 147 115 *euro* apmērā, kas šādā apmērā ir paredzēts LM pamatbudžetā arī 2021.gadam.

Tabula Nr. 26

**Neatliekamā pasākuma “Personu, kurām nepieciešama starptautiskā aizsardzība, pārvietošana un uzņemšana Latvijā” īstenošanai paredzētā finansējuma un amata vietu plāns un izpilde**



Pieprasot papildu līdzekļus minētajam neatliekamajam pasākumam, LM plānoja, ka 2017.gadā NVA papildus tiks izveidotas 9 amata vietas. Tomēr, ņemot vērā neatliekamā pasākuma piešķirtā finansējuma izpildes tendences, atbilstoši LM iniciatīvai saskaņā ar MK 2017. gada 31. oktobra rīkojuma Nr.631 1.7.apakšpunktu 2017.gadam tika samazināti minētajam neatliekamajam pasākumam piešķirtie līdzekļi 136 748 *euro* apmērā, lai nodrošinātu neatliekamu infrastruktūras sakārtošanas pasākumu īstenošanu un ugunsdrošības prasību nodrošināšanu labklājības nozares iestādēs. Līdz ar to precizētais plānotais finansējums 2017.gadam bija 70 967 *euro* apmērā. Atbilstoši LM sniegtajai informācijai[[46]](#footnote-46) 2017.gadā neatliekamā pasākuma īstenošanai izlietoti līdzekļi 69 453 *euro* apmērā (vid. mēnesī 5 788 *euro*) un izveidotas 3 amata vietas.

Savukārt minētā pasākuma īstenošanai 2018.gadam un turpmākajiem gadiem ik gadu piešķirti līdzekļi 147 115 *euro* apmērā, paredzot izveidot 6 amata vietas. Atbilstoši LM sniegtajai informācijai[[47]](#footnote-47) minētā pasākuma īstenošanai 2018.gada sešos mēnešos izlietoti līdzekļi 37 056 *euro* apmērā un izveidotas 4 amata vietas (3 amata vietas aizpildītas 2017.gadā un 1 vakanta amata vieta, par kuru līdz vakances aizpildīšanai esošajiem darbiniekiem tiek noteikta piemaksa par papildu pienākumu veikšanu) (Tabula Nr. 26). Savukārt atlikušās 2 amata vietas šobrīd netiek izveidotas, jo bēgļu un alternatīvā statusa saņēmēju skaits nesasniedz plānoto.

Tabula Nr. 27

**Neatliekamā pasākuma “Personu, kurām nepieciešama starptautiskā aizsardzība, pārvietošana un uzņemšana Latvijā” izdevumu prognozes aprēķins 2019.gadam**

Pēc FM veiktās analīzes un ņemot vērā pasākumam piešķirtā finansējuma izpildes tendences, tiek prognozēts, ka pasākuma īstenošanai sākotnēji plānotais finansējums 2018.gadam un 2019.gadam netiks apgūts pilnā apmērā. Atbilstoši LM sniegtajai informācijai (Tabula Nr. 27). 2018.gada sešos mēnešos pasākuma īstenošanai ir izlietoti līdzekļi 37 056 *euro* apmērā, kas vidēji mēnesī veido 6 176 *euro*, un salīdzinājumā ar 2017.gadā izlietotajiem līdzekļiem vidēji mēnesī (5 788 *euro*) tie pieaug par 6,7 %. Ņemot vērā 2018.gada sešu mēnešu izpildes datus, kā arī pieņemot, ka 2018.gada otrajā pusgadā pasākums tiks īstenots tādā pašā apmērā, tiek prognozēts, ka 2018.gadā pasākuma īstenošanai tiks izlietoti līdzekļi 74 112 *euro* apmērā. Līdz ar to veidojas finansējums 73 003 *euro* apmērā, kuru ir iespējams novirzīt LM aktuālāku pasākumu īstenošanai.

Attiecībā uz 2019.gadā pasākuma īstenošanai plānotajiem līdzekļiem tiek prognozēts, ka tiks izlietots finansējums 79 078 *euro* apmērā, ņemot vērā 2018.gada sešu mēnešu izpildes datus un to, ka plānoto 6 amata vietu vietā LM izveidoja 4 amata vietas, kā arī pieņemot, ka 2019.gadā saglabāsies 2018.gada pieauguma tendence pret 2017.gadu 6,7 % apmērā. Pēc FM aprēķina veidojas **finansējums 68 037 *euro* apmērā**, kuru ir iespējams novirzīt LM aktuālāku pasākumu īstenošanai.

Savukārt LM prognozē, ka 2018.gadā pasākuma īstenošanai tiks izlietoti līdzekļi 92 210 *euro* apmērā, ņemot vērā 2018.gada sešu mēnešu izpildes datus, kā arī pieņemot, ka 2018.gada otrajā pusgadā pasākums tiks īstenots tādā pašā apmērā, kā arī ņemot vērā, ka 2018.gada 2.pusgadā NVA sāka īstenot jaunu pakalpojumu - latviešu valodas mentors nodarbinātajiem bēgļiem un personām ar alternatīvo statusu (pakalpojuma finansēšanai 2018.gadā un turpmākajos gados nepieciešami 14 908 *euro*), un papildus plānots sagatavot informatīvos materiālus, tai skaitā tos iztulkojot (3 190 *euro*). Līdz ar to veidojas finansējums 54 905 *euro* apmērā, kuru LM plāno novirzīt NVA nodarbināto motivēšanas un sociālo garantiju nodrošināšanai. LM prognozē, ka 2019.gadā pasākuma īstenošanai tiks izlietots finansējums 82 910 *euro* apmērā, ņemot vērā 2018.gada sešu mēnešu izpildes datus un to, ka plānoto 6 amata vietu vietā NVA izveidotas 4 amata vietas. Līdz ar to veidojas finansējums 64 205 *euro* apmērā, kuru LM plāno novirzīt nozarē nodarbināto atalgojuma palielināšanas nodrošināšanai. Vienlaikus LM uzskata, ka 2020. un 2021.gadā nepieciešamā finansējuma apmērs un prognozējamais atlikums ir atkarīgs tiešā mērā no bēgļu un alternatīvā statusa saņēmēju skaita un prognozes ir atkarīgas no dažādiem ārējiem faktoriem. Sagatavojot pamatbudžeta bāzes izdevumus 2019.-2021.gadam, pabalstu saņēmēju skaits pamatbudžeta apakšprogrammā 20.04.00 „Bēgļa un alternatīvo statusu ieguvušo personu pabalsti un citi atbalsta pasākumi” ieplānots bez pieauguma visus gadus. Līdz ar to var pieņemt, ka arī 2020. un 2021.gadā ik gadu prognozētais līdzekļu atlikums NVA īstenotajam pasākumam “Personu, kurām nepieciešama starptautiskā aizsardzība, pārvietošana un uzņemšana Latvijā” saglabāsies 2019.gada apmērā, t.i. 64 205 *euro*.

**VARAM – Salaspils kodolreaktora likvidācijas pasākumu kopuma izpildes nodrošināšanai**

VARAM programmā 28.00.00 “Meteoroloģija un bīstamo atkritumu pārvaldība” ietvarā 2016.-2018.gadam tika atbalstīts neatliekamais pasākums “Salaspils kodolreaktora likvidācijas pasākumu kopuma izpildes nodrošināšanai”, kura finansējums galvenokārt paredzēts Salaspils kodolreaktora likvidēšanai, kā arī citām saistošām aktivitātēm (esošo radioaktīvo atkritumu tvertņu ilgtermiņa drošības uzlabojumiem, ilgtermiņa glabātavas būvniecībai, radiācijas kontroles sistēmas uzlabošanai glabātavā “Radons", drošības uzlabojumiem glabātavā „Radons”, Starptautisko ekspertu kodoldrošības un starptautiskais radioaktīvo atkritumu sistēmas novērtējums).

Tabula Nr. 28

**2016.** – **2018.gada neatliekamā pasākuma “Salaspils kodolreaktora likvidācijas pasākumu kopuma izpildes nodrošināšanai” finansējums[[48]](#footnote-48), *euro***

| **Pasākums** | **2017** | **2018** | **2019** | **2020** |
| --- | --- | --- | --- | --- |
| Salaspils kodolreaktora likvidācijas pasākumu kopuma izpildes nodrošināšanai, t.sk. | 1 836 717 | 3 053 601 | 1 040 915 | 991 915 |
| *Salaspils kodolreaktora likvidēšana* | *1 195 000* | *2 250 000* | *984 000* | *935 000* |
| *Esošo radioaktīvo atkritumu tvertņu ilgtermiņa drošības uzlabojumi* | *56 915* | *156 517* | *0* | *0* |
| *Ilgtermiņu glabātavas būvniecība* | *284 575* | *56 915* | *0* | *0* |
| *Radiācijas kontroles sistēmas uzlabošana glabātavā “Radons"* | *108 138* | *120 000* | *56 915* | *56 915* |
| *Drošības uzlabojumi glabātavā „Radons”* | *135 174* | *164 265* | *0* | *0* |
| *Starptautisko ekspertu kodoldrošības un starptautiskais radioaktīvo atkritumu sistēmas novērtējums* | *0* | *56 914* | *0* | *0* |
| *Citi (daļējai radioaktīvo atkritumu tvertnes būvniecība un glabātavas apsaimniekošanai)* | *56 915* | *248 990* | *0* | *0* |

Neatliekamā pasākuma ieviešana ir skatāma kontekstā ar finansējumu, kas tabulā minētajām aktivitātēm bija novirzīts arī pirms 2017. gada (piemēram, 2015.-2017. gada JPI “Droša radioaktīvo vielu apsaimniekošana un avāriju riska novērtēšanas un rīcības avārijas situācijas efektīva nodrošināšana” ietvaros). Minēto pasākumu īstenotājs ir valsts SIA "Latvijas Vides, ģeoloģijas un meteoroloģijas centrs" (turpmāk – LVĢMC), kuram tiek piešķirts finansējums saskaņā ar līgumu par atsevišķu pārvaldes deleģēto uzdevumu izpildi. Līdz 2016.gadam mērķim paredzētais finansējums tika pārskaitīts LVĢMC, tomēr tikai daļa no tā faktiski tika izlietota paredzētajiem pasākumiem, pārējo uzkrājot. Savukārt 2017.gada finansējums saskaņā ar MK 2017.gada 12.decembra sēdes protokollēmuma Nr. 61 76.§. tika ieguldīts LVĢMC pamatkapitālā ar nosacījumu to neizmantot līdz turpmākam MK lēmumam.

Saskaņā ar VARAM sniegto informāciju radiācijas kontroles sistēmas uzlabošana glabātavā “Radons”, drošības uzlabojumi glabātavā „Radons” un Starptautisko ekspertu kodoldrošības un starptautiskais radioaktīvo atkritumu sistēmas novērtējuma pasākumi norit kā plānots, savukārt jaunas radioaktīvo atkritumu tvertnes un ilgtermiņa glabātavas būvniecība un Salaspils kodolreaktora likvidācija šobrīd netiek īstenota, jo pēc iepirkumu izsludināšanas saņemtie piedāvājumi ievērojami pārsniedz budžetā šim mērķim piešķirtos līdzekļus. Ņemot vērā minēto, VARAM ir izstrādājusi informatīvo ziņojumu[[49]](#footnote-49), ar kuru paredz, ka minētais finansējums ir novirzāms jaunu būvprojektu izstrādei jaunas radioaktīvo atkritumu tvertnes, ilgtermiņa glabātavas būvniecības un esošo radioaktīvo atkritumu tvertņu pārsegšanas darbiem, kā arī Salaspils kodolreaktora demontāžas darbiem, kuri plānoti 2019. un 2020.gadā par kopējo finansējumu 3 640 000 *euro* apmērā. Vienlaikus, ievērojot to, ka Salaspils kodolreaktora likvidēšana nav notikusi, finansējums 2019. un 2020.gadam ir novirzāms arī esošā Salaspils kodolreaktora uzturēšanai, kurai finansējums VARAM budžetā bija paredzēts līdz 2018.gadam (150 000 *euro* gadā). Minētais ir uzskatāms par sākotnēji plānotā mērķa maiņu, attiecīgi tā ir iekšējo resursu izmantošana citiem mērķiem.

Papildus jānorāda, ka LVĢMC ir piederīgs pie vispārējās valdības institucionālā sektora, attiecīgi šī institucionālā vienība ar savu finanšu un saimnieciskās darbības rezultātu (veiktajiem kapitālieguldījumiem, peļņu/zaudējumiem u.c. rādītājiem) Eiropas kontu sistēmas (EKS) metodoloģijas izpratnē ietekmē vispārējās valdības budžeta bilanci (neto aizdevumus/neto aizņēmumus). Atbilstoši EKS metodoloģijai kapitālieguldījumi kā izdevumi (būvniecības izmaksas un ar projekta izstrādi saistītie izdevumi) tiek iegrāmatoti tajā laika periodā, kad faktiski tiek veikta projekta izstrāde vai būvniecība, nevis tad, kad tiek veikta dotācija no valsts budžeta. Attiecīgi jautājums par jaunu būvprojektu izstrādi jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas darbiem, kā arī Salaspils kodolreaktora demontāžas darbiem ir skatāms budžeta likumprojektu sagatavošanas laikā. Turklāt turpmākajos gados pēc jaunu būvprojektu izstrādes atkārtoti būs jārisina arī jautājums par finansējumu faktiskajiem jaunas radioaktīvo atkritumu tvertnes, ilgtermiņa glabātavas būvniecības un esošo radioaktīvo atkritumu tvertņu pārsegšanas darbiem, kā arī Salaspils kodolreaktora demontāžas darbiem.

Ņemot vērā, ka jautājums par iepriekš minēto pasākumu turpmāku ieviešanu pēc būtības ir risināms budžeta sagatavošanas procesā, kā arī to, ka Salaspils kodolreaktora likvidēšana nav notikusi, jautājumu par finansējumu esošā Salaspils kodolreaktora uzturēšanai 2019. un 2020.gadam var risināt izdevumu pārskatīšanas ietvaros, atbalstot finansējuma pārdali no iepriekš minētā neatliekamā pasākuma.

Tabula Nr. 29

**Priekšlikums par 2016.-2018.gada neatliekamā pasākuma “Salaspils kodolreaktora likvidācijas pasākumu kopuma izpildes nodrošināšanai” finansējuma izlietošanu, *euro***

|  |  |  |
| --- | --- | --- |
| **Pasākums** | **2019** | **2020** |
| Salaspils kodolreaktora likvidācijas pasākumu kopuma izpildes nodrošināšanai, t.sk. | 1 040 915 | 991 915 |
| *Finansējums pasākumiem, kas tiek īstenoti atbilstoši plānotajam* | *56 915* | *56 915* |
| Salaspils kodolreaktora uzturēšanai nepieciešamais finansējums | 150 000 | 150 000 |
| Atlikums (potenciālie iekšējie resursi) | 834 000 | 785 000 |

Savukārt 2016.-2018.gada neatliekamā pasākuma “Salaspils kodolreaktora likvidācijas pasākumu kopuma izpildes nodrošināšanai” ietvaros atlikušie resursi 2019. un 2020.gadam ir uzskatāmi par VARAM iekšējiem resursiem, kuru novirzīšana citiem mērķiem ir risināma kopā ar jautājumu par iepriekš minēto pasākumu turpmāko virzību.

**VM - Ēnu ekonomikas apkarošanas un godīgas konkurences nodrošināšana veselības nozarē**

VM apakšprogrammā 46.01.00 “Uzraudzība un kontrole” 2015.‑2017.gada ietvarā piešķirts finansējums JPI “Ēnu ekonomikas apkarošanas un godīgas konkurences nodrošināšana veselības nozarē” īstenošanai 2015.gadam un turpmāk ik gadu 201 165 *euro* apmērā, paredzot izveidot 10 amata vietas, lai Veselības inspekcija nodrošinātu ēnu ekonomikas apkarošanu un godīgas konkurences nodrošināšanu veselības nozarē.

Tomēr, ņemot vērā JPI piešķirtā finansējuma izpildes tendences, 2017.gadā tika prognozēts, ka JPI īstenošanai sākotnēji plānotais finansējums 2018., 2019. un 2020.gadam netiks apgūts pilnā apmērā. Līdz ar to atbilstoši VM iniciatīvai, tika samazināti minētajai JPI piešķirtie līdzekļi 2018.-2020.gadam ik gadu 110 826 *euro* apmērā, vienlaikus samazinot 7 amata vietas, līdzekļus (kā daļu no nepieciešamā papildu finansējuma) novirzot jauna prioritārā pasākuma “Pacientu iesniegumu/sūdzību izskatīšanas, tai skaitā Ārstniecības riska fonda ietvaros, nodrošināšana” īstenošanai 2018.-2020.gadam.

Ņemot vērā līdzšinējās JPI piešķirtā finansējuma izpildes tendences, atbilstoši VM novērtējumam JPI īstenošanai sākotnēji plānoto finansējumu piemaksām esošajiem darbiniekiem ir iespējams daļēji samazināt, novirzot finansējumu 2019. gadam un turpmāk **ik gadu 46 557 *euro* apmērā** Veselības inspekcijas pārējā esošā inspicējošā personāla atlīdzības nodrošināšanai, tai skaitā esošo darbinieku amatalgu palielināšanai un piemaksu nodrošināšanai, tādējādi izlīdzinot atalgojumu starp inspektoriem un novēršot kadru mainību. Vienlaikus tiek atzīmēts, ka atbilstoši VM sniegtajai informācijai finansējuma novirze neietekmēs rezultatīvo rādītāju izpildi, tie tiks nodrošināti plānotajā apjomā.

**RTV - Latgales multimediju studijas darbības nodrošināšana atbilstoši mērķiem, kas definēti Nacionālās identitātes, pilsoniskās sabiedrības un integrācijas politikas pamatnostādņu 2012.-2018.gadam īstenošanas plānā periodam līdz 2018.gadam**

Ņemot vērā, ka VSIA “Latvijas Radio” 2017.gadā nav izlietojusi visu tai pieejamo valsts budžeta finansējumu JPI “Latgales multimediju studijas darbības nodrošināšana atbilstoši mērķiem, kas definēti Nacionālās identitātes, pilsoniskās sabiedrības un integrācijas politikas pamatnostādņu 2012.-2018.gadam īstenošanas plānā periodam līdz 2018.gadam” īstenošanai, kā arī 2018.gada izpildes analīze par 6 mēnešiem liecina, ka izdevumi netiks veikti pilnā apmērā, FM ieskatā neizlietotais finansējums **20 369 *euro* apmērā ik gadu** būtu novirzāms aktuālāku pasākumu īstenošanai. Tiek atzīmēts, ka saskaņā ar MK 2018. gada 10. aprīļa protokola Nr.19 36.§ 24.punktu nolemts no 2019.gada un turpmāk ik gadu 2017.-2019.gada ietvara JPI “Latgales multimediju studijas darbības nodrošināšana atbilstoši mērķiem, kas definēti Nacionālās identitātes, pilsoniskās sabiedrības un integrācijas politikas pamatnostādņu 2012.-2018.gadam īstenošanas plānā periodam līdz 2018.gadam” finansējumu novirzīt sabiedriskā pasūtījuma radio programmu īstenošanai.

**RTV – Olimpisko spēļu raidtiesību iegādei nepieciešamais papildu finansējums**

Finansējums tika paredzēts raidtiesību iegādei vai licences maksājumu veikšanai. Pēc NEPLP sniegtās informācijas, VSIA “Latvijas Televīzija” ir sasniegusi JPI “Olimpisko spēļu raidtiesību iegādei nepieciešamais papildu finansējums” mērķi un darbības rezultātu – veikta samaksa par licenci Olimpisko spēļu raidtiesību iegādei, lai nodrošinātu būtisku globālo sporta notikumu atspoguļošanu. Tāpat VSIA “Latvijas Televīzija” ir veikusi visus licences iegādes līgumā paredzētos maksājumus un lūdz ņemt vērā to, ka maksājumu grafiks atšķiras no Olimpisko spēļu norises grafika (ir avansa maksājumi un ir arī pēcapmaksas maksājumi + licences iegādes līgumā pārdevējs var/ir paredzējis arī saistītos/neatņemamos (obligātos) maksājumus, piemēram – civiltiesisko apdrošināšanu). Tā kā finansējums jau šobrīd tiek novirzīts arī citu izdevumu segšanai, finansējums no 2019.gada un turpmāk **500 000 *euro* apmērā ik gadu** ir novirzāms aktuālāku pasākumu īstenošanai.

**RTV - Pārklājuma palielināšana LR1, LR3 un LR4**

Attiecībā uz JPI “Pārklājuma palielināšana LR1, LR3 un LR4” īstenošanas gaitu, pēc NEPLP sniegtās informācijas 2017.gadā ir veidojies finansējuma atlikums 6 985 *euro* apmērā, kā arī 2018.gada izpildes analīze par 6 mēnešiem liecina, ka izdevumi netiks veikti pilnā apmērā. Līdz ar to tiek uzskatīts, ka neizlietotais finansējums **6 985 *euro* apmērā ik gadu** būtu novirzāms aktuālāku pasākumu īstenošanai.

**Citi pasākumi**

**FM - Valsts parāda procentu izdevumu apmērs**

Pamatojoties uz MK 2018.gada 10.aprīļa sēdē (prot. Nr.19 36.§ 25.punkts) doto uzdevumu, FM ir pārskatījusi budžeta apakšprogrammas 31.02.00 “Valsts parāda vadība” izdevumus un piedāvā precizēt tās ietvaros plānoto procentu izdevumu apmēru, samazinot 2019.gadam par 16,0 milj. *euro* un 2020.gadam par 20,0 milj. *euro*, ņemot vērā 2017. un 2018.gadā veikto aizņemšanos ar izdevīgiem nosacījumiem un vidējā termiņā plānotos aizņemšanās pasākumus finanšu tirgos. Līdzīgi kā iepriekšējos gados, aizņemšanos vidējā termiņā plānots nodrošināt galvenokārt ar publiskām ilgtermiņa etalona eiroobligāciju emisijām, uzturot pēc iespējas plašākas un elastīgākas finansiāli izdevīgākā aizņemšanās instrumenta izvēles iespējas, lai veiktu resursu piesaisti ar labvēlīgiem nosacījumiem. Ņemot vērā, ka 2020. un 2021.gadā relatīvi lielā apjomā būs jāpārfinansē ASV dolāros uzņemtās ārējā parāda saistības, tiek paredzēta iespēja aizņemšanos veikt, emitējot eiroobligācijas gan *euro*, gan ASV dolāros, nodrošinot ASV investoru bāzes saglabāšanu un veicinot citu pasaules reģionu investoru plašāku dalību vērtspapīru emisijās. Turklāt, beidzoties Eiropas Centrālās bankas monetārās stimulēšanas programmai un līdz ar to vidējā termiņā pakāpeniski pieaugot bāzes procentu likmēm *euro* valūtā, efektīvās aizņemšanās izmaksas citās valūtās var kļūt konkurētspējīgas vai izdevīgākas par aizņemšanās izmaksām *euro* valūtā, paplašinot iespējas veikt finansiāli izdevīgu aizņemšanos arī citās ārvalstu valūtās. Ievērojot, ka ASV dolāros veicamās eiroobligāciju emisijas formāts parasti paredz procentu (kupona) nomaksu divas reizes gadā (t.i. veicot šāda formāta emisiju gada pirmajā pusē, tā paša gada otrajā pusē būtu jāveic pirmais procentu maksājums par šādu aizņēmumu), procentu izdevumu apmērs 2021.gadam pārskatāms un nepieciešamības gadījumā precizējams 2020.gada valsts budžeta sagatavošanas procesā.

Pārskatīšanas rezultātā identificētos iekšējos resursus 2019.gadam 8 335 286 *euro* apmērā un 2020.gadam 10 819 720 *euro* apmērā FM piedāvā novirzīt šādu prioritāro pasākumu īstenošanai:

* 13\_02\_P “Valsts ieņēmumu dienesta nodokļu un muitas policijas kriminālizlūkošanas un operatīvās darbības tehniskās kapacitātes paaugstināšana” 2019.gadam 346 410 *euro* apmērā un 2020.gadam 156 360 *euro* apmērā;
* 13\_03\_P “Nodokļu un muitas policijas pārvaldes kapacitātes stiprināšana” 2019.gadam 302 643 *euro* apmērā un 2020.gadam 355 503 *euro* apmērā;
* 13\_10\_P “UNESCO Pasaules kultūras mantojuma “Rīgas vēsturiskais centrs” teritorijā esošo valsts ēku bīstamības un avārijas situāciju novēršana” 2019.gadam 4 065 099 *euro* apmērā un 2020.gadam 5 435 325 *euro* apmērā (šādās adresēs: Smilšu iela 1; Torņa iela 1; Brīvības iela 55; Palasta iela 2; Palasta iela 4; Vāgnera iela 13);
* 13\_11\_P “Latvijas teritorijā esošo valsts ēku bīstamības un avārijas situāciju novēršana” 2019.gadam 1 480 320 *euro* apmērā un 2020.gadam 1 230 171 *euro* apmērā;
* 13\_12\_P “Iepirkumu uzraudzības biroja tīmekļvietnes, Publikāciju vadības sistēmas un atvērto datu servisa izmitināšana mākoņdatošanas pakalpojumā” 2019.gadam 26 000 *euro* apmērā un 2020.gadam 26 000 *euro* apmērā;
* 13\_13\_P “Personas (spēlētāja) tiesību ievērošana brīvprātīga lieguma nodrošināšanai dalībai azartspēlēs un interaktīvajās izlozēs” 2019.gadam 80 000 *euro* apmērā un 2020.gadam 4 800 *euro* apmērā.
* RŠV “Pāternieki” un RŠV “Silene” attīstības I posma aktivitātēm 2019.gadam 2 034 814 *euro* apmērā un 2020.gadam 3 611 561 *euro* apmērā.

Kā arī gadskārtējā valsts budžeta veidošanas procesā finansējumu paredzēts piešķirt Valsts kases uzturētās Vienoto valsts budžeta plānošanas un izpildes informācijas sistēmas (turpmāk-VVBPIIS) optimizācijai, kas saistīta ar VID realizēto projektu “Nodokļu informācijas pakalpojumu modernizācija”, ar kā ieviešanu plānots realizēt valsts budžeta ieņēmumu uzskaiti atbilstoši uzkrāšanas principam un ieviest nodokļu kontu. Optimizācijas ietvaros nepieciešams veikt esošā Valsts kases nodrošinātā tiešsaistes datu apmaiņas risinājuma pārbūvi, VVBPIIS tehnoloģiskā risinājuma versijas atjaunināšanu un specifisko pielāgojumu izstrādi. Ņemot vērā augstās un nepārtraukti augošās prasības pret tehnoloģisko risinājumu veiktspēju, pieejamību un drošību, nepieciešams veikt arī infrastruktūras atjaunināšanu un uzlabošanu esošajām un paredzamajām prasībām.

**FM (VID) pieejamie iekšējie resursi**

FM (VID) sniegtajā informācijā FM par izdevumiem VID ēkas Rīgā, Talejas ielā 1 nomai norādīts, ka plānotais finansējums 2018.gadam atbilstoši noslēgtajam līgumam ar VAS “Valsts nekustamie īpašumi” ir 4 853 996,43 *euro* (bez PVN) vai attiecīgi 5 873 335,68 *euro* (ar PVN). Ņemot vērā, ka likuma “Par valsts budžetu 2018.gadam” FM ilgtermiņa saistībās 2018.gadam un turpmākajiem gadiem ir paredzēts finansējums minētās ēkas telpu nomas maksas izdevumu segšanai 5 878 194 *euro* apmērā ik gadu, secinām, ka finansējums 4 858 *euro*  apmērā sākot ar 2019.gadu ir vērtējams kā pieejamie iekšējie resursi.

**IZM – Izdevumu analīze sociālās korekcijas izglītības iestādes “Naukšēni” finansēšanā**

Ņemot vērā informatīvajā ziņojumā “Par valsts budžeta izdevumu pārskatīšanas 2017., 2018. un 2019.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2017., 2018. un 2019.gadam” un likumprojekta “Par valsts budžetu 2017.gadam” izstrādes procesā” konstatēto attiecībā uz valsts budžeta līdzekļu izlietojumu sociālās korekcijas izglītības iestādē “Naukšēni”, šī gada izdevumu pārskatīšanas kontekstā tika veikta minētās informācijas aktualizēšana. Šobrīd analizējot valsts budžeta izdevumu attiecību (Izglītības un zinātnes ministrijas valsts budžeta apakšprogramma 01.03.00 “Sociālās korekcijas izglītības iestāde”) pret izglītojamo skaitu sociālās korekcijas izglītības iestādē “Naukšēni”, tika secināts, ka sociālās korekcijas izglītības iestādes “Naukšēni” nodrošinātais finansējums laika periodā no 2013. līdz 2018.gadam veido situāciju, ka vidējie izdevumi uz 1 izglītojamo gadā sasniedz 33 829 *euro*. Lai arī izglītības iestāde ir sociālās korekcijas iestāde, kurā izglītojamiem nepieciešams nodrošināt īpašus apstākļus, tomēr izmaksas uz vienu izglītojamo ir vērtējamas kā ļoti augstas, tādā veidā rosinot diskutēt, vai piešķirtie līdzekļi tiek izmantoti racionāli.

Attēls Nr. 42

**Izdevumi un izglītojamo skaits sociālās korekcijas izglītības iestādes “Naukšēni”** [[50]](#footnote-50)

Izdevumu izvērtēšanas procesā, turpinot pārskatīt sociālās korekcijas izglītības iestādes “Naukšēni” izmaksu attiecību pret izglītojamo skaitu, secināms, ka kopš 2016.gada kopējais izmaksu apjoms uz 1 izglītojamo gadā nav samazinājies, gluži pretēji, tas ir pieaudzis par 7 483 *euro*. Aprēķins veikts, balstoties uz Valsts izglītības informācijas sistēmā un Valsts kases mājas lapā pieejamajiem datiem. 2018.gadā plānotais izglītojamo skaits ir norādīts atbilstoši IZM sniegtajai informācijai.

**ZM – finansējums Pārtikas un veterinārajam dienestam robežkontroles robežšķērsošanas vietā “Vientuļi” nomas maksas un uzturēšanas izdevumiem**

ZM, lai efektīvi un lietderīgi izmatotu PVD robežkontroles robežšķērsošanas vietā “Vientuļi” modernizācijas projekta nodrošināšanai piešķirto valsts budžeta līdzekļu izmantošanu un nodrošinātu prasībām atbilstošu kontroles punktu „Grebņeva”, „Pāternieki” un „Silene” uzturēšanu un veicinātu starptautisko tirdzniecību, sagatavoja MK sēdes protokollēmuma[[51]](#footnote-51) ietvaros paredzēto izdevumu precizēšanu, daļu no PVD piešķirtā finansējuma robežšķērsošanas vietas “Vientuļi” uzturēšanai 78 850 *euro* apmērā 2018. gadā un turpmākajos gados izmantot nomas maksas un papildu maksājumu segšanai, kā arī apkures izmaksu segšanai citos robežkontroles punktos. Brīvie resursi radušies uz uzturēšanas izmaksu ietaupījuma rēķina un no ieplānotajiem izdevumiem precēm, kas nav nepieciešami plānotajā apmērā. Attiecīgi ZM ir konstatēti iekšējie resursi **78 850 *euro* apmērā ik gadu,** kas atbilstoši MK 2018.gada 11.septembra sēdē (prot. Nr. 42, 32.§) lemtajam ir novirzīti citiem mērķiem.


**SM – Autoceļu lietošanas nodeva**

MK 2016.gada 31.maijā (prot. Nr.26, 39.§ 6.13.apakšpunkts) uzdeva SM veikt nepieciešamos pasākumus, lai nodrošinātu plānoto ieņēmumu no Autoceļu lietošanas nodevas (turpmāk – ALN) izpildi 2016., 2017. un 2018.gadā 25 milj. *euro* apmērā ik gadu, tādējādi nodrošinot finansēšanas avotu valsts budžeta izdevumiem valsts autoceļu pārvaldīšanai, uzturēšanai un atjaunošanai (SM budžeta apakšprogrammas 23.06.00 “Valsts autoceļu uzturēšana un atjaunošana” un 23.07.00 “Valsta autoceļu pārvaldīšana”). Vienlaikus, ja ALN ieņēmumu izpilde netiek nodrošināta plānotajā apmērā, tad SM tika uzdots sagatavot un iesniegt izskatīšanā MK priekšlikumus par atbilstošo valsts budžeta izdevumu samazināšanu 2017. un 2018.gadam, ņemot vērā plānoto ieņēmumu faktiskās izpildes tendences.

2015.gadā ieņēmumu izpilde no ALN bija 17,3 milj. *euro*, kas ir 70,8% no plāna, 2016.gadā – 18,3 milj. *euro*, kas ir 73,3 % no plāna, 2017.gadā – 24,9 milj. *euro*, kas ir 89,8 % no plāna. 2018.gada 7 mēnešos ALN ir iekasēta 16,0 milj. *euro*, kas, lai arī ir par 11,4 % vairāk nekā 2017.gada 7 mēnešos, tomēr ir tikai 49,1 % no 2018.gada ieņēmumu plāna.

Attēls Nr. 43

**Autoceļu lietošanas nodeva, milj. *euro***



Saskaņā ar SM sniegto informāciju, lai uzlabotu ALN ieņēmumu prognozēšanu, VAS “Latvijas Valsts ceļi” kā plānošanas elementu izvērtē arī satiksmes intensitātes vidējos rādītājus, šie rādītāji tiek lietoti, lai apstiprinātu tendences ALN ieņēmumu pieaugumam vai kritumam. Par pamatu ALN ieņēmumu prognozēšanai tiek ņemti vērā iepriekšējā gada ALN ikmēneša ieņēmumi, un atbilstoši tā brīža politiski ekonomiskajām tendencēm tiek lietots prognožu koeficients.

Vienlaikus ir pieņemti grozījumi ALN likumā, kas atvieglo ALN samaksas kontroles mehānismu, proti, no 2018.gada 1.janvāra ir pienākums maksāt ALN arī par transportlīdzekļiem, kas nav paredzēti kravu autopārvadājumiem (jeb par kravas speciālajiem transportlīdzekļiem (piemēram, kravas darbnīcu, kravas laboratoriju) atbilstoši LVS 87:1997 “Transportlīdzekļu tipi un to definīcijas”), līdz ar to tiek atvieglota VP veiktā kontrole un kontroles, izmantojot automātiskās kontroles ierīces, neapturot transportlīdzekli, ieviešana nākotnē.

Lai arī 2017.gadā ieņēmumu izpilde nesasniedza ieņēmumu plānu un, pamatojoties uz 2018.gada 9 mēnešu faktiskajiem ieņēmumiem, Satiksmes ministrijas vērtējumā 2018.gada ieņēmumi sasniegs 27,6 milj. *euro*, kas ir mazāk nekā plānots, tomēr SM nav sniegusi priekšlikumus valsts budžeta izdevumu samazinājumam valsts autoceļu pārvaldīšanai, uzturēšanai un atjaunošanai, jo SM ieskatā tiek veikti visi nepieciešamie pasākumi, lai ALN ieņēmumu plānu turpmākos gados izpildītu pilnā apmērā, norādot, ka ieņēmumu pieaugums attiecībā pret iepriekšējiem gadiem ir saistīts ar nemitīgi pieaugošu smagā autotransporta satiksmes intensitāti uz valsts galvenajiem autoceļiem, paredzot, ka 2019.gadā intensitāte turpinās pieaugt par vismaz 10%, 2020.gadā par 7% un 2021.gadā vēl par 5%. Turklāt SM ir iesniegusi FM jaunas ALN ieņēmumu prognozes, paredzot ieņēmumu palielinājumu 2020. un 2021.gadā (Attēls Nr. 43).

Papildus VAS “Latvijas Valsts ceļi” 2017.gada beigās uzsāka pilotprojektu ar mērķi identificēt to valsts autoceļu lietotāju īpatsvaru, kas nemaksā ALN. Pilotprojekts īstenots laika periodā no 2017.gada 14.decembra līdz 2018.gada 15.jūnijam. Minētais pilotprojekts, izmantojot tehniskos līdzekļus, tika veikts divās vietās (uz valsts galvenā autoceļa A6 (Rīga-Daugavpils-Krāslava-Baltkrievijas robeža (Pāternieki)) un valsts galvenā autoceļa A13 (Krievijas robeža (Grebņeva)-Rēzekne-Daugavpils-Lietuvas robeža (Medumi)). Pilotprojekta laikā, pārbaudot visus konkrētajās vietās izbraukušos transportlīdzekļus, ir konstatēts, ka 16 % transportlīdzekļu, kas ir ALN maksātāju subjekti, nav samaksājuši ALN par valsts galveno un reģionālo autoceļu lietošanu. Attiecinot iegūtos rezultātus uz visu transporta intensitāti valsts galvenajos autoceļos, secināms, ka valsts budžetā netiek iekasēti vidēji 0,34 milj. *euro* mēnesī jeb 4,08 milj. *euro* gadā. Valsts nodevas neiekasēšana šādā apjomā ir galvenais iemesls tam, ka netiek izpildīts ALN ieņēmumu plāns 2018.gadam.

Lai uzlabotu ALN iekasēšanu VAS “Latvijas Valsts ceļi” vēl 2018.gadā uzsāks ALN samaksas kontroles pilotprojekta 2.kārtu, kura tikts izstrādāta integrācija ar Ceļu Satiksmes Drošības Direkcijas rīcībā esošo sistēmu, lai varētu nodot informāciju Valsts policijai administratīvo pārkāpumu protokolu sagatavošanai. Savukārt pēc izstrādes un integrācijas pabeigšanas (2018. gada decembra mēnesī) 12 mēnešu garā periodā paredzēts veikt ALN samaksas uzraudzību ar tehniskajiem līdzekļiem un administratīvo sodu piemērošanu pārkāpumu izdarītājiem. ALN samaksas kontroles pilotprojekta 2.kārtas ietvaros divās vietās uz valsts galvenajiem autoceļiem plānots izmantot iekārtas, ar kurām var veikt ALN apmaksas uzraudzību un kontroli, pārkāpējiem sastādot administratīvo pārkāpumu protokolus līdzīgi kā par atļautā braukšanas ātruma pārkāpumiem, tādējādi sekmējot ALN iekasēšanu. Realizējot minētos papildus kontroles pasākumus būtu iespējams palielināt ALN maksātāju skaitu, 2019.gada nogalē tam sasniedzot 90-93%. Ņemot vērā paredzamo transporta intensitātes pieaugumu un papildus paredzētos kontroles pasākumus, 2019.gadā būtu iespējams nodrošināt ALN ieņēmumu izpildi 32,6 milj. *euro* apmērā.

Ņemot vērā iepriekš minēto, FM uzskata, ka SM jāturpina visi nepieciešamie pasākumi, lai nodrošinātu ALN ieņēmumu izpildi 2019.gadā un turpmāk atbilstoši plānotajam apmēram.

**LM – 05.03.00 “Aprūpe valsts sociālās aprūpes institūcijās”**

LM informējusi[[52]](#footnote-52)9, ka 2016.gada 1.oktobrī tika slēgta valsts sociālās aprūpes centra “Vidzeme” filiāle “Allaži” (turpmāk – VSAC “Allaži”), kā rezultātā atbilstoši LM iniciatīvai 2017.gadā un 2018.gadā tam paredzēto finansējumu bija iespējams novirzīt citu pasākumu īstenošanai. VSAC “Allaži” bija izveidotas 97,5 amata vietas un plānots finansējums atlīdzībai 752 893 *euro* apmērā. Pēc VSAC “Allaži” slēgšanas 16 amata vietas un finansējums 203 077 *euro* apmērā tika pārdalīts citām filiālēm un citiem valsts sociālās aprūpes centriem pakalpojuma kvalitātes uzlabošanai, savukārt 81,5 amata vietas netika aizpildītas.

2017.gadā atbilstoši FM 01.08.2017. rīkojumam Nr.331 tika veikta līdzekļu pārdale no pamatbudžeta apakšprogrammas 05.03.00 “Aprūpe valsts sociālās aprūpes institūcijās”, samazinot izdevumus precēm un pakalpojumiem 79 156 euro apmērā, uz apakšprogrammu 05.62.00 “Invaliditātes ekspertīžu nodrošināšana”, palielinot izdevumus precēm un pakalpojumiem 79 156 euro apmērā, lai nodrošinātu VDEĀK funkciju izpildei nepieciešamo tehniskā risinājuma iegādi.

Kā arī 2017.gadā atbilstoši FM 2017.gada 09. oktobra rīkojumam Nr.425 tika veikta līdzekļu pārdale no pamatbudžeta apakšprogrammas 05.03.00 “Aprūpe valsts sociālās aprūpes institūcijās”, samazinot izdevumus atlīdzībai 150 000 *euro* apmērā, uz apakšprogrammu 05.62.00 "Invaliditātes ekspertīžu nodrošināšana", palielinot izdevumus atlīdzībai 150 000 *euro* apmērā, lai VDEĀK, risinot invaliditātes ekspertīžu rindu problēmas, nodrošinātu samaksu par papildu darbu ārstiem ekspertiem invaliditātes ekspertīžu veikšanai.

2018.gadā atbilstoši FM 2018. gada 24. jūlija rīkojumam Nr.257 tika veikta līdzekļu pārdale pamatbudžeta apakšprogrammas 05.03.00 “Aprūpe valsts sociālās aprūpes institūcijās” ietvaros starp izdevumu kodiem atbilstoši ekonomiskajām kategorijām, samazinot izdevumus atlīdzībai 311 770 *euro* apmērā un palielinot izdevumus precēm un pakalpojumiem 266 770 *euro* apmērā, lai nodrošinātu valsts sociālās aprūpes centra “Rīga” (turpmāk – VSAC “Rīga”) infrastruktūras sakārtošanu, un izdevumus pamatkapitāla veidošanai 45 000 euro apmērā, lai nodrošinātu 16-vietīga mikroautobusa iegādi pakalpojuma nodrošināšanai VSAC “Rīga”.

Vienlaikus LM informē, ka 2018.gadā, ir samazinājušies pašu ieņēmumi saistībā ar ieņēmumu no klientu pensijām samazinājumu, attiecīgi arī izdevumi precēm un pakalpojumiem, jo nebija finanšu seguma, līdz ar to, lai segtu klientu tiešo izdevumu palielināšanos (ēdināšanas izdevumu un citu tiešo klientu uzturēšanas izdevumu pieauguma segšanai), resursu ietaupījums no VSAC "Allaži" reorganizācijas izdevumiem atlīdzībai 238 046 *euro* apmērā tika pārplānots izdevumiem precēm un pakalpojumiem.

Ņemot vērā pārdalāmā finansējuma apmēru 2018.gadā, plānojams, ka **2019.-2021.gadā** ik gadu finansējums **549 816 *euro*** apmērā novirzāms LM aktuālāku pasākumu īstenošanai, vienlaikus samazinot 81,5 amata vietas, kā arī pārskatot plānoto ieņēmumu no maksas pakalpojumiem un citu pašu ieņēmumu un tiem atbilstošo izdevumu apmēru 2019.gadam un turpmākajiem gadiem.

Atbilstoši LM sniegtajai informācijai 2019.gadā finansējumu 158 000 *euro* apmērā plānots novirzīt 2018.gadā uzsāktā prioritārā pasākuma “Alternatīvo ģimenes aprūpes formu attīstība” ietvaros Aizgādnības informācijas sistēmas izveides pabeigšanai un finansējumu 121 451 *euro* apmērā VSAC “Zemgale” filiāle “Ķīši” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” projekta “VSAC Zemgale filiāles Ķīši ēkas siltināšana” neattiecināmo izdevumu segšanai. 2019.-2021.gadā ik gadu plānotais finansējums 249 816 *euro* apmērā tiks pārplānots izdevumiem precēm un pakalpojumiem (minētajam nav nepieciešama EKK pārplānošana (resursu no pašu ieņēmumiem samazinājums tika attiecināts uz izdevumiem atlīdzībai (neizpilde)), lai nodrošinātu ēdināšanas izdevumu un citu tiešo klientu uzturēšanas izdevumu (pārsvarā ēdināšanas izdevumu) pieauguma segšanu (palielinājumam 0,20 *euro* dienā uz 1 klientu) un finansējumu 20 549 *euro* plānots novirzīt uz LM pamatbudžeta apakšprogrammu 97.01.00 “Labklājības nozares vadība un politikas plānošana” valsts atbalsta pašvaldībām par sociālo pakalpojumu sniegšanu personas dzīvesvietā administrēšanai un uzraudzībai, vienlaikus pārdalot arī 1 amata vietu. Savukārt 2020.-2021.gadā ik gadu finansējumu 279 451 *euro* apmērā plānots novirzīt vienreizēju infrastruktūras sakārtošanas pasākumu nodrošināšanai VSAC. Līdz ar to LM uzskata, ka apakšprogrammā 05.03.00 “Aprūpe valsts sociālās aprūpes institūcijās” saistībā ar valsts sociālā aprūpes centra “Vidzeme” filiāles slēgšanu ir iespējams 2019. – 2021.gadam ik gadu finansējumu 300 000 euro apmērā pārdalīt citiem mērķiem, vienlaikus samazinot 42 amata vietas.

Vienlaikus jāatzīmē, ka LM, gadījumā, ja finansējums būs nepieciešams valsts atbalsta pārejai no ilgstošas sociālās aprūpes institūcijām uz pastāvīgu dzīvi pašvaldībās ieviešanai personām, kuras 9.2.2.specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1.pasākuma "Deinstitucionalizācija" ietvaros būs pārgājušas no valsts ilgstošas aprūpes institūcijas uz dzīvi sabiedrībā, ko daļēji ir plānots segt no valsts sociālās aprūpes centru reorganizācijas ietaupītajiem līdzekļiem pamatbudžeta apakšprogrammas 05.03.00 “Aprūpe valsts sociālās aprūpes institūcijās” ietvaros, iesniegs priekšlikumus apropriācijas pārdalei starp izdevumu kodiem atbilstoši ekonomiskajām kategorijām.

**LM – 20.00.00 “Valsts sociālie pabalsti un izdienas pensijas” un speciālais budžets**


Izdevumu izvērtēšanas ietvaros tika analizēta LM pamatbudžeta programmas 20.00.00 “Valsts sociālie pabalsti un izdienas pensijas” plānoto izdevumu izpilde un secināts, ka 2015., 2016. un 2017.gadā ir ievērojama apmēra sākotnēji plānoto izdevumu neapguve (Attēls Nr. 44):

* 2015.gadā faktiski ir izlietoti līdzekļi 432,3 milj. *euro* apmērā, kas salīdzinājumā ar 2015.gada sākotnēji plānoto izdevumu apmēru (442,1 milj. *euro*) veido neizpildi **9,7 milj. *euro*** apmērā jeb 2,2 %,
* 2016.gadā faktiski ir izlietoti līdzekļi 435,1 milj. *euro* apmērā, kas salīdzinājumā ar 2016.gada sākotnēji plānoto izdevumu apmēru (447,2 milj. *euro*) veido neizpildi **12,2 milj. *euro*** apmērā jeb 2,7 %
* 2017.gadā faktiski ir izlietoti līdzekļi 440,0 milj. *euro* apmērā, kas salīdzinājumā ar 2017.gada sākotnēji plānoto izdevumu apmēru (446,7 milj. *euro*) veido neizpildi **6,8 milj. *euro*** apmērā jeb 1,5 %.

Analizējot 2015., 2016. un 2017.gada faktiski izlietotos līdzekļus pret attiecīgā gada precizēto plānu, secināts, ka 2015.gadā veidojas izdevumu neizpilde 5,8 milj. *euro* apmērā (1,3 %), savukārt 2016.gadā – 4,3 milj. *euro* apmērā (1,0 %) un 2017.gadā – 3,3 milj. *euro* apmērā (0,7 %).

Attēls Nr. 44

**Labklājības ministrijas pamatbudžeta programmas 20.00.00 “Valsts sociālie pabalsti un izdienas pensijas” izdevumu neapguve**



\*2015.gada laikā 4,0 milj. *euro* tika pārdalīti citiem mērķiem

2016.gada laikā 7,8 milj. *euro* tika pārdalīti citiem mērķiem


2017.gada laikā 3,5 milj. *euro* tika pārdalīti citiem mērķiem

Vislielākā sākotnēji plānoto izdevumu neapguve ir apakšprogrammā 20.01.00 “Valsts sociālie pabalsti”, kas 2015.gadā veido izdevumu neizpildi 4,9 milj. *euro* apmērā, savukārt 2016.gadā – 7,1 milj. *euro* apmērā un 2017.gadā – 8,3 milj. *euro* apmērā. Analizējot izdevumu sociālajiem pabalstiem neizpildi sadalījumā pa pabalstu veidiem, tika secināts, ka lielākā izdevumu neizpilde veidojas izdevumiem bērna kopšanas pabalstiem, kas 2015.gadā veidoja neizpildi 5,0 milj. *euro* apmērā, savukārt 2016.gadā – 4,3 milj. *euro* apmērā un 2017.gadā – 2,4 milj. *euro* apmērā. Vienlaikus lielākās neizpildes 2017.gadā veidojās izdevumiem bērna piedzimšanas pabalstiem 1,1 milj. *euro* apmērā un izdevumiem pabalstiem aizbildnim par bērna uzturēšanu 2,9 milj. *euro* apmērā, jo faktiskie pabalstu vidējie apmēri un saņēmēju skaits nesasniedza plānoto.

Vienlaikus tika analizēta valsts sociālās apdrošināšanas speciālā budžeta plānoto izdevumu izpilde un secināts, ka 2017.gadā ir ievērojama apmēra sākotnēji plānoto izdevumu neapguve. 2017.gadā faktiski ir izlietoti līdzekļi 2 390,4 milj. *euro* apmērā, kas salīdzinājumā ar 2017.gada precizēto plānu (2 420,9 milj. *euro*) **veido neizpildi 30,6 milj. *euro* jeb 1,3 %** (Tabula Nr. 30**)**.

Analizējot izdevumu sociālajiem pabalstiem neizpildi sadalījumā pa pabalstu veidiem, tika secināts, ka lielākā neizpilde veidojās izdevumiem slimības pabalstiem 10,6 milj. *euro* apmērā, jo pabalsta faktiskais vidējais apmērs nesasniedza plānoto, izdevumiem bezdarbnieka pabalstiem 8,9 milj. *euro* apmērā, jo faktiskais pabalsta saņēmēju skaits nesasniedza plānoto, kā arī izdevumiem maternitātes pabalstiem 5,7 milj. *euro* apmērā un vecāku pabalstiem 4,3 milj. *euro* apmērā, jo pabalstu faktiskie vidējie apmēri un pabalstu saņēmēju skaits nesasniedza plānoto.

Tabula Nr. 30

**Valsts sociālās apdrošināšanas speciālā budžeta izdevumu neapguve 2017.gadā** 

Vienlaikus jāatzīmē, ka atbilstoši LM sniegtajai informācijai[[53]](#footnote-53), analizējot 2018.gada sešu mēnešu izpildes datus, tiek prognozēts, ka gada beigās varētu veidoties izdevumu sociālajiem pabalstiem **neapguve 36,0 milj. *euro* apmērā**, tai skaitā izdevumiem slimības pabalstiem 15,0 milj. *euro* apmērā, vecāku pabalstiem 10,0 milj. *euro* apmērā, bezdarbnieka pabalstiem 6,0 milj. *euro* apmērā un maternitātes pabalstiem 5,0 milj. *euro* apmērā.

Ņemot vērā plānoto izdevumu neapguves tendences, nepieciešams uzlabot LM minētās programmas un speciālā budžeta izdevumu plānošanu, lai turpmāk, plānojot gadskārtējo likumu par valsts budžetu, netiktu nelietderīgi aizņemta fiskālā telpa, tādējādi atvēlot finanšu līdzekļus citu valstiski svarīgu pasākumu īstenošanai.

LM, komentējot budžeta neapguvi, vērš uzmanību, ka augstāk minēto sociālo pabalstu izmaksai izlietoti gandrīz 3 miljardi *euro*, kas ir 1/3 daļa no valsts budžeta kopizdevumiem, kā rezultātā novirze no plāna 1 – 2 % apmērā (kas procentuāli ir ļoti maza novirze) veido ievērojamu summu. Vienlaikus LM vēlas atzīmēt, ka budžeta rādītāji, kas ietekmē izmaksu (saņēmēju skaits un pakalpojuma vidējais apmērs), ir ļoti mainīgi, jo to vērtību ietekmē daudzi grūti prognozējami faktori, tostarp, cilvēku izvēle un uzvedība. Līdz ar to, lai mazinātu risku pabalstu izmaksas nepārtrauktībai, sociālo pabalstu izmaksu nevar plānot, neparedzot pieaugumu, jo pieaugums ir arī faktiski.

Piemēram, attiecībā uz LM pamatbudžeta programmu 20.00.00 „Valsts sociālie pabalsti un izdienas pensijas” – lielākā izdevumu neapguve ir saistīta ar demogrāfijas tendencēm saistītajos pabalstos. Ņemot vērā to, ka valstī nav attīstīta profesionāla prognozēšana demogrāfijas jomā un LM savās prognozēs vadās pēc faktiskajām tendencēm, kā arī to, ka demogrāfijas politikas regulāra uzlabošanās pozitīvi ietekmētu potenciālās mērķa grupas uzvedību, kas diemžēl var arī nerealizēties, vienmēr attiecībā uz šiem pabalstiem pastāv neapguves/vai līdzekļu iztrūkuma riski.

Savukārt attiecībā uz speciālo budžetu – arī maternitātes un vecāku pabalstiem pastāv iepriekš minētie riski, kas saistīti ar dzimstības tendencēm, bet attiecībā uz slimības pabalstiem – pārsvarā neapguves/pārapguves risku rada gan cilvēku uzvedība/izvēle, saslimstības un to intensitāte, gan ekonomiskā situācija, iemaksu algu attīstība un iemaksu algu saņēmēju struktūras izmaiņu tendences, u.c.. Izdevumu neapguvi attiecībā uz bezdarbnieka pabalstu izmaksu šogad veicinājis kontingenta straujais samazinājums, kas izskaidrojams ar kopējā darbaspēka deficītu. Plānojot bezdarbnieka pabalsta saņēmēju kontingentu, vienmēr tiek izmantotas FM prognozes par reģistrēto bezdarba līmeni valstī. LM vērš uzmanību uz to, ka arī FM prognozēs veidojās novirzes (piemēram, FM plānoto reģistrētā bezdarba līmeni salīdzinājumā ar faktisko, kas attiecīgi ietekmē kontingentu un rada līdzekļu neapguvi/pārapguvi bezdarbnieka pabalstu izdevumos (piemēram, 2018.gada budžets tika plānots atbilstoši 2017.gada jūlijā FM sniegtajām prognozēm – t.sk. reģistrētais bezdarba līmenis (gada vidējais), % no ekonomiski aktīviem iedzīvotājiem 2018.gadā tika prognozēts 7,4 %, savukārt šī gada februārī FM sniegtā prognoze 2018.gadam ir jau samazinājusies uz 6,8 %. Ņemot vērā minēto, LM piekrīt, ka prognozēšana nav ideāla, bet ir jāsaprot, ka jebkurās prognozēs ir objektīvas novirzes, ko ievieš faktori, kurus nevar precīzi prognozēt, un cilvēka uzvedības modelis ir viens no tiem (tas ir galvenais novirzes cēlonis LM kontekstā), līdz ar to LM nevar piekrist, ka tikai LM ir jāuzlabo plānošana, un uzskata, ka novirzes 2% apmērā pret plānoto, pie tik daudz mainīgiem faktoriem, nav uzskatāmas par neatbilstošu plānošanu.“

**VARAM – izdevumi Emisiju kvotu izsolīšanas instrumenta administrēšanai un projektiem**


MK 2016.gada 31.maijā (prot. Nr.26, 39.§, 6.18., 6.19.apakšpunkts) uzdeva VARAM nodrošināt, ka turpmāk Emisiju kvotu izsolīšanas instrumenta (turpmāk – EKII) projektiem izdevumi VARAM budžetā tiek plānoti atbilstoši faktiski apstiprināto projektu naudas plūsmu prognozēm, nepieciešamības gadījumā budžeta izpildes laikā papildu nepieciešamos finanšu līdzekļus pieprasot no budžeta resora “74.Gadskārtējā valsts budžeta izpildes procesā pārdalāmais finansējums” budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk 80.00.00 programma), kā arī ar šo lēmumu tika veiktas līdzekļu pārdales, samazinot izdevumu VARAM budžeta apakšprogrammās 33.01.00 “Emisijas kvotu izsolīšanas instrumenta administrācija” (turpmāk – 33.01.00 apakšprogramma) un 33.02.00 “Emisijas kvotu izsolīšanas instrumenta projekti” (turpmāk – 33.02.00 apakšprogramma).

Minētajās apakšprogrammās finansējums tiek paredzēts EKII administrēšanai un projektu ieviešanai atbilstoši likuma “Par piesārņojumu” 32.2 panta 44 daļai.

Kā jau tika norādīts 2016.gadā veiktās izdevumu pārskatīšanas ietvaros, 33.01.00 apakšprogrammas izdevumu plāns laika periodā no 2013. līdz 2015.gadam bija būtiski liekāks nekā faktiski EKII administrēšanai nepieciešamie izdevumi, attiecīgi 2017.gadā un turpmāk gados tas tika samazināts un noteikts 2016.gada izdevumu plāna apmērā. Tomēr arī izdevumu izpilde 2016. un 2017.gadā norāda, ka 33.01.00 apakšprogrammas izdevumu plāns būtiski pārsniedz faktiski nepieciešamo izdevumu apmēru, kā rezultātā 2016.gadā daļa apropriācijas tika pārdalīta citiem mērķiem, savukārt 2017.gadā faktiski veiktie izdevumi bija 30,4 % apmērā no gada plāna. Turklāt arī šīs apakšprogrammas izpildes rādītāji līdz 2018.gada 31.jūlijam norāda, ka izdevumu plāns netiks apgūts pilnā apmērā, jo 7 mēnešu izpilde ir 27,2 % apmērā no gada plāna. Attiecīgi FM uzskata, ka šobrīd būtu jānovērtē optimāli sagaidāmā izpilde, un attiecīgi jāprecizē 33.01.00 apakšprogrammas plāns 2019., 2020. un 2021.gadam. Arī Valsts kontrole veiktajā revīzijā “Vai Vides aizsardzības un reģionālās attīstības ministrijas administrētie klimata pārmaiņu samazināšanai paredzētie līdzekļi tiek plānoti un izlietoti efektīvi un atbilstoši normatīvo aktu prasībām?”[[54]](#footnote-54) ir norādījusi, par nepieciešamību pārskatīt EKII finanšu līdzekļu plānošanu, jo tika konstatēti ievērojami finansējuma atlikumi, kas iepriekš tika pārdalīti citiem mērķiem. FM vērtējumā, ja 2018.gada 7 mēnešos faktisko izdevumu apmērs ir 200 322 *euro*, attiecīgi veidojot izdevumu apmēru mēnesī 28 617 *euro* apmērā, tad aprēķinot sagaidāmo izpildi 12 mēnešos, nepieciešamais finansējums 33.01.00 apakšprogrammā būtu 343 409 *euro*. Ievērojot, ka 33.01.00 apakšprogrammas šobrīd apstiprinātais izdevumu plāns ik gadu ir 737 156 *euro*, tad pieņemot, ka sagaidāmā izpilde nepārsniegtu 343 409 *euro* gadā, veidojas potenciāli brīvais finansējums 393 747 *euro* apmērā gadā.

Attēls Nr. 45

**Emisijas kvotu izsolīšanas instrumenta administrācija**, tūkst. *euro*




Ņemot vērā minēto, uzskatām, ka ir precizējams VARAM 33.01.00 apakšprogrammas izdevumu plāns 2019., 2020. un 2021.gadam, samazinot to ik gadu par 393 747 *euro* apmērā, un pārdalot tos uz 80.00.00 programmu. Nepieciešamības gadījumā VARAM papildu finansējumu 33.01.00 apakšprogrammā pieprasīt no 80.00.00 programmas, kā to jau šobrīd paredz normatīvie akti. Saskaņā ar likumā “Par valsts budžetu 2018.gadam” noteikto, 2018.gadā 33.01.00 apakšprogrammā plānotos izdevumu nevar pārdalīt uz citiem izdevumiem, bet var atgriezt 80.00.00 programmā.

Vienlaikus 2016.gadā veiktās izdevumu pārskatīšanas ietvaros arī attiecībā uz 33.02.00 apakšprogrammu, kurā tiek plānots finansējums EKII projektu īstenošanai, tika secināts, ka izdevumu plāns būtiski pārsniedz faktiski nepieciešamo izdevumu apmēru, kā rezultātā tas tika pārdalīts citiem mērķiem, attiecīgi tika noteikts, ka finansējums VARAM budžetā plānojams tikai apstiprinātajiem projektiem un nepieciešamības gadījumā pieprasāms no 80.00.00 programmas. Tomēr pat ar šādu nosacījumu 2016.gadā faktiski veiktie izdevumi nesasniedza to izdevumu plānu, kas tika precizēts pēc izdevumu pārdales no 80.00.00 gada sākumā, jo bija notikušas novirzes apstiprināto EKII projektu ieviešanas grafikos. No tā var secināt, ka pirms finansējuma pieprasīšanas no 80.00.00 programmas VARAM ir nepieciešams veikt rūpīgāku analīzi par projektu ieviešanas gaitu, lai neveidotos 2016.gadā konstatētā situācija, ka gada sākumā no 80.00.00 programmas pieprasītais finansējums atlikušos gada laikā faktiski nebija nepieciešams.

Attēls Nr. 46

**Emisijas kvotu izsolīšanas instrumenta projekti**, milj. *euro*



2016.gadā tika uzsākti divi EKII projektu konkursi – “Siltumnīcefekta gāzu emisiju samazināšana – zema enerģijas patēriņa ēkas” un “Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos”, kuros tika apstiprināti projekti un attiecīgi ieplānoti izdevumi, tomēr projektu ieviešanas grafiki atpalika no sākotnēji plānotā, kas arī ietekmēja izdevumu plāna apguvi 2016. un 2017.gadā. 2018.gada III ir izsludināti jauni projektu konkursi – “Siltumnīcefekta gāzu emisiju samazināšana ar viedajām pilsētvides tehnoloģijām” un “Siltumnīcefekta gāzu emisiju samazināšana, attīstot enerģētiski pašpietiekamu ēku būvniecību”, kuru ietvaros pēc projektu apstiprināšanas, plānots veikt avansa maksājumus, attiecīgi ir sagaidāms, ka 2018.gadā izdevumu plāns tiks apgūts pilnā apmērā, it īpaši ņemot vērā to, ka 2018.gada 7 mēnešos izdevumu izpilde ir 61,6 % apmērā no gada izdevumu plāna.

Ņemot vērā visu iepriekš minēto, uzskatām, ka 33.02.00 apakšprogrammas finansējuma apmērs ir precizējams atbilstoši apstiprināto projektu ieviešanas aktuālajiem grafikiem un lai turpmākajos gados neveidotos problēmas ar izdevumu plāna apguvi VARAM nepieciešams pilnveidot EKII projektu administrēšanu un uzraudzību, stiprinot komunikāciju ar EKII projektu īstenotājiem, atbildīgi izvērtējot EKII projektu īstenotāju iesniegtās naudas plūsmas prognozes, pieņemot optimālāko scenāriju finansējuma apguvē.

**VARAM – Valsts akciju sabiedrības „Elektroniskie sakari” publisko maksas pakalpojumu cenrādis**

VARAM ir izstrādājusi MK noteikumu projektu “Valsts akciju sabiedrības “Elektroniskie sakari” publisko maksas pakalpojumu cenrādis”, lai izpildītu uzdevumu par nepieciešamību pārskatīt Valsts akciju sabiedrības “Elektroniskie sakari” (turpmāk – VAS ES) elektromagnētiskās saderības nodrošināšanas pakalpojumu tarifus. Ar jauno VAS ES maksas pakalpojumu cenrāža projektu paredzēts, ka lielākā daļa tarifu paliek nemainīgi, vai to izmaiņas ir nebūtiskas, tomēr veidojas atsevišķu tarifu samazinājums. VAS ES tarifu samazinājums neietekmē valsts budžeta ieņēmumus, jo VAS ES nav valsts budžeta iestāde, tomēr šis tarifu samazinājums rada ietaupījumu atsevišķās valsts budžeta iestādēs, kas ir šī maksas pakalpojuma izmantotājas.

Saskaņā ar minētā noteikumu projekta cenrādi un VAS ES prognozi maksājumi atsevišķām valsts budžeta iestādēm 2019.gadā un turpmāk būs mazāki par 3 991 *euro*, t.sk.:

* IeM Informācijas centram 2 589 *euro,*
* Aizsardzības ministrijai 1 402 *euro,* t.sk.
  + Nacionālo bruņoto spēku Nodrošinājuma pavēlniecības 1. reģionālais nodrošinājuma centram 572 *euro*,
  + Nacionālo bruņoto spēku Nodrošinājuma pavēlniecības 3. reģionālais nodrošinājuma centram 395 *euro,*
  + Nacionālo bruņoto spēku apvienotais štābam 390 *euro,*
  + Nacionālo bruņoto spēku Nodrošinājuma pavēlniecības 2. reģionālais nodrošinājuma centram 45 *euro*,

Ņemot vērā iepriekš minēto, IeM 2 589 *euro* un AiM 1 402 *euro* apmērā ik gadu ir attiecīgās ministrijas iekšējie resursi, kas novirzāmi citu prioritāšu segšanai.

### Izdevumu periodikas iegādei pārskatīšana

Izdevumu pārskatīšanas procesā tika veikta atsevišķu izdevumu veidu horizontāla analīze, t.i., tika pārskatīti preses abonēšanas izdevumi gan elektroniskā, gan drukātā formātā. FM nosūtīja anketu ministrijām un citām centrālām valsts iestādēm, lūdzot izvērtēt iestāžu izdevumus preses abonēšanai. Informācija tika analizēta tikai par tās preses abonēšanu, kas tiek izmantota pašas iestādes vajadzībām (t.i., nav iekļauta informācija par preses abonēšanu bibliotēku vajadzībām, ja bibliotēkas uzturēšana ietilpst iestādes funkcijās). Anketa tika izsūtīta 28 resoriem. CZK nav preses abonēšanas izdevumu.

FM vērtēja izdevumu apmēru visos resoros dinamikā - par periodu no 2017.gada līdz 2020.gadam, kur 2017.gadā analizēta faktiskā izpilde, bet 2018. - 2020.gadiem plāns. Izdevumi tika vērtēti valsts pamatfunkciju daļā. Dažu ministriju sākotnēji sniegtā informācija tika precizēta, jo anketas atbildēs bija iekļauta periodika bibliotēku vajadzībām, kā arī ārvalstu finanšu palīdzības instrumentu finansētie izdevumi. Ar ministrijām tika veiktas pārrunās vai sarakste, noskaidrojot atsevišķu paradumu iemeslus un periodikas izvērtēšanas kritērijus resorā.

Attēls Nr. 47


**Izdevumi preses abonēšanai 2017.g.-2020.g.**

Kopā izdevumi preses abonēšanai visos resoros 2017.gadā veidoja 0,7 milj. *euro*. Ļoti līdzvērtīgi tie ir plānoti arī 2018., 2019. un 2020. gadam (Attēls Nr. 47).

No citu centrālo valsts iestāžu izdevumiem preses iegādei, vislielākie izdevumi 2017.gadā ir KNAB (Attēls Nr. 48), taču turpmākajos gados tie ir būtiski samazināti (par aptuveni 25 000 *euro* gadā), kas skaidrojams ar to, ka KNAB turpmākajos gados atsakās no LETA monitoringa pakalpojuma. Kopumā vislielākie izdevumi ir Valsts prezidenta kancelejai 2017.gadā 25 986 *euro*, 2018.gadā – 24 198 *euro* un turpmākajos gados 28 065 *euro*. Vismazākie izdevumi ir SIF 2017.gadā 131 *euro*, turpmākajos gados 135 *euro*.

Attēls Nr. 48

**Neatkarīgo institūciju un centrālo valsts iestāžu izdevumi preses abonēšanai 2017.g.-2020.g.**

****

No visām ministrijām (Attēls Nr. 49) lielākie izdevumi 2017.gadā bija ĀM (68 634 *euro*), EM (64 970 *euro*) un FM (59 427 *euro*).

Attēls Nr. 49

**Ministriju izdevumi preses abonēšanai 2017.g.-2020.g.**

ĀM 2017. un 2018.gadā izdevumi vidēji ir 68 000 *euro*, bet 2019. un 2020.gadā parādās straujš kritums par aptuveni 24 000 *euro*, kas ir saistīts ar to, ka ministrija vēl nav pieņēmusi lēmumu par LETA pakalpojumu izmantošanu šajos gados un attiecīgi nav norādījusi plānotās summas.

Attēls Nr. 50

**Desmit visbiežāk abonēto** **preses izdevumu uzskaitījums 2017.g.-2020.g.**

Kopumā vidēji 2017.gadā tika veikti 1 313 preses izdevumu abonēšanas gadījumi, no tiem 990 drukātā formātā un 215 elektroniskā formātā, 48 drukātā formātā, bet kā bonuss arī elektroniskā formātā un 60 gan drukātā, gan elektroniskā. Abonētie preses izdevumi drukātajā formātā ir vairākumā, un ministrijas to izskaidro ar šādiem aspektiem:

* liela daļa no šiem preses izdevumiem nav pieejami elektroniskā formātā;
* abonējot elektroniski, var nebūt pieejami pilnīgi visi drukātajā formātā publicētie materiāli (piemēram, dažādi pielikumi);
* drukātais formāts ir ērtāks lietošanā un pieejamāks lielākam lietotāju lokam, tas ir vienmēr pieejams par komunikāciju atbildīgajā struktūrvienībā. Ir iespējams dalīties ar kolēģiem, izkopēt vai ieskenēt vajadzīgās publikācijas. Elektroniski abonētā prese pieejama tikai konkrētiem lietotājiem ar attiecīgi ievadāmām individuālām citiem neizplatāmām parolēm un lietotājvārdiem;
* drukāto formātu ir iespējams lasīt jebkurā vietā, kur nav interneta pieslēguma, kā arī ņemt līdzi darba izbraukumos (piemēram, vides inspektori utt.);
* drukātajā presē izvietotam materiālam piemīt loģisks, viegli identificējams un ātrai orientācijai atbilstošs izkārtojums;
* veicot abonēšanu, ministrijas izvērtē izdevīgākos piedāvājumus (tostarp iespēju abonēt drukātā un elektroniskā formātā komplektus, saņemt apjoma atlaides, saņemt atlaides citiem pakalpojumiem, piemēram, semināriem, utt.).

Biežāk abonētais žurnāls ir “Jurista Vārds”. Žurnāli “iFinanses” un “Bilance” tiek abonēti gandrīz vienādā skaitā, vidēji 50 abonēšanas gadījumu katram izdevumam (Attēls Nr. 50).

Attēls Nr. 51

**Desmit finansiālajā izteiksmē abonētākie preses izdevumi (izņemot LETA) 2017.g.-2020.g.**

Finansiāli ietilpīgākie preses abonēšanas izdevumi ir par žurnālu “Jurista vārds” 2017.gadā – aptuveni 16 000 *euro*, savukārt turpmākajos gados tas pieaudzis par nepilniem 2 000 *euro* gadā (Attēls Nr. 51). Savukārt, laikraksts “Dienas Bizness” 2017.gadā ir aptuveni 13 000 *euro*, bet turpmākajos gados samazinās par nepilniem 3 000 *euro*. Preses abonēšanas izdevumi par laikrakstu “Latvijas Avīze” ir vidēji 9 000 *euro* gadā. Jāatzīmē, ka šajā attēlā nav uzrādīti dati par LETA pakalpojuma izmantošanas izdevumiem.

Abonēto preses izdevumu klāsts ir ļoti daudzveidīgs, ņemot vērā ministrijas vai tās padotības iestāžu darbības specifiku. Piemēram, Patērētāju tiesību aizsardzības birojs abonē plašu klāstu ar laikrakstiem, īstenojot negodīgas komercprakses uzraudzības funkciju. Iestādes, kam struktūrvienības atrodas visā Latvijas teritorijā, abonē vietējos laikrakstus (PVD, tiesas, VID, Lauku atbalsta dienests un Valsts meža dienests), savukārt ārvalstu pārstāvniecības abonē ārvalstu laikrakstus, kas ir salīdzinoši dārgi (vēstniecības un LIAA pārstāvniecības). Ievērojama daļa iestāžu abonē vispārīga rakstura laikrakstus, kuros tiek ievietoti dažādi viedokļi un informācijas analīze par sabiedrībā notiekošām tēmām, kā arī laikrakstus iestāžu atbalsta funkciju veikšanai (grāmatvedība, juridiskais dienests utml.).

**Veicot analīzi iestāžu laikrakstu abonēšanas tendencēm un novērojot atšķirīgās prakses, ministrijas aicināmas izvērtēt šādus ieteikumus**:

* daudzas iestādes vienlaicīgi abonē laikrakstus, kas pārklājas pēc to satura. Tādā gadījumā būtu jāizvērtē nepieciešamība un turpmāk ieteicams abonēt tikai vienu no šiem laikrakstiem. Piemēram, tas būtu attiecināms uz “Bilance” un iFinanses, kā arī attiecībā uz juridiska rakstura preses izdevumiem, piemēram Jurista vārds un iTiesības;
* tiek abonēti vairāki līdzīga rakstura vispārizglītojošie preses izdevumi, vai arī tiek plaši abonēti laikraksti no viena novada. Ieteicams resoriem izvērtēt vai ir nepieciešams abonēt visus laikrakstus no viena novada, iespējas atteikties no kaut kā (no konkrēta laikraksta atteikties vispār vai samazināt abonējamo kopiju skaitu);
* atsevišķos gadījumos abonētiem laikrakstiem ir drīzāk izklaidējošs raksturs, un tos varētu uzskatīt par zemākās prioritātes laikrakstiem. Iestādēm būtu ieteicams izvērtēt un prioritizēt visus tās abonētos preses izdevumus un izvērtēt iespēju atteikties no zemākās prioritātes laikrakstiem;
* dažām iestādēm tika identificēti specifiskie gadījumi, kad var atteikties no periodikas iegādes (piemēram, Kompensējamo zāļu saraksts).

Pie visu iepriekš minēto ieteikumu īstenošanas ietaupījums uz vienu resoru gadā svārstītos līdz 761 *euro* gadā, savukārt budžetā kopā tie būtu 4 429 *euro* gadā.

Attēls Nr. 52

**Izdevumi par LETA pakalpojuma izmantošanu un par pārējās preses abonēšanu 2017.g.-2020.g.**

LETA pakalpojumu izmantošanas izmaksas 2017.gadā veido 66% no kopējiem preses abonēšanas izdevumiem, no 2018. līdz 2020.gadam – 68% (Attēls Nr. 52). SIF un CZK neizmanto LETA pakalpojumus. Šī pakalpojuma izmaksas no 2018.gada ir pieaugušas un tas izskaidrojams ar to, ka šāda veida pakalpojumu sniedz tikai viens uzņēmums valstī un ir izveidojusies monopola situācija. Ziņu aģentūra LETA vislielākā mērā nosaka to, par kādiem notikumiem Latvijā un ārvalstīs operatīvi un objektīvi uzzina ministrijas un to iestāžu darbinieki. Informācijas aprite, aktualitātes, jaunumi, mediju monitorings palīdz plānot un veidot ikdienas komunikāciju ar medijiem un sabiedrību kopumā. Tā ir platforma, kur iespējams paust ministriju viedokli par aktuāliem jautājumiem, kā arī operatīvi reaģēt uz melīgu vai nekorekti izplatītu informāciju publiskajā vidē. Publicētās ziņas/preses relīzes/viedokļi par ministriju aktualitātēm un jaunumiem veido secīgu ziņu pārpublicēšanu un citu mediju interesi no interneta portāliem, laikrakstiem, radio un TV kanāliem, tāpēc ziņu aģentūras pakalpojumi palīdz veidot publicitāti par ministrijām.

Attēls Nr. 53

**Ministriju un citu centrālo valsts iestāžu izdevumi par LETA pakalpojuma izmantošanu 2017. un 2018.gadā**

Vislielākie LETA pakalpojumu izdevumi 2018.gadā ir EM (13% no ministriju kopējiem LETA pakalpojumu izdevumiem), FM (12%) un KM (7%). Vidēji uz vienu ministriju ir 20 000 *euro* gadā par šo pakalpojumu izmantošanu.

Izvērtējot LETA pakalpojumu izdevumus, secināms, ka no valsts budžeta gadā par šo pakalpojumu tiek samaksāts pusmiljons *euro*, kas ir ievērojama summa. Sarunu laikā ar ministrijām tika identificētas iespējas pārskatīt šā pakalpojuma saņemšanas nosacījumus:

* izvērtēt LETA piedāvāto pakalpojumu paketi un izvēlēties tikai iestādei pašu nepieciešamāko pakalpojumu minimumu;
* izvērtēt iespējas par centralizētu iepirkuma veikšanu resora ietvaros;
* mediju monitoringa gadījumā būtu nepieciešams izvērtēt “atslēgas” vārdu klāstu, atbilstoši kuriem tiek atlasīta informācija, un iespēju robežās to samazināt.

Pieņemot, ka veicamā izvērtējuma rezultātā katrs resors varētu samazināt LETA pakalpojumu izdevumus par vidēji 10%, ietaupījums valsts budžetā varētu veidot 48 583 *euro* gadā (Tabula Nr. 31).

Tabula Nr. 31

**Ietaupījums pa resoriem no LETA pakalpojumu izdevumiem**

| Resors | 2018.gada plāns (*euro*) | Ietaupījums (10% no 2018.gada plāna), *euro* |
| --- | --- | --- |
| VPK | 18 135 | 1 814 |
| MK | 16 939 | 1 694 |
| KNAB | 11 701 | 1 170 |
| TB | 5 986 | 599 |
| SPRK | 10 527 | 1 053 |
| AiM | 17 957 | 1 796 |
| ĀM | 22 200 | 2 220 |
| EM | 66 407 | 6 641 |
| FM | 59 530 | 5 953 |
| IeM | 26 304 | 2 630 |
| IZM | 29 912 | 2 991 |
| ZM | 22 315 | 2 232 |
| SM | 16 065 | 1 607 |
| LM | 18 035 | 1 804 |
| TM | 19 794 | 1 979 |
| VARAM | 21 059 | 2 106 |
| KM | 37 235 | 3 723 |
| VKo | 11 330 | 1 133 |
| PKC | 7 594 | 759 |
| AT | 5 324 | 532 |
| VM | 25 260 | 2 526 |
| ST | 6 207 | 621 |
| Prokuratūra | 3 993 | 399 |
| CVK | 2 977 | 298 |
| RTV | 3 049 | 305 |
| **Kopā:** | **485 835** | **48 583** |


Sarunās ar FM ministrijas norādīja, ka pamatā katru gadu tiek veikta preses izdevumu abonēšanas pārskatīšana un abonēšanas izmaksu samazināšana, kur tas ir iespējams, izvērtējot abonētās preses formātu, eksemplāru skaitu un cenu, tādejādi saglabājot tikai pašu nepieciešamāko preses izdevumu abonēšanu. Izdevumu pārskatīšanas kontekstā tiek izteikts aicinājums ministrijām – veicot ikgadējo abonēto laikrakstu lietderības izvērtēšanu, ņemt vērā šajā sadaļā izteiktas rekomendācijas.

### Pilnveidota finansējuma plānošana

Veicot valsts budžeta izdevumu analīzi pa mēnešiem, tika pētīta ministriju tendence izlietot lielāko līdzekļu daļu pamatfunkcijām gada pēdējā mēnesī (Attēls Nr. 54). Šī tendence lielākoties gan var tikt skaidrota ar veiktajiem iepirkumiem un investīcijām. Atsevišķos gadījumos apjoms pieaug no ministrijas neatkarīgu iemeslu dēļ, jo nav bijis iespējams veikt iepirkumu laicīgi vai noslēgt līgumu ar piegādātāju. Tomēr jāatzīmē, ka ministrijas ir ieinteresētas, lai tiek izmantota visa valsts budžeta dotācija jeb nepaliek slēgtie budžeta asignējumi.

Attēls Nr. 54

**Ministriju (EKK2000, EKK5000) izdevumu analīze**



Analīzes pamatā tika izmantoti divi izdevumu EKK – Preces un pakalpojumi (EKK2000) un izdevumi pamatkapitāla veidošanai (EKK5000), kas tika skatīti pēdējo trīs gadu (2015., 2016. un 2017. gada) dinamikā pa mēnešiem, detalizētāk analizējot tieši decembra mēneša izdevumu īpatsvaru pret gada kopējiem izdevumiem. Korektu rezultātu iegūšanai, tika vērtēta tā attiecīgo izdevumu daļa, kura tiek finansēta no dotācijas no vispārējiem ieņēmumiem (pieņemot, ka šī daļa attiecīgajai izdevumu pozīcijai ir tāda pati, kā programmā kopuma). Lai izslēgtu viena gada īpašu gadījumu ietekmi tika izmantots triju gadu izdevumu trends kā arī izdevumu minimālā un maksimālā vērtība (Attēls Nr. 55).

Attēls Nr. 55

**Trenda korekcijas**

Pārskatīšanai netika pakļauts neatkarīgo institūciju budžets, AiM budžets, LM speciālais budžets. Atbilstoši ekspertu novērtējumam, tika izslēgtas programmas, kuras nevar tikt pakļautas pārskatīšanai šādu iemeslu dēļ (uzskaitīti biežāk konstatētie):

* Resursu avots ir pašu ieņēmumi;
* Programma satur klasificētus izdevumus;
* Terminēti/vienreizēji izdevumi;
* Twinning un citi projekti.

Aprēķinos attiecībā uz 2019. gadu, par pamatu tika ņemti MK 2019. gadam apstiprinātie bāzes izdevumi pārskatīšanai pakļautajām programmām un izstrādāti vairāki scenāriji, lai aprēķinātu potenciālo finansējumu, kas varētu tikt novirzīts citām prioritātēm.

Attēls Nr. 56

**Izstrādātie varianti izdevumu precēm un pakalpojumiem samazinājumam**

Attēls Nr. 57

**Izstrādātie varianti izdevumu pamatkapitāla veidošanai samazinājumam**

No izstrādātajiem scenārijiem tika izvēlēts reālistiskais (variants “R” attēlos augstāk), kas paredz, ka robežvērtība izdevumiem precēm un pakalpojumiem tiek noteikta 10% no kopējiem programmas gada izdevumiem, kas paredzēti precēm un pakalpojumiem un robežvērtība pamatkapitāla veidošanai tiek noteikta 20% no kopējiem programmas gada izdevumiem, kas paredzēti attiecīgajam mērķim. Ja resora programmas decembra izdevumi precēm un pakalpojumiem un/vai izdevumi pamatkapitāla veidošanai pārsniedz noteiktās robežvērtības, tad tiek uzskatīts, ka 50% no pārsnieguma daļas ir novirzāmi citu pasākumu īstenošanai kā resora iekšējais resurss. Pielietojot šo metodi, kopējie iekšējie resursi sasniedz 9,1 milj. *euro*.

Lai decembra izdevumu īpatsvars samazinātos un tiktu nodrošināta elastīgāka rīcība ar budžeta līdzekļiem saimnieciskā gada beigās, būtu nepieciešams izskatīt iespēju daļēji pārcelt uz nākamo saimniecisko gadu neizlietotos izdevumus, kuru resurss ir dotācija no vispārējiem ieņēmumiem. Piedāvātais risinājums līdzsvarotu finanšu resursu pieejamību ar iestādes darbības nodrošināšanas procesiem, veicinātu iestāžu vadītājus veikt ietaupījumus kārtējā gadā un mazinātu iestāžu tendenci veikt izdevumus lielākā apmērā saimnieciskā gada beigās.

Ņemot vērā augstāk minēto, tiek piedāvāts risinājums veikt grozījumus LBFV un citos saistītajos normatīvajos aktos, paredzot iespēju nākamajā saimnieciskajā gadā palielināt programmas/apakšprogrammas apropriāciju atsevišķās pozīcijās par iepriekšējā saimnieciskajā gadā attiecīgās programmas/apakšprogrammas pozīcijās neizlietoto asignējumu (kuru resurss bija dotācija no vispārējiem ieņēmumiem) apjomu, bet ne vairāk kā, piemēram, 5 % no šim pozīcijām iepriekšējā gadā sākotnēji plānotas apropriācijas. Šim mērķim būtu jārezervē finansējums valsts budžeta resorā “74. Gadskārtējā valsts budžeta izpildes procesā pārdalāmais finansējums”, piemēram paplašinot pašreizējās valsts budžeta programmas “Apropriācijas rezerve” tvērumu, vienlaicīgi liedzot iespēju pārdalīt resursus no minētās programmas citiem mērķiem, tādejādi neradot fiskālo ietekmi, jo prognozējamais pārceļamā finansējuma apmērs būtu vienāds ar paredzamo slēgto asignējumu apmēru. Ņemot vērā šīs ierosinātās izmaiņas neizlietoto asignējumu pārcelšanai, būtu jāprecizē arī esošā kārtība attiecībā uz atlikumu pārcelšanu ieņēmumiem no maksas pakalpojumiem. Minētās izmaiņas varētu ieviest 2019. gada laikā, lai sākot ar 2020. gadu jaunais elastības mehānisms varētu stāties spēkā.

# IZVĒRTĒJUMS UN PRIEKŠLIKUMI PAR VALSTS BUDŽETA IESTĀŽU INFORMĀCIJAS UN KOMUNIKĀCIJAS TEHNOLOĢIJU JOMAS OPTIMIZĀCIJU

VARAM ir izstrādājis priekšlikumus valsts IKT pārvaldības optimizācijai, izpildot MK 2018.gada 12.marta rīkojuma Nr.101 2.3.apakšpunktā 3.punktā noteikto[[55]](#footnote-55). Ziņojumā ir izmantoti SIA “Analytica” sagatavotie materiāli (ārpakalpojuma piesaistei tika piešķirts finansējums 16 577 *euro*[[56]](#footnote-56)).

Publisko pakalpojumu sniegšanas optimizācijai, par kuras arvien būtiskāku sastāvdaļu kļūst IKT atbalsts, ir nepieciešams izvērtēt informācijas sistēmu funkcionalitātes resursu koplietošanas iespējas informācijas un komunikācijas tehnoloģiju jomā, kas veicinātu uzlabojumus valsts pārvaldes IKT atbalsta efektivitātē. Šajā ziņojuma sadaļā ir izstrādāti optimizācijas priekšlikumi un to ieviešanas ceļi, lai uzlabotu IKT pārvaldību valsts pārvaldes iestādēs. 

**Valsts IKT pārvaldības modelis**

Šobrīd valsts IKT pārvaldībai tiek izmantots daļēji centralizēts pārvaldības modelis, kas nosaka nacionālas un resoru līmeņa kompetences un atbildības valsts IKT pārvaldības procesos. IKT pārvaldības modelis satur šādus galvenos elementus:

1. **valsts IKT pārvaldības organizācija**, kas nosaka vienotu IKT politiku valstī, veido vienotus tās stratēģiskās attīstības principus un arhitektūru, nosaka vienotus pārvaldības principus un vadlīnijas, kā arī organizē horizontālo sadarbību starp valsts IKT pārvaldībā iesaistītajām struktūrvienībām. Tās vadītājs ir VARAM valsts sekretāra vietnieks IKT un e‑pārvaldes jautājumos;
2. **resora IKT pārvaldības organizācija** (centralizēta resora līmenī), kas nodrošina, lai resora rīcībā esošie IKT resursi pilnvērtīgi atbalstītu resora iestāžu pamatdarbības procesu automatizāciju un sekmētu resora pārziņā esošo nozaru un valsts attīstības prioritāšu sasniegšanu;
3. **koplietošanas IKT organizācija**, kas nodrošina koordinētu un vienotu koplietošanas IKT pakalpojumu un risinājumu pārvaldību, ieviešanu un uzturēšanu valstī, kā arī spēj nodrošināt atbalstu resoru IKT pārvaldības organizācijām;
4. **valsts IKT vadītāju forums**, ar kura starpniecību tiek nodrošināta koordinācija un horizontāla sadarbība starp visu resoru IKT pārvaldības organizācijām, koplietošanas IKT organizāciju, kā arī pašvaldībām.

Resoros norisinās pāreja uz jauno valsts pārvaldes institūciju IKT pārvaldības modeli[[57]](#footnote-57), kas par valsts IKT pārvaldības virsmērķi izvirza valsts IKT arhitektūras, tehnisko resursu, procesu un cilvēkresursu efektīvu izmantošanu un attīstību, pārvaldes procesu un valsts attīstības prioritāšu atbalstu.  Šis modelis ir vērsts uz vienotu pārvaldības principu un vadlīniju noteikšanu un organizēšanu, kas tieši ietekmē IKT resursu efektīvu izmantošanu un izmaksu transformāciju. Viens no šī modeļa stūrakmeņiem ir horizontālā sadarbība starp valsts IKT pārvaldībā iesaistītajām struktūrvienībām gan valsts, gan nozaru/resoru līmenī, un infrastruktūras koplietošana[[58]](#footnote-58). Lai arī daudzos resoros jau ir paveikts gana daudz un lielākā daļa resursu ir konsolidēti resora IKT pārvaldībā, tai pat laikā ir resori, kuros reāls darbs pie konsolidācijas ir uzsākts tikai šogad (piemēram, VM).

Tāpat pastāv situācija, ka ieguldījumi iestāžu IT infrastruktūrā ir sadrumstaloti un netiek izmantoti efektīvi. Piemēram, ekspluatācijā ir datu centru telpas un resursi, kuri netiek izmantoti pietiekoši intensīvi, kā arī netiek rezervētas infrastruktūras kritiskās sistēmas, piemēram, elektroapgāde, dzesēšana u.c. Vairākām iestādēm IKT infrastruktūra izvietota tikai vienā datu centrā, tādējādi radot riskus sniegto IT pakalpojumu nepārtrauktībai.

Lai risinātu radušos situāciju un uzlabotu valsts pārvaldes spēju profesionāli pārvaldīt pastāvīgi augošo spiedienu uz resoru IKT budžetiem, ir nepieciešama profesionāla resoru IKT pārvaldība.

**Ideālais IKT pārvaldības modelis**

VARAM priekšstatu par ideālo jeb teorētiski vēlamo Latvijas valsts pārvaldes IKT pārvaldības un atbalsta modeli veido profesionālā pieredze IKT pārvaldības darbā, kā arī informācija par efektīvas IKT pārvaldības labāko praksi. Informācijas apmaiņai tiek organizētas valsts pārvaldes IKT vadītāju neformālas apspriedes (CIO Network). Valsts pārvaldes IKT atbalsta ideālā organizācijas modeļa priekšlikumi galvenokārt ir balstīti uz Luksemburgas, Somijas un Dānijas pieredzi:

1. Luksemburgas valsts pārvaldes IKT atbalsts ir pilnībā centralizēts, nodrošinot pilnu IKT atbalsta spektru vietējai valsts pārvaldei un atsevišķus IKT infrastruktūras pakalpojumus Eiropas Komisijai un atsevišķām Eiropas Savienības dalībvalstīm. Vienlaikus Luksemburgas IKT centrs pilda arī valsts IKT politikas stratēģiskās vadības lomu.

2. Somija no 2013.līdz 2015.gadam veica IKT atbalsta pakalpojumu konsolidāciju vienotā valsts IKT atbalsta organizācijā, apvienojot labāko pieredzi un resursus no visām Somijas valsts pārvaldes nozaru IKT atbalsta institūcijām un turpmākos optimizācijas un kvalitātes uzlabojumus panākot šīs organizācijas ietvaros.

3. Dānijā IKT atbalsta konsolidācija veikta kontekstā ar citu atbalsta funkciju (personāla vadība, finanšu uzskaite u.c.) konsolidāciju. Mehāniska IKT atbalsta centralizācija nedeva tūlītējus rezultātus, bet tie sāka izpausties 5 – 7 gadu laikā pēc reformas, standartizējot risinājumus un optimizējot darba procesus.

*Organizācija un pārvaldība*


VARAM uzskata, ka Latvijas valsts pārvaldes tiešās pārvaldes institūciju optimālākais IKT atbalsta organizācijas veids ir vienota IKT atbalsta organizācija (institūcija), vismaz attiecībā uz standarta – t.i. no nozaru specifikas neatkarīgiem IKT pakalpojumiem, kas intensīvi un efektīvi izmanto specializētu ārpakalpojumu sniedzēju pakalpojumus un vadās pēc ITIL. Lai arī ITIL finanšu vadības process pats par sevi nenodrošina vērā ņemamu izmaksu optimizāciju, pārējiem ITIL vadības procesiem, piemēram, konfigurācijas pārvaldībai, kapacitātes pārvaldībai un incidentu un problēmu pārvaldībai, ir būtiska nozīme darbības efektivitātes nodrošināšanā, tādejādi nodrošinot arī izmaksu optimizāciju.

VARAM ieskatā, lai nodrošinātu IT pārvaldības caurspīdīgumu un identificētu iespējamās izmaksu optimizācijas zonas, būtu nepieciešams ieviest IT izmaksu transformācijas modeli, kas ļautu pieņemt faktos balstītus lēmumus, par pamatu izmantojot sešus galvenos virzienus (Attēls Nr. 58):

* **darbības modeļa optimizācija** – pārliecināties, vai organizācijas struktūra ir izveidota tā, lai tā būtu efektīva, un organizācijā ir izveidots pārvaldības līmenis, kas ļauj identificēt pašas IT organizācijas, tās darbības un pārvaldības stiprās puses un trūkumus;
* **pakalpojumu pārvaldības optimizācija** – pārbaudīt vai biznesa arhitektūra, IT arhitektūra un IT pakalpojumu piegādes procesi ir standartizēti un savstarpēji saskaņoti, nodrošinot vienkāršotu un homogēnu IT vidi;
* **tehnoloģiskais redzējums un dzīves cikla pārvaldība** – uzlabot nākotnes tehnoloģisko redzējumu, sniedzot IT vadītājiem iespēju redzēt ārpus "šodienas tehnoloģiskā iespēju rāmja" un aplūkot nākotnes tehnoloģijas, kuras var efektīvi iekļaut IT pārvaldībā;
* **kompleksitātes pārvaldība** – vienkāršot IT vidi, identificējot esošo lietojumprogrammu un infrastruktūras optimizācijas iespējas, kā arī samazināt IT pārvaldības procesu kompleksitāti, tādējādi samazinot IT izmaksas;
* **sagāde un iegāde** – padziļināti izvērtēt iepirkumu procesu, lai identificētu iespējas, kā IT var efektīvāk izveidot un pārvaldīt piegādātāju līgumus, kā arī IT pieprasījumu;
* **ārpakalpojumu efektīva izmantošana** – atrast līdzsvaru starp IT pakalpojumu sniegšanu uzņēmuma iekšienē un IT ārpakalpojumu, proti, kad projektu realizācijai izmantot savus darbiniekus un kad būtu jāizmanto līgumdarbinieki un piegādātāji, lai maksimāli izmantotu izmaksu un atdeves priekšrocības.

Attēls Nr. 58

**IT izmaksu samazināšanas pamatprincipi**



Šis modelis sniedz uz faktiem balstītu, skaidru priekšstatu par IT pārvaldību, parādot aktuālo situāciju organizācijā un aspektus, kuros ir vajadzīgas nelielas korekcijas vai būtiski uzlabojumi, lai uzlabotu IT pārvaldes organizācijas rentabilitāti.

*IKT infrastruktūras pārvaldība*

IKT infrastruktūra un ar to saistītās darbības izmaksas sastāda būtisku apjomu no kopējiem IKT tēriņiem un tas prasa detalizētu un rūpīgu izmaksu analīzi un optimizācijas pasākumu plānošanu:

* datu centru izmaksas – ietver serverus, datu glabātuves, datu pārraides tīklu un ar to saistīto aparatūru, programmatūru un pakalpojumus, kā arī datu centra elektrības jaudas un dzesēšanu;
* serveru izmaksas – aparatūra, programmatūra, pakalpojumi (piemēram, serveru uzturēšana un atbalsts);
* personāls un citas attiecināmās izmaksas, piemēram, telpu izmaksas.

Lai nodrošinātu efektīvu IKT infrastruktūras un ar to saistīto darbības izmaksu optimizāciju, nepietiek ar koncentrēšanos tikai uz vienu noteiktu apgabalu. VARAM ieskatā ir 10 galvenie virzieni jeb darbības, kas jāveic, lai optimizētu IKT infrastruktūras izmaksas:

1. Koncentrēties uz uzdevumiem, kas - atbalsta augstas prioritātes biznesa uzdevumus; samazina IKT infrastruktūras un darbības izmaksas; samazina IKT infrastruktūras dīkstāvju un veiktspējas degradācijas riskus;
2. Pārskatīt datu pārraides tīkla un saistītas aparatūras izmaksas;
3. Sistemātiski konsolidēt IKT infrastruktūru, samazinot fizisko iekārtu skaitu un izvērtējot MDP sniegtās iespējas;
4. Virtualizēt IKT infrastruktūru, optimizējot fiziskās infrastruktūras utilizāciju un veidojot hibrīdus MDP risinājumus;
5. Samazināt datu centra elektrības jaudas patēriņu un dzesēšanas vajadzības;
6. Datu glabātuvju (disku masīvu sistēmu) optimizācija, izmantojot modernākās datu uzglabāšanas, arhivēšanas un veiktspējas optimizācijas tehnoloģijas;
7. Optimizēt IT atbalsta funkcijas (ServiceDesk) darbību, nodrošinot lietotāju pieteikumu atrisināšanu pēc iespējas zemākā (zemāku izmaksu) ekspertu līmenī;
8. Racionalizēt IT darbību, izmantojot ITIL (vai līdzīgus) principus;
9. Detalizēt IT izmaksu uzskaiti, kas ļauj identificēt izmaksu optimizācijas apgabalus;
10. Optimizēt ārējo pakalpojumu sniedzēju nodrošināto un iekšējo IKT pakalpojumu attiecību.

*Datorizētās darba vietas un standartprogrammatūra*

Datorizēto darba vietu, t.sk. personālās produktivitātes un citas standartprogrammatūras, sagādes un uzturēšanas efektivitāti nosaka šādi galvenie faktori:

* atbilstības objektīvām prasībām nodrošināšana (pēc iespējas izvairoties piegādāt/apmaksāt iekārtas un programmatūru, kas objektīvi nav nepieciešama darba pienākumu veikšanai);
* mēroga efekts, ko sasniedz pēc iespējas standartizēti pakalpojumi (tajā skaitā centralizēta sagāde, nodrošinot maksimāli izdevīgus iepirkuma nosacījumus);
* efektīvi, maksimāli automatizēti atbalsta procesi ar attīstītiem pašapkalpošanās elementiem.

Ideālais modelis šajā jautājumā būtu vienota datorlietotāju un gala iekārtu pārvaldība, pilnīgi centralizēti sagādājot, uzturot un atbalstot gala iekārtu un standartprogrammatūras nodrošinājumu.

*Specializētās IS*

Ideālā situācijā specializētās sistēmas neizvirza īpašas prasības klientu gala iekārtām, jo tām var piekļūt ar standarta pārlūkprogrammām. Pārvaldes funkciju izpildei maksimāli tiek izmantotas valsts pārvaldes koplietošanas platformas, piemēram, tiesību aktu projektu portāls (TAP), valsts pārvaldes tīmekļa vietņu platforma, datu publicēšanas platforma (atvērto datu portāls) un citas. Tādu risinājumu, kas prasa komerciālu licenču iegādi gala lietotājiem (piemēram, serveru sistēmprogrammatūras vai datu bāzu vadības sistēmu CAL licences), izmantošana ir ierobežota līdz iespējamam minimumam un sistēmās maksimāli tiek izmantota atvērtā koda programmatūra. Specializētās IS ir izvietotas mākoņdatošanas risinājumos atbilstoši datu konfidencialitātes prasībām (publiskais mākonis, valsts mēroga privātais mākonis, hibrīdais mākonis), tādejādi maksimāli samazinot IKT iekārtu iegādi un administrēšanu.

Lai arī aprakstīto ideālo IKT pārvaldības modeli nevar ieviest uzreiz vienā dienā, VARAM izstrādātie optimizācijas priekšlikumi ir virzība uz to. Tādēļ daļa no ierosinātiem pasākumiem šobrīd var neradīt resursus, bet tie ir sagatavošanās un virzība uz optimālāku IKT pārvaldību.

**Optimizācijas priekšlikumi**

Ņemot vērā iepriekš minēto, VARAM ir izstrādājusi vairākus priekšlikumus, kas sniedz potenciālu iespēju ministrijām atbrīvot resursus (rast ietaupījumus) **sākot jau ar 2019.gadu**, kā arī vidējā termiņā. Vienlaikus ir jāapzinās, ka ir virkne veicamo pasākumu virzībai uz ideālo IKT pārvaldības modeli un, ka tas ir pakāpenisks process.

Izstrādāto priekšlikumu finansiālais novērtējums ir indikatīvs un ir balstīts uz ekspertu novērtējumu, galvenokārt norādot virzienus, kuros ministrijas, veicot attiecīgās darbības, var atbrīvot iekšējos resursus (rast ietaupījumus) citu prioritāšu īstenošanai (IKT jomā vai citās). Aprēķini par faktiskajiem rezultātiem priekšlikumu ieviešanas laikā var mainīties.

*Samazināt programmatūras nomas izmaksas*

MK apstiprinātais valsts pārvaldes reformu plāns[[59]](#footnote-59) paredz triju gadu laikā (līdz 2020.gada beigām) par 6% samazināt valsts pārvaldē strādājošo skaitu. Nodarbināto skaita samazinājumam ir tieši ietekme uz programmatūras nomas izmaksām, attiecīgi, ievērojot plānoto strādājošo skaita samazinājumu, resoriem ir iespējas arī samazināt programmatūras nomas izmaksas.

Tabula Nr. 32

**Programmatūras nomas izmaksu ietaupījuma novērtējums 2021.gadam.**

|  |  |
| --- | --- |
| Pozīcija | Rezultāts |
| Resoru maksājumi SIA “DPA” par programmatūras nomu 2017.gadā (Valsts kases dati, izdevumi EKK 2252 ietvaros), *euro* | 5 919 303 |
| 6 % no resoru maksājumiem par programmatūras nomu 2017.gadā, *euro* | 355 158 |
| Novērtējums ietaupījumam, kas saistīts ar lietotāju licencēm 2021.gadā, *euro* | 100 000 |

Aprēķinot 6% no programmatūras nomas izmaksām, tiek iegūts, ka iespējamais izdevumu samazinājums ir 355,2 tūkst. *euro*. Ņemot vērā, ka daļa no izmaksām ir ne tikai par lietotāju licencēm, bet arī par serveru licencēm, tad iespējamais ietaupījums pēc ekspertu novērtējuma varētu būt 100,0 tūkst. *euro*[[60]](#footnote-60). Ņemot vērā, ka darbinieku skaita samazināšana atbilstoši Valsts pārvaldes reformu plānam jāveic pakāpeniski, attiecīgi arī ietaupījums no lietotājam piesaistītajām programmatūras nomas maksām veidosies pakāpeniski, proti, **2019.gadā – 33 333 *euro*, 2020.gadā – 66 666 *euro***un sākot ar 2021.gadu un turpmāk – 100 000 *euro* (Tabula Nr. 32).

*Konsolidēt datortehnikas iepirkumus valsts mērogā*

Viens no veidiem, kā panākt izdevīgākus piegādātāju cenas nosacījumus, ir mainīt savus iepirkuma paradumus. Tā kā šī stratēģija var ietekmēt citas resora vai iestādes struktūrvienības, tai ir nepieciešama cieša sadarbība ar visām iespējamām funkcijām.

Tipiski preču piegādes ķēdē ir iesaistīti vairāki dalībnieki, proti, preces ražotājs, vairumtirgotājs vai izplatītājs, kā arī mazumtirgotājs vai piegādātājs. Katrs no piegādes ķēdes dalībniekiem strādā ar noteiktu uzcenojuma procentu, atkarībā no preču grupas, pieprasījuma tirgū, konkurences apstākļiem un citiem faktoriem. Gadījumos, kad vienas un tās pašas preces iepērk dažādi valsts resori vai to struktūrvienības, preču piegādātājs visos iepirkumos startē ar cenu, kādu var piedāvāt saņemot ražotāja vai vairumtirgotāja standarta piedāvājumu, jo katrs no iepirkumiem ir salīdzinoši neliels un nav pamata cenas samazinājumam, kāds varētu būt liela apjoma iepirkuma gadījumā. Konsolidējot datortehnikas iepirkumus valsts mērogā, ir iespējams panākt konkurences cīņu starp ražotājiem. Pēc EIS speciālistu pieredzes ar “atlikto grozu” (lieliem iepirkumiem) procedūru var ietaupīt 5 līdz 15%.

Pieņemot, ka iespējamais cenas samazinājums ir 10% robežās, 7% no samazinājuma tiktu atvēlēti, lai nodrošinātu paaugstinātas garantijas saistības un labākas kvalitātes datorus, bet atlikušie 3% no samazinājuma būtu uzskatāmi par budžeta finanšu ietaupījumu. Balstoties tikai uz  EIS datiem par datortehnikas iepirkumiem 2017.gadā, kuros netika pielietots “atliktā groza princips”, sagaidāmā ietekme varētu sasniegt 63,8 tūkst. *euro* gadā*[[61]](#footnote-61)* (Tabula Nr. 33).

Tabula Nr. 33

**Datortehnikas iepirkumu konsolidācijas ietaupījuma novērtējums, sākot ar 2019.gadu**

|  |  |
| --- | --- |
| Pozīcija | Rezultāts |
| Resoru datortehnikas iepirkumi 2017.gadā (EIS dati), kam nav piemērots “atliktā groza princips” (ar PVN), *euro* | 2 125 370 |
| 3 % no datortehnikas iepirkumi 2017.gadā, *euro* | 63 761 |

EIS sistēmā varētu tikt uzkrāti pieprasījumi pēc konkrētiem datoriem un brīdī, kad sasniegts kāds noteikts līmenis (piemēram, 250 datori). Prognozējams, ka iestādēs tiktu labāk plānots datoru iepirkums iestādēm, jo vairs nevarētu nepieciešamības gadījumā ātri iepirkt datorus, toties varētu iepirkt lētākus un labākas kvalitātes datorus. Garantijas termiņš atbilstoši industrijas labākajai praksei vairumā gadījumu ir 3 gadi. Konsolidējot iepirkumu, būtu iespējams pieprasīt garantijas termiņu 5 gadi, kas sakrīt ar datortehnikas amortizācijas periodu.

Papildus jau uzskaitītajiem ieguvumiem konsolidēti iepirkumi ļautu standartizēt datorparku un samazināt tā apkalpošanas izmaksas – uzlaboti garantijas nosacījumi no ražotāja, vienādi modeļi, kas ļauj pārizmantot detaļas no bojātām iekārtām, centralizēta pārvaldība, iespēja veidot standartizētus programmatūras instalācijas komplektus, kā arī uzlabota lietotāju apkalpošanas kvalitāte.

*Vienas darbstacijas politika*

Darbstacijas iegādes izmaksas sastāda nelielu daļu no kopējām darbstacijas izmaksām, kas veidojas visas darbstacijas ekspluatācijas laikā. Vienlaikus ir būtiski nodrošināt darbiniekus tikai ar to datortehniku, kas nepieciešama darbinieka pienākumu veikšanai.

Nereti organizāciju praksē ir sastopami gadījumi, kad vienam lietotājam var būt piešķirtas lietošanā divas un retos gadījumos pat trīs darbstacijas. Ņemot vērā, ka mūsdienās portatīvo datoru veiktspējas rādītāji neatpaliek no stacionāro darbstaciju rādītājiem, kā arī to cenas vairs radikāli neatšķiras, nav racionāla pamata vienam lietotājam izmantot stacionāro datoru pamatdarba veikšanai un portatīvo datoru izbraukumiem vai attālinātam darbam.

VARAM ieskatā valsts pārvaldes iestādēs un resoros būtu ieviešama “Vienas darbstacijas politika”, nosakot ka vienam datorlietotājam lietošanā nevar būt vairāk par vienu datortehnikas komplektu. Visas darbstacijas, kas tiek nodotas lietošanā datorlietotājiem, tiek nodrošinātas ar:

* stacionārās darbstacijas – viens monitors, sistēmbloks, klaviatūra, datorpele (papildu monitors tiek piešķirts pēc pieprasījuma, ja tas nepieciešams darba pienākumu veikšanai);
* portatīvās darbstacijas – viens portatīvais dators un datorpele (papildu monitors tiek piešķirts pēc pieprasījuma, ja tas nepieciešams darba pienākumu veikšanai).

Aprēķini veikti pēc VRAA sniegtajiem datiem. Šobrīd VARAM resorā ir 928 datorlietotāji, kas kopā izmanto 1372 darbstacijas. Tātad vidēji katram darbiniekam ir 1,3 darbstacijas, kas, ieviešot “Vienas darbstacijas politiku”, ļauj potenciāli samazināt darbstaciju skaitu par 5 – 20% (pieņemot, ka daļa darbstaciju ir tehnoloģiskās darbstacijas, primāri iestādes atteiktos no vecāko paaudžu datortehnikas, optimālā darbinieku/darbstaciju attiecība ir 1,1). Izmaksu samazinājums attiecas ne tikai uz darbstaciju iegādes izmaksām, bet arī uz ekspluatācijas izmaksām, kas veidojas darbstaciju ekspluatācijas laikā (Tabula Nr. 34).

Tabula Nr. 34

**Novērtējums ietaupījumam principa “Vienas darbstacijas politika” ieviešanai, sākot ar 2020.gadu**

|  |  |
| --- | --- |
| Pozīcija | Rezultāts |
| Vidējās jaunu datoru iegādes izmaksas gadā (EIS dati, 2017 gads), *euro* | 625 |
| Datoru iepirkumi gadā, vidēji (VRAA dati 2015.-2017.gads), skaits | 167 |
| Vidējās darbstaciju iegādes izmaksas gadā, *euro* | 104 375 |
| Vidējās darbstaciju apkalpošanas izmaksas gadā (VRAA dati), *euro* | 132 000 |
| Vidējās darbstaciju iegādes un apkalpošanas izmaksas gadā kopā, *euro* | 236 375 |
| 5% no darbstaciju iegādes un apkalpošanas izmaksas gadā, *euro* | 11 819 |
| Iespējamais izmaksu ietaupījums gadā uz vienu darbinieku, *euro* | 13 |
| Valsts pārvaldē strādājošo skaits, skaits | 58 783 |
| Iespējamais izmaksu ietaupījums gadā visos resoros[[62]](#footnote-62), *euro* | 748 895 |

*Nepārmaksājot par programmatūru, kas jau ir ietverta kādā no izmantotajām licencēm*

Nereti programmatūras sarežģītās licencēšanas dēļ vai arī atbildīgo darbinieku nezināšanas dēļ iestādes iegādājas programmatūru, kuru funkcionalitāte pārklājas, kā rezultātā tiek samaksāts par kādu no produktiem, kura potenciāls netiek izmantots pilnā apmērā. Tipiskākais no piemēriem ir Microsoft Core CAL licence, kas nepieciešama ikvienam lietotājam, kas izmanto kādu no Microsoft sistēmām, piemēram Microsoft e-pasta sistēmu Microsoft Exchange. Microsoft Core CAL licences sastāvā ietilpst bezmaksas Microsoft antivīrusa programmatūra – *Endpoint Protection*, līdz ar to atsevišķa antivīrusa programmas iegāde nav nepieciešama. Tomēr pēc EIS datiem ir redzams, ka valsts resors un iestādes pēdējos 3 gados ir iegādājušās antivīrusa programmatūru par 475,0 tūkst. *euro* (2015.gadā – 161,0 tūkst. *euro*, 2016.gadā – 150,0 tūkst. *euro*, 2017.gadā – 164,0 tūkst. *euro*).

Pieņemot, ka 5% antivīrusa programmatūras iegādes nav racionāla (t.i., iestādes rīcībā jau ir esošas Microsoft Core CAL licences), var aprēķināt sagaidāmo izmaksu ietaupījumu uz antivīrusu programmām[[63]](#footnote-63).

Tabula Nr. 35

**Novērtējums ietaupījumam attiecībā uz antivīrusa programmatūras izmaksām, nodrošinot to nepārklāšanos, sākot ar 2020.gadu**

|  |  |
| --- | --- |
| Pozīcija | Rezultāts |
| Antivīrusa programmatūras iegādes izmaksas 2017.gadā, *euro* | 164 000 |
| 5% no antivīrusa programmatūras iegādes izmaksām, *euro* | 8 200 |

Līdzīga situācija ir arī attiecībā uz Microsoft Office 365 programmatūru, kur E3 pakotnes licence ietver tādas papildus funkcionalitātes kā Arhivēšana (Archiving), Lietotāju tiesību pārvaldība (Rights Management), Datu zaudēšanas novēršana (Data Loss Prevention), Datu šifrēšana (Encryption). Attiecīgi resoriem pie programmatūru iegādes ir jāvērtē, kādas programmatūru iespējas jau ir to rīcībā, lai tās nepārklātos.

*Savas ierīces lietošanas politika*

Ņemot vērā, ka mūsdienās personālo datoru cenas ir pieejamas praktiski ikvienam strādājošajam, iestādēs, kas jau izmanto Microsoft Office365 un Onedrive, ir iespējamas ieviest “Savas ierīces lietošanas politiku”. Pēc būtības situācija ir līdzīga ar viedtālruņu izmantošanu, ko mūsdienās darbinieki pērk pilnībā vai daļēji sedzot tā izmaksas. Tā kā, izmantojot mākoņdatošanas risinājumus, Microsoft Office365 produkta funkcionalitāte sniedz iespējas informāciju glabāt, apstrādāt un koplietot attālināti, kā arī nodrošina attālinātu darbstaciju un piekļuves tiesību pārvaldību, tad ir radīti visi priekšnosacījumi, kas nepieciešami, lai ieviestu “Savas ierīces lietošanas politiku”, proti, dotu iespēju lietotājiem ar augstām prasībām pret darbstacijas veiktspēju, ergonomiku vai citiem raksturlielumiem darba vajadzībām izmantot savus privātos datorus.

“Savas ierīces lietošanas politika” neizbēgami uzliek papildus drošības riskus, bet pretstatā tam ir apmierinātāki darbinieki, un iespēja pielāgot darba laiku darbinieka dzīves stilam, kas savukārt veicina augstāku darba ražīgumu. IKT drošības riski ir ierobežojami, uzliekot prasības izmantojamām iekārtām un tajās instalējamai programmatūrai. Pieņemot, ka “Savas ierīces lietošanas politiku” varētu izmantot 0,2 – 1,0% valsts pārvaldē strādājošo un par pamatu ņemot EIS 2017.gada viena portatīvā datora vidējās izmaksas, ir iespējams aprēķināt sagaidāmo ietaupījumu[[64]](#footnote-64) (Tabula Nr. 36).

Tabula Nr. 36

**Novērtējums ietaupījumam principa “Savas ierīces lietošanas politika” ieviešanai, sākot ar 2020.gadu**

| Pozīcija | Rezultāts |
| --- | --- |
| Valsts pārvaldē strādājošo skaits | 58 783 |
| “Savas ierīces lietošanas politika” iespējamie izmantotāji, 0,2% no valsts pārvaldē strādājošiem, skaits | 118 |
| Portatīvā datora vidējā cena (EIS 2017.gada dati), *euro* | 757 |
| Potenciāli atbrīvojamie resursi, neiegādājoties jaunus datorus, *euro* | 89 326 |

*Standartizētas darbstaciju konfigurācijas un datorlietotāju profili*

Neatkarīgi no organizācijas lieluma, tipa vai piederības vairākos pētījumos ir pierādīts, ka darbstaciju iegādes izmaksas var sastādīt tikai nelielu (~20%) daļu izmaksu, kamēr lielākā daļa (~80%) darbstaciju izmaksu (tehniskais atbalsts, uzturēšana, apkalpojošā personāla izmaksas) veidojas to dzīves cikla laikā. Jau pirms 10 gadiem IT pētījumu un konsultācijas pakalpojumu uzņēmums “Gartner” savos pētījumos[[65]](#footnote-65) konstatēja, ka labi pārvaldītas darbstacijas izmaksas var būt līdz pat 42% zemākas pretstatā nepārvaldītas darbstacijas izmaksām.

Viens no galvenajiem izmaksu pieauguma iemesliem ir infrastruktūras kompleksitāte. Darbstaciju gadījumā pastāv tieša sakarība starp izmantoto darbstaciju konfigurāciju skaitu un programmatūras atjauninājumu un drošības labojumu testēšanu un instalēšanu. Palielinoties darbstaciju unikālo konfigurāciju skaitam, pieaug laiks, kas nepieciešams dažādu programmatūras kombināciju (atbilstoši aparatūras kombināciju skaitam) uzturēšanai, programmatūras atjauninājumu un drošības ielāpu testēšanai. Pieaugot darbstaciju parka kompleksitātei, daudzām iestādēm vairs nepietiek laika vai arī personāla, lai pārbaudītu un notestētu katru konfigurāciju. Tā rezultātā tiek samazināta vai vispār netiek veikta programmatūras atjauninājumu testēšana, kas noved pie kļūdu skaita pieauguma un izmaksu palielināšanās.

Otrs nozīmīgs kompleksas vides izmaksu faktors ir saistīts ar jauninājumu izplatīšanas ātrumu. Jo kompleksāka ir vide, jo ilgāks laiks nepieciešams programmatūras atjauninājumu nodrošināšanai un drošības ielāpu instalēšanai. Tas tiešā veidā palielina uzturēšanas izmaksas un drošības ielāpu gadījumā palielina arī vīrusu ietekmes risku, kas var būtiski ietekmēt biznesu un vēl vairāk palielināt izmaksas.

Lai izvairītos no izmaksu pieauguma, ko rada darbstaciju parka kompleksitāte, VARAM priekšlikums ir izveidot:

* standartizētas darbstaciju konfigurācijas atkarībā no resora darba specifikas, piemēram, 2 stacionāro un 2 portatīvo darbstaciju konfigurācijas (vienkāršiem lietotājiem un lietotājiem ar paaugstinātām prasībām);
* standartizēti lietotāju profili, kas ļauj sagatavot un uzturēt katram lietotāja profilam atbilstošu programmatūras komplektu (viens vai atbilstoši katras iestādes/resora darba specifikai vairāki programmatūras komplekti, kam pamatā ir viens bāzes komplekts (programmatūra, kas nepieciešama pilnīgi visiem darbiniekiem), kas tiek papildināts ar specifiskai darba funkcijai nepieciešamo programmatūru).

Veidojot programmatūras komplektus, ir svarīgi ievērot programmatūras licencēšanas principus un veidot programmatūras komplektus tikai ar tādu programmatūru, kas ir nepieciešama darba uzdevumu veikšanai, tādējādi nepārmaksājot par liekām programmatūras licencēm.

Par pamatu ņemot VARAM resora datorlietotāju apkalpošanas izmaksas un attiecinot tās uz visiem valsts pārvaldē strādājošiem, var aprēķināt valsts kopējās datorlietotāju apkalpošanas izmaksas (Tabula Nr. 37), un, pieņemot, ka standartizējot darbstaciju konfigurācijas un datorlietotāju profilus ir iespējams ietaupīt tikai 2% no datorlietotāju apkalpošanas izmaksām, ir iespējams sarēķināt sagaidāmo ieguvumu[[66]](#footnote-66).

Tabula Nr. 37

**Novērtējums ietaupījumam, ieviešot standartizētas darbstaciju konfigurācijas un datorlietotāju profilus, sākot ar 2021.gadu**

| Pozīcija | Rezultāts |
| --- | --- |
| Vidējās darbstaciju apkalpošanas izmaksas gadā (VRAA dati), *euro* | 132 000 |
| Darbinieku skaits VARAM resorā (VRAA dati) | 928 |
| Viena datorlietotāja apkalpošanas izmaksas gadā, *euro* | 142 |
| Valsts pārvaldē strādājošo skaits | 58 783 |
| Valstī pārvaldes datorlietotāju kopējās apkalpošanas izmaksas | 8 361 294 |
| 2% no datorlietotāju kopējās apkalpošanas izmaksām, *euro* | 167 226 |

*Konsolidēti programmatūras licenču iepirkumi*

Šobrīd atkarībā no katra resora IKT centralizācijas pakāpes programmatūras licences tiek iepirktas centralizēti resora ietvaros vai arī individuāli katrā iestādē, līdz ar to iepirkumi bieži vien ir nelieli un iepirkuma apjoms nav prognozējams. Bieži vien vairāki valsts resori un iestādes iegādājas programmatūras licences no vieniem un tiem pašiem ražotājiem un piegādē ir iesaistīti vieni un tie paši vairumtirgotāji, tāpēc, konsolidējot šos iepirkumus valsts mērogā, ir iespējams diskutēt ar piegādātāju par atlaižu apmēru.

Piemēram, resori veic maksājumus SIA “DPA”, kuru pamatā ir samaksa par Microsoft licenču nomu. Ja valsts varētu noslēgt centralizētu līgumu ar Microsoft par konkrētu cenu konkrētiem produktiem un iegūtu atlaides vismaz 5% apmērā, tas radītu ievērojamu ietaupījumu tikai par programmatūras nomu[[67]](#footnote-67). Ievērojot šādu principu, līdzīgi varētu slēgt līgumus par citām programmatūrām, piemēram Oracle, tādējādi veidojot papildu ietaupījumus (Tabula Nr. 38).

Tabula Nr. 38

**Novērtējums ietaupījumam, ieviešot konsolidētus programmatūras licenču iepirkumus, *euro***

| Pozīcija | Rezultāts |
| --- | --- |
| Resoru maksājumi SIA “DPA” par programmatūras nomu 2017.gadā (Valsts kases dati, izdevumi EKK 2252 ietvaros), *euro* | 5 919 303 |
| 5 % no resoru maksājumiem par programmatūras nomu 2017.gadā, *euro* | 295 965 |

Apkopojot sadaļā sniegto informāciju (Tabula Nr. 39), ir redzams, ka lielākā daļa priekšlikumu prasa veikt vairākus priekšnosacījumus, stratēģiju un lielāku laika patēriņu situācijas izpētei un priekšlikumu ieviešanai, attiecīgi lielāks finansiālais ietaupījums plānots tikai ar 2020. un 2021.gadu.

Tabula Nr. 39

**Kopsavilkums optimizācijas priekšlikumiem ar finansiālo novērtējumu**

| Nr.  p.k. | Priekšlikums | Rezultāts | | |
| --- | --- | --- | --- | --- |
| 2019 | 2020 | 2021 |
| 1. | Programmatūras nomas izmaksu samazināšanās saistībā ar Valsts pārvaldes reformu plāna 2020 ieviešanu, *euro* | 33 333,00 | 66 666,00 | 100 000,00 |
| 2. | Datortehnikas iepirkumu konsolidācija, *euro* | 63 761,11 | 63 761,11 | 63 761,11 |
| 3. | Vienas darbstacijas politika, *euro* | 0,00 | 748 895,42 | 748 895,42 |
| 4. | Programmatūru pārklāšanās novēršana, *euro* | 0,00 | 8 200,00 | 8 200,00 |
| 5. | Savas ierīces lietošanas politika, *euro* | 0,00 | 89 326,00 | 89 326,00 |
| 6. | Standartizētas darbstaciju konfigurācijas un datorlietotāju profili, *euro* | 0,00 | 0,00 | 167 225,87 |
| 7. | Konsolidēti programmatūras licenču iepirkumi, *euro* | 0,00 | 295 965,15 | 295 965,15 |
| **KOPĀ** | | **97 094,11** | **1 272 813,68** | **1 473 373,55** |

Lai uzsāktu, turpinātu un ieviestu priekšlikumus valsts pārvaldes iestāžu IKT efektivizācijai, VARAM un citām ministrijām ir jāizpilda vairāki uzdevumi:

* 1.priekšlikuma ieviešanai – ministrijām, ievērojot Valsts pārvaldes reformu plāna 2020 ietvaros īstenoto darbinieku skaita samazināšanu, plānot atbilstošas ar lietotāju saistītas programmatūras nomas izmaksas;
* 2.priekšlikuma ieviešanai:
  + VARAM (VRAA) sadarbībā ar IeM un TM izstrādāt 5 datoru standartu komplektācijas variantus un saskaņot IKT vadītāju forumā;
  + VARAM sagatavot un iesniegt MK rīkojuma projektu, paredzot nosacījumu, ka katra ministrija vai tās noteikta institūcija resora ietvaros uzkrāj datoru pasūtījumus līdz iepērkamo datoru skaits ir vismaz 250 vienības vienā standarta komplektācijā un tikai tad veic iepirkumu, vienlaikus nosakot arī iegādes kārtību;
  + ministrijām koordinēt datoru iepirkumu plānošanu un izpildi savu padotību iestāžu ietvaros;
* 3.priekšlikuma ieviešanai – VARAM sadarbībā ar IeM un TM sagatavot un iesniegt MK rīkojuma projektu par principa “viens dators vienam darbiniekam” ieviešanu, kurā noteikt, ka datoru skaits nedrīkst pārsniegt 1,1 datoru uz vienu publiskajā pārvaldē nodarbināto;
* 4.priekšlikuma ieviešanai – ministrijām, plānojot iepirkumus, pārliecināties, ka netiek iepirkta programmatūra ar funkcionalitāti, kuras pieejamību nodrošina iestādes rīcībā jau esoša programmatūra (izņēmuma gadījumos, kad ekonomiski pamatotu funkcionalitātes pārklāšanos izraisa darba staciju konfigurāciju unificēšana, izvērtēt iespējas nodot vairs neizmantojamo programmatūru iestādēm, kurās to izmantošanas turpināšana ir lietderīga);
* 5.priekšlikuma ieviešanai – ministrijām sadarbībā ar datorizēto darba vietu atbalsta pakalpojumu sniedzējiem nodrošināt iespēju darbiniekiem darba pienākumu veikšanai darba vietās lietot personīgos datorus (neizmantojot iestādes datorus), ar nosacījumu, ka tie atbilst izvirzītajām IKT drošības prasībām;
* 6.priekšlikuma ieviešanai – ministrijām, plānojot IKT attīstību, pakāpeniski unificēt darba staciju konfigurācijas un datorlietotāju profilus;
* 7.priekšlikuma ieviešanai – VARAM organizēt Latvijas valdības līmeņa sarunas ar Microsoft korporāciju par korporatīvu līgumu Latvijas valsts pārvaldes institūcijām.

**Citi priekšlikumi virzībai uz ideālo IKT pārvaldības modeli**

VARAM ir uzsākuši arī citu priekšlikumu piedāvājuma izstrādāšanu, kuri nestu ieguvumus ilgtermiņā, bet šobrīd aprēķini tiem netiek prognozēti.

*Specializētu kompetenču centru veidošana*

Efektīvākais kompetenču izmantošanas, saglabāšanas un attīstīšanas veids. Standarta pakalpojumu jomā nebūtu pamata sadrumstaloties pa nozarēm (datu centri, tīkla pakalpojumi, lietojumu uzturēšana). Šāds modelis ļautu izmantot arī specializācijas un mēroga priekšrocības (economies of scale), nodrošinot kvalitatīvākus un izmaksu ziņā optimālākus pakalpojumus vairākiem valsts resoriem. Kā būtiskākie kompetenču centru izaicinājumi ir nepieciešamo/lietderīgo pakalpojumu pieejamība un esamība atbilstoši resoru vajadzībām un pastāvīga salīdzināšanās ar tirgū pieejamiem līdzvērtīgiem vai aizvietojošiem pakalpojumiem.

Šādu specializētu kompetenču centru veidošana būtu iespējama uz IKT ziņā attīstītāko resoru institūciju bāzes, kas jau šobrīd nodrošina ar sava resora apkalpošanu (piemēram, VRAA, IeMIC) vai arī uz IKT pakalpojumus nodrošinošu valsts kapitālsabiedrību bāzes (piemēram, LVRTC vai TNA). VARAM kā nozares pārraugošā iestāde sniegtu metodisko un konsultāciju atbalstu citām nozaru iestādēm, tādejādi varētu tikt izmantota ministrijas speciālistu kompetence un ietaupīti līdzekļi uz konsultantu pakalpojumiem. Būtu iespējams centralizēti pārvaldīt un kontrolēt visu resoru IKT procesus, funkcijas un resursus, kas ievērojami atvieglotu reformu īstenošanu un optimizācijas pasākumu ieviešanu. Lielajiem datortehnikas un programmatūras ražotājiem būtu jārunā tikai ar vienu klientu pretstatā vairākiem mazākiem klientiem, kas ļautu izvirzīt prasības labākiem līgumu nosacījumiem.

*Konsolidēt datorizēto darba vietu un standarta programmatūras pārvaldība*

VARAM vērtējumā ir iespējami 3 standarta datorizēto darbavietu un standarta programmatūras pārvaldības modeļi.

* 1. Pilnībā centralizēts, valsts mēroga IKT - visa IKT pārvaldība konsolidēta vienotā organizācijā, kas nodrošina IKT pakalpojumu piegādi visiem resoriem;
  2. Decentralizēta pārvaldība - katrs resors nodrošina IKT pārvaldību sava resora iestādēm;
  3. Hibrīds pārvaldības modelis - Centralizēta pārvaldība visiem kritiskajiem un standarta IKT pakalpojumiem, atstājot resoriem elastību nekritisku, vai resoram/iestādei unikālu IKT pakalpojumu pārvaldībā.

Kā potenciālie pakalpojumi, ar ko sākt valsts resoru apkalpošanu varētu būt lietotāju pirmā līmeņa atbalsts, darbstaciju attālināta pārvaldība, datortehnikas apkalpošana, licenču un to atbilstības licencēšanas noteikumiem pārvaldība.

*Standarta programmatūras izmaksu optimizācija*

Lai novērstu šķēršļus un nepamatotu komplicētību valsts pārvaldes finanšu uzskaites un dokumentu vadības atbalsta procesos, ir nepieciešams pēc iespējas standartizēt un nodalīt personāla lietvedības un darbinieku pašapkalpošanās procesus un tos nodrošinošos IKT risinājumus, attiecīgi turpinot vairumā ministriju jau uzsāktos finanšu pārvaldības un Horizon instalāciju un atbalsta optimizācijas procesus, nepieciešams unificēt un pilnībā centralizēt finanšu pārvaldības atbalsta (maksājumi u.c.) procesus, balstoties uz pieredzi, kas tiek attīstīta Valsts kases pilotprojekta ietvaros. Vienlaikus ir jāveic sistēmu centralizācija resora ietvaros. Vairāku iestāžu izmantoto instanču apvienošana vienotā instancē.

*Datu pārraides tīklu centralizēta pārvaldība un saistīto pakalpojumu optimizēšana*

Attīstoties un ekspluatācijā nonākot jaunām tehnoloģijām, datu pārraides tīkls un tā pārvaldība paliek arvien kompleksāka. Datu tīkla drošības risinājumi vēsturiski ir veidojušies no dažādiem blokiem, un to pārvaldība ir kompleksa un apgrūtināta. Lai risinātu esošo situāciju, iespējams izmantot vispārpieņemtās izmaksu optimizācijas metodes – konsolidāciju un standartizāciju. Tomēr, ņemot vērā valsts sniegto e-pakalpojumu pieaugumu un reālo situāciju ar valsts resoru datu pārraides tīkla pārvaldību un datu drošību, kā arī datu pārraides tīkla optimizācijas tehniskās realizācijas sarežģītību, reāli izmaksu ietaupīšanas priekšlikumi nav identificēti. VARAM ieskatā datu pārraides tīkla un datu drošības attīstībā ir nepieciešamas ievērojamas investīcijas, lai nodrošinātu primāri valsts sniegto e-pakalpojumu, kā arī valsts iestāžu izmantoto IKT pakalpojumu pieejamību un drošību.

*Datu centru izvēles un programmatūras licencēšanas optimizācija*

Attīstot ideju par resoru un to pakļautības iestāžu IKT infrastruktūras konsolidāciju LVDC, LVDC pārvaldītājiem, nodrošinot izmantojamo IKT resursu standartizāciju, kvalificēta personāla pieejamību un atbilstoši aprīkotas datu centru telpas, valsts resoru iestādēm iespējams nodrošināt datu centra pakalpojumus ar stabiliem IKT infrastruktūras pakalpojumiem, kuru izmantošana un tur darbināto informācijas sistēmu pārvaldība iestādēm ir ekonomiski izdevīga ilgtermiņā. IT sistēmu centralizācija un konsolidācija ir viens no galvenajiem veidiem kā samazināt IT izmaksas. Veiksmīgi realizēts IKT konsolidācijas projekts novērš resursu dublēšanās problēmas tādās jomās kā infrastruktūras un programmatūras (tajā skaitā licenču) efektīva izmantošana. Izmantojot LVDC pakalpojumus, kopumā būs iespējams noteikt katras iestādes vajadzības pēc IKT infrastruktūras jaudām un definēt iestādēm atbilstošus apkalpošanas līmeņus (SLA). Jāņem arī vērā, ka pāreja uz LVDC var notikt tikai pakāpeniski atbilstoši resoru IKT attīstībai un pašu LVDC attīstībai pieejamā finansējuma ietvarā.

*Mākoņdatošanas pakalpojuma (MDP) izmantošanas iespēja valsts pārvaldē*

Uzsākot MDP izmantošanu valsts pārvaldē un ieviešot vienotu MDP pārvaldību, būtiskākie īstermiņa ieguvumi būtu IKT pakalpojumu struktūras sakārtošana, IKT pakalpojumu veiktspējas, pieejamības un darbības nepārtrauktības saprotamu metriku definēšana un ieviešana, balansa panākšana starp pieprasījumu pēc jaunām, modernām IKT sistēmām un spēju šo pieprasījumu nodrošināt, efektīvāka IKT resursu izmantošana.

Ilgtermiņā MDP ieguvumi būtu daudz nozīmīgāki, kā piemēram uzlabotos valsts kopējā konkurētspēja, nodrošinot augstāku valsts pārvaldes efektivitāti, samazinātos valsts pārvaldībā esošie datu centri, saglabājot tikai valstij būtiskākos, augstas kompetences darba spēka atbrīvošana no tehniska rakstura uzturēšanas uzdevumiem, IKT izmaksu caurspīdīgums un uz pakalpojumu orientēts finansēšanas modelis, nodrošinot būtisku izmaksu ekonomiju ilgtermiņā platformu iegādei, uzturēšanai un administrēšanai.

Gadījumos, kad nav iespējams atteikties no konkrēta tehnoloģiskā risinājuma, ir iespējams panākt fiskālo ieguvumu, konsolidējot resursus vai izmantojot ekonomiski izdevīgākus risinājumus. Piemēram, konsolidēt valsts resoru rīcībā esošo Oracle datu bāzu instances vienotā Oracle tehnoloģiskajā risinājumā “Oracle Cloud at Customer”, kas izvietots LVDC un nodrošina visas priekšrocības, ko sniedz mākoņdatošanas tehnoloģijas – pieejamība, drošība, elastība. Aptuvenas aplēses liecina, ka šāds risinājums varētu atmaksāties, ja tajā tiktu izmitinātas vismaz puse no valsts resoros izmantotajām Oracle sistēmām. Ņemot vērā, ka tipiski produkcijas sistēmu noslodze ir apmēram 40 – 60% robežās, bet testa sistēmu noslodze ir 20 – 30% robežās, tad izmantojot platformas piedāvāto iespēju maksāt par patērētajiem resursiem, ir iespējams panākt finanšu līdzekļu ekonomiju, salīdzinot ar privāto mākoņdatošanas platformu vai fizisko infrastruktūru.

VARAM 2018.gadā uzdots sadarbībā ar SM, IeM un TM izstrādāt un iesniegt izskatīšanai MK priekšlikumus par mākoņdatošanas pakalpojumu pārvaldības funkciju nodrošināšanu[[68]](#footnote-68). Šobrīd augstas pievienotas vērtības IKT infrastruktūras pakalpojumu izmantošanas koordinēšana un koplietošanas pakalpojumu pārvaldība tiek nodrošināta Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” (t.s. IKT ERAF) projektu īstenošanas uzraudzības ietvaros, kā arī pārvaldot saskaņā ar Elektronisko sakaru likuma deleģējumu izveidoto Valsts elektronisko sakaru pakalpojumu centru (turpmāk – VESPC). 2018.gada laikā VESPC pakalpojumu izmantošanai jau ir pieteikušās 7 valsts pārvaldes iestādes. Līdz ziņojuma sagatavošanas brīdim par 5 no tām ir pieņemti sākotnējie lēmumi un uzsākta konkrēto pakalpojumu satura un finansējuma apjoma saskaņošana, bet vienai – VID, šie procesi jau ir pabeigti un ir pieņemts galīgais lēmums par VESPC pakalpojumu izmantošanu. Tāpēc šobrīd, kad tik veiksmīgi ir uzsākta VESPC darbība, VARAM neuzskata par lietderīgu attīstīt priekšlikumus par alternatīviem augstas pievienotās vērtības IKT pakalpojumu (t.sk. mākondatošanas pakalpojumu) pārvaldības risinājumiem. Attiecīgi būtu nepieciešams minēto uzdevumu atzīt par aktualitāti zaudējušu.

*Atvērtā koda programmatūras (OSS) izmantošana*

Pēdējos gados programmatūras un IT tirgus ir pietiekami attīstījies, lai atvērtā koda produktus padarītu konkurētspējīgākus un vieglāk izmantojamus valsts pārvaldes risinājumos. Šobrīd aktuālā OSS stratēģija paredz paplašināt OSS programmatūras lietošanu, pievēršot īpašu uzmanību iepirkumiem, ieguldījumiem atvērtā pirmkoda programmatūras projektos un OSS programmatūras izstrādē Eiropas Komisijas iekšienē. Migrācija uz atvērtā koda programmatūru, visticamāk, būs veiksmīga tikai tad, ja tā tiks veikta, pamatojot to ar reālu nepieciešamību pēc izmaiņām, nevis tikai balstoties uz izmaksu argumentiem.

Lai nodrošinātu citu priekšlikumu ieviešanu virzībai uz ideālo IKT pārvaldības modeli, kuri šobrīd nav finansiāli novērtēti, VARAM un citām ministrijām ir jāveic vairāki uzdevumi. Tā kā šie uzdevumi ir sasaistāmi ar turpmāko darbības plānu valsts budžeta iestāžu publisko pakalpojumu piegādes un informācijas un komunikācijas tehnoloģiju jomas optimizāciju[[69]](#footnote-69), tad informācija par tiem sniegta šī ziņojuma 3.pielikumā (kopsavilkumā par minētā IKT turpmākās darbības plāna izpildi).

# ADMINISTRATĪVĀ SLOGA MAZINĀŠANA PAŠVALDĪBĀS

Lai mazinātu administratīvo slogu pašvaldībām ir:

* mainīta ieskaitīšanas kārtība dotācijas pašvaldībām par bērniem bērnunamos un iemītniekiem veco ļaužu pansionātos un centros, kuri tajos ievietoti līdz 1998. gada 1. janvārim;
* mainīta kārtība, kā pašvaldības iesniedz nekustamā īpašuma nodokļa prognozes;
* ir uzsākts darbs, lai integrētu pašvaldību speciālā budžeta īpašiem mērķiem iezīmētos līdzekļus pamatbudžetā;
* atvieglots pašvaldību aizņēmumu un galvojumu pieprasījumu sagatavošanas process.

**Dotācijas pašvaldībām par bērniem bērnunamos un iemītniekiem veco ļaužu pansionātos un centros, kuri tajos ievietoti līdz 1998. gada 1. janvārim ieskaitīšanas kārtība**

Saskaņā ar Pašvaldību finanšu izlīdzināšanas likuma pārejas noteikumu 5. punktu, MK, iesniedzot Saeimai gadskārtējā valsts budžeta likuma projektu, paredz tajā dotāciju pašvaldībām par bērniem bērnunamos un iemītniekiem veco ļaužu pansionātos un centros, kuri tajos ievietoti līdz 1998. gada 1. janvārim. Dotāciju pašvaldībām par bērniem bērnu namos, kuri ievietoti tajos līdz 1998. gada 1. janvārim, piešķir par bērniem, kas nav vecāki par 24 gadiem.

Apkopoti pēdējo trīs gadu dati par sociālās aprūpes iestādēs līdz 1998.gada 1.janvārim ievietoto personu skaitu, pašvaldību skaitu, kuras saņem dotācijas, kā arī dotāciju apmēru (Tabula Nr. 40). Ņemot vērā, ka pakāpeniski samazinās sociālās aprūpes iestādēs līdz 1998.gada 1.janvārim ievietoto personu skaits, samazinās arī pašvaldībām pārskaitīto dotāciju apjoms (Attēls Nr. 59). Bērnunamos ievietoto bērnu skaita samazināšanās skaidrojama ar bērnunama atstāšanu, savukārt veco ļaužu pansionātos un centros ievietoto iemītnieku skaita samazināšanās skaidrojama ar iemītnieka nāvi vai izstāšanos no pansionāta vai centra.

Tabula Nr. 40

**Sociālās aprūpes iestādēs līdz 1998.gada 1.janvārim ievietoto personu skaits, pašvaldību skaits, kuras saņem dotācijas un dotāciju apmērs**

|  |  |  |  |
| --- | --- | --- | --- |
|  | 2016.gads | 2017.gads | 2018.gads |
| Personu skaits bērnunamos | 7 | 6 | 4 |
| Pašvaldību skaits, kuras saņem dotācijas par personām bērnunamos | 3 | 3 | 3 |
| Dotācijas apmērs pašvaldībām par personām bērnunamos *(euro)* | 59 780 | 51 240 | 34 160 |
| Personu skaits veco ļaužu pansionātos un centros | 195 | 171 | 146 |
| Pašvaldību skaits, kuras saņem dotācijas par personām veco ļaužu pansionātos un centros | 40 | 39 | 35 |
| Dotācijas apmērs pašvaldībām par personām veco ļaužu pansionātos un centros *(euro)* | 832 650 | 730 170 | 623 420 |

Attēls Nr. 59


**Dotācijas apmērs pašvaldībām par personām, kuras ievietotas ilgstošas sociālās aprūpes iestādēs līdz 1998. gada 1. janvārim** ***(euro)[[70]](#footnote-70)***

Atbilstoši iepriekšējai kārtībai[[71]](#footnote-71), Valsts kase reizi mēnesī līdz attiecīgā mēneša septītajam datumam nodrošināja finansējuma pārskaitīšanu uz attiecīgo pašvaldību kontiem 1/12 daļas apmērā no noteikumos norādītā finansējuma kopsummas. Savukārt pašvaldībām bija jāinformē Valsts kasi par sociālās aprūpes iestādē līdz 1998. gada 1. janvārim ievietoto personu skaita samazināšanos un Valsts kase pārtrauca dotācijas pārskaitīšanu pašvaldībai par to personu, kura neatrodas sociālās aprūpes iestādē.

Ņemot vērā, ka nebija noteiktas vienotas informācijas sniegšanas kārtības, kā arī pašvaldības neievēroja noteikumus un bieži vien savlaicīgi neinformēja Valsts kasi par personu skaita samazināšanos, tām bija jāveic jau pārskaitītās dotācijas atmaksa valsts budžetā, kas gan Valsts kasei, gan pašvaldībām veidoja lieku administratīvo slogu un radīja risku, ka līdzekļi netiek lietderīgi izmantoti. Pamatojoties uz Valsts kases sniegto informāciju, 2017.gadā 15 no 42 pašvaldībām (jeb 36%), kuras saņēma dotācijas par personām, kuras ievietotas ilgstošas aprūpes iestādēs līdz 1998.gada 1.janvārim, savlaicīgi neinformēja Valsts kasi par personu skaita samazināšanos.

Attēls Nr. 60

**Informācija Valsts kasei no pašvaldībām 2017.gadā**

****

Savukārt, lai iegūtu aktuālo informāciju par personu skaitu sociālās aprūpes iestādēs uz gadskārtējā valsts budžeta likumprojekta sagatavošanas brīdi, FM izsūtīja vēstules visām pašvaldībām ar pieprasījumu sniegt informāciju par faktisko personu skaitu sociālās aprūpes iestādēs. FM veica pašvaldību sniegtās informācijas apkopošanu un salīdzināšanu ar LM rīcībā esošajiem datiem par personu skaitu attiecīgajās iestādēs, tādejādi radot papildu administratīvo slogu pašvaldībām un FM, kā arī LM saistībā ar informācijas pieprasījumiem.

No 2018. gada, lai samazinātu administratīvo slogu pašvaldībām attiecībā uz informācijas precizēšanu un Valsts kases informēšanu par iemītnieku skaita samazināšanos sociālās aprūpes institūcijās, kā arī lai nodrošinātu vienotu informācijas sniegšanas kārtību, noteikta jauna kārtība kādā pašvaldības informē Valsts kasi par personu, kuras ievietotas sociālās aprūpes iestādēs līdz 1998. gada 1. janvārim, aktuālo skaitu.

Saskaņā ar MK 2017. gada 19. decembra noteikumiem Nr. 762. “Noteikumi par valsts budžeta dotāciju pašvaldībām 2018. gadā par personām, kuras ilgstošas sociālās aprūpes iestādēs ievietotas līdz 1998. gada 1. janvārim” pašvaldības reizi mēnesī līdz attiecīgā mēneša trešajai darba dienai, bet ne vēlāk kā līdz kārtējā gada 15. decembrim, informē Valsts kasi par sociālās aprūpes iestādē līdz 1998. gada 1. janvārim ievietoto personu aktuālo skaitu attiecīgā mēneša pirmajā datumā, izmantojot informācijas sistēmu “Ministriju, centrālo valsts iestāžu un pašvaldību budžeta pārskatu informācijas sistēma” (turpmāk – ePārskatu sistēma). Valsts kase nodrošina finansējuma pārskaitīšanu uz attiecīgo pašvaldību kontiem vienu reizi mēnesī līdz attiecīgā mēneša desmitajam datumam, atbilstoši pašvaldību iesniegtajiem datiem par aktuālo personu skaitu. Pašvaldībām, kuras minētos datus nav iesniegušas, valsts budžeta dotāciju par attiecīgo mēnesi pārskaita tikai pēc informācijas iesniegšanas, vienlaicīgi ar kārtējā mēneša finansējumu.

Šāda pieeja nodrošina operatīvu informācijas apmaiņu un piešķirto valsts budžeta līdzekļu izlietojumu noteiktajam mērķim atbilstoši faktiskajam personu skaitam, izvairoties no neracionālām darbībām, kas saistītas ar pārskaitītās dotācijas atmaksu valsts budžetā, gadījumos, kad pašvaldības nav laikus informējušas Valsts kasi par personu skaita samazināšanos, kas prasa daudz lielāku administratīvā resursa ieguldījumu gan no Valsts kases puses, gan no pašvaldību puses.

Attēls Nr. 61


**Galvenie ieguvumi no ieviestajām izmaiņām kārtībā kādā ieskaita dotācijas pašvaldībām par bērniem bērnunamos un iemītniekiem veco ļaužu pansionātos un centros, kuri tajos ievietoti līdz 1998. gada 1. janvārim**

**Kārtība, kādā pašvaldības iesniedz nekustamā īpašuma nodokļa prognozes**

Plānojot valsts budžetu, un, lai nodrošinātu sabalansētu un pamatotu finanšu līdzekļu izlietojumu, viena no FM funkcijām ir analizēt pašvaldību budžetu izpildes rādītājus, kā arī veikt pašvaldību finanšu izlīdzināšanas aprēķinus atbilstoši Pašvaldību finanšu izlīdzināšanas likumā noteiktajām prasībām. Pamatojoties uz šā likuma 5.panta ceturtajā daļā MK doto deleģējumu, 2016.gada 10.maijā MK pieņēma noteikumus Nr.292 “Nekustamā īpašuma nodokļa ieņēmumu prognozes noteikšanas kārtība” (turpmāk – noteikumi Nr.292), kas nosaka kārtību, kādā katrai pašvaldībai prognozē NĪN ieņēmumus nākamajam taksācijas periodam atbilstoši Valsts zemes dienesta datiem par pašvaldības administratīvajā teritorijā esošā nekustamā īpašuma kadastrālo vērtību. Noteikumos Nr.292 ir arī paredzēta kārtība kādā pašvaldības iesniedz FM informāciju par NĪN prognozi - informācija ir iesniedzama vienreiz gadā līdz 7.augustam, kas līdz šim tika sagatavota un iesniegta FM, aizpildot pielikumu veidlapas. Atbilstoši iepriekšējai kārtībai, pašvaldība veidlapas sūtīja pa pastu papīra formā vai elektroniski ar e-parakstu, un FM tās tika apkopotas un glabātas, vienlaicīgi arī ievadot informāciju no veidlapām atsevišķā elektroniskā datu bāzē. FM pašvaldību sniegto informāciju par NĪN prognozi izmanto pašvaldību finanšu izlīdzināšanas aprēķina veikšanai likumprojekta par valsts budžetu kārtējam gadam izstrādes laikā, kā arī veic saņemtās informācijas uzkrāšanu un analīzi par iepriekšējiem gadiem.

Attēls Nr. 62

**Pašvaldību iesniegtie dokumenti par NĪN prognozi 2017.gadā (skaits lpp.; % no kopējā skaita)**



Vidējais dokumentu skaits, ko 2017.gadā FM ir saņēmusi no pašvaldībām atbilstoši noteikumu Nr.292 iepriekšējai redakcijai (Attēls Nr. 62), sasniedz 91,4% pirmo reizi iesniegtajiem dokumentiem un 8,6% atkārtoti sūtītajiem. No katras pašvaldības sākotnēji saņemti vidēji 5 dokumenti – pavadvēstule un četri pielikumi, kas satur informāciju par NĪN prognozi nākamajam taksācijas gadam. Ņemot vērā gadījumus, kad konstatētas neprecizitātes iesniegtajos dokumentos, pašvaldības pēc FM lūguma vai savas iniciatīvas sūtīja informāciju atkārtoti vai sniedza skaidrojumu (2017.gadā konstatētas 28 pašvaldības, iesniedzot vēstules vidēji uz 2 lpp.). Minētais dokumentu apjoms, ko pašvaldības iesniegušas FM, saistībā ar NĪN prognozi ir aptuveni līdzīgs katru gadu. Lai gan daļa dokumentu pēdējos gados ir sniegti arī elektroniski ar pašvaldības priekšsēdētāja e-parakstu, kas samazināja tiešos pasta izdevumus pašvaldībām, tomēr FM datu analīzes un īslaicīgām darba vajadzībām, lai izveidotu atsevišķu elektronisku datu bāzi, tos bija nepieciešams izdrukāt, līdz ar to veidojās nelietderīga papīra dokumentu apstrāde.

Ņemot vērā, ka valsts pārvaldes un pašvaldības iestādēs IKT modernizācija un procesu optimizācija ieņem arvien lielāku nozīmi, informācijas apmaiņas un apstrādes jomā ir radītas iespējas automatizēt daudzas manuālas darbības, tādejādi uzlabojot informācijas aprites procesus un sekmējot valsts budžeta līdzekļu ekonomisku un racionālu izlietošanu un administratīvā sloga samazināšanu gan pašvaldībās, gan valsts iestādēs.

FM izvērtējot normatīvajos aktos noteiktās pašvaldību sniegtās informācijas saturu, apjomu un regularitāti, pēc savas iniciatīvas izstrādāja grozījumus noteikumos Nr.292 (2018.gada 3.maija MK noteikumi Nr.255 “Grozījumi Ministru kabineta 2016.gada 10.maija noteikumos Nr.292 “Nekustamā īpašuma nodokļa ieņēmumu prognozes noteikšanas kārtība””), kas mainīja kārtību, kādā pašvaldības iesniedz informāciju par NĪN prognozi, vienlaicīgi saglabājot nemainīgu NĪN prognozes noteikšanas kārtību. Sākot ar 2018.gadu, pašvaldības šo informāciju iesniedz elektroniski, izmantojot ePārskatu sistēmu. Jāatzīmē, ka sadarbībā ar pašvaldībām un programmas izstrādātājiem tika rasta iespēja paplašināt iesniedzamo informāciju. Atbilstoši noteikumu Nr.292 jaunajam pielikumam, turpmāk FM savā rīcībā iegūs papildu informāciju par vairākiem nākamajam taksācijas gadam prognozētajiem NĪN atvieglojumu veidiem un to apmēriem, ko pašvaldības piešķir noteiktām NĪN maksātāju kategorijām, (maksātnespējīgiem komersantiem, speciālo ekonomisko zonu un brīvostu komersantiem, politiski represētajām personām, trūcīgajām un maznodrošinātām personām, daudzbērnu ģimenēm).


Informācijas sistēmu tehniskais risinājums paredz, ka dati no NINO programmas, kuru izmanto visas pašvaldības, aprēķinot NĪN ieņēmumu prognozi, tiek eksportēti uz ePārskatu sistēmu. Projekta izmaksas 2 325 *euro* apmērā tika finansētas no FM iekšējiem resursiem, līdz ar to neprasot papildu līdzekļus no valsts vai pašvaldību budžetiem. Lai nesadārdzinātu kopējās projekta izmaksas, FM noslēdza vienošanos ar Rīgas pilsētas pašvaldību, kas paredzēja NINO programmas jauninājuma pieejamību visām pašvaldībām.

Sistēmu savietošana nodrošinās sasaisti un automatizētu informācijas apmaiņas procesu starp FM un pašvaldībām pēc vienota standarta, tādejādi novēršot kļūdu rašanās iespēju un būtiski uzlabojot pašvaldību iesniegtās informācijas precizitāti. Turklāt pašvaldību darbiniekiem nebūs jāveic papildus darbības, ietaupīsies papīra un veidlapu drukāšanas resursi. Rezultātā samazināsies ar NĪN ieņēmumu prognozes iesniegšanu saistītās administratīvās izmaksas saistībā ar efektīvāku informācijas apriti, jo tiek vienkāršots apjomīgas dokumentācijas nosūtīšanas, saņemšanas, reģistrēšanas un apkopošanas process.

Sākot ar 2018.gadu un turpmāk tiks ietaupīti FM resursi, jo pašvaldību izlīdzināšanas aprēķiniem nepieciešamie dati par NĪN ieņēmumu prognozi tiks iegūti un apstrādāti digitāli. Kā ieguvums no veiktajām izmaiņām ir arī tas, ka tiek būtiski pilnveidotas informācijas izvērtēšanas un analīzes iespējas, jo dati par pašvaldību aprēķināto NĪN prognozi un piešķirtajiem NĪN atvieglojumiem uzglabāsies un būs pieejami vienkopus ePārskatu sistēmā, ko operatīvi varēs iegūt un izmantot padziļinātai analīzei, kas nepieciešama pašvaldību finanšu izlīdzināšanas aprēķinu veikšanai.

Attēls Nr. 63

**Administratīvā sloga salīdzinājums pirms un pēc MK noteikumu Nr.292 grozījumiem**



Attēls Nr. 64

**Galvenie ieguvumi no ieviestajām izmaiņām** **kārtībā, kādā pašvaldības iesniedz nekustamā īpašuma nodokļa prognozes**



Pašvaldību speciālā budžeta īpašiem mērķiem iezīmēto līdzekļu integrēšana pamatbudžetā

Vienlaikus ir uzsākts darbs, lai integrētu pašvaldību speciālā budžeta īpašiem mērķiem iezīmētos līdzekļus pamatbudžetā. Pašvaldību budžeti sastāv no pamatbudžeta un speciālā budžeta[[72]](#footnote-72). Speciālā budžeta ieņēmums veido:

1. saņemtie ziedojumi vai dāvinājumi ar norādītu mērķi vai bez tā;
2. īpašiem mērķiem iezīmētie līdzekļi:
   * + - autoceļu fonda līdzekļi,
       - dabas resursu nodokļa ieņēmumi,
       - ieņēmumi no privatizācijas,
       - ostas maksas,
       - ieņēmumi no citiem īpašiem mērķiem iezīmētiem ieņēmumu avotiem[[73]](#footnote-73).

Šāda budžeta sadalījuma noteikšana un uzturēšana budžetu plānošanas un atskaites sistēmā būtiski palielina prasības pašvaldībām gatavot un iesniegt Valsts kasei liela apjoma pārskatus. Pašvaldības katru mēnesi sagatavo un iesniedz Valsts kasē trīs pārskatus par budžeta izpildi:

* + - par pamatbudžetu;
    - par speciālo budžetu īpašiem mērķiem iezīmētiem līdzekļiem;
    - par ziedojumiem un dāvinājumiem.

Šobrīd ir piecas pašvaldības – Rīgas pilsēta, Jūrmalas pilsēta, Bauskas novads, Ikšķiles novads, Siguldas novads –, kuras ir optimizējušas savus budžeta uzskaites procesus, integrējot speciālā budžeta īpašiem mērķiem iezīmētos līdzekļus pašvaldības pamatbudžetā. Līdz ar to, kā norādījusi VKo, minētie pašvaldību mēneša pārskati nav izmantojami vienotām analīzēm.

VKo 2017.gada revīzijas ziņojumā “Budžeta plānošana Latvijā – vai esošā pieeja ir efektīva” norādīts, ka no revīzijas apjomā iekļautajām 14 pašvaldībām Bauskas novada pašvaldības budžets sastāv no pamatbudžeta un speciālā budžeta, bet speciālo budžetu veido tikai ziedojumi un dāvinājumi. VKo revīzijas ziņojumā ir norādīta atsauce uz SIA “Publiskās pārvaldes konsultācijas” veikto zinātnisko pētījumu “Rezultatīvo rādītāju iegūšanas iespējas izmantojot pašvaldību budžeta informāciju” (2016.gada septembris, 36 lpp) “*Kopš 2010.gada vairākas pašvaldības jau ir atteikušās no budžeta dalījuma pamatbudžetā un speciālajā budžetā, atsevišķi atstājot tikai ziedojumu un dāvinājumu daļu. [..] Formāli sanāk, ka šīs pašvaldības, kas ieviesušas progresīvāku budžeta struktūru, nedarbojas saskaņā ar likuma normām.”* VKo revīzijas ziņojumā tika izteikts ieteikums FM veikt grozījumus LBFV, lai nodrošinātu, ka kvalitatīvi, secīgi un skaidri ir aprakstīti galvenie kopbudžeta plānošanas procesi, atbilstoši aktuālajai praksei (ieviešanas termiņš 2019.gada 30.decembris).

Izstrādātais risinājums:

* Integrēt pašvaldības pamatbudžetā speciālā budžeta īpašiem mērķiem iezīmētus līdzekļus, nosakot, ka pašvaldību budžeti sastāv no pamatbudžeta un ziedojumiem un dāvinājumiem. Minētā risinājuma ieviešanai FM izstrādā grozījumus LBFV un citos normatīvajos aktos;
* Pašvaldības apstiprinot budžetu, var pievienot atsevišķu pielikumu ar ieņēmumu un izdevumu plānu īpašiem mērķiem iezīmētiem līdzekļiem;
* Pašvaldības turpina nodrošināt nodalītu uzskaiti īpašiem mērķiem iezīmētiem līdzekļiem (piemēram, kā mērķdotācijām, kas tiek saņemtas un uzskatītas pamatbudžetā).

Tabula Nr. 41

**Paveiktais un ieguvumi no plānotajām izmaiņām**

|  |  |
| --- | --- |
| **Paveiktais** | **Ieguvumi no plānotajām izmaiņām** |
| * Veiktas diskusijas ar valsts institūcijām, pašvaldībām, Latvijas Pašvaldību savienību par pašvaldības budžeta iedalījuma pamatbudžetā un speciālajā budžetā pārskatīšanu. * FM izstrādāto risinājumu ir prezentējusi 2018.gada 27.marta Latvijas Pašvaldību savienības Finanšu un ekonomikas komitejas sēdē un saņēmusi konceptuālu atbalstu tā tālākai virzībai. | * Pašvaldībām samazināsies iesniedzamo pārskatu apjoms, vienlaicīgi nodrošinot pārskata lietotājus ar nepieciešamo informāciju. * Novērsta neefektīva IT un cilvēkresursu izmantošana. * Visas pašvaldības iesniegs mēneša pārskatus pēc vienādiem principiem. * Palielināsies pašvaldību budžeta izpildes analīzes iespējas. |

Atvieglots pašvaldību aizņēmumu un galvojumu pieprasījumu sagatavošanas process

Ar katru gadu pieaug pašvaldību pieprasījums pēc aizņēmumiem un galvojumiem, jo aktīvi ir uzsākusies ES fondu līdzfinansēto projektu realizācija un pieaug arī pašvaldību nepieciešamība realizēt citus pašvaldību investīciju projektus. Pēdējos gados ir būtiski palielinājies iesniegto aizņēmumu pieprasījumu skaits (Attēls Nr. 65).

Attēls Nr. 65

**Aizņēmumu pieprasījumu skaits**

Tabula Nr. 42

**Pašvaldību aizņēmumu pieprasījumu skaits**

|  |  |  |  |
| --- | --- | --- | --- |
|  | **2016.g.**  **7 mēn.** | **2017.g.**  **7 mēn.** | **2018.g.**  **7 mēn.** |
| **Aizņēmuma pieprasījumu skaits** | **262** | **532** | **582** |
| *tajā skaitā: maijā* | *39* | *78* | *121* |
| *jūnijā* | *57* | *93* | *130* |
| *jūlijā* | *67* | *112* | *87* |

Pašvaldībām ir noteikti konkrēti iesniedzamie dokumenti[[74]](#footnote-74), tajā skaitā konkrētas veidlapu formas (aizņēmuma/galvojuma iesniegumam, aizņēmuma ekonomiskā pamatojumam), kas tiek iesniegtas MS Word formātā. Pieprasījumi tiek iesniegti pa pastu papīra formā vai elektroniski ar e-parakstu. Daudzos gadījumos minētie dokumenti ir iesniegti kļūdaini, nepilnīgi, līdz ar to tie tiek laboti un precizēti. Tāpat ir gadījumi, kad pašvaldības uzreiz neiesniedz visus noteiktos dokumentus, kas jāpievieno pieprasījumam, vai tiek iesniegti daudz lieku dokumentu.

Pašvaldības, pamatojoties uz Pašvaldību aizņēmumu un galvojumu kontroles un pārraudzības padomes (turpmāk – PAGKPP) pozitīvu lēmumu, slēdz aizdevuma līgumus ar Valsts kasi (turpmāk – Līgumi).

Tabula Nr. 43

**Pašvaldību un Valsts kases aizdevumu Līgumu slēgšana**

|  |  |
| --- | --- |
| **Pašvaldības** | **Valsts kase** |
| Uzskaita grāmatvedībā katru Līgumu. | Uzskaita un administrē Valsts kases datu bāzē (SAP ERP) katru noslēgto Līgumu. |
| Veic aizdevuma atmaksu un aizdevuma procentu maksājumus par katru Līgumu. | Reizi ceturksnī nosūta maksājuma pieprasījumu par aizdevuma procentu maksājumiem. |
| Uzrāda katru Līgumu pašvaldības mēneša pārskatā par aizņēmumiem un pārskatā par saistību apmēru (turpmāk – Mēneša pārskati). | Veic grāmatojumus. Katru valsts aizdevuma atmaksas un procentu maksājums grāmato individuāli (manuāli), kas rada salīdzinoši lielu administratīvo slogu (patērētais laiks). |
| Uzrāda katru Līgumus jauna aizņēmuma, galvojuma pieprasījumā, kas iesniegts PAGKPP izvērtēšanai. | Līguma darbības laikā seko līdz maksājumu izpildei atbilstoši katram atmaksas grafikam. |

Minēto Līgumu uzskaiti ir svarīgi nodrošināt investīciju projekta īstenošanas un aizdevuma izmaksas periodā, kas var būt 3 gadi.Pēc projekta pabeigšanas un aizdevuma apgūšanas (izlietošanas) svarīga ir aizdevuma atmaksa atbilstoši grafikam. Veicot izvērtējumu, tiek secināts, ka iespējams veikt pasākumus, kas atvieglo aizņēmumu/galvojumu pieprasījumu sagatavošanas, izskatīšanas un arī uzskaites procesus pašvaldībām.

**Līdz šim paveiktais:**

* **Izstrādāti ieteikumi pieprasījumu kvalitātes uzlabošanai:** 
  + domes lēmuma par aizņēmuma ņemšanu un par galvojuma sniegšanu izstrādei,
  + aizņēmuma ekonomiskā pamatojuma izstrādei.

Ieteikumi sagatavoti, ņemot vērā biežāk pieļautās kļūdas minēto dokumentu sagatavošanā un pašvaldību uzdotos jautājumus minēto dokumentu izstrādē. Ieteikumi ievietoti FM mājas lapā un nosūtīti visām pašvaldībām.

* **Izstrādāts risinājums aizdevumu līgumu apvienošana**i:

Pašvaldībām ir iespēja pāratjaunot aizdevuma līgumus – apvienot vienā aizdevumu līgumā visus aizdevuma līgumus, kas noslēgti līdz 2014.gda 31.decembrim (turpmāk - Pāratjaunojuma līgums)[[75]](#footnote-75), ievērojot šādus nosacījumus:

* jauns iepriekšminēto aizdevumu līgumu pamatsummu atmaksas grafiks (apvienojot vienā grafikā);
* nemainīti aizdevumu pamatsummas atmaksas apmēri un termiņi;
* apvienoti tie Līgumi, kuriem var mainīt aizdevuma procentu likmes atbilstoši notiktajiem kritērijiem[[76]](#footnote-76).

Pāratjaunojuma līguma slēgšana neatstās negatīvu ietekmi uz vispārējās valdības budžeta bilanci, uz pašvaldību ikgadējo aizņēmuma limitu un pašvaldību saistību apjomu. Iespēju noslēgt Pāratjaunojuma līgumus šobrīd ir izmantojušas 16 pašvaldības (Tabula Nr. 44).

Tabula Nr. 44

**Pašvaldības, kas izmantojušas iespēju noslēgt Pāratjaunojuma līgumus *(dati uz 2018.gada 1.augustu)***

|  |  |  |  |  |  |
| --- | --- | --- | --- | --- | --- |
| **Pašvaldība** |  | **Kopējais Līgumu skaits\*** | ***t.sk līdz 31.12.2014. noslēgtie Līgumi*** | | **Pāratjaunoto līgumu skaits** |
|  | ***Skaits*** | ***% no kopējā Līgumu skaita*** |
| Madonas novads |  | 168 | 108 | *64%* | 2 |
| Kuldīgas novads |  | 155 | 127 | *82%* | 1 |
| Ventspils novads |  | 119 | 58 | *49%* | 1 |
| Valkas novads |  | 107 | 60 | *56%* | 1 |
| Daugavpils pilsēta |  | 97 | 47 | *48%* | 1 |
| Bauskas novads |  | 96 | 49 | *51%* | 1 |
| Jelgavas pilsēta |  | 79 | 66 | *84%* | 1 |
| Tukuma novads |  | 75 | 56 | *75%* | 1 |
| Alojas novads |  | 60 | 31 | *52%* | 1 |
| Jēkabpils pilsēta |  | 61 | 30 | *49%* | 1 |
| Rīgas pilsēta |  | 48 | 13 | *27%* | 1 |
| Ķeguma novads |  | 46 | 27 | *59%* | 1 |
| Salacgrīvas novads |  | 36 | 25 | *69%* | 2 |
| Durbes novads |  | 33 | 24 | *73%* | 1 |
| Līvānu novads |  | 32 | 19 | *59%* | 1 |
| Skrundas novads |  | 8 | 7 | *88%* | 1 |

*\*pirms Pāratjaunojuma līguma noslēgšanas*

**Līdz šim uzsāktais:**

Uzsākts darbs Valsts kases IS uzlabojumiem, lai nodrošinātu pieprasījumu digitalizāciju.

Tabula Nr. 45

**Ieguvumi no ieviestajām un plānotajām izmaiņām**

|  |  |
| --- | --- |
| **Ieguvumi no ieviestajām izmaiņām** | **Ieguvumi no plānotajām izmaiņām** |
| * Samazināsies administratīvais slogs pašvaldībai; * pašvaldībām operatīvi ir pieejama pamatinformācija pieprasījumu sagatavošanai; * samazinās labojamo, precizējamo pieprasījumu skaits; * nodrošināta operatīvāka pieprasījumu izvērtēšana; * palielināsies mēneša pārskatos sniegtās informācijas kvalitāte; * pārskatāmāki lietotājam pašvaldību mēneša pārskati. | * Tiks atvieglots pieprasījumu sagatavošanas process; * samazināsies pieprasījumu sagatavošanai nepieciešamais laiks (daudzi dati veidlapās pārnesīsies automātiski); * palielināsies pašvaldību iesniegtās informācijas kvalitāte, samazināsies kļūdu skaits; * prognozēts, ka pilnībā tiks samazinātas matemātiskās kļūdas, kas rodas pašvaldībām, iesniedzot attiecīgos dokumentus MS Word formātā, un 50% apmērā samazināsies pašvaldību labojamo, precizējamo pieprasījumu skaits; * samazinoties manuālajam darbam, palielināsies saņemtās informācijas analīzes iespējas par katras pašvaldības saistībām. |

Veiktās un plānotās izmaiņas ir vērstas uz to, lai pilnveidotu un uzlabotu sadarbību starp dažāda līmeņa publiskās pārvaldes iestādēm, digitalizējot informācijas apmaiņas procesus, kā rezultātā samazinot tehnisko un manuālo darbu un liekot lielāku uzsvaru uz analītisko darbu. Veikto pasākumu rezultātā jau 2018.gadā ir nodrošināta operatīva informācijas apmaiņa un piešķirto valsts budžeta līdzekļu izlietojums noteiktajam mērķim. Kā ieguvums no veiktajām izmaiņām ir arī tas, ka tiek būtiski pilnveidotas informācijas izvērtēšanas un analīzes iespējas, jo dati par pašvaldību aprēķināto NĪN prognozi un piešķirtajiem NĪN atvieglojumiem uzglabāsies un būs pieejami vienkopus ePārskatu sistēmā, ko operatīvi varēs iegūt un izmantot padziļinātai analīzei, kas nepieciešama pašvaldību finanšu izlīdzināšanas aprēķinu veikšanai.

Integrējot pašvaldību speciālo budžetu īpašiem mērķiem iezīmētos līdzekļu avotus pamatbudžetos pašvaldībām tiks samazināts gan iesniedzamo pārskatu apjoms, vienlaicīgi nodrošinot pārskata lietotājus ar nepieciešamo informāciju, gan novērsta neefektīva IT un cilvēkresursu izmantošana. Rezultātā visas pašvaldības iesniegs mēneša pārskatus pēc vienādiem principiem un palielināsies pašvaldību budžeta izpildes analīzes iespējas.

Pieaugot pašvaldību investīciju apjomam palielinās arī pieprasījums pēc aizņēmumiem un galvojumiem, kā rezultātā objektīvi ir izveidojusies nepieciešamība veikt izmaiņas esošajos aizņēmumu atļauju izskatīšanas un sagatavošanas procesos. Mērķis ir panākt procesu digitalizāciju, lai pašvaldībām tiktu atvieglots pieprasījumu sagatavošanas process un neuzliekot papildus pienākumus informācijas sagatavotājiem, palielināt pašvaldību iesniegtās informācijas kvalitāti un samazināt kļūdu skaitu. Rezultātā samazinoties manuālajam darbam, palielināsies saņemtās informācijas analīzes iespējas par katras pašvaldības saistībām.

1. Atliktais grozs jebkuram darījumam (no 0,01 *euro*) tiek piemērots gadījumos, kad pasūtītājam nepieciešams sistēmā norādīt veicamā darba uzdevumu, lai piegādātāji varētu izteikt piedāvājumu atbilstoši darba uzdevumam. [↑](#footnote-ref-1)
2. 2005. gada 27.decembra MK noteikumi Nr. 1037 “Noteikumi par cilvēku asins un asins komponentu savākšanas, testēšanas, apstrādes, uzglabāšanas un izplatīšanas kvalitātes un drošības standartiem un kompensāciju par izdevumiem zaudētā asins apjoma atjaunošanai” [↑](#footnote-ref-2)
3. 2017.gada 7.septembra vēstule Nr.723-2-6606 [↑](#footnote-ref-3)
4. Informācija uz 2018.gada 1.septembri [↑](#footnote-ref-4)
5. <https://www.em.gov.lv/lv/nozares_politika/buvnieciba/statistika__petijumi/> [↑](#footnote-ref-5)
6. 2005.gada 27.decembra noteikumi Nr.1037 “Noteikumi par cilvēka asiņu un asins komponentu savākšanas, testēšanas, apstrādes, uzglabāšanas un izplatīšanas kvalitātes un drošības standartiem un kompensāciju par izdevumiem zaudētā asins apjoma atjaunošanai” [↑](#footnote-ref-6)
7. MK 2010.gada 16.marta noteikumi Nr.256 “Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem”,

   MK 2010.gada 18.maija noteikumi Nr.464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”,

   MK 2007.gada 28.augusta noteikumi Nr.594 “Noteikumi par valsts budžeta apropriācijas rezerves izmantošanu”, MK 2009.gada 22.decembra noteikumi Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus”. [↑](#footnote-ref-7)
8. MK 2018.gada 17.jūlija noteikumi Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas”. [↑](#footnote-ref-8)
9. VK sniegtais novērtējums [↑](#footnote-ref-9)
10. FM novērtējums [↑](#footnote-ref-10)
11. Ietaupījuma aprēķinā nav iekļauts Saeimas un Saeimas budžeta komisijas darbs. [↑](#footnote-ref-11)
12. MK 2018.gada 10.aprīļa instrukcija Nr. 2 “Instrukcija par valsts budžeta izpildes analīzi” [↑](#footnote-ref-12)
13. Turpat, 1. pielikums “Paskaidrojums par valsts budžeta izdevumu izpildi 20\_\_. gada \_\_\_ mēnešos” [↑](#footnote-ref-13)
14. Turpat, 4.pielikums “Rezultātu un to rezultatīvo rādītāju izpildes analīze 20\_\_. gadā” [↑](#footnote-ref-14)
15. Saskaņā ar Valsts kases “Valsts budžeta iestāžu saraksts” uz 2018. gada 1.martu [↑](#footnote-ref-15)
16. 2016.gada 30.augusta Grozījumi MK 2012.gada 31.jūlija noteikumos Nr.523 “Noteikumi par budžeta pieprasījumu izstrādāšanas un iesniegšanas pamatprincipiem” [↑](#footnote-ref-16)
17. 2017.gada 4.jūlija Grozījumi MK 2012.gada 31.jūlija noteikumos Nr.523 “Noteikumi par budžeta pieprasījumu izstrādāšanas un iesniegšanas pamatprincipiem” [↑](#footnote-ref-17)
18. Defining an Using Performance Indicators and Targets in Government M&E Systems [↑](#footnote-ref-18)
19. 2017.gada 3.maija Grozījumi MK 2012.gada 11.decembra noteikumos Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” [↑](#footnote-ref-19)
20. Saskaņā ar Valsts kases “Valsts budžeta iestāžu saraksts” uz 2018. gada 1.martu (<https://www.kase.gov.lv/sites/default/files/public/KAPAD/ePlani/iestades_PAS_VBI_01032018.pdf>) [↑](#footnote-ref-20)
21. Saskaņā ar CSP datiem uz 22.08.2018. (<http://data1.csb.gov.lv/pxweb/lv/sociala/sociala__dsp_izmaksas__ikgad/DIG010.px/table/tableViewLayout1/?rxid=b114c7aa-70ce-46d4-871b-bc1498662be6>) [↑](#footnote-ref-21)
22. Saskaņā ar CSP datiem uz 2018. gada 22. augustu (<http://data1.csb.gov.lv/pxweb/lv/sociala/sociala__dsp_izmaksas__ikgad/DIG010.px/table/tableViewLayout1/?rxid=b114c7aa-70ce-46d4-871b-bc1498662be6>) [↑](#footnote-ref-22)
23. No 2018.gada 28.septembra šos noteikumus aizstāj MK 25.09.2018. noteikumi Nr.611 “Kārtība, kādā iestādes ievieto informāciju internetā” [↑](#footnote-ref-23)
24. FM 2018.gada 6.jūlija vēstule Nr.3.2-15/2-7/3226 [↑](#footnote-ref-24)
25. MK 2009.gada 20.janvāra instrukcija Nr.2 “Kārtība, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam” [↑](#footnote-ref-25)
26. MK 2009.gada 20.janvāra instrukcija Nr.2 “Kārtība, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam” [↑](#footnote-ref-26)
27. VARAM 2018. gada 10.jūlija vēstule Nr.1-14/6085, 07.08.2018. elektroniski sniegtā informācija, 2018.gada 4.septembra vēstule Nr.1‑14/7717 [↑](#footnote-ref-27)
28. 04.09.2018. vēstule Nr.1 14/7717 [↑](#footnote-ref-28)
29. VVD un DAP apvienošana nav veikta, ietaupījums gūts efektivizējot atbalsta funkcijas. [↑](#footnote-ref-29)
30. VPVB pievienošana centrālajam aparātam nav vērtēta un nav veikta. [↑](#footnote-ref-30)
31. Tiks īstenota LVAFA pievienošana VRAA, ietaupījums uz administratīvajiem resursiem. [↑](#footnote-ref-31)
32. VARAM nesaskata resursu ietaupījumu LHEI pievienošanas Daugavpils Universitātei rezultātā. [↑](#footnote-ref-32)
33. MK 2017.gada 28.augusta sēdes protokollēmuma (prot. Nr.41 1.§) „Informatīvais ziņojums „Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta ietvaru 2018., 2019. un 2020.gadam” un likumprojekta „Par valsts budžetu 2018.gadam” izstrādes procesā”” 35.punktu [↑](#footnote-ref-33)
34. MK 2016. gada 13. decembra noteikumi Nr. 806 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru” [↑](#footnote-ref-34)
35. <https://www.google.com/maps/d/viewer?mid=1S0GV1S87gKHzhdMxPnWNi1HPlhPScgD6&ll=56.94945194485899%2C24.162573936472427&z=13> [↑](#footnote-ref-35)
36. Ievērojot Valsts nekustamo īpašumu koncepcijā noteikto [↑](#footnote-ref-36)
37. Ievērojot Valsts nekustamo īpašumu koncepcijā noteikto [↑](#footnote-ref-37)
38. Ņemot vērā, ka 2017.gadā tika veikti grozījumi MK noteikumos nr. 867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”, kuros JPI termins ir aizstāts ar terminu “prioritārais pasākums”, tā lietošana uzsākta no 2018.gada budžeta sagatavošanas. [↑](#footnote-ref-38)
39. 2015.-2017. gada ietvarā tiek izmantots termins JPI, 2016.-2018.gada ietvarā tiek izmantots termins neatliekamie pasākumi. [↑](#footnote-ref-39)
40. SM 2018.gada 6.septembra vēstule Nr.15-01/2507 “Par valsts pamatbudžeta bāzes precizēšanas priekšlikumiem 2019.‑2021.gadam”, izsakot priekšlikumu veikt apropriācijas pārdali 2 993 466 *euro* apmērā no apakšprogrammas 31.07.00 “Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” uz apakšprogrammu 31.06.00 “Dotācija zaudējumu segšanai sabiedriskā transporta pakalpojumu sniedzējiem”. [↑](#footnote-ref-40)
41. MK 2017. gada 31.oktobra rīkojuma Nr.631 anotācijas 17.-18.lpp. [↑](#footnote-ref-41)
42. LM 2018. gada 16.jūlija elektroniski sniegtā informācija par prioritārā pasākuma izpildi [↑](#footnote-ref-42)
43. Valsts kontroles revīzijas “Finanšu revīzija “Par Labklājības ministrijas 2017.gada pārskata sagatavošanas pareizību” ziņojums [↑](#footnote-ref-43)
44. LM 2018.gada 11.jūlija elektroniski sniegtā informācija [↑](#footnote-ref-44)
45. LM 2018.gada 16. jūlijā elektroniski sniegtā informācija par JPI izpildi [↑](#footnote-ref-45)
46. LM 2018. gada 16.jūlijā elektroniski sniegtā informācija par neatliekamā pasākuma izpildi [↑](#footnote-ref-46)
47. LM 2018. gada 16.jūlijā elektroniski sniegtā informācija par neatliekamā pasākuma izpildi [↑](#footnote-ref-47)
48. Sadalījums pa pasākumiem norādīts saskaņā ar MK 2017. gada 10. maija rīkojumu Nr. 233 “Grozījumi Vides politikas pamatnostādnēs 2014.-2020. gadam” <https://likumi.lv/doc.php?id=290660> [↑](#footnote-ref-48)
49. VARAM informatīvā ziņojuma projekts “Jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas projekta izstrāde radioaktīvo atkritumu glabātavai “Radons” un Salaspils kodolreaktora izpētes un demontāžas projekta izstrāde”, kas iesniegts FM ar VARAM 25.06.2018 vēstuli Nr.1-13/5660, un elektroniski precizētajās versijās 10.08.2018. un 30.08.2018. [↑](#footnote-ref-49)
50. Saskaņā ar VIIS un VK datiem, [www.viis.lv](http://www.viis.lv), [www.kase.gov.lv](http://www.kase.gov.lv) [↑](#footnote-ref-50)
51. “Par Ministru kabineta 2014. gada 29. jūlija sēdes protokollēmuma (prot. Nr. 41, 22. §) “Informatīvais ziņojums “Par robežšķērsošanas vietas “Vientuļi” modernizācijas projekta izpildes gaitu un papildu nepieciešamo finansējumu modernizācijas būvniecības darbu pabeigšanai un aprīkojuma iegādes, uzturēšanas, darbinieku atlīdzības un nomas maksas izdevumu segšanai”” 6.3. apakšpunktā noteiktā nosacījuma izpildi” [↑](#footnote-ref-51)
52. 9 LM 18.07.18. elektroniski sniegtā informācija [↑](#footnote-ref-52)
53. LM 2018. gada 1.augusta vēstule Nr.25-2-06/56 “Par Labklājības ministrijas pamatbudžeta un speciālā budžeta 2018.gada 6 mēnešu izpildes analīzi” [↑](#footnote-ref-53)
54. <http://www.lrvk.gov.lv/revizija/vai-vides-aizsardzibas-un-regionalas-attistibas-ministrijas-administretie-klimata-parmainu-samazinasanai-paredzetie-lidzekli-tiek-planoti-un-izlietoti-efektivi-un-atbilstosi-normativo-aktu-prasibam/> [↑](#footnote-ref-54)
55. Sniegt izvērtējumu un priekšlikumus valsts budžeta iestāžu informācijas un komunikācijas tehnoloģiju jomas optimizācijai atbilstoši turpmākās darbības plānam valsts budžeta iestāžu publisko pakalpojumu piegādes un informācijas un komunikācijas tehnoloģiju jomas optimizācijai (atbalstīts MK 2017.gada 28.augusta sēdē (prot. prot. Nr. 41 1. § 6.punkts)) un līdz 2018.gada 1.augustam iesniegt FM. [↑](#footnote-ref-55)
56. Pamatojoties uz MK 2018.gada 9.maija rīkojumu Nr.208 (prot. Nr. 23 15. §) “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””. [↑](#footnote-ref-56)
57. MK 2013.gada 19.februāra rīkojums Nr.57  par koncepciju “Valsts informācijas un komunikācijas tehnoloģiju pārvaldības organizatoriskais modelis”. [↑](#footnote-ref-57)
58. To apliecina virkne ministriju ERAF projektu, piemēram, IeM IC Loģiski vienotais datu centrs (1.kārta), VM un padotības iestāžu IKT centralizācijas atbalsts, ZM un tās padotībā esošo iestāžu informācijas un komunikāciju tehnoloģiju attīstība u.c., kuru viens no mērķiem ir infrastruktūras koplietošanas pakalpojumu izveide un sniegšana resora institūcijām. [↑](#footnote-ref-58)
59. Valsts pārvaldes reformu plāns 2020, kas apstiprināts ar MK 2017. gada 24.novembra rīkojumu Nr.701 “Par Valsts pārvaldes reformu plānu 2020”. [↑](#footnote-ref-59)
60. Potenciālā ietaupījuma sadalījums pa resoriem sniegts 2.pielikumā. [↑](#footnote-ref-60)
61. Potenciālā ietaupījuma sadalījums pa resoriem sniegts 2.pielikumā. [↑](#footnote-ref-61)
62. Pieņemot, ka arī citos resoros ir līdzīga situācija, iespējamo izmaksu ietaupījumu uz vienu darbinieku VARAM resorā attiecinot uz visiem strādājošajiem valsts pārvaldē. [↑](#footnote-ref-62)
63. Potenciālā ietaupījuma sadalījums pa resoriem sniegts 2.pielikumā. [↑](#footnote-ref-63)
64. Potenciālā ietaupījuma sadalījums pa resoriem sniegts 2.pielikumā [↑](#footnote-ref-64)
65. “Gartner Says Effective Management Can Cut Total Cost of Ownership for Desktop PCs by 42 Per cent”, <https://www.gartner.com/newsroom/id/636308>. [↑](#footnote-ref-65)
66. Potenciālā ietaupījuma sadalījums pa resoriem sniegts 2.pielikumā [↑](#footnote-ref-66)
67. Potenciālā ietaupījuma sadalījums pa resoriem sniegts 2.pielikumā [↑](#footnote-ref-67)
68. MK 2018.gada 20.februāra protokola Nr.11 30.§ 3.punkts [↑](#footnote-ref-68)
69. Informatīvā ziņojuma “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā” 14.pielikums, atbalstīts MK 2017. gada 28. augusta sēdē (prot. Nr. 41 1.§ 6.punkts). [↑](#footnote-ref-69)
70. Avots: MK 2015. gada 22. decembra noteikumi Nr.757 “Noteikumi par valsts budžeta dotāciju pašvaldībām 2016. gadā par personām, kuras ievietotas ilgstošas sociālās aprūpes iestādēs līdz 1998. gada 1. janvārim”; MK 2016. gada 20. decembra noteikumi Nr.817 “Noteikumi par valsts budžeta dotāciju pašvaldībām 2017. gadā par personām, kuras ievietotas ilgstošas sociālās aprūpes iestādēs līdz 1998. gada 1. janvārim”; MK 2017. gada 19.decembra noteikumi Nr.762 “Noteikumi par valsts budžeta dotāciju pašvaldībām 2018. gadā par personām, kuras ilgstošas sociālās aprūpes iestādēs ievietotas līdz 1998. gada 1. janvārim”. [↑](#footnote-ref-70)
71. MK 2016. gada 20. decembra noteikumi Nr.817 “Noteikumi par valsts budžeta dotāciju pašvaldībām 2017. gadā par personām, kuras ievietotas ilgstošas sociālās aprūpes iestādēs līdz 1998. gada 1. janvārim” [↑](#footnote-ref-71)
72. Likums “Par pašvaldību budžetiem” 12.pants, Likuma par budžetu un finanšu vadību 3.pants. [↑](#footnote-ref-72)
73. Likuma par budžetu un finanšu vadību 8.pants. [↑](#footnote-ref-73)
74. MK 2008. gada 25. marta noteikumu Nr.196 “Noteikumi par pašvaldību aizņēmumiem un galvojumiem” 15.,16., 17.punkts. [↑](#footnote-ref-74)
75. Finanšu ministres 2018. gada 13.aprīļa rīkojums Nr.134 „Par pašvaldībām izsniegto valsts aizdevumu apvienošanu” [↑](#footnote-ref-75)
76. MK 2015.gada 30.jūnija noteikumu Nr.363 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” 52.punkts [↑](#footnote-ref-76)